Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-5-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΚ΄ συνεδριάσεώς του, της Παρασκευής 10 Μαΐου 2019.]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, α) στις 18-2-2019, ποινική δικογραφία που αφορά τον Βουλευτή και τέως Υπουργό Εθνικής Άμυνας κ. Παναγιώτη Καμμένο και ποινική δικογραφία που αφορά τον Βουλευτή και Αναπληρωτή Υπουργό Υγείας κ. Παύλο Πολάκη και β) στις 8-5-2019, ποινική δικογραφία που αφορά τον Υφυπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Αναστάσιο Πετρόπουλο. Κυρίες και κύριοι συνάδελφοι, ο Βουλευτής της Δημοκρατικής Συμπαράταξης κ. Οδυσσέας Κωνσταντινόπουλος ζητεί άδεια ολιγοήμερης απουσίας στο εξωτερικό από 13 Μαΐου έως και 14 Μαΐου 2019. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση Σύμβασης Παραχώρησης του Έργου της Μελέτης - Κατασκευής - Χρηματοδότησης - Λειτουργίας - Συντήρησης και Εκμετάλλευσης του Νέου Διεθνούς Αερολιμένα Ηρακλείου Κρήτης και Μελέτη - Κατασκευή και Χρηματοδότηση των Οδικών του Συνδέσεων». Η Διάσκεψη των Προέδρων αποφάσισε στη συνεδρίασή της στις 7 Μαΐου 2019 τη συζήτηση του νομοσχεδίου σε μία συνεδρίαση ενιαία επί της αρχής, των άρθρων και των τροπολογιών. Το Σώμα συμφωνεί;
Το Σώμα συνεφώνησε. Τον λόγο έχει ο εισηγητής του ΣΥΡΙΖΑ κ. Ηγουμενίδης Νικόλαος, για δεκαπέντε λεπτά.
Κύριε Πρόεδρε, μπορώ να έχω τον λόγο για ένα λεπτό;
Ορίστε, κύριε Κεφαλογιάννη.
Ευχαριστώ, κύριε Πρόεδρε. Επειδή σήμερα συζητάμε ένα νομοσχέδιο που, όπως διεφάνη και από την επιτροπή, υπάρχει μια ευρεία συνεννόηση και συμφωνία, αν θέλετε, όσον αφορά το νομοσχέδιο, μια παράκληση προς τον κύριο Υπουργό: Επειδή θα συζητηθούν και κάποιες τροπολογίες, να έχουμε όσο το δυνατόν νωρίτερα ενημέρωση, ώστε και οι Κοινοβουλευτικοί να μπορούμε να τοποθετηθούμε. Επειδή αντιλαμβάνομαι ότι η διαδικασία θα είναι σχετικά σύντομη, να μας πει και ο κύριος Υπουργός, όταν θα είναι έτοιμος, ποιες από τις βουλευτικές τροπολογίες θα κάνει δεκτές και αν προτίθεται η Κυβέρνηση, πέρα από τις υπουργικές τροπολογίες που έχουν κατατεθεί, αν υπάρχει σκέψη να κατατεθούν και κάποιες άλλες. Το λέω αυτό για να μην είμαστε πάλι τελευταία στιγμή με την ψυχή στο στόμα, να λέμε «ναι» ή «όχι» σε κάποιες τροπολογίες, τις οποίες διαβάζουμε τελευταία στιγμή. Ευχαριστώ.
Κύριε Υπουργέ, θέλετε τώρα τον λόγο;
Μόλις είμαστε έτοιμοι, κύριε Πρόεδρε.
Κύριε Ηγουμενίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, συζητάμε σήμερα στην Ολομέλεια την κύρωση μιας σύμβασης που αφορά ένα έργο μακράς πνοής. Αφορά ένα έργο που έρχεται να προστεθεί στις υποδομές της Κρήτης, στις υποδομές της χώρας, με βαρύνουσα σημασία σε σημαντικές πλευρές της ανάπτυξης, των υποδομών και της οικονομικής ζωής του τόπου. Πρόκειται για ένα έργο το οποίο για δεκαετίες απασχολεί το Ηράκλειο, την Κρήτη, τη χώρα. Όπως διεξοδικά συζητήσαμε και στις συνεδριάσεις της Διαρκούς Επιτροπής Παραγωγής και Εμπορίου, η χωροθέτηση του έργου στο Καστέλι ήταν αποτέλεσμα βαθιάς αναζήτησης, ώριμης σκέψης και εξαντλητικής συζήτησης των εμπλεκόμενων φορέων. Θέλουμε ένα αεροδρόμιο που θα συμβάλει στην ανάπτυξη και αναβάθμιση του κρητικού και γενικότερα του ελληνικού τουριστικού προϊόντος. Θέλουμε ένα αεροδρόμιο που θα συμβάλει - στα μέτρα του, βεβαίως, θα είναι ένα έργο υποδομής - στη γενικότερη οικονομική ανάπτυξη της χώρας, στην οριστική έξοδο της οικονομίας και της πατρίδας μας από την περιδίνηση της οικονομικής κρίσης που βιώνουμε τα τελευταία χρόνια. Θέλουμε ένα αεροδρόμιο πύλη, χώρο συνάντησης Ευρώπης και Μέσης Ανατολής. Θέλουμε ένα αεροδρόμιο που θα συμβάλει στην αναβάθμιση του ρόλου της Κρήτης και φυσικά και της χώρας στην ευρύτερη περιοχή της Ανατολικής Μεσογείου. Από τα παραπάνω γίνεται σαφές ότι συζητάμε για ένα έργο, μια προσθήκη στις υποδομές της χώρας που θα συμβάλει στην ανάπτυξη του Ηρακλείου, της Κρήτης, αλλά και γενικότερα της πατρίδας μας. Κυρίες και κύριοι συνάδελφοι, όσον αφορά τη διαγωνιστική διαδικασία, τολμώ να πω ότι έγιναν σημαντικές τομές, στις οποίες αξίζει να σταθούμε επειδή από τη μια μεριά εμπλουτίζουν την εμπειρία μας για τον τρόπο που μπορούν να γίνουν σωστά και να ωφελήσουν οι συμπράξεις δημόσιου και ιδιωτικού τομέα, από την άλλη μας δείχνουν τον δρόμο για τις αναγκαίες παρεμβάσεις στη νομοθεσία μας. Σχετικά με τη διαγωνιστική διαδικασία: Πέρασε από σαράντα κύματα. Ωστόσο, όταν ο διαγωνισμός έγινε, ήρθε να διαψεύσει τους μάντεις κακών της Αντιπολίτευσης. Ας μην ξεχνάμε και το 2015 και το 2016 και το 2017 η Αντιπολίτευση προέβλεπε την καταστροφή της χώρας. Όταν έγινε ο διαγωνισμός, ήρθε να επιβεβαιώσει την καλή πορεία της οικονομίας. Όταν έγινε αυτός ο διαγωνισμός, σε πείσμα όλων αυτών που πίστευαν ότι ακόμα και αν δεν είχαμε τρόικα έπρεπε να εφεύρουμε, ήρθε να επιβεβαιώσει τη θετική πορεία, που οδήγησε τον Αύγουστο του 2018 στην έξοδο της χώρας από τα μνημόνια. Πέρα από τις αντικειμενικές - επιτρέψτε μου, θα έρθω σε αυτές και παρακάτω στην τοποθέτησή μου - καθυστερήσεις του διαγωνισμού, πιστεύουμε ότι για τις καθυστερήσεις και για το ότι πέρασε από σαράντα κύματα αυτή η διαγωνιστική διαδικασία, πέρα δηλαδή από τις αντικειμενικές δυσκολίες, υπήρχαν και οικονομικά συμφέροντα, τα οποία δεν ήθελαν να γίνει ο διαγωνισμός, είτε γιατί δεν ήθελαν να έχουν μεγάλο ρίσκο στην επένδυσή τους την εποχή που έγινε ο διαγωνισμός είτε γιατί είχαν συμφέροντα, τα οποία η υπάρχουσα κατάσταση και η παραμονή του αεροδρομίου στο «Νίκος Καζαντζάκης» στο Ηράκλειο τα εξυπηρετούσε καλύτερα. Το δεύτερο καινοτόμο στοιχείο της διαγωνιστικής διαδικασίας της σύμβασης που θα κυρώσουμε σήμερα στην Ολομέλεια είναι ότι προστατεύει το δημόσιο και την κοινή πορεία με τον παραχωρησιούχο από πιθανές μελλοντικές αξιώσεις του κατασκευαστή. Πιο συγκεκριμένα, στο άρθρο 6 της σύμβασης λέει ότι αν έχουμε στις μελέτες εφαρμογής άλλες γεωτεχνικές συνθήκες, αν υπάρξει διαφοροποίηση των εσόδων στο υπάρχον αεροδρόμιο Ηρακλείου, αν υπάρξει διαφοροποίηση των εσόδων της αεροπορικής κίνησης, αν προκύψουν θέματα λειτουργίας του στρατιωτικού αεροδρομίου, αν προκύψουν προβλήματα εκσκαφών, καταλληλότητα, απόθεση προϊόντων εκσκαφών κ.λπ., όλοι αυτοί οι κίνδυνοι και το ρίσκο δεν είναι κίνδυνοι που τους αναλαμβάνει το ελληνικό δημόσιο ή η εταιρεία που συμμετέχει το δημόσιο. Και αυτό είναι προφανές ότι προστατεύει το δημόσιο από τον κατασκευαστή γιατί, κακά τα ψέματα, συνήθως οι διεκδικήσεις και τα μεγάλα ποσά των αποζημιώσεων προκύπτουν από τις απαιτήσεις του κατασκευαστή μετά και όχι από τις απαιτήσεις του παραχωρησιούχου. Είχαμε και άλλες τομές σε αυτή τη διαγωνιστική διαδικασία. Η μεγαλύτερη είναι, κατά τη γνώμη μου, η επιλογή του ανεξάρτητου μηχανικού. Έχουμε έναν διακριτό, ανοιχτό, δημόσιο, διεθνή διαγωνισμό για τον ανεξάρτητο μηχανικό. Αυτό είναι πολύ σημαντικό γιατί ο ανεξάρτητος μηχανικός δεν έχει καμμία εξάρτηση από τον παραχωρησιούχο σε αντίθεση με τις μέχρι τώρα παραχωρήσεις όχι μόνο στη χώρα μας, αλλά και στο εξωτερικό, όπου ο ανεξάρτητος μηχανικός συνήθως κατέβαινε μαζί με τον παραχωρησιούχο. Ουσιαστικά, κυρίες και κύριοι συνάδελφοι, διασφαλίζουμε την πραγματική ανεξαρτησία του ανεξάρτητου μηχανικού που πολλές φορές κινούνταν σε συνθήκες ενδεχόμενης δυνητικής πίεσης από τον παραχωρησιούχο. Ένα άλλο θέμα σημαντικό σχετικά με την υπό κύρωση σύμβαση που συζητάμε είναι το μεγάλο ποσοστό που έχει το δημόσιο. Κυρίες και κύριοι συνάδελφοι, τα έσοδα πάνω από τα 6,5 εκατομμύρια επιβατών στο «Νίκος Καζαντζάκης» πηγαίνουν μόνο στο δημόσιο. Δεν μπορεί να μεταβιβαστεί το 35% της εταιρείας πουθενά αλλού. Έχουμε πικρή εμπειρία από τα μνημόνια που έφεραν και επέβαλαν στη χώρα στη συνέχεια είτε να ιδιωτικοποιηθούν είτε να μεταφερθούν στο ΤΑΙΠΕΔ. Τα έσοδα στο 100% στο σύνολό τους για το νέο αεροδρόμιο πηγαίνουν στο δημόσιο, στην Υπηρεσία Πολιτικής Αεροπορίας. Και τέλος, έχει ολοκληρωθεί το 90% των απαλλοτριώσεων. Δεν πρέπει να υπάρχει άλλο τέτοιας κλίμακας έργο που πριν την κύρωση να έχει ολοκληρωθεί το 90% των απαιτούμενων απαλλοτριώσεων. Επίσης, υπάρχουν και προβλέψεις για την τοπική κοινωνία και τις τοπικές κοινωνίες, στις οποίες πρέπει να σταθούμε και να τις κρατήσουμε για τις προβλέψεις που πρέπει να έχουμε όταν γίνονται μεγάλα έργα. Στη σύμβαση που συζητάμε τα ανταποδοτικά οφέλη για την τοπική κοινωνία φτάνουν στο 2% του τζίρου. Είναι σημαντικό να πούμε ότι το 1% πηγαίνει στον δήμο που θα επιβαρυνθεί με τη φιλοξενία του αεροδρομίου και το υπόλοιπο 1% στους όμορους δήμους. Για να έχουμε μια σύγκριση, θέλω να πω ότι στο «Ελευθέριος Βενιζέλος» τα ανταποδοτικά οφέλη είναι 0% για τους όμορους δήμους. Και είναι αλήθεια - να το πούμε και εδώ και από αυτή την θέση - ότι πρέπει να ξεκινήσουμε την κουβέντα για τα ανταποδοτικά οφέλη των όμορων δήμων ακόμα και σήμερα στην περιοχή του «Ελευθέριος Βενιζέλος». Ένα δεύτερο στοιχείο σε σχέση με αυτά: Γιατί βάλαμε το 1% στον δήμο που θα φιλοξενεί το αεροδρόμιο να παρέχεται με υπουργική απόφαση; Γιατί δυστυχώς ποτέ δεν υπήρχε ολοκληρωμένος στρατηγικός σχεδιασμός ούτε για την Κρήτη και τις υποδομές της ούτε για τη χώρα. Όπως ανέφερε και ο Υπουργός σε μία από τις προηγηθείσες συζητήσεις στην επιτροπή, τώρα τελειώνει η διαβούλευση της περιβαλλοντικής αδειοδότησης για τον στρατηγικό σχεδιασμό για τα έργα υποδομών και μεταφορών, για να μπορέσουμε να πούμε ότι αυτός είναι ο προγραμματισμός και άρα εκεί θα κατευθυνθεί η χρηματοδότηση. Παραπέρα, σχετικά με τα ανταποδοτικά οφέλη, εξασφαλίζεται η συμμετοχή του δήμου που φιλοξενεί το αεροδρόμιο στο διοικητικό συμβούλιο της εταιρείας του αεροδρομίου. Επίσης, προβλέπεται κτήριο που θα είναι στις εγκαταστάσεις του αεροδρομίου εκθεσιακό κέντρο για τις κρητικές επιχειρήσεις, τα κρητικά προϊόντα και τα προϊόντα της περιοχής. Για να έχουμε πάλι ένα μέτρο σύγκρισης, θα ήθελα σε αυτό το σημείο να πω ότι στο «Ελευθέριος Βενιζέλος» δεν υπάρχει κανένα κτήριο, κανένα εκθεσιακό κέντρο που να απευθύνεται στους δημόσιους φορείς, στην τοπική αυτοδιοίκηση, στις τοπικές εταιρείες της περιοχής. Κυρίες και κύριοι Βουλευτές, αρκετά μας απασχόλησαν - απασχολούν το δημόσιο διάλογο όλη αυτήν την εικοσαετία τώρα, μας απασχόλησαν και στις συζητήσεις της επιτροπής - τα θέματα που αφορούν την προστασία του περιβάλλοντος. Δεν έχω σκοπό να επαναλάβω στη σημερινή εισήγηση όλες τις συζητήσεις που προηγήθηκαν. Ωστόσο νομίζω ότι πρέπει να κρατήσουμε ορισμένες θέσεις, ορισμένα στοιχεία σαν συμπεράσματα από όλη αυτήν την κουβέντα. Πρώτον, σε θέματα που σχετίζονται με περιβάλλον, προστασία του περιβάλλοντος, αλλά και τον πολιτισμό μας, να πούμε ότι προβλέπεται αρχιτεκτονική επιτροπή ώστε τα κτήρια και οι υποδομές που θα γίνουν στο αεροδρόμιο να μην προσβάλλουν ούτε την αρχιτεκτονική της Κρήτης ούτε την πολιτιστική μας κληρονομιά. Δεύτερον, έγινε φανερό ότι το αεροδρόμιο «Νίκος Καζαντζάκης» που υπάρχει σήμερα στον αστικό ιστό του Ηρακλείου και η όποια αναβάθμισή του δεν μπορεί να καλύψει ούτε την αυξημένη ζήτηση, ούτε την προοπτική αύξησης της κίνησης του αεροδρομίου, ούτε τον σχεδιασμό του νέου αεροδρομίου. Είναι χαρακτηριστικό αυτό που είπαμε, ότι κανείς δεν περίμενε, όταν συζητάγαμε πριν από είκοσι χρόνια, ότι στο «Νίκος Καζαντζάκης» θα ξεπερνούσαμε την κίνηση των εξίμισι εκατομμυρίων επιβατών. Ήδη πέρυσι ήμασταν στα οκτώμισι εκατομμύρια και φέτος ο Απρίλιος του 2019 παρουσιάζει αύξηση της κίνησης 20% συγκριτικά με τον Απρίλιο του 2018. Θα πρέπει, κυρίες και κύριοι Βουλευτές, να γίνει μία αποτύπωση και για την περιοχή, δηλαδή ποια από τα τμήματα που απαλλοτριώνονται αξιοποιούνται στην πρωτογενή παραγωγή, αλλά και για τους κατά κύριο επάγγελμα αγρότες, τους ανθρώπους δηλαδή που με τις απαλλοτριώσεις χάνουν την περιουσία τους, που είναι το επαγγελματικό τους εργαλείο και, σε τελική ανάλυση, η ζωή τους. Πρέπει να δούμε αν οι αποφάσεις των δικαστηρίων δεν καλύπτουν, κατά την κρίση και της τοπικής κοινωνίας και τη δικιά μας, αυτήν την περιουσία. Πρέπει να υπάρχει ειδική πρόβλεψη σε σχέση με αυτές τις κατηγορίες του πληθυσμού και τις απαλλοτριώσεις. Στην τοπική αυτοδιοίκηση πέφτει το βάρος να ψάξουμε να βρούμε άλλες περιοχές είτε για να κάνουμε νέους ελαιώνες, είτε να βρούμε περιοχές ή ελαιώνες που δεν αξιοποιούνται, να τις απαλλοτριώσουμε και να τις δώσουμε σε αυτούς τους κατά κύριο επάγγελμα αγρότες. Επίσης στα θέματα της περιβαλλοντικής προστασίας θα κρατήσουμε το γεγονός ότι προβλέπεται τριτοβάθμιος βιολογικός καθαρισμός, ο οποίος θα αναλαμβάνει και τα λύματα των γύρω οικισμών. Και να κλείσω αυτό το κομμάτι των περιβαλλοντικών θεμάτων με την διαπίστωση και το γεγονός ότι το ενεργειακό αποτύπωμα του αεροδρομίου θα είναι πάρα πολύ χαμηλό και με συγκεκριμένη διαβάθμιση για τα αεροδρόμια. Εδώ μάλιστα να σημειώσουμε ότι επειδή ο Δήμος Μινώα Πεδιάδας δεν έχει τις τεχνικές υπηρεσίες για να ανταποκριθεί, και για να μην υπάρχουν άλλες καθυστερήσεις, το Υπουργείο Υποδομών αναλαμβάνει την αναγκαία χωροταξική μελέτη καθώς και το οικονομικό βάρος. Κυρίες κύριοι Βουλευτές, το τελευταίο διάστημα και γενικότερα και με αφορμή τη συζήτηση για την σύμβαση που θέλουμε να κυρώσουμε σε λίγο ακούσαμε πάρα πολλά και μάλιστα αντικρουόμενα. Ακούσαμε για έργα βιτρίνας, ακούσαμε για έργα ανύπαρκτα. Τελικά σε μία παράγραφο παρακάτω, σε ανακοίνωση άλλου Βουλευτή τα ανύπαρκτα έργα γίνονται μισοτελειωμένα της Νέας Δημοκρατίας και λίγο μετά ακούσαμε να λέγεται «όχι, δεν ήταν μισοτελειωμένα της Νέας Δημοκρατίας, ήταν μισοτελειωμένα του ΠΑΣΟΚ». Εν πάση περιπτώσει, ακούσαμε πολλά. Η πραγματικότητα, πέρα από τις τοποθετήσεις, έρχεται να δείξει ορισμένα στοιχεία. Και δεν θα αναφερθώ σε όλα, θα αναφερθώ σε τρία έργα υποδομών στην Κρήτη, που είναι: Η γέφυρα στο Χαμέζι που δόθηκε στην κυκλοφορία πριν από δέκα μέρες, ο δρόμος Ηράκλειο - Μεσσαρά που δίνεται στην κυκλοφορία μέσα στο επόμενο δεκαήμερο και το αεροδρόμιο Καστελίου, για το οποίο συζητάμε σήμερα τη σύμβαση παραχώρησης του έργου. Και τα τρία αυτά έργα απασχολούν την τελευταία εικοσαετία. Γιατί; Γιατί για είκοσι χρόνια απασχολούν έτσι όπως απασχόλησαν; Γιατί αυτή η καθυστέρηση; Ένα κομμάτι είναι γεγονός ότι μάθαμε να το βαφτίζουμε «αντικειμενικά» - επιτρέψτε μου όμως να μη συμφωνώ απολύτως με την έννοια - και έχει να κάνει με θέματα και προβλήματα που ακουμπούν, ακουμπούσαν και θα συνεχίσουν να ακουμπούν τη λειτουργία της ελληνικής πολιτείας. Εν πάση περιπτώσει, ας το δεχθούμε για την οικονομία της συζήτησης ότι υπήρχαν και τέτοια θέματα, που προφανώς δεν φταίει το έργο ή όσοι είχαν εμπλακεί με το κάθε ένα από αυτά τα έργα. Νομίζω, πέρα από τις αντικειμενικές δυσκολίες, κυρίες και κύριοι συνάδελφοι, το βασικό πρόβλημα ήταν ότι δεν υπήρχε ένας ολοκληρωμένος σχεδιασμός. Και επειδή - ολοκληρώνω, κύριε Πρόεδρε - όπως λέει και ο λαός μας από τους αρχαίους Έλληνες, «ενός κακού μύρια έπονται», η έλλειψη του ολοκληρωμένου σχεδιασμού είχε ως αποτέλεσμα να μην υπάρχει εκείνη η πολιτική βούληση που θα σταθεί υπεράνω των ανταγωνισμών, των αντιθέσεων που προκύπτουν μεταξύ τοπικών κοινωνιών, τοπικών περιοχών. Αποτέλεσμα αυτού ήταν να υπάρχει υποχώρηση στις αντίστοιχες τοπικές πιέσεις, να υπάρχει υποχώρηση στη διάθεση για ρουσφετολογική κάλυψη με «ψίχουλα», σχετικά με τις ανάγκες των αντίστοιχων περιοχών. Έτσι, κυρίες κύριοι συνάδελφοι, από την έλλειψη ολοκληρωμένου σχεδιασμού φτάσαμε στο χωροταξικό χάος του σήμερα στην Ελλάδα. Κακά τα ψέματα, η απουσία, η ανυπαρξία ολοκληρωμένου σχεδίου από τους κυβερνώντες την προηγούμενη περίοδο την Ελλάδα έφτασε στο σημείο να αφήσουν την Κρήτη χωρίς υποδομές. Εμείς - και κλείνω με αυτό κύριε Πρόεδρε - με σχέδιο, με σκληρή δουλειά και κυρίως με την πλειοψηφία των κοινωνικών δυνάμεων καταφέραμε να βγάλουμε την πατρίδα από τα μνημόνια με την κοινωνία όρθια. Το ίδιο ολοκληρωμένο σχέδιο, η ίδια σκληρή δουλειά και προπαντός με τις ζωντανές κοινωνικές δυνάμεις ήταν αυτό που είχε σαν αποτέλεσμα να επανεκκινήσουμε τα σημαντικά έργα υποδομής σε όλη τη χώρα, να καλύπτουμε ένα σημαντικό κενό στις υποδομές της Κρήτης. Έτσι, η αδράνεια της πολιτείας το βάλτωμα των έργων και η έλλειψη των υποδομών έδωσε τη θέση της στην δραστηριότητα της πολιτείας, στο ξεμπλοκάρισμα των έργων, στην αποτελεσματικότητά της στις παρεμβάσεις. Εδώ είναι, αν το θέλετε, κυρίες κύριοι συνάδελφοι, η διαφορά μας από τη συντηρητική παράταξη. Εμείς στην Αριστερά δεν βλέπουμε τις υποδομές ως τις αναγκαίες προεκλογικές χάντρες και καθρεφτάκια για την εξαγορά και τον εκμαυλισμό των συνειδήσεων. Εμείς στην Αριστερά δεν αντιμετωπίζαμε ούτε αντιμετωπίζουμε τα έργα υποδομών ως μέσο πλουτισμού των εμπλεκόμενων φορέων. Αντίθετα, για μας στην Αριστερά οι υποδομές που έχει ανάγκη η πατρίδα μας, οι υποδομές που βελτιώνουν την καθημερινότητα του πολίτη είναι σημαντικό στοιχείο της Ελλάδας μετά τα μνημόνια. Για την Αριστερά οι υποδομές είναι ταυτοτικό στοιχείο της Ελλάδας της νέας εποχής. Σας ευχαριστώ.
Και εμείς ευχαριστούμε. Τον λόγο έχει ο κ. Χρήστος Μπουκώρος, εισηγητής από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, με την κύρωση της σύμβασης παραχώρησης για το αεροδρόμιο στο Καστέλι για μας στη Νέα Δημοκρατία ξεκινάει η εποχή ενός τριπλού στοιχήματος όχι μόνο για την Κρήτη, αλλά για ολόκληρη τη χώρα. Είναι ένα στοίχημα το οποίο ο πολιτικός και τεχνικός κόσμος της χώρας την επόμενη πενταετία θα πρέπει οπωσδήποτε να το κερδίσει όχι μόνο γιατί η Κρήτη παρέχει ένα υψηλής ποιότητας τουριστικό προϊόν, αλλά γιατί μπορούμε να διαγνώσουμε τις δυνατότητες του νησιού για ακόμα μεγαλύτερη συμμετοχή του στη διαμόρφωση του ΑΕΠ της χώρας. Ποιο είναι αυτό το τριπλό στοίχημα που ξεκινάει με τη σημερινή κύρωση της σύμβασης παραχώρησης; Είναι η τήρηση του χρονοδιαγράμματος για τη μελέτη και την κατασκευή του νέου αεροδρομίου τους επόμενους εξήντα μήνες. Δεύτερον, είναι η αξιοποίηση του υφιστάμενου αεροδρομίου «Νίκος Καζαντζάκης», για το οποίο έχουμε καταθέσει, η οποία μάλιστα συμπεριλαμβάνεται και στο κυβερνητικό πρόγραμμα της Νέας Δημοκρατίας, αυτό το πραγματικό φιλέτο με τις τεράστιες δυνατότητες πρέπει να αξιοποιηθεί με καινοτόμες δράσεις, στις οποίες θα αναφερθώ στη συνέχεια. Το τρίτο μέρος του στοιχήματος είναι η ολοκλήρωση εντός του συγκεκριμένου χρονοδιαγράμματος των οδικών συνδέσεων του αεροδρομίου με τους οδικούς άξονες της Κρήτης, δηλαδή τον ΝΟΑΚ, τον νότιο οδικό άξονα και τον ΒΟΑΚ, τον βόρειο οδικό άξονα - στη μεν πρώτη περίπτωση, η σύνδεση αφορά έναν κλειστό αυτοκινητόδρομο μήκους 18 χιλιομέτρων, στη δεύτερη περίπτωση για τον ΒΟΑΚ αφορά έναν κλειστό αυτοκινητόδρομο μήκους 6 χιλιομέτρων - αλλά και η ολοκλήρωση επιτέλους του βόρειου οδικού άξονα Κρήτης, ενός σημαντικού έργου, το οποίο πράγματι έχει καθυστερήσει, με συνολική - αν θέλετε - ευθύνη του πολιτικού κόσμου. Γιατί δεν έχει κανένα νόημα να έχεις υπερσύγχρονη σύνδεση που θα καταλήγει σ' έναν αυτοκινητόδρομο, ο οποίος δεν είναι ολοκληρωμένος. Ακούμε τη δέσμευση του κυρίου Υπουργού ότι θα έχει ανάδοχο το έργο αυτό τον Σεπτέμβριο και ελπίζω μέσα στα χρονοδιαγράμματα ολοκλήρωσης του αεροδρομίου να ολοκληρωθεί και ο βόρειος οδικός άξονας, για να πάψει αυτός ο σύγχρονος Μινώταυρος να αφαιρεί ζωές συνεχώς. Αυτές οι τρεις πτυχές, αν κερδηθούν, αν κερδηθεί αυτό το στοίχημα, θα έχουν ουσιαστικά ολοκληρωθεί οι μεγάλες υποδομές της Κρήτης. Μπορούμε να αισιοδοξούμε ότι τα χρονοδιαγράμματα θα τηρηθούν πλήρως; Όχι, δεν είμαστε αισιόδοξοι σήμερα, γιατί έχουμε 23 μήνες καθυστέρηση για να φτάσουμε στη σημερινή μέρα, στην κύρωση της σύμβασης παραχώρησης για την κατασκευή του έργου και είναι ορισμένες νησίδες αβεβαιότητας, κύριε Υπουργέ, σε αυτό το έργο, όπως η έκδοση οριστικής τιμής μονάδος. Γνωρίζω και το προσωπικό σας ενδιαφέρον. Βεβαίως, οι απαλλοτριώσεις σε πρώτη φάση έχουν προχωρήσει σε ποσοστό 90%. Ελπίζω πολύ σύντομα να ολοκληρωθεί το 100% και κυρίως ελπίζω να πληρωθεί ο κόσμος με την έκδοση της οριστικής τιμής μονάδος. Δεν είναι απολύτως της αρμοδιότητάς σας, το γνωρίζουμε. Είναι της δικαιοσύνης, όμως όλοι οι παράγοντες αυτής της χώρας πρέπει να επικεντρώνονται στο δημόσιο συμφέρον και στα συμφέροντα της χώρας και αυτά τα ζητήματα να τα επιταχύνουν. Αυτή είναι η δική μας άποψη. Αυτό το έργο, λοιπόν, το αεροδρόμιο στο Καστέλι, η Νέα Δημοκρατία το αγκαλιάζει, το υποστηρίζει και θα το υποστηρίζει, διότι είναι ένα έργο, το οποίο οραματίστηκε και σχεδίασε η Νέα Δημοκρατία. Προχώρησε και σε δημοπρατήσεις, άσχετα με τις καθυστερήσεις στις οποίες θα αναφερθώ παρακάτω. Δεν μπορούμε παρά να υποστηρίξουμε το σημερινό νομοσχέδιο. Έρχεται η σημερινή εξέλιξη, όμως, κύριε Υπουργέ, να επιβεβαιώσει την πάγια θέση μας ότι τα μεγάλα έργα αυτής της χώρας άλλος τα οραματίζεται και τα σχεδιάζει, άλλος τα μελετάει και τα κατασκευάσει, τα υλοποιεί και εν τέλει άλλος μπορεί να τα εγκαινιάζει. Υπερβαίνουν τον κυβερνητικό έργο κάθε κυβέρνησης και αυτό το δείχνει και το χρονοδιάγραμμα του σημερινού νομοσχεδίου αυτό το επιχείρημά μας. Το αποδεικνύει. Είναι μια σύμβαση πέντε ετών, ενώ οι κυβερνητικές θητείες είναι τετραετείς. Το γνωρίζουμε όλοι αυτό. Κατά συνέπεια, πρέπει να υπάρχουν συναινέσεις σε αυτά τα μεγάλα έργα, αν μας ενδιαφέρει η ανάπτυξη. Γι' αυτό και λέω ξεκάθαρα από την αρχή της τοποθέτησής μου ότι η Νέα Δημοκρατία στηρίζει αυτό το έργο. Και θα σας πρότεινα εδώ, κύριε Υπουργέ, το εξής: Αποκατάσταση δεν είναι να αποζημιώσουμε τις καλλιεργήσιμες γαίες των αγροτών, προκειμένου να γίνει το έργο. Θα πάρουν κάποιο τίμημα, πιθανότατα υψηλότερο και από την αντικειμενική αξία. Όμως υπάρχουν πάρα πολλές χρηματοδοτικές δυνατότητες σε επίπεδο Ευρωπαϊκής Ένωσης, ώστε να εκπονηθεί και ένα παράλληλο σχέδιο κοινωνικής αποκατάστασης κυρίως των αγροτών που θα αναγκαστούν σε απαλλοτρίωση των καλλιεργήσιμων γαιών τους. Θα καλούσα την Κυβέρνηση, λοιπόν, να αναζητήσει και τέτοιες διεξόδους, διότι η αποζημίωση δεν σημαίνει κοινωνική αποκατάσταση όσων θα χάσουν τη δουλειά τους. Πολλοί απ' αυτούς τους ανθρώπους θα αναγκαστούν να αλλάξουν επάγγελμα, κάποιοι άλλοι να μεταφέρουν τις εκμεταλλεύσεις τους πιθανότατα με λιγότερα κέρδη και ούτω καθεξής. Νομίζω ότι είναι μια καλή ευκαιρία να δούμε τι μπορεί να γίνει για περαιτέρω κοινωνική αποκατάσταση αυτών των ανθρώπων. Άλλα ζητήματα που μας απασχολούν βεβαίως ως προς την τήρηση του χρονοδιαγράμματος είναι τα ζητήματα της αρχαιολογίας, τα περιβαλλοντικά ζητήματα για τα οποία έγινε εκτενής συζήτηση και στις επιτροπές και βεβαίως μας απασχολεί το γεγονός των αντιπλημμυρικών έργων και του ίδιου του έργου και των συνδέσεων οδικών αξόνων και αεροδρομίου. Πιστεύω ότι είναι ζητήματα τα οποία μπορούν να αντιμετωπιστούν. Μιλάμε για ένα αεροδρόμιο, το οποίο μετά τα πρώτα πέντε έτη της λειτουργίας του θα εξυπηρετεί εννέα εκατομμύρια επιβάτες, ενώ στην πλήρη ανάπτυξή του, πριν ολοκληρωθεί ο χρόνος της παραχώρησης που είναι τριαντακονταπενταετία με option δεκαετούς ανανέωσης με κοινή συμφωνία των δύο μερών, θα εξυπηρετεί περίπου δεκαπέντε εκατομμύρια επιβάτες. Καθίσταται αυτομάτως το δεύτερο μεγαλύτερο αεροδρόμιο της χώρας. Περιττεύει να αναφέρω ότι δημιουργούνται χίλιες πεντακόσιες θέσεις εργασίας μόνιμες και περίπου επτάμισι χιλιάδες θέσεις κατά τη διάρκεια της κατασκευής του. Δεν θα ήθελα να αναφερθώ λεπτομερώς στα τεχνικά έργα, με την έννοια ότι τα χιλιάδες τετραγωνικά σε στεγασμένους χώρους, τα πέντε επίπεδα του αεροδρομίου, τα χίλια τριακόσια τετραγωνικά για μόνιμους εκθεσιακούς χώρους κρητικών προϊόντων και όλες αυτές οι υποδομές είναι βέβαιο ότι θα δημιουργήσουν μια νέα μεγάλη οικονομική μονάδα στην περιοχή και έναν μεγάλο κύκλο εργασιών. Δεν θέλω να συζητάμε εδώ, στην τελική φάση της κύρωσης της σύμβασης, για τα ωφελήματα στην κοινωνία και στην οικονομία ενός τόσο σπουδαίου έργου υποδομής. Αυτό που μας προβληματίζει είπα ποιο είναι. Κυρίως, είναι η τήρηση του χρονοδιαγράμματος, διότι ιδιαίτερα στις υποδομές, αλλά και σ' όλες τις οικονομικές διεργασίες, γνωρίζουμε όλοι ότι ο χρόνος είναι χρήμα. Πριν κάνω μια σύντομη ιστορική αναδρομή, θα ήθελα να πω ότι για το αεροδρόμιο «Νίκος Καζαντζάκης» είναι γνωστοί οι λόγοι που οδήγησαν στην επιλογή της κατασκευής νέου αεροδρομίου και όχι στην επέκταση του «Νίκος Καζαντζάκης». Πρέπει να γίνει κι εκεί μια αναπτυξιακή νησίδα όπως, για να το πω απλά και κατανοητά, λέμε ότι το νέο αεροδρόμιο της Κρήτης θα είναι το δεύτερο «Ελευθέριος Βενιζέλος», κάλλιστα μπορούμε να πούμε ότι η αξιοποίηση του «Νίκος Καζαντζάκης» μπορεί να οδηγήσει σ' ένα δεύτερο Ελληνικό με καινοτόμες δράσεις, οι οποίες θα ενισχύσουν περαιτέρω το τουριστικό προϊόν της Κρήτης και τις τουριστικές επιλογές. Έτσι θα μιλάμε για μια ολοκληρωμένη, ολιστική αντιμετώπιση των ζητημάτων που θα ενισχύσουν το τουριστικό προϊόν της Κρήτης και το ΑΕΠ της χώρας. Γιατί το στηρίζουμε εμείς αυτό το έργο, κύριε Υπουργέ; Διότι αυτό το έργο εξαγγέλθηκε από τον προκάτοχό σας των κυβερνήσεων Καραμανλή, τον Γιώργο Σουφλιά, δημοπρατήθηκε από την κυβέρνηση Σαμαρά, με την κρίση με την κυβέρνηση Παπανδρέου είχε γίνει μια διακοπή του ενδιαφέροντος. Έρχεστε εσείς μετά από δύο καθυστερήσεις επί των ημερών της κυβέρνησης Σαμαρά, μετά από επτά καθυστερήσεις επί των δικών σας ημερών. Αλλά φτάνουμε στη σημερινή μέρα. Δεν έχει σημασία το τι χρόνο χάσαμε. Ό,τι χρόνο χάσαμε τον χάσαμε. Το θέμα είναι να μη χάσουμε χρόνο από εδώ και στο εξής και να τηρηθεί το χρονοδιάγραμμα. Από εκεί και πέρα, θα έλεγα ότι το ίδιο το έργο με έναν αεροδιάδρομο μήκους 3,2 χιλιομέτρων μπορεί να εξυπηρετήσει όποιο ιπτάμενο μέσο υπάρχει σήμερα στην αγορά, όποιο μεγάλο αεροδρόμιο, την όποια υπερατλαντική ή μεγάλη πτήση και ξέρουμε όλοι τι σημαίνει αυτό. Εμείς στη Νέα Δημοκρατία θέλουμε το όλο έργο. Το σχεδίασε άλλωστε η δική μας κυβέρνηση. Θεωρούμε ότι θα αποτελέσει ένα σύγχρονο αεροδρόμιο που θα καλύπτει πλήρως όλα τα διεθνή χαρακτηριστικά των σύγχρονων αεροδρομίων. Είναι ένα έργο που θα φέρει ανάπτυξη στον ευρύτερο, αλλά και ιδιαίτερα στον τοπικό τουρισμό της Κρήτης, όπως προείπα, αλλά και στις εμπορικές και άλλες δραστηριότητες. Θα είναι πράγματι μια γέφυρα που θα ενώνει δύο ηπείρους, την Ασία με την Ευρώπη. Από εκεί και πέρα, το έργο είναι διπλό - δεν θα πρέπει να το ξεχνάμε αυτό - και είναι η κατασκευή και η αξιοποίηση και των δύο αεροδρομίων και το καινούργιο και το παλιό. Δεν πρέπει να καθυστερήσουμε στην αξιοποίηση του «Νίκος Καζαντζάκης». Βεβαίως, εμείς διαφωνούμε, κύριε Υπουργέ, με τη μεταφορά δημόσιων υπηρεσιών στο υφιστάμενο αεροδρόμιο και διαφωνούμε, γιατί πιστεύουμε ότι εκεί μπορούν να γίνουν παρεμβάσεις που θα προσθέσουν στο τουριστικό προϊόν της Κρήτης, δηλαδή θα είναι κερδοφόρο. Πιστεύω - χωρίς να γνωρίζω τον χώρο του Ηρακλείου ευρύτερα - ότι υπάρχουν δυνατότητες για συγκέντρωση των δημοσίων υπηρεσιών και σε άλλες περιοχές της ευρύτερης περιοχής του Ηρακλείου. Κατά συνέπεια, αυτό το λέμε ξεκάθαρα και το υπογραμμίζουμε. Είναι γνωστό, λοιπόν, όσον αφορά τη χρηματοδότηση το κατά πόσο θα συμμετέχει το δημόσιο, δηλαδή με 215 εκατομμύρια ευρώ. Τα ποσοστά επί του αεροδρομίου είναι γνωστά, το 2% στην τοπική αυτοδιοίκηση, αλλά και η δυνατότητα των εσόδων να μεταβάλλεται ως προς την κατεύθυνσή της από τον εκάστοτε Υπουργό ίσως είναι ένα σημείο το οποίο θα πρέπει να ξαναδούμε. Σε γενικές γραμμές θα λέγαμε ότι η Νέα Δημοκρατία θα είναι αρωγός, στους λίγους μήνες που είναι αντιπολίτευση και οπωσδήποτε θα συνεχίσει την ολοκλήρωση του συγκεκριμένου έργου, τώρα που μπαίνει στην τελική ευθεία, με όσο το δυνατόν ταχύτερους ρυθμούς. Επίσης, όσον αφορά τον ΒΟΑΚ, κύριε Υπουργέ, εμείς ευχόμαστε τον Σεπτέμβριο να έχουμε ανάδοχο αυτού του έργου, γιατί μετά θα έχουμε μια ολοκλήρωση των υποδομών της Κρήτης, αρκεί αυτά να γίνουν τα πέντε επόμενα χρόνια, να ολοκληρωθούν, να παραδοθούν σε χρήση, ώστε να έχουμε και την υπεραξία των έργων υποδομής. Γιατί - ξέρετε - και το 40% έκπτωση μας απασχολεί, όπως και τα άλλα ζητήματα, τα οποία δεν έχουν επιλυθεί οριστικά. Ωστόσο πιστεύουμε ότι μπορεί να επιλυθούν και πρέπει να επιλυθούν, γιατί ένα έργο υποδομής προσθέτει υπεραξία στην κοινωνία και στην οικονομία όταν ολοκληρώνεται εντός των χρονοδιαγραμμάτων. Δεν θα κουραστώ να επαναλάβω για δεύτερη φορά και στη σημερινή μου τοποθέτηση ότι σε αυτές τις υποθέσεις ο χρόνος είναι χρήμα. Θα επανέλθουμε βεβαίως και στη δευτερολογία. Έρχονται αρκετές τροπολογίες για τις οποίες θα τοποθετηθεί ο Κοινοβουλευτικός μας Εκπρόσωπος, ο κ. Γιάννης Κεφαλογιάννης. Ωστόσο θα ήθελα να μου επιτρέψετε, κύριε Υπουργέ, για μία τροπολογία που φέρνει ο Υπουργός Αθλητισμού σχετικά με την αναδιάρθρωση των πρωταθλημάτων του ελληνικού ποδοσφαίρου, να εκφράσω την έντονη αντίρρησή μου, γιατί είναι παράδειγμα κακής νομοθέτησης. Ο κύριος Υπουργός είχε όλο τον χρόνο να νομοθετήσει από τον προηγούμενο Σεπτέμβριο. Αφήνει να παρέλθουν τα πρωταθλήματα, να δούμε ποιες ομάδες αναδεικνύονται πρωταθλήτριες, ποιες υποβιβάζονται και έρχεται εκ των υστέρων να νομοθετήσει. Αιχμαλώτισε, κυριολεκτικά εγκλώβισε ιστορικά σωματεία, τα οποία προέβησαν σε μεγάλα έξοδα, έκαναν πρωταθλητισμό, δεν νομοθετούσε ο κύριος Υπουργός, τους άφησε να πιστεύουν ότι δεν θα αλλάξει τίποτα και ξαφνικά σήμερα, εκ των υστέρων, με το πέρας των πρωταθλημάτων, φέρνει αυτήν την τροπολογία και αδικεί δέκα τουλάχιστον ιστορικές ομάδες της χώρας. Μέχρι χθες αδικούσε δυνητικά δύο ομάδες από την εκλογική μου περιφέρεια, από την πόλη μου, από τον Βόλο: τον «Ολυμπιακό Βόλου» και τη «Νίκη Βόλου». Βεβαίως, τα μπαράζ που ολοκληρώθηκαν, έδειξαν ότι η «Νίκη Βόλου» δεν είχε αναδειχθεί σε πρωταθλήτρια. Αδικεί μια ιστορική ομάδα όπως είναι ο «Ολυμπιακός Βόλου» και όχι μόνο. Παράλληλα, πήγε ο κύριος Πρωθυπουργός χθες στα Γιάννενα να εκφράσει το ενδιαφέρον του για τον «ΠΑΣ Γιάννινα» και βεβαίως έλαβε πληρωμένη απάντηση. Δεν είναι δυνατόν να νομοθετούμε κατά αυτόν τον τρόπο, να περιμένουμε να δούμε ποιος αναδεικνύεται πρωταθλητής και ποιος υποβιβάζεται και εκ των υστέρων να φέρνουμε τον κανονισμό. Γι' αυτόν τον λόγο, τη συγκεκριμένη τροπολογία - όχι μόνο γιατί αδικεί τον «Ολυμπιακό Βόλου», αλλά και πολλές ιστορικές ομάδες της χώρας - η Νέα Δημοκρατία θα την καταψηφίσει. Εμείς δεν παραγνωρίζουμε το δικαίωμα του Υπουργού να νομοθετεί, ούτε το αυτοδιοίκητο του ποδοσφαίρου. Στηλιτεύουμε, όμως, με την καταψήφιση της τροπολογίας τις κακές πρακτικές νομοθέτησης. Σας ευχαριστώ πάρα πολύ.
Και εμείς ευχαριστούμε. Τον λόγο έχει ο κ. Κεγκέρογλου, εισηγητής της Δημοκρατικής Συμπαράταξης. Επίσης, να ενημερώσω το Σώμα ότι έκλεισε ο κατάλογος των ομιλητών. Ορίστε, έχετε τον λόγο.
Κυρίες και κύριοι συνάδελφοι, βρισκόμαστε σχεδόν δέκα μήνες μετά την τυπική λήξη της δανειακής σύμβασης της χώρας και η Ελλάδα συνολικά δεν έχει χαράξει τον νέο δρόμο. Εμείς, πριν τη λήξη, πριν τον Αύγουστο του 2018 ζητήσαμε εκλογές ακριβώς για να αποφασίσουν οι πολίτες πώς θα πορευτεί η χώρα. Αποδεικνύεται ότι είχαμε δίκιο. Χάνεται χρόνος, χάνεται η δυνατότητα για την Ελλάδα να κάνει ένα άλμα μπροστά και αν εξαιρέσεις συγκεκριμένα έργα και πρωτοβουλίες, που με τον ένα ή τον άλλο τρόπο δρομολογούνται, δεν υπάρχει ένας συνολικός σχεδιασμός που να υλοποιείται. Η Ελλάδα πρέπει να αποκτήσει μια νέα εθνική στρατηγική, που θα βασίζεται στην ανάπτυξη, στην παραγωγή νέου πλούτου και βέβαια που θα διασφαλίζει την κοινωνική συνοχή. Κοινωνική δικαιοσύνη είναι το αίτημα και μπορεί να πάρει σάρκα και οστά παράλληλα με την οικονομική ανάκαμψη. Το «Σχέδιο Ελλάδα», η πολιτική του Κινήματος Αλλαγής, του ΠΑΣΟΚ, έχει ως βασικούς πυλώνες την τουριστική ανάπτυξη, πάντα στο πλαίσιο της βιώσιμης ανάπτυξης και βέβαια - δεύτερο βασικό πυλώνα - την αγροτική παραγωγή, έναν σύγχρονο αγροδιατροφικό τομέα. Και οι δύο αυτοί βασικοί πυλώνες ενισχύουν την εξωστρέφεια και την ανταγωνιστικότητα της χώρας. Οι πολιτικές, οι αντίστοιχες που απαιτούνται, χρειάζονται και υποδομές. Τα έργα υποδομής, είτε αεροδρόμια, είτε λιμάνια, είτε ο εκσυγχρονισμός και κυρίως οι συνδυασμένες μεταφορές που αξιοποιούν όλους τους τρόπους μεταφοράς είναι που θα ενισχύσουν καθοριστικά την εξωστρέφεια της οικονομίας μας, την εξωστρέφεια του τουρισμού, την εξωστρέφεια της αγροτικής οικονομίας. Αναφέρομαι σε εξωστρέφεια και του τουρισμού με την έννοια ότι οι πύλες εισόδου δεν μπορεί να είναι περιοριστικές. Γι' αυτό, το νέο διεθνές αεροδρόμιο στο Καστέλι, αποτελεί ένα έργο τεράστιας αναπτυξιακής σημασίας που θα ωφελήσει και την Κρήτη και τη χώρα συνολικά. Οφείλει τόσο η δημιουργία του όσο και η λειτουργία του να γίνει με τέτοιον τρόπο ώστε να ωφεληθεί η τοπική κοινωνία, τουλάχιστον ανταποδοτικά σε σχέση με την επιβάρυνση. Είναι αυτονόητος, αλλά όχι δεδομένος, δυστυχώς, ο σεβασμός στο περιβάλλον, στην πολιτιστική μας κληρονομιά, στους ανθρώπους. Όμως, το έργο - επαναλαμβάνω - είναι παραπάνω από απαραίτητο, παραπάνω από αναγκαίο. Η παράθεση των στοιχείων για την επιβατική κίνηση δικαιώνει, τόσο τις ανησυχίες των ανθρώπων του τουρισμού τη δεκαετία του ΄90, όσο και τις πρωτοβουλίες που ελήφθησαν για την αναζήτηση λύσης την ίδια περίοδο, κυρίως όμως δικαιώνει την τοπική κοινωνία, τα συλλογικά θεσμικά όργανα της αυτοδιοίκησης στο ιστορικό νομαρχιακό συμβούλιο Ηρακλείου και βέβαια την κυβέρνηση του ΠΑΣΟΚ που πήρε τις πολιτικές αποφάσεις το 2002-2003 για την επιλογή της δημιουργίας του νέου διεθνούς αεροδρομίου, κόντρα στις αποφάσεις, στις θέσεις εκείνες που ελάμβαναν περισσότερο υπ' όψιν τα ιδιαίτερα συμφέροντα κατηγοριών και ομάδων και λιγότερο το συνολικό συμφέρον της Κρήτης, της ανάπτυξης της κοινωνίας. Πρέπει να πούμε ότι τα στοιχεία από το 2002 μέχρι το 2017 σε σχέση με την αύξηση της επιβατικής κίνησης επιβεβαιώνουν απόλυτα την επιλογή. Ο μέσος όρος αύξησης στα αεροδρόμια της χώρας ήταν 50% και πλέον τα χρόνια αυτά. Η αύξηση που αντιστοιχούσε στο αεροδρόμιο Ηρακλείου, γιατί δεν είχε τη δυνατότητα να εξυπηρετήσει μεγαλύτερη αύξηση, ήταν της τάξεως του 27%. Αυτό και μόνο δηλώνει, δείχνει, αποδεικνύει το σωστό της επιλογής. Γιατί δεν επιλέχθηκε τότε η λύση του λοξού και της αναβάθμισης του «Νίκος Καζαντζάκης» και επιλέχθηκε ένα νέο αεροδρόμιο; Αξίζει τον κόπο να πούμε ότι έγινε με διερεύνηση των λύσεων. Το 1997 ανατέθηκε μελέτη από την ΥΠΑ για τις δυνατότητες αναβάθμισης του αεροδρομίου «Νίκος Καζαντζάκης» και την εκπόνηση μελετών, ούτως ώστε να δούμε πραγματικά πώς μπορεί αυτό να αναβαθμιστεί και να λειτουργήσει τα επόμενα χρόνια. Και έγινε ολοκληρωμένη τεχνικοοικονομική μελέτη για το λοξό διάδρομο, η οποία παραδόθηκε επίσημα εν τέλει το 2003. Γνωρίζαμε όμως τα στοιχεία της και πρωτύτερα με έναν προϋπολογισμό που αντιστοιχεί σήμερα σε 388 εκατομμύρια ευρώ. Ταυτόχρονα, όμως, το 1997 ανατέθηκε και μία μελέτη στο Εθνικό Μετσόβιο Πολυτεχνείο για να αξιολογήσει συγκριτικά και να δει ποια είναι η βέλτιστη λύση. Η αναβάθμιση του αεροδρομίου «Νίκος Καζαντζάκης»; Η δημιουργία νέου και σε ποια θέση; Η μελέτη, όταν ολοκληρώθηκε, πραγματικά έδειξε τον δρόμο. Έδειξε τις επιλογές που είχαμε. Σαφώς και συγκριτικά η επιλογή της δημιουργίας νέου αεροδρομίου ήταν αυτό το οποίο υποδείκνυαν οι επιστήμονες και από άποψη περιβαλλοντική και από άποψη τεχνική και από άποψη οικονομική. Από άποψη μέλλοντος θα προσέθετα. Έτσι, λοιπόν, η αγωνία των κατοίκων Αλικαρνασσού και Ηρακλείου για την ασφάλεια των πιέσεων συνδυάστηκε με την ανάγκη για να δημιουργηθεί ένα έργο προοπτικής για την εξυπηρέτηση και τη στήριξη του τουρισμού τις επόμενες δεκαετίες. Είναι χαρακτηριστικό ότι εκατό φορείς το 2001 υπέγραψαν κοινή διακήρυξη για τη δημιουργία του νέου αεροδρομίου. Ήρθε στη συνέχεια το νομαρχιακό συμβούλιο Ηρακλείου. Αξίζει να μνημονεύσω τον Γιάννη Γαρεφαλάκη τον νομάρχη που εισηγήθηκε και πήρε αυτή την απόφαση με συντριπτική πλειοψηφία. Όχι ομοφωνία, αλλά συντριπτική πλειοψηφία. Στη συνέχεια η κυβέρνηση με υπουργό τον κ. Βερελή και υφυπουργό τον Ηρακλειώτη Μανώλη Στρατάκη πήραν την πολιτική απόφαση και δρομολόγησαν πολιτικές για το νέο αεροδρόμιο. Έκτοτε έγιναν πολλά. Και καθυστερήσεις και ολιγωρίες υπήρξαν και επιταχύνσεις. Δεν θέλω τώρα να μιλήσω για αυτά που υπήρξαν στη μια κυβέρνηση είτε στην άλλη και στην παράλλη, την τωρινή, αλλά είναι πάρα πολλά αυτά μπορούμε να πούμε. Παραδείγματος χάριν, ενώ κόβατε κορδέλες και εσείς, κύριε συνάδελφε της Νέας Δημοκρατίας, από το 2004 με έργα που είχε δρομολογήσει και πολλοίς είχαν ολοκληρωθεί επί ΠΑΣΟΚ, με το μεγαλύτερο έργο να είναι η ζεύξη Ρίου - Αντιρρίου, την ίδια ώρα για το Καστέλι μέχρι το 2008 δεν κάνατε τίποτα.
Δεν παρέστη ο Πρωθυπουργός Κώστας Καραμανλής το 2004 στην κορδέλλα.
Κλήθηκε. Εσείς είχατε τουλάχιστον την ευαισθησία να καλέσετε. Θα το πω παρακάτω για τους σημερινούς. Ήρθε, λοιπόν, η περίοδος που βλέπατε ότι πηγαίνατε για εκλογές και κάνατε στις 29 Αυγούστου του 2009 προκήρυξη του έργου. Τι μας λέτε τώρα; Το 2009, με 800 εκατομμύρια, βέβαια, με μία διαδικασία η οποία φυσικά και δεν θα κατέληγε σε ανάδοχο. Το 2011 ολοκληρώθηκε η πρώτη ουσιαστική δουλειά που είχε να κάνει με το αεροδρόμιο, γιατί τροποποιήθηκε αυτή η μελέτη που είχε γίνει, οι προδιαγραφές και τα τεύχη δημοπράτησης επί της προηγούμενης κυβέρνησης. Είναι οι προδιαγραφές και το μοντέλο κοντά σε αυτό που συζητάμε σήμερα. Ήταν η πρώτη ουσιαστική δημοπράτηση το 2011. Από τότε έγιναν, όπως είπατε. Δύο αναβολές. Από τότε υπήρξε τροποποίηση βεβαίως και βελτίωση και επί της προηγούμενης Κυβέρνησης και επί της σημερινής. Οι τροποποιήσεις και οι βελτιώσεις γίνονταν σε δυο κατευθύνσεις. Η μία κατεύθυνση ήταν από παρατηρήσεις αιτήματα και προτροπές αυτών που θα έπαιρναν το έργο πουν έχουν να κάνουν με τη συμμετοχή, τον ανταγωνιστικό διάλογο, όπως λέμε. Είναι θεμιτό, αλλά σε σχέση με τις αποφάσεις, την ευθύνη την έχει η κυβέρνηση. Η άλλη ήταν η κατεύθυνση των θεσμικών και αναπτυξιακών φορέων του νησιού που ήθελαν τη βέλτιστη λύση, το καλύτερο έργο. Σε κάθε περίπτωση σήμερα μπορούμε να κάνουμε παρατηρήσεις πάρα πολλές και για τις ολιγωρίες σε σχέση με τα πρόδρομα έργα στην προετοιμασία και στα υπόλοιπα που δεν έγιναν παρ' ότι είχε η κυβέρνηση όλο τον χρόνο - τέσσερα χρόνια ήταν άπλετος χρόνος όπως αποδεικνύεται - να τα κάνει, να είναι έτοιμα και να κερδηθεί. Δεν έχει τόσο αξία γιατί δεν μπορεί να γυρίσει το χρόνο πίσω. Κάνεις μόνο αναφορά.
…(δεν ακούστηκε)
Τι είπατε, κ. Καρακώστα;
Από το 2008 ως το 2014 που δημοπρατήθηκαν ήταν περισσότερα.
Όχι. Το 2011 έγινε η πρώτη δημοπράτηση με τις σημερινές προδιαγραφές. Άμα, δεν το ξέρετε το θέμα καλό είναι να περιορίζεστε στα αρχιτεκτονικά. Υπήρξαν πρωτοβουλίες και προχώρησε το έργο αλλά ταυτόχρονα καθυστέρησε επί όλων των περιόδων. Καθυστέρησε, για παράδειγμα, την περίοδο της κρίσης από το 2011 και μετά. Και επί της προηγούμενης κυβέρνησης και επί της σημερινής είχε να κάνει με τη μη δυνατότητα των ανθρώπων, των φορέων, των υποψηφίων αναδόχων να έχουν τη χρηματοδοτική και την άλλη εξασφάλιση λόγω της κρίσης. Γι' αυτό καθυστέρησε και η σημερινή κυβέρνηση κάποια χρόνια. Και το ότι ήρθε μία μόνο εταιρεία είναι κι αυτό ενδεικτικό αυτού. Δεν είναι ότι στήθηκε κάποιος διαγωνισμός και απαγόρευσε στους άλλους να έρθουν. Δεν στήθηκε τίποτα, κ. Καρακώστα. Εκτός εάν θέλετε να υποστηρίξετε κάτι τέτοιο.
…(δεν ακούστηκε)
Τώρα θέλετε να συνεχίστε την παρακώλυση; Άντε Μπράβο. Έτσι. Να επανέλθουμε, γιατί σε λίγο θα μας πει ο κύριος Πρόεδρος στο τέλειωσε ο χρόνος μας.
Παρακαλώ, κ. Καρακώστα.
Να πούμε, λοιπόν, ότι με τον έναν ή τον άλλο τρόπο έχουμε φτάσει σήμερα εδώ και αυτό που πρέπει να πούμε καθαρά είναι ότι πρέπει να γίνουν πάρα πολλά τα οποία δεν περιλαμβάνονται στη σύμβαση. Εγώ, αν υπέγραφα αυτή τη σύμβαση, επεσήμανα και στην επιτροπή ποια συγκεκριμένα σημεία θα διαπραγματευόμουν διαφορετικά, ποια άρθρα θα έβλεπα με διαφορετικό μάτι και από διαφορετική σκοπιά, όπως παραδείγματος χάριν, αυτό το άρθρο που έχει να κάνει με τον συνδυασμό με το αεροδρόμιο Σητείας και το τι ακριβώς θα συμβαίνει στο αεροδρόμιο Ηρακλείου. Νομίζω ότι ο συσχετισμός αυτός δεν θα βγει ωφέλιμος για το ελληνικό δημόσιο, όπως έχει διατυπωθεί. Όμως δεν μπορεί να γίνει διαφορετικά γιατί έχει υπογράψει τη σύμβαση ο κ. Σπίρτζης. Την έχει υπογράψει. Είναι δεδομένη. Άρα, γι' αυτά τα οποία περιλαμβάνονται στη σύμβαση υπάρχουν στοιχεία τα οποία «εγώ» θα διαπραγματευόμουν διαφορετικά. Πιστεύω ότι το ίδιο θα έκανε όποιος άλλος το έβλεπε ίσως λίγο διαφορετικά. Αναφέρομαι κυρίως σε θέματα που πρέπει να γίνουν παράλληλα, πέρα από αυτά που περιλαμβάνονται στη σύμβαση. Πρέπει παράλληλα να γίνουν πράγματα, τα οποία είτε δεν έχουν γίνει μέχρι τώρα, είτε είναι εντελώς απαραίτητα, αλλά υπάρχει η ολιγωρία. Έχω αναφερθεί στο πρώτο που πρέπει να ανακοινώσει ο Υπουργός, έστω σήμερα. Το έχει αποφύγει μέχρι τώρα. Είναι εάν το ειδικό αναπτυξιακό, που έχουμε ζητήσει ο δήμος και οι φορείς της περιοχής, θα έχει την έγκρισή του, τι προϋπολογισμό θα έχει ποια θα είναι η χρηματοδότηση για κάθε χρόνο και για πόσα χρόνια προκειμένου να εκπονηθεί και βεβαίως ποιος θα είναι ο φορέας υλοποίησης. Το δεύτερο θέμα έχει να κάνει με το swap, το τοπικό χωροταξικό. Aν είναι δυνατόν να πάμε στη λειτουργία ενός έργου τέτοιου μεγέθους, χωρίς ειδικό χωροταξικό! Και δεν είναι μόνο η λειτουργία του, όταν θα τελειώσει. Ήδη έχουν αρχίσει οι εξαγορές γαιών, ήδη έχουν αρχίσει οι μεταβιβάσεις οικοπέδων και κτημάτων. Και οι αναπτυξιακές δραστηριότητες, που θα δημιουργηθούν, θα δώσουν νομίζω, το στίγμα τους αρνητικά αν δεν υπάρξει η ανάλογη κανονιστική υποδοχή. Και ποια είναι η κανονιστική υποδοχή; Μόνο το τοπικό χωροταξικό. Άμεσα, λοιπόν, χρηματοδότηση, προκήρυξη και έναρξη του τοπικού χωροταξικού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ανοχή σας, κύριε Πρόεδρε. Απαλλοτριώσεις: Οι απαλλοτριώσεις δεν έχουν ολοκληρωθεί. Είναι ακόμα στο 0%, γιατί ολοκλήρωση των απαλλοτριώσεων κατ' εμέ σε σχέση με τον ιδιοκτήτη που χάνει την περιουσία του είναι όταν αποζημιωθεί. Μέχρι στιγμής, δεν έχει αποζημιωθεί κανένας, άσχετα από το βαθμό στον οποίο έχουν προχωρήσει οι γραφειοκρατίες. Και επιπλέον, οι αποζημιώσεις οι οποίες προβλέπονται δεν έχουν λάβει υπ' όψιν τους ένα σοβαρό παράγοντα: ότι αποκληρώνονται οι παραγωγοί. Και για την αποκλήρωση αυτή χρειάζεται ιδιαίτερη μέριμνα. Την ιδιαίτερη αυτή μέριμνα τη διατυπώνω ως αίτημα και ως τροπολογία, την οποία κατέθεσα πριν από λίγο, προκειμένου να δοθούν δίκαιες αποζημιώσεις. Με δυο κουβέντες: για απαλλοτρίωση σε έναν ιδιοκτήτη, από 50% έως 100% αν τον αποκληρώνεις, δηλαδή, συνολικά να υπάρχει μία προσαύξηση. Την ονοματίζω γύρω στο 50% γι' αυτόν που μένει εκτός περιουσίας, χωρίς παραγωγικό εργαλείο στα χέρια του. Αυτό πρέπει να το δει ο Υπουργός σήμερα. Δεν γίνονται αυτά τα θεωρητικά, δηλαδή ότι θα πάμε να αγοράσουμε στην Ντία ελιές ή στη Σητεία ή στα Χανιά. Για να πάει ο παραγωγός από τον Ευαγγελισμό, το Λιανό, τον Αρχάγγελο και από τα διπλανά χωριά, τα Ρουσοχώρια, δεν γίνεται. Μέριμνα για τους διπλανούς οικισμούς και τις επιπτώσεις. Έχουμε τεράστιες επιπτώσεις και δεν έχει γίνει τίποτα. Ούτε καν ένα απλό προγραμματάκι για την ηχομόνωση των σπιτιών, που είναι στην πρώτη γραμμή των επιπτώσεων. Το άλλο σημείο που πρέπει να δούμε είναι το όνομα. Λέτε εδώ «κύρωση καταστατικού». Το έβλεπα το πρωί και λέω: «Να το ψηφίσουμε αυτό, να μην το ψηφίσουμε;». Κύρωση καταστατικού. Το αεροδρόμιο πού γίνεται, κύριοι συνάδελφοι; Στο Καστέλλι. Αν διαβάσετε τον τίτλο είναι: «Νέος Διεθνές Αερολιμένας Ηρακλείου Κρήτης». Γιατί; Από πού κι ως πού; Είναι Καστελλίου. Εδώ, όμως, είναι διαφορετικά τα πράγματα. Σε όλες τις νέες θέσεις εργασίας - όπως έχουμε πει, στον φορέα, στις δημόσιες υπηρεσίες, κ.λπ. - πρέπει να ληφθεί η μέριμνα και υπάρχει ανάλογο πρότυπο να έχουν και την εντοπιότητα. Σας έχω πει για την ανάγκη ενίσχυσης των αντιπλημμυρικών έργων, με την έννοια ότι πρέπει να ληφθεί υπ' όψιν - όχι ότι δεν υπάρχει μέσα - η κλιματική αλλαγή και η αλλαγή των δεδομένων των τελευταίων ετών. Όπως επίσης, και τα μέτρα προστασίας του υδροφόρου ορίζοντα. Η ανάγκη για να καλυφθούν όλοι οι οικισμοί και να ενταχθούν στο βιολογικό είναι δεδομένη. Πιστεύω ότι στην πορεία θα υπάρξει αυτό. Θα πρέπει, όμως, να δούμε ουσιαστικά την προστασία των γύρω οικισμών και των ανθρώπων από τις επιπτώσεις. Για το ανταποδοτικό, μόνο ο Δήμος Μινώα έπρεπε να έχει 2% και βέβαια όχι κεντρική διαχείριση. Τι θα πει «τα παίρνει ο Υπουργός και αν δεήσει και θέλει, μπορεί να δώσει σε κανέναν αναπτυξιακό φορέα για κανένα έργο;». Δεν προσδιορίζεται ούτε ποιος είναι ο αναπτυξιακός φορέας ούτε ποιο είναι το κοινωνικό έργο. Ολοκληρωμένη οδική σύνδεση του αεροδρομίου δεν υπάρχει. Υπάρχει ένας δρόμος, ο οποίος προβλέπεται από τη σύμβαση και πολύ καλά προβλέπεται. Πέραν αυτού τίποτα. Ένα αεροδρόμιο, που θα πηγαίνει ένας μονόδρομος. Η Μεσσαρά δεν συνδέεται. Αυξάνεται πάνω από μισή ώρα ο χρόνος για να πάει κάποιος από τη Μεσσαρά στο αεροδρόμιο και πολλά άλλα. Να δούμε το θέμα της ενέργειας, της ηλεκτρικής διασύνδεσης. Είπε ο εκπρόσωπος της εταιρείας ότι θα μελετηθεί. Είναι πάρα πολύ σοβαρό θέμα. Ας μην το αφήσετε για το τέλος. Και βέβαια το θέμα της μεταφοράς των καυσίμων. Για το σημερινό αεροδρόμιο, πολύ σωστά όλοι λέμε ότι δεν πρέπει να επαναληφθούν λάθη, που έχουν κάνει πάλι όλοι, με το ανάλογο ποσοστό, στο Ελληνικό. Ας μην μετρήσω πόσα χρόνια περιμένουμε αυτήν την αξιοποίηση του Ελληνικού. Μας λέει ότι πρέπει τον άλλο μήνα να έρθει κάτι που να αφορά το νυν αεροδρόμιο. Αν είναι δυνατόν. Μελέτη αξιοποίησης του χώρου: Εμείς έχουμε ιδέες, έχουμε προτάσεις και για την καινοτομία και για την παράδοση και τον πολιτισμό και για ένα σύγχρονο διοικητικό κέντρο. Όμως, αυτά θα πρέπει να γίνουν με βάση μία μελέτη. Και κυρίως, να μην δούμε ένα νέο οικιστικό κέντρο, αλλά να έχει μία ήπια ανάπτυξη. Και βέβαια, μέχρι την ολοκλήρωση του νέου αεροδρομίου, να μην εγκαταλειφθεί το νυν. Θα πρέπει να υπάρξουν παράλληλα και οι διαδικασίες εκσυγχρονισμού και συντήρησής του, ούτως ώστε να μην πέσει η ποιότητα των παρεχόμενων υπηρεσιών. Τελειώνοντας, να πω ότι όλες αυτές οι προτάσεις έρχονται συμπληρωματικά στην κύρωση της σύμβασης, η οποία είναι μία κρίσιμη συνέχεια των όσων έχουν δρομολογηθεί τα προηγούμενα χρόνια και κυρίως των πολιτικών αποφάσεων που πήραμε για τη δημιουργία του νέου αεροδρομίου. Εμείς καλούμε την Κυβέρνηση να δει όλα αυτά που είπαμε ότι πρέπει να γίνουν παράλληλα και να προχωρήσει. Και τελειώνω, λέγοντας, κύριε Υπουργέ, ότι θα πρέπει να δείτε για το θέμα του αεροδρομίου και αυτό το οποίο γίνεται εν είδει παλαιοκομματικού, ας μην το χαρακτηρίσω. Κάποιοι - λείπει τώρα ο συνάδελφος, δεν είναι εδώ, θα σας πω ιδιαιτέρως - λένε ότι μαζεύουν από τώρα βιογραφικά για τους ανθρώπους που θα δουλέψουν στο αεροδρόμιο. Δεν ξέρω αν είναι για τη διοίκηση, για τα διευθυντικά στελέχη, για τους εργαζόμενους ή για τους υπεργολάβους. Σταματήστε το, τώρα που είναι νωρίς, διότι λένε ότι όλα αυτά εκπορεύονται από σας. Θα σας πω συγκεκριμένα. Τώρα για τις τροπολογίες: για το θέμα της αναδιάρθρωσης του ποδοσφαίρου. Θεωρώ ότι είναι μια τροπολογία που έρχεται πρόχειρα, είναι γονατογράφημα, έχει μέσα της την εκβιασμένη συμφωνία των φορέων του αθλητισμού και δεν δίνει λύση. Εμείς είμαστε υπέρ της αναδιάρθρωσης από κάτω προς τα πάνω, που δεν μπορεί όμως να ξεκινήσει με μία τροπολογία στην κύρωση μίας σύμβασης για το αεροδρόμιο. Είναι κάτι που πρέπει να ξεκινήσει θεσμικά και με ολοκληρωμένη μορφή να έρθει ως νομοσχέδιο.
Εντάξει, κύριε Κεγκέρογλου. Βάλτε μια τελεία, παρακαλώ.
Καταψηφίζουμε αυτή την τροπολογία και θεωρούμε ότι αντί να λύσει θέματα, θα δημιουργήσει περισσότερα προβλήματα απ' αυτά που υποτίθεται ότι έρχεται ο Υπουργός να λύσει. Κάνω αυτήν την ιδιαίτερη τοποθέτηση γι' αυτήν την τροπολογία, γιατί το θεωρώ πάρα πολύ σημαντικό. Κυρώσεις συμβάσεων για ένα αναπτυξιακό έργο. Στις τροπολογίες που έρχονται όλα τα θέματα πρέπει να έχουν μία τάξη. Ακολουθεί άλλο νομοσχέδιο μετά από πέντε ώρες, που έχει να κάνει με ζητήματα που μπορούν να συζητηθούν εκεί.
Ακριβώς γι' αυτό πρέπει να τελειώσετε τώρα, κύριε Κεγκέργολου.
Δεν κατάλαβα γιατί πρέπει να γίνει σε αυτό το νομοσχέδιο, χωρίς να κληθούν οι φορείς, χωρίς να έχουμε άποψη από την πλευρά των πολιτών τι ακριβώς είναι αυτό που αυτοί ζητούν ή τι είναι αυτό που θέλει να λύσει ο Υπουργός. Τον περιμένω να έρθει να μας εξηγήσει. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Ο Ρήγας και η Επανάσταση» που οργανώνει το Ίδρυμα της Βουλής, είκοσι επτά μαθητές και μαθήτριες και δύο εκπαιδευτικοί συνοδοί από το 7ο Γυμνάσιο της Αθήνας. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Ζαρούλια, εισηγήτρια της Χρυσής Αυγής.
Το παρόν σχέδιο νόμου πραγματεύεται την κύρωση της σύμβασης παραχώρησης, που υπογράφτηκε στις 21 Φεβρουαρίου του 2019 μεταξύ του ελληνικού δημοσίου και της ανωνύμου εταιρείας με την επωνυμία «Διεθνής Αερολιμένας Ηρακλείου Κρήτης Α.Ε.», παραχώρηση στην «ΤΕΡΝΑ Ανώνυμος Τουριστική, Τεχνική και Ναυτιλιακή Εταιρεία» και της εταιρείας «GMR Airports Limited». Αφορά στη μελέτη, κατασκευή, χρηματοδότηση, λειτουργία, συντήρηση και εκμετάλλευση του νέου διεθνούς αερολιμένα Ηρακλείου Κρήτης στην περιοχή του Καστελίου, που θα αποτελεί το δεύτερο σε μέγεθος αεροδρόμιο της χώρας μας, καθώς και των σχετικών απαραίτητων οδικών συνδέσεων και επιπλέον τριών κάθετων οδικών αξόνων προς τη νότια Κρήτη, έναν από τα Χανιά έως την Παλαιόχωρα, έναν από το Ρέθυμνο ως τον Πλακιά και έναν από τη Χερσόνησο προς το Καστέλι και το Βιομηχανικό Πάρκο Αρκαλοχωρίου. Ήδη στη θέση αυτή, που προβλέπεται να κατασκευαστεί ο νέος αερολιμένας, λειτουργεί υφιστάμενο στρατιωτικό αεροδρόμιο, από το οποίο γίνονται και οι αναχαιτήσεις των F -16. Να πούμε αρχικά ότι πρόκειται για μία πολύπαθη ιστορία που κρατάει ήδη πάνω από δέκα με δεκαπέντε χρόνια, από τις εξαγγελίες του Σημίτη το 2004 ως τις δηλώσεις περί δημοπράτησης του έργου από τον τότε Υπουργό ΥΠΕΧΩΔΕ Σουφλιά το 2009. Ο προτεινόμενος αερολιμένας θα αναπτυχθεί μέσω προγράμματος «Σύμπραξης Δημόσιου - Ιδιωτικού Τομέα (ΣΔΙΤ)» και η κατασκευαστική εταιρεία θα αναλάβει τη διαχείριση του αεροδρομίου. Ο ανάδοχος του έργου είναι η κατασκευαστική εταιρεία «ΓΕΚ ΤΕΡΝΑ», στην οποία κατέχει μετοχές η «YORK CAPITAL» των ΗΠΑ και η ινδική εταιρεία διαχείρισης αεροδρομίων «GMR». Η περίοδος παραχώρησης ορίζεται σε τριάντα επτά έτη εκ των οποίων πέντε αντιστοιχούν στην κατασκευή και τριάντα δύο στη λειτουργία. Το κράτος διατηρεί το 46% σε αυτή τη δραστηριότητα και θα προσφέρει 180 εκατομμύρια ευρώ για αυτό. Το κράτος υποχρεούται να πραγματοποιήσει απαλλοτριώσεις, που αυτή τη στιγμή αγγίζουν τα 100 εκατομμύρια ευρώ και ενδεχομένως να αυξηθούν, δεδομένου ότι η αξία γης είναι υψηλή. Υπάρχουν αντιδράσεις και δικαστικές αποφάσεις, μάλιστα. Ας κάνουμε μία απλή αριθμητική πράξη: Το κράτος αναμένεται να εισπράξει 260 εκατομμύρια ευρώ από το ποσοστό του παραχωρησιούχου, αλλά θα έχει καταβάλει εν τω μεταξύ 280 εκατομμύρια ευρώ. Ας δούμε και κάτι άλλο: Το κόστος επένδυσης του νέου αεροδρομίου εκτιμάται στα 1,5 δισεκατομμύρια ευρώ. Το κόστος κατασκευής του αεροδρομίου Αθηνών «Ελευθέριος Βενιζέλος» ήταν 2 δισεκατομμύρια ευρώ περίπου την περίοδο 2016-2000. Έχει τέσσερις φορές περισσότερες πύλες από το Καστέλλι και εξυπηρετεί τη διπλάσια κυκλοφορία από την προβλεπόμενη στο Καστέλλι. Μήπως τελικά το κόστος είναι πάρα πολύ μεγάλο; Και μην πει κανείς ότι το «Ελευθέριος Βενιζέλος» έγινε πριν από είκοσι χρόνια και ότι έχουν υπάρξει ανατιμήσεις στο κόστος κατασκευής. Να θυμίσουμε ότι λόγω οικονομικής κρίσης το κόστος θα έπρεπε να έχει μειωθεί. Αν θέλετε, μπορούμε να δούμε συγκριτικά στοιχεία με αεροδρόμια του εξωτερικού. Χαρακτηριστικότερο είναι το αεροδρόμιο «Νικόλα Τέσλα» του Βελιγραδίου. Μετά την παραχώρησή του, το 2018, προκήρυξε εργολαβία για την επέκταση - αναβάθμισή του με κόστος μόνο 262 εκατομμύρια ευρώ, που το κέρδισε, μάλιστα, η «ΤΕΡΝΑ» που πλειοδότησε και για το Καστέλλι. Το έργο περιλαμβάνει νέο τέρμιναλ επιβατών 42.000 τετραγωνικών μέτρων και ανακαίνιση υπαρχόντων 15.000 τετραγωνικών μέτρων, κατασκευή νέου αεροδιαδρόμου 3.500 τετραγωνικών μέτρων και ανακαίνιση του υφιστάμενου αεροδρομίου 3.500 τετραγωνικών μέτρων μαζί με τις συνδετήριες οδούς, επέκταση υφιστάμενων χώρων στάθμευσης αεροσκαφών 55.000 τετραγωνικών μέτρων και χώροι στάθμευσης αυτοκινήτων 2.400 θέσεων μαζί με οδοποιία, βοηθητικές εγκαταστάσεις και εξοπλισμό. Με το παρόν σχέδιο νόμου δεν προωθείται η ισόρροπη ανάπτυξη της περιφερειακής ενότητας του Ηρακλείου, και της Κρήτης εν γένει, παρά μόνο του σχεδιαζόμενου έργου. Δεν γίνεται να συζητάμε για τη δημιουργία ενός τόσο μεγάλου έργου, ενός διεθνούς αερολιμένα, σε έναν τόπο που ήδη υπάρχουν και λειτουργούν τρία αεροδρόμια, των Χανίων που το διαχειρίζεται η «FRAPORT», του Ηρακλείου και της Σητείας και, μάλιστα, να γίνεται υποχρεωτική αλλαγή χρήσης γης αφού χωροθετείται σε περιοχή κατ' εξοχήν γεωργική, υψηλής παραγωγικότητας, που θα απομειώσει τον πρωτογενή τομέα του Ηρακλείου. Προκύπτει σαφές ερώτημα: Τι θα γίνει με τις χρήσεις γης στη γύρω περιοχή; Πρέπει να αντιληφθούμε ότι θα αλλάξει η φυσιογνωμία μιας ολόκληρης περιοχής και θα πρέπει συνεπακόλουθα να αλλάξει η φυσιογνωμία και μιας ολόκληρης κοινωνίας. Ο τρόπος και οι συνθήκες ζωής, το φυσικό και πολιτιστικό περιβάλλον, η μελέτη περιβαλλοντικών επιπτώσεων είναι του 2009. Έκτοτε δεν έχει επικαιροποιηθεί και ουσιαστικά δεν είναι δεσμευτική και εξυπηρετεί την κατασκευή του έργου χωρίς, όμως, να προχωράει σε βάθος η εξέταση αν μπορεί πραγματικά αυτό να γίνει. Σε αυτό το σημείο να αναφέρουμε ενδεικτικά τη ζημία που θα υποστεί η περιοχή. Μπορεί να λέτε ότι η έκταση στο Καστέλλι είναι 22.000 στρέμματα, αλλά θα επηρεαστούν συνολικά 394.000 στρέμματα όπου φιλοξενούνται τρία εκατομμύρια εκατό χιλιάδες ελαιόδεντρα, που παράγουν τριάντα χιλιάδες τόνους παρθένου ελαιόλαδου που αντιστοιχεί στο 10% της ελληνικής παραγωγής. Να σημειωθεί, επίσης, ότι η παραμικρή ανίχνευση βλαβερών ουσιών στο λάδι, όπως, επίσης, και στο κρασί, το γάλα και το τυρί θα τινάξει στον αέρα την οικονομία της περιοχής. Με αυτό που πάτε να κάνετε βάζετε την ταφόπλακα στον πρωτογενή τομέα και στα κρητικά προϊόντα. Μιλάμε για ένα εθνοκτόνο σχέδιο. Θα ξεριζωθούν διακόσιες χιλιάδες ελαιόδεντρα. Οι κάτοικοι του Καστελλίου που επηρεάζονται άμεσα είναι δεκαεπτά χιλιάδες πεντακόσιοι. Εκτιμάται ότι τρεισήμισι χιλιάδες έως επτά χιλιάδες αγρότες και συναφή επαγγέλματα θα πρέπει να αλλάξουν απασχόληση. Σε ό,τι αφορά τις αρχαιότητες, στο κεφάλαιο 13, αναγνωρίζετε ότι υπάρχουν σημαντικές πιθανότητες να αποκαλυφθούν αρχαιότητες στην περιοχή εκτέλεσης του έργου. Αξίζει να αναφερθούμε στο υπόμνημά της εφορείας αρχαιοτήτων Ηρακλείου, όπου είχε έρθει η κ. Συθιακάκη και μας μίλησε για τα ευρήματα αυτά. Επισημαίνει ότι σε πολλές από τις θέσεις της περιοχής χωροθέτησης του αερολιμένα υπάρχουν ήδη ανασκαμμένες αρχαιότητες, κηρυγμένοι αρχαιολογικοί χώροι και ιστάμενα μνημεία, όπως είναι η αρχαία πόλη της Λύττου, η Ακρόπολη του Σμαρίου, οι τοιχογραφημένες εκκλησίες του 14ου και 15ου αιώνα στους οικισμούς Λιλιανό, Ευαγγελισμός και Σκλαβεροχώρι και τα λείψανα της ρωμαϊκής υδατογέφυρας στη χάραξη της συνδετήριας οδού Καστελλίου - ΒΟΑΚ. Τονίζεται δε ότι είναι αδύνατο να εκτιμηθούν οι επιπτώσεις από τους κραδασμούς και τη ρύπανση σε αυτά τα μνημεία. Επίσης, αναφέρεται ρητά στο κεφάλαιο 13 παράγραφος 2 ότι η εταιρεία αναλαμβάνει την υποχρέωση να προβεί στη διερεύνηση με τη μέθοδο ανασκαφικών τομών για ενδεχόμενη ύπαρξη αρχαίων, ενώ κάθε άλλη δαπάνη θα βαρύνει το δημόσιο. Σε περίπτωση δε που εντοπιστούν και άλλες αρχαιότητες, τότε η υπηρεσία υποχρεούται να προβεί σε αρχαιολογική έρευνα με δικά της μέσα και δαπάνη του ελληνικού δημοσίου. Οι τέσσερις μήνες που προβλέπονται από την εταιρεία ως επαρκές χρονικό διάστημα για την αρχαιολογική διερεύνηση, κρίνεται εντελώς ανεδαφικό και με τον κίνδυνο βεβαίως να επιβαρυνθεί το ελληνικό δημόσιο με ρήτρες καθυστέρησης, όπως αναφέρεται χαρακτηριστικά στο κεφάλαιο 13 παράγραφος 6. Τα καυσαέρια θα επικάθονται στο διπλανό οροπέδιο Λασιθίου, κάτι που θα σημάνει τεράστια καταστροφή για τους παραγωγούς εκεί, αλλά το σημαντικότερο είναι ότι θα μολύνουν τις πηγές από όπου καλύπτονται οι ανάγκες σε νερό για εκατοντάδες χιλιάδες κατοίκους. Άρα, μιλάμε για μία βλάβη που θα προκύψει από τη μόλυνση στις πηγές και στον υδροφόρο ορίζοντα. Επίσης, η περιοχή της πεδιάδας με τις γεωτρήσεις της καλύπτει αρδευτικές, αλλά και υδρευτικές ανάγκες τοπικά, αλλά και για το Ηράκλειο. Οι γεωτρήσεις που υπάρχουν συνεισφέρουν σημαντικά στο υδατικό αποθεματικό. Η μόλυνσή τους από αυτής της κλίμακας έργα βάζει σε τεράστιο κίνδυνο το πολυτιμότερο αγαθό για το νησί, το νερό. Δηλαδή με άλλα λόγια, τους καταστρέφετε τους ανθρώπους εκεί πέρα. Θα πρέπει να επισημάνουμε και το ζήτημα των επικρατούντων ανέμων στην περιοχή. Ακούστηκε από τους φορείς και συγκεκριμένα από τον κ. Μαυραντωνάκη, ο οποίος είπε χαρακτηριστικά: «Ο άνεμος είναι ανατολικός από την επιφάνεια του εδάφους μέχρι 800 μέτρα και στη συνέχεια γίνεται δυτικός, που σημαίνει πως επισήμαναν διάτμηση, microburst, wind shear». Δηλαδή ένα αεροσκάφος που θα προσεγγίσει τον διάδρομο θα συναντήσει μία έντονη διάτμηση στο ύψος των 800 μέτρων περίπου, ενώ θα δέχεται πλευρικούς ανέμους μέτριας έντασης σε όλη τη διάρκεια της προσέγγισης στον διάδρομο. Σύμφωνα δε με τα στατιστικά, στο 22% των ημερών του χρόνου υπάρχουν ανατολικοί άνεμοι. Προ ημερών, εξαιτίας αυτών, υπήρξαν είκοσι ακυρώσεις. Στο Καστέλλι εκτιμάται ότι θα είχαμε διακόσιες ακυρώσεις, διότι λόγω των νοτιοανατολικών ανέμων δεν θα πλησίαζε τίποτα, καθώς η διατίμηση είναι θανατηφόρα για το αεροπλάνο. Ας προχωρήσουμε στο θέμα της βιωσιμότητας αυτού του εγχειρήματος. Είναι γνωστό ότι ο αερολιμένας Ηρακλείου «Νίκος Καζαντζάκης» καλύπτει το μεγαλύτερο μέρος των αναγκών της Περιφέρειας Κρήτης. Στατιστικά είναι το πρώτο αεροδρόμιο σε πτήσεις charters και δεύτερο σε κίνηση. Όπως ήδη αναφέραμε, δεν είναι το μόνο αεροδρόμιο στην Κρήτη. Το επιχείρημα του μαζικού τουρισμού δεν είναι αρκετό για να συζητάμε μία τέτοια μετεγκατάσταση, δεδομένου ότι υπάρχουν πολλοί παράγοντες που θα έπρεπε να εξεταστούν και ενδεχομένως τελικά να ήταν προτιμότερο να αναβαθμιστούν τα υπάρχοντα έργα, εξέλιξη που θα ήταν οικονομικότερη, άμεσα εκτελεστή και απαλλαγμένη από μικροπολιτικά συμφέροντα. Επίσης, η περιοχή του Καστελλίου απέχει από το Ηράκλειο πάνω από σαράντα χιλιόμετρα, κάνοντάς το σχεδόν το πιο απομακρυσμένο αεροδρόμιο από την πόλη που εξυπηρετεί διεθνώς. Τριάντα λεπτά θα χρειαζόταν για να αφιχθεί κάποιος από και προς την πόλη του Ηρακλείου. Ας προχωρήσουμε στο θέμα των θιγόμενων οικισμών. Ακούσαμε τους φορείς, διαβάσαμε τα υπομνήματα και παρακολουθούμε τις ενέργειες των επαγγελματιών και των κατοίκων. Με τις απαλλοτριώσεις υφίστανται μεγάλη ζημιά οι ιδιοκτήτες των εκτάσεων, καθώς καθίσταται ακτήμονες ή χάνουν στην καλύτερη των περιπτώσεων το μεγαλύτερο μέρος των καλλιεργούμενων εκτάσεών τους, στερούμενοι ένα σημαντικό πόρο ζωής. Δεν υπάρχει μέριμνα για την πλήρη κοινωνική - χρηματική αποκατάσταση των ιδιοκτητών, των υπό απαλλοτρίωση εκτάσεων, δεν υπάρχει μέριμνα για την κοινωνική αποκατάσταση των θιγόμενων. Δεν υπάρχει προοπτική μετεγκατάστασης του συνόλου των θιγομένων οικισμών, αλλά ούτε και πρόβλεψη για χρηματοδότηση, ώστε να ληφθούν μέτρα ηχομόνωσης, για παράδειγμα για τα κτήρια αυτά. Και αν υποθέσουμε ότι το κράτος θα τους αποζημίωνε και θα τους έδινε όχι μόνο το χρηματικό ποσό, αλλά και γη, θα ήταν άλλη περιοχή, το οποίο σημαίνει άλλη μορφολογία του εδάφους, το οποίο σημαίνει ότι τα προϊόντα δεν θα είχαν τα ίδια χαρακτηριστικά. Άρα, έχουμε μια πάρα πολύ μεγάλη καταστροφή. Εις ό,τι αφορά στις θέσεις εργασίας, πρέπει να επισημάνουμε ότι ένα ποσοστό εξ αυτών θα καλυφθούν από το προσωπικό του υφιστάμενου αεροδρομίου Ηρακλείου, εφόσον από τη στιγμή που αυτό θα πάψει να λειτουργεί, θα μεταφερθούν στο νέο. Συνεπώς, δεν μπορούμε να μιλάμε για έναν καθαρό αριθμό νέων θέσεων εργασίας, που θα προκύψουν από τη λειτουργία του νέου αερολιμένα. Σε αυτό να προστεθεί και το γεγονός ότι δεν υπάρχει καμμία απολύτως διασφάλιση ότι θα προσληφθούν οι υπάλληλοι νόμιμοι πολίτες, δημότες της Περιφέρειας Κρήτης, κατά το κοινώς λεγόμενο «ντόπιοι» και όχι αλλογενείς, μετανάστες κ.λπ.. Να αναφερθούμε και σε κάποια επιπλέον οικονομικά στοιχεία. Αντισταθμιστικά, το 1% θα ανέρχεται σε 1,64 εκατομμύρια ευρώ τον χρόνο. Δηλαδή, τα έσοδα του αεροδρομίου θα είναι 164 εκατομμύρια ευρώ τον χρόνο, εξαιρουμένων των Τελών Εκσυγχρονισμού και Ανάπτυξης Αερολιμένων, ΤΕΑΑ, ήτοι τριάντα τρεις φορές πάνω από τα σημερινά έσοδα του «Ν. ΚΑΖΑΝΤΖΑΚΗΣ». Αν αυτό είναι αλήθεια, θα πρέπει να το εξετάσουν οι φορείς του τουρισμού, διότι σε συνδυασμό με το επιπλέον κόστος της αερομεταφοράς - συν δεκαπέντε λεπτά πτήσης που εκτιμάται σε 45 εκατομμύρια ευρώ περίπου - θα επιβαρύνουν τους επιβάτες και το τουριστικό πακέτο με 210 εκατομμύρια ευρώ επιπλέον ή 65 ευρώ ανά άτομο, με βάση τα τρία εκατομμύρια διακόσιες χιλιάδες αναχωρούντων επιβατών. Σε καμμία περίπτωση τα 1,64 εκατομμύρια ευρώ ετησίως στην τοπική αυτοδιοίκηση δεν μπορούν να αντισταθμίσουν τη ζημία στην τοπική οικονομία από τον αφανισμό του πρωτογενούς τομέα, που για τη Χρυσή Αυγή είναι πρώτος και κυρίαρχος ο πρωτογενής τομέας και δευτερευούσης σημασίας ο τουρισμός και ειδικά, όταν η εταιρεία θα απαλλάσσεται και από την καταβολή των δημοτικών τελών, όπως αναφέρει η έκθεση του Γενικού Λογιστηρίου του Κράτους. Αν όλα τα παραπάνω, τα οποία ανέφερα, δεν είναι σκανδαλώδη και εις βάρος των Ελλήνων φορολογουμένων, τότε τι είναι; Ένα ακόμη σημαντικό στοιχείο, αρνητικό για εμάς, είναι το γεγονός της ανάθεσης του ρόλου του ανεξάρτητου μηχανικού σε ιδιωτική εταιρεία και μάλιστα, συγκεκριμένα στην «HILL INTERNATIONAL», έστω και αν έχει επιλεγεί με διεθνή διαγωνισμό. Πρόκειται για μια εταιρεία με έδρα τις Ηνωμένες Πολιτείες Αμερικής, εισηγμένη στο Χρηματιστήριο της Νέας Υόρκης και έχει αναμιχθεί ήδη σε άλλα έργα, όπως ο αγωγός TAP, το λιμάνι του Πειραιά, ο Αστέρας της Βουλιαγμένης κ.ο.κ.. Το γεγονός ότι απασχολεί ενενήντα άτομα στην Ελλάδα δεν λέει κάτι για εμάς, αφού θα μπορούσαν να απασχοληθούν πολύ περισσότεροι μηχανικοί όλων των ειδικοτήτων υπό την αιγίδα του ΤΕΕ και άλλων εμπλεκόμενων τεχνικών φορέων, όπως η Υπηρεσία Πολιτικής Αεροπορίας, που κατέχει τεχνογνωσία και εμπειρία στη σχεδίαση και επίβλεψη της κατασκευής αεροδρομίων. Εξάλλου, το ΤΕΕ θα έπρεπε κανονικά να έχει τον ρόλο του επόπτη και του ελεγκτή μεγάλων έργων υποδομών, αφού μεταξύ άλλων ένας λόγος της δημιουργίας του ήταν ακριβώς αυτός. Διαθέτει η χώρα μας αστείρευτες πηγές καταρτισμένου εξειδικευμένου επιστημονικού προσωπικού και εσείς καταφύγατε σε ξένη ιδιωτική εταιρεία. Θα μπορούσατε να αξιοποιήσετε το επιστημονικό δυναμικό της χώρας μας πριν προβείτε σε τέτοιες κινήσεις. Τέλος, είναι σημαντικό να αναφέρουμε την παράλληλη χρήση του στρατιωτικού αεροδρομίου. Ας μην ξεχνάμε ότι είναι συνεχείς οι προκλήσεις από τους Τούρκους και συνεπώς, θα δημιουργούνται παρατεταμένες εντάσεις. Τι θα συμβεί πρακτικά; Όταν οι Τούρκοι παραβιάζουν το Αιγαίο και τα F -16 θα έχουν εκκινήσει μηχανές, περιμένοντας το πράσινο φως προκειμένου να απογειωθούν, θα παγώνει η κυκλοφορία των πολιτικών αεροπλάνων και φανταστείτε ότι οι αναχαιτίσεις των F -16 είναι σε καθημερινή βάση. Μπορείτε, λοιπόν, να κατανοήσετε τις συνέπειες που θα έχει αυτό στον τουρισμό, στην ταλαιπωρία των επιβατών λόγω των πολύωρων καθυστερήσεων και στην αλλαγή των προγραμματισμένων αφίξεων - αναχωρήσεων αεροσκαφών; [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Δύο λεπτά, παρακαλώ. Συνοπτικά, λοιπόν, το σύγχρονο αυτό αεροδρόμιο επισύρει σειρά επιπτώσεων σε όλους τους τομείς και η πραγματικότητα διαφέρει κατά πολύ από αυτό που η Κυβέρνηση θέλει να παρουσιάσει. Σε αυτό να προστεθεί η έλλειψη ολοκληρωμένου χωροταξικού σχεδίου, η έλλειψη σχεδίου οργανωμένων συνδυασμένων μεταφορών, η έλλειψη σχεδίου διαχείρισης απορριμμάτων και συνοδών έργων. Ο ΣΥΡΙΖΑ κατήγγειλε τα φαραωνικά έργα και διατράνωνε ότι θα ταχθεί κατά αυτών, όταν θα αναλάμβανε την διακυβέρνηση. Αντ' αυτού, έχει εξαγγείλει φαραωνικά έργα, εξυπηρετώντας εθνικούς εργολάβους και αποικιοκρατικού τύπου λογικές, τα οποία όμως εν πολλοίς αποτελούν σφάλματα φαραωνικών διαστάσεων. Το ξεπούλημα υφισταμένων υποδομών, αλλά και το εκ των προτέρων ξεπούλημα μελλοντικών υποδομών, όπως στην προκειμένη περίπτωση δημόσιας περιουσίας ή ορθότερα, περιουσίας του ελληνικού λαού, δεν έχει σταματημό. Συνεχίζεται το ολέθριο για την πατρίδα και τον λαό μας έργο των τοκογλύφων δανειστών ως γνήσια υποχείριά τους, ξεπουλώντας ή εκχωρώντας τα πάντα σε τιμή ευκαιρίας. Δεν έχετε αφήσει τίποτε όρθιο. Θα ξεπουληθούν και όσα αεροδρόμια έχουν μείνει απούλητα, όπως τα αεροδρόμια Αλεξανδρούπολης, Ιωαννίνων, Κοζάνης, Καστοριάς, Νέας Αγχιάλου, Καλαμάτας, Άραξου, Λήμνου, Χίου, Ικαρίας, Σκύρου, Μήλου, Νάξου, Πάρου, Σύρου, Καλύμνου, Αστυπάλαιας, Σητείας, Λέρου, Κάσου, Καρπάθου, Κυθήρων και Καστελόριζου. Αυτό που γίνεται πλέον ξεκάθαρο είναι πως με την εκκίνηση και ολοκλήρωση αυτής της διαδικασίας η χώρα θα έχει πλήρως ιδιωτικοποιημένα τα τριάντα εννιά πολιτικά της αεροδρόμια, δηλαδή εκείνο της Αθήνας, του Ηρακλείου, τα δεκατέσσερα αεροδρόμια της «FRAPORT GREECE» και επιπλέον τα ανωτέρω αεροδρόμια. Εμείς, ως Χρυσή Αυγή, λοιπόν, λέμε «ναι» στη δημιουργία έργων υποδομής που θα αποτελέσουν τον μοχλό αναβάθμισης της τοπικής και εθνικής οικονομίας, αλλά υπό τον πλήρη έλεγχο και με πλήρη ευθύνη υλοποίησης και λειτουργίας εκ μέρους του ελληνικού δημοσίου, ως δημόσια περιουσία και κτήμα του ελληνικού λαού και αυτό μπορεί να το πράξει μόνο ένα εθνικό κράτος, το οποίο θα θέτει υπεράνω όλων των άλλων οικονομικών υποχρεώσεων το συμφέρον του ελληνικού λαού. Με τους όρους, όμως, που υπογράφτηκε η εν λόγω σύμβαση, η οποία είναι πλήρως εναρμονισμένη με την πολιτική του ξεπουλήματος των πάντων, δεν μπορούμε να συμφωνήσουμε και ως εκ τούτου, καταψηφίζουμε το εν λόγω νομοσχέδιο. Θα ήθελα να κλείσω, κύριε Πρόεδρε, μιας και είναι εδώ ο κ. Μωραΐτης, λέγοντας ότι το 2017 έλεγε ότι για την Κυβέρνηση ΣΥΡΙΖΑ αξίζουν τρία Όσκαρ, της αποτυχίας, του τυχοδιωκτισμού και του διχασμού. Συμφωνούμε απολύτως. Εις ό,τι δε αφορά στην Κυβέρνηση ΣΥΡΙΖΑ - ΑΝΕΛ, έλεγε ότι είναι η μεγαλύτερη πολιτική απάτη της Μεταπολίτευσης. Ευχαριστώ.
Επειδή ακολουθεί άλλη συνεδρίαση, παρακαλώ όσοι παίρνετε τον λόγο να κάνετε μια προσπάθεια να είστε μέσα στα όρια. Ορίστε, κύριε Συντυχάκη, έχετε τον λόγο.
Ευχαριστώ, κύριε Πρόεδρε. Η συζητούμενη σύμβαση παραχώρησης αφορά το δεύτερο σε μέγεθος αεροδρόμιο της χώρας στο Καστέλλι Πεδιάδας του Ηρακλείου Κρήτης. Πρόκειται για ένα ιδιωτικό αεροδρόμιο. Το ελληνικό δημόσιο παραχωρεί σε ιδιωτικούς κολοσσούς το αποκλειστικό δικαίωμα μελέτης, κατασκευής, χρηματοδότησης, λειτουργίας, συντήρησης και εκμετάλλευσης του νέου διεθνούς αερολιμένα Ηρακλείου Κρήτης, καθώς επίσης και μελέτη, κατασκευή και χρηματοδότηση των οδικών του συνδέσεων. Η Κυβέρνηση στην αιτιολογική έκθεση επικαλείται ως προσφορότερη μορφή εκείνη της σύμβασης παραχώρησης, διότι, όπως λέει, εξασφαλίζεται η διαφάνεια, η κατοχύρωση του δημοσίου συμφέροντος, ο υγιής ανταγωνισμός, ο σεβασμός και η προστασία του περιβάλλοντος. Ψέματα. Απολύτως τίποτε από αυτά δεν διασφαλίζεται. Ούτε ο δημόσιος χαρακτήρας του, ούτε η διαφάνεια, ούτε το περιβάλλον και η υγεία των κατοίκων της περιοχής. Ο υποτιθέμενος υγιής ανταγωνισμός που επικαλείται είναι το κερασάκι στην τούρτα, γνωρίζοντας ότι πάντα ο ανταγωνισμός, υγιής ή μη υγιής, διευκολύνει το κυνήγι του κέρδους για τα μονοπώλια, την εξασφάλιση της κυριαρχίας τους στην αγορά, ενώ χαμένος είναι ο ίδιος ο λαός με τα πανάκριβα εισιτήρια, τις ακριβοπληρωμένες υπηρεσίες αερομεταφοράς. Οι επιχειρηματίες επί της ουσίας δεν βάζουν ούτε ένα ευρώ από την τσέπη τους για το νέο αεροδρόμιο. Με βάση τη συμφωνία, η κοινοπραξία μπαίνει στο έργο με 5 εκατομμύρια ευρώ μετοχικό κεφάλαιο, ενώ το κράτος την προικοδοτεί με 180 εκατομμύρια, με χρήματα δηλαδή του ελληνικού λαού και το κράτος, συν τοις άλλοις, χρεώνεται και τις απαλλοτριώσεις. Η κοινοπραξία προβλέπεται από τη σύμβαση να έχει ετήσια κέρδη 80 εκατομμύρια ευρώ. Αυτό σημαίνει ότι σε έξι χρόνια θα κάνει απόσβεση, ενώ προβλέπεται να λαμβάνει στο ακέραιο το «σπατόσημο», όταν η Υπηρεσία Πολιτικής Αεροπορίας για το αεροδρόμιο «Ν. ΚΑΖΑΝΤΖΑΚΗΣ» δεν έχει πάρει ούτε ένα σεντς από αυτό όλα αυτά τα χρόνια. Ακόμα και η βιασύνη για να πέσουν γρήγορα οι πρώτες σκαπετιές και να ολοκληρωθεί το έργο το 2024, σχετίζεται με τα κέρδη, που επιδιώκει να εξασφαλίσει η κοινοπραξία από το «σπατόσημο». Είναι γνωστό ότι με νόμο το 2017 το «σπατόσημο» από τα 20 ευρώ έπεσε στα 12 ευρώ και προβλέπεται το 2024 από 12 ευρώ η αξία του να πέσει στα 3 ευρώ. Να γιατί βιάζεται η Κυβέρνηση - και προφανώς οι ιδιώτες, ο δήμος, η περιφέρεια - να τελειώσει το έργο μέσα στο 2024: για να μην χάσει τα οφέλη από το «σπατόσημο». Εκείνος που θα χρεωθεί, φυσικά, το κόστος κατασκευής, τη διαχείριση και λειτουργία του, είναι ο ίδιος ο λαός, προκειμένου να διασφαλιστεί η απρόσκοπτη κερδοφορία της κοινοπραξίας. Στη συνέχεια, τα λαϊκά στρώματα θα κληθούν και πάλι να πληρώσουν υπέρογκα χαράτσια, διόδια ως χρήστες για την κατασκευή, συντήρηση και λειτουργία του βόρειου οδικού άξονα και το συνδετήριων οδικών αξόνων από και προς το αεροδρόμιο. Είναι ένα έργο που θα εξασφαλίζει τεράστια και σίγουρα κέρδη στην κοινοπραξία, μέσα από την παχυλή κρατική χρηματοδότηση, το δανεισμό που θα πληρώνει ο φορολογούμενος λαός και την τσάμπα εργασία εκατοντάδων εργαζομένω,ν που θα εργάζονται ως σύγχρονοι σκλάβοι με το «τυράκι» της εντοπιότητας των προσλήψεων, με τις διαλυμένες εργασιακές σχέσεις που έχουν εξασφαλίσει η τωρινή και οι προηγούμενες κυβερνήσεις. Ζημιωμένοι θα βγουν οι αυτοαπασχολούμενοι στον τουρισμό και γενικά ο μικροτουρισμός. Η φάμπρικα των αποικιοκρατικών αυτών συμβάσεων στη σύγχρονη εποχή για τη χώρα μας ξεκίνησε πριν από πολλές δεκαετίες, με κυβερνήσεις Νέας Δημοκρατίας και ΠΑΣΟΚ. Η Νέα Δημοκρατία προετοίμασε και δημοπράτησε τις συμβάσεις παραχώρησης για το αεροδρόμιο Σπάτων, την Αττική Οδό, τη γέφυρα Ρίου - Αντιρρίου και πολλά άλλα έργα, ενώ με τη σειρά του το ΠΑΣΟΚ τα υπέγραψε και τα ψήφισε ως κυβέρνηση. Η Ευρωπαϊκή Ένωση από τη Συνθήκη του Μάαστριχτ και τη Λευκή Βίβλο, αναφορικά με την ανταγωνιστικότητα, χαρακτηρίζει τον τομέα των μεταφορών ως θεμελιώδη στρατηγικό τομέα, διότι σχετίζεται με τις επιδιώξεις του κατασκευαστικού, εμπορικού, ενεργειακού και τουριστικού κεφαλαίου για σίγουρα και γρήγορα κέρδη. Υπενθυμίζω ότι έχει προηγηθεί της σύμβασης αυτού του νέου ιδιωτικού αεροδρομίου στο Καστέλλι, η ιδιωτικοποίηση των δέκα αεροδρομίων της χώρας και η παράδοσή τους στη «FRAPORT», η ιδιωτικοποίηση και το καινούργιο εφεύρημα της υποπαραχώρησης των δέκα πιο κερδοφόρων λιμανιών της χώρας. Αυτό το νέο αεροδρόμιο εντάσσεται σε έναν γενικότερο σχεδιασμό εξυπηρέτησης πολλαπλών, ντόπιων και ξένων, επιχειρηματικών σχεδίων στην περιοχή, που κανένα όφελος δεν θα έχει ο λαός. Ένα ιδιωτικό αεροδρόμιο ποτέ δεν μπορεί να διασφαλίσει τα εργασιακά, μισθολογικά και ασφαλιστικά δικαιώματα. Θα επικρατήσουν, τόσο στην κατασκευή όσο και στη λειτουργία του, συνθήκες γαλέρας, εξευτελιστικά μεροκάματα, τρομοκρατία στους χώρους δουλειάς, καταστρατήγηση του ημερήσιου και εβδομαδιαίου χρόνου εργασίας και πάρα πολλά άλλα. Βέβαια, ούτε ένα κρατικό αεροδρόμιο στον καπιταλισμό μπορεί από μόνο του να διασφαλίσει τα εργασιακά δικαιώματα, όταν το ίδιο το κράτος, με τις κυβερνήσεις του, νομοθετεί αντεργατικά μέτρα και από την άλλη προωθεί ευνοϊκούς επενδυτικούς όρους και προϋποθέσεις για τους κατασκευαστικούς ομίλους. Αυτή είναι η «δίκαιη ανάπτυξη» που υπόσχεται ο ΣΥΡΙΖΑ ή η «βιώσιμη ανάπτυξη» που υπόσχεται με τη σειρά της η Νέα Δημοκρατία. Αυτή η ανάπτυξη αποτυπώνεται στον περιφερειακό σχεδιασμό του νησιού για μετατροπή του σε εμπορικό, τουριστικό και ενεργειακό κέντρο της Μεσογείου. Η Περιφέρεια Κρήτης έχει χρεωθεί τον δικό της αντιλαϊκό ρόλο, διευκολύνοντας και συντονίζοντας μεγάλα έργα, εφαρμόζοντας τη γενική πολιτική της Ευρωπαϊκής Ένωσης και της Κυβέρνησης, που δίνει προτεραιότητα στην ενίσχυση των μεγάλων επιχειρήσεων, με μεγαλύτερα βάρη στον λαό και περικοπές, εμπορευματοποίηση ή ιδιωτικοποίηση έργων και υπηρεσιών εξυπηρέτησης των πολιτών. Είναι σε εξέλιξη στον τομέα της ενέργειας η έρευνα και εξόρυξη υδρογονανθράκων νότια της Κρήτης, η εξάπλωση των ιδιωτικών ανανεώσιμων πηγών ενέργειας, ανεμογεννήτριες, φωτοβολταϊκά, υβριδικά, καθώς και τα καλώδια μεταφοράς ρεύματος από τους αγωγούς μεταφοράς φυσικού αερίου από το Ισραήλ. Στον τουρισμό δρομολογούνται νέες fast track επενδύσεις - εκτός από τις παλιές - σε εξαγορές ξενοδοχείων και πολλά άλλα. Όσον αφορά την κατασκευή δημοσίων έργων, αυτά συγκεντρώνονται ραγδαία στα χέρια λίγων κατασκευαστικών ομίλων. Το νέο αεροδρόμιο στο Καστέλλι θα έχει μια διπλή χρήση και ως πολιτικό και ως στρατιωτικό - νατοϊκό αεροδρόμιο. Οι νέες υποδομές, οι αεροδιάδρομοι προσδίδουν έναν πολύ πιο αναβαθμισμένο στρατιωτικό και κατασκοπευτικό ρόλο του ΝΑΤΟ στην ευρύτερη περιοχή της Μεσογείου και ιδιαίτερα στην ανατολική Μεσόγειο και τη βόρεια Αφρική, παρέχοντας, μάλιστα, πολλές διευκολύνσεις, μεταξύ των οποίων η εξαίρεση του ΝΑΤΟ από την είσπραξη τελών αεροπορικών πτήσεων και δραστηριοτήτων. Δεν θα μπορούσε μία αποικιοκρατική σύμβαση να μην υπηρετεί τα γεωπολιτικά και στρατιωτικά συμφέροντα του ΝΑΤΟ και των Ηνωμένων Πολιτειών, αφού Κυβέρνηση, Νέα Δημοκρατία και ΚΙΝΑΛ συμφωνούν με την εμπλοκή της χώρας στους νατοϊκούς σχεδιασμούς στην περιοχή. Γι' αυτό η Κυβέρνηση ΣΥΡΙΖΑ συμμετέχει - και, μάλιστα, ως σημαιοφόρος - στους πολεμικούς σχεδιασμούς των ΗΠΑ και του ΝΑΤΟ. Το υψηλό κόστος αερομεταφοράς δεν θα το επωμιστούν ούτε οι tour - operators, ούτε οι μεγαλοξενοδόχοι, οι οποίοι δεν είναι διατεθειμένοι να αυξήσουν το κόστος των πακέτων, ούτε την τιμή της διανυκτέρευσης. Θα μετακυλιστεί στους μισθούς των ξενοδοχοϋπαλλήλων και στα ήδη απλησίαστα, πανάκριβα αεροπορικά εισιτήρια. Με την παρούσα σύμβαση η Κυβέρνηση παραχωρεί το δικαίωμα στους ιδιώτες επενδυτές να καθορίζουν, να επιβάλλουν και να εισπράττουν τέλη αεροπορικών δραστηριοτήτων και έσοδα μη αεροπορικών δραστηριοτήτων από την εκμετάλλευση εμπορικών δραστηριοτήτων του νέου αεροδρομίου. Εκεί, όμως, που δίνει η Κυβέρνηση τα ρέστα της στην κυριολεξία, και που συμφωνεί βέβαια και η Νέα Δημοκρατία και το ΚΙΝΑΛ - ΠΑΣΟΚ, μαζί με περιφερειάρχη, δημάρχους, Βουλευτές και συν αυτών, είναι τα ταξίματα, είναι τα λεγόμενα «αντισταθμιστικά οφέλη». Η εταιρεία, όπως λέει η σύμβαση, υποχρεούται να καταβάλλει στο ελληνικό δημόσιο από τα συνολικά έσοδα μόλις το 2% επί των συνολικών εσόδων ως αντισταθμιστικό αντάλλαγμα: 1% στον Δήμο Μινώα Πεδιάδας και 1% υπέρ της ανάπτυξης των ΟΤΑ της Περιφερειακής Ενότητας Ηρακλείου. Σιγά την κουβαρντοσύνη! Η δε εταιρεία, όμως, την ίδια στιγμή θα απολαμβάνει προνομιακή μεταχείριση, αφού απαλλάσσεται από κάθε είδους δημοτικά τέλη και φόρους, ούτε εμπίπτει στον νόμο για την καταβολή Ενιαίου Φόρου Ιδιοκτησίας Ακινήτων, άλλων φόρων και δασμών ακίνητης περιουσίας, όπως συμβαίνει με τους άλλους πολίτες. Γι' αυτά κουβέντα, μόκο που λέει και ο λαός! Μοιράζουν φύκια για μεταξωτές κορδέλες ως νέοι Μαυρογιαλούροι, εξαγγέλλουν θέσεις εργασίας με το τσουβάλι λόγω των εκλογών, αλλά και για να χρυσώσουν το χάπι της ληστρικής επένδυσης. Ήδη έχουν βγει παγανιά κομματάρχες, Βουλευτές, υποψήφιοι δήμαρχοι, περιφερειάρχες και καλούν τους κατοίκους - και ιδιαίτερα τους νέους - να ετοιμάσουν βιογραφικά. Εάν αυτός δεν είναι Μαυρογιαλούρος, τι είναι; Υπάρχει άλλος χαρακτηρισμός να δώσουμε. για να μην παρεξηγηθείτε; Η σύμβαση αναφέρει ότι θα απασχοληθούν δύο χιλιάδες τριακόσιοι εργαζόμενοι ως προσωπικό του αεροδρομίου και των εταιρειών. Μα, το σημερινό αεροδρόμιο απασχολεί ήδη δύο χιλιάδες τριακόσια άτομα προσωπικό. Από πού προκύπτει ότι θα είναι νέες θέσεις εργασίας; Πόσο μπορούν, όμως, οι όποιες νέες θέσεις εργασίας να αντισταθμίσουν τον αφανισμό της περιοχής και την απασχόληση στον αγροτικό τομέα; Ακόμα και εκείνοι που θα απασχοληθούν, είτε κατά την κατασκευή του αεροδρομίου, είτε κατά τη λειτουργία του, θα είναι με εργασιακές συνθήκες γαλέρας, φθηνό εργατικό δυναμικό. Τάζουν μέχρι και πάνω από τριάντα χιλιάδες νέες θέσεις εργασίας. Έτσι. Τι κοστίζει; Τίποτα! Το ΚΚΕ, κυρίες και κύριοι, στηρίζει με όλες του τις δυνάμεις τον αγώνα των κατοίκων της περιοχής ενάντια στην υλοποίηση της επένδυσης. Ως ΚΚΕ δεν μπαίνουμε και δεν θα μπούμε σε καμμία συζήτηση εάν η τιμή μονάδας για τις απαλλοτριώσεις είναι συμφέρουσα ή όχι για τους κατοίκους, ακριβώς επειδή το ΚΚΕ είναι αντίθετο με τη σύμβαση, την ιδιωτική επένδυση, την καταστροφή της περιοχής. Η περιοχή καλύπτεται από δύο εκατομμύρια καταγεγραμμένα ελαιόδεντρα και άλλες καλλιέργειες, πολλές χιλιάδες στρέμματα βοσκοτόπων, με τα μεγαλύτερα τυροκομεία της Κρήτης και τρία μεγάλα οινοποιεία. Η παραμικρή ανίχνευση βλαβερών ουσιών στο λάδι, στο κρασί, στο γάλα, στο τυρί, θα τινάξει στον αέρα την ήδη κατεστραμμένη οικονομία της περιοχής από τις διαχρονικά αντιλαϊκές και αντεργατικές πολιτικές όλων των κυβερνήσεων. Το κυνήγι του κέρδους επιφέρει δραματικές επιπτώσεις, εκτός των άλλων, στην ασφάλεια των πτήσεων, παρά τα όποια επιστημονικά και τεχνολογικά επιτεύγματα. Θα μου πείτε: Είτε γίνεται στο Καστέλλι ή οπουδήποτε αλλού, δεν υπάρχει αυτός ο κίνδυνος; Βεβαίως. Και ακριβώς αυτό είναι το ζήτημα που βάζει το ΚΚΕ, ότι πρόκειται για ένα ιδιωτικό αεροδρόμιο, κατά συνέπεια θα κινείται και θα λειτουργεί με βάση τις αρχές και τους κανόνες που θα διέπει την επιχειρηματική λειτουργία ενός τέτοιου αεροδρομίου. Κατ' αρχάς, η αξιοποίησή τους γίνεται προνομιακά από ισχυρότερες αερομεταφορικές εταιρείες για να διατηρήσουν και να ενισχύσουν τη θέση τους στη διεθνή αγορά. Το κυνήγι του κέρδους οδηγεί στην εντατική χρησιμοποίηση, στην εντατικοποίηση των εργαζομένων, στη χρησιμοποίηση ανειδίκευτου προσωπικού, δηλαδή στη διαμόρφωση προϋποθέσεων μείωσης της ασφάλειας των πτήσεων. Η ανταγωνιστικότητα και η επιχειρηματικότητα είναι ασυμβίβαστες με την προστασία των πτήσεων και το σεβασμό της ανθρώπινης ζωής. Με άλλα λόγια, το κίνητρο του κέρδους, η ατομική ιδιοκτησία στα ανεπτυγμένα μέσα παραγωγής και μεταφοράς αποτελούν την αιτία της ελάχιστης προστασίας για την ασφάλεια της εργασίας και της ίδιας της ζωής. Η Κυβέρνηση του ΣΥΡΙΖΑ και τα άλλα κόμματα προσπαθούν με πονηρό τρόπο να στρέψουν την αντιπαράθεση στο «αν θέλουμε Καστέλλι ή Λοξό στην Αλικαρνασσό». Το ΚΚΕ δεν πέφτει σε τέτοιες λογικές, ούτε και σε τέτοιες παγίδες. Η αντίθεσή μας στη σύμβαση παραχώρησης στους μονοπωλιακούς ομίλους δεν συνιστά μοιραία και αποδοχή του λοξού διαδρόμου. Άλλωστε, το ΚΚΕ και καμμία πολιτική δύναμη δεν είναι μελετητικά γραφεία. Απλώς το ΚΚΕ θέτει τις πολιτικές συνισταμένες, λαμβάνει υπ' όψιν του τις λαϊκές ανάγκες ως κριτήριο, θέτοντας το ερώτημα «Ανάπτυξη από ποιον και για ποιον;» και όχι «Ό,τι εξυπηρετεί τις κατασκευαστικές εταιρείες και τους μεγαλοξενοδόχους». Ποτέ δεν υπήρξε ουσιαστικός διάλογος, κυρίως με τους κατοίκους της περιοχής. Και όποτε έγινε αυτό, έγινε με το πιστόλι στον κρόταφο, με εκβιασμούς του τύπου «Θέλετε ανάπτυξη ή φτώχεια;». Και το ρωτάνε αυτό ποιοι; Εκείνοι που οδήγησαν στη φτώχεια και στην ανεργία τη νέα γενιά, τους πιάνει τώρα ο πόνος. Εμείς καλούμε τους κατοίκους να βγάλουν τα συμπεράσματά τους, να κλιμακώσουν τον αγώνα τους, διεκδικώντας να παραμείνουν στα χωράφια τους ενάντια στην Κοινή Αγροτική Πολιτική που τους καταστρέφει, ενάντια στην επένδυση που τους ξεσπιτώνει. Το πού θα κατασκευαστεί το αεροδρόμιο δεν πρέπει να το πουν οι μονοπωλιακοί κατασκευαστικοί και τουριστικοί όμιλοι, που ως κριτήριο έχουν τη διασφάλιση της κερδοφορίας τους. Το κριτήριο πρέπει να είναι η ικανοποίηση των σύγχρονων λαϊκών αναγκών για άνετες, φθηνές, ασφαλείς αερομεταφορές. Το κράτος, όλες οι κυβερνήσεις, όφειλαν, πριν την επιλογή της περιοχής για το νέο αεροδρόμιο, να εκπονήσουν επιστημονικές μελέτες, πλήρως τεκμηριωμένες και πιστοποιημένες, από δημόσιους επιστημονικούς φορείς, με τη σφραγίδα και την υπογραφή του αρμόδιου Υπουργείου, που θα λαμβάνουν υπ' όψιν το σύνολο των περιβαλλοντικών, εδαφολογικών, κλιματολογικών ιδιαιτεροτήτων της περιοχής, τις αλλαγές χρήσης γης και τους κινδύνους που έχει στην αγροτική παραγωγή και στο εισόδημα των παραγωγών, τα ζητήματα προστασίας της δημόσιας υγείας και πολλά άλλα. Το ΚΚΕ δεν απομονώνει τη χωροθέτηση του αεροδρομίου από τον φορέα κατασκευής και διαχείρισής του και τα συνολικά κριτήρια που το καθορίζουν. Και, κατά τη γνώμη μας, εδώ είναι και η ουσία. Το ΚΚΕ υποστηρίζει ότι η ανάπτυξη και ο σχεδιασμός των μεταφορών και η πρόσβαση σε αυτές πρέπει να ικανοποιούν τις σύγχρονες λαϊκές ανάγκες, να εντάσσονται σε μια κεντρικά σχεδιασμένη οικονομία, κίνητρο της οποίας είναι η ανάπτυξη της λαϊκής ευημερίας και όχι το κέρδος. Επομένως, μια σχεδιασμένη ανάπτυξη των μεταφορών με στόχο την κοινωνική ευημερία, προϋποθέτει την κοινωνική ιδιοκτησία των μέσων μαζικής μεταφοράς και της παραγωγής τους. Και αυτό είναι ένα ζήτημα πρωτίστως πολιτικό, το οποίο συνδέεται με τη ριζική αλλαγή του χαρακτήρα της εξουσίας. Οι άξονες μιας τέτοιας πολιτικής, κατά την άποψή μας, πρέπει να είναι οι εξής: Τα φτηνά, σύγχρονα, ασφαλή, διασυνδεδεμένα μέσα μαζικής μεταφοράς από και προς το αεροδρόμιο σε σχέση με τα ατομικά μέσα μεταφοράς, η εξοικονόμηση της ενέργειας και η προστασία του περιβάλλοντος, η σχεδιασμένη οικονομική ανάπτυξη με στόχο την εξάλειψη της περιφερειακής ανισομετρίας και ο πλήρης έλεγχος της εθνικής άμυνας και ασφάλειας με το ειδικό βάρος που έχουν οι αερομεταφορές, Ένα αεροδρόμιο, κατά τη γνώμη μας, θα πρέπει να εντάσσεται σε έναν κρατικό καθετοποιημένο εθνικό φορέα αερομεταφορών, στον οποίο θα ανήκει το σύνολο των αερομεταφορικών λειτουργιών από την επίγεια εξυπηρέτηση, τις υπηρεσίες τροφοδοσίας μέχρι την τεχνική βάση και το πτητικό έργο, καθώς και η αποκλειστικότητα των εσωτερικών γραμμών και οι υποδομές τους συνολικά ως λαϊκή περιουσία. Το ΚΚΕ καλεί τον λαό να απορρίψει την πολιτική του ενιαίου ευρωπαϊκού ουρανού, των ιδιωτικοποιήσεων, να εναντιωθεί στην πολιτική της απελευθέρωσης των αερομεταφορών και στην ιδιωτικοποίησή τους. Η ασφάλεια των πτήσεων είναι ευθύνη της Ελλάδας και δεν μπορεί να εκχωρούνται αρμοδιότητες στο ΝΑΤΟ. Θεωρούμε ότι είναι ευθύνη του κράτους η διασφάλιση των πτήσεων, η προστασία της ανθρώπινης ζωής, ανεξαρτήτως υλικού κόστους. Γι' αυτό διεκδικούμε φτηνά εισιτήρια για τη λαϊκή οικογένεια, την πλήρη κάλυψη των συγκοινωνιακών αναγκών των απομακρυσμένων νησιών και περιοχών. Απευθυνόμενοι στους Καστελλιανούς έχουμε να τους πούμε φανερά, ανοικτά ότι η Κυβέρνηση, ο Δήμος Μίνωα Πεδιάδας, η Περιφέρεια Κρήτης, ο περιφερειάρχης παίζουν το παιχνίδι της κοινοπραξίας, αυτής τα συμφέροντα υπερασπίζονται και προωθούν. Η όποια, φυσικά, διαφωνία της Χρυσής Αυγής βασίζεται στον τυχοδιωκτισμό, περιορίζοντας τη διαφωνία της ευκαιριακά στην καταστροφή της περιοχής, αποσπώντας από το γενικότερο ζήτημα ότι πρόκειται για ένα ιδιωτικό αεροδρόμιο απολύτως ελεγχόμενο από τις ΗΠΑ και το ΝΑΤΟ. Οι εκπρόσωποι της κοινοπραξίας στην ακρόαση των φορέων έφτασαν στο σημείο να δώσουν τα εύσημα στον κ. Σπίρτζη, στον Υπουργό Υποδομών, στον κ. Αρναουτάκη, Περιφερειάρχη και υποψήφιο Περιφερειάρχη ξανά, τον κ. Καλογεράκη, Δήμαρχο και εκ νέου υποψήφιο Δήμαρχο. Τους έδωσαν τα εύσημα και, μάλιστα, παίρνοντας τον λόγο είπαν τα εξής: «Δεν έχουμε να πούμε τίποτα άλλο. Μας κάλυψαν πλήρως και ο Υπουργός και ο δήμαρχος και ο περιφερειάρχης». Όλοι αυτοί, λοιπόν, είναι οι πιο γνήσιοι, αντιπροσωπευτικοί πολιτικοί εκπρόσωποι των ιδιωτικών συμφερόντων, θυσιάζοντας τα συμφέροντα των κατοίκων της περιοχής του Καστελλίου. Εμείς καλούμε τον λαό και στις επερχόμενες εκλογές - που είναι μία πρώτης τάξεως ευκαιρία - να τιμωρήσει εκείνα τα κόμματα - δημάρχους και περιφερειάρχες - με την ψήφο του, που είναι μία ψήφος εναντίωσης στη σύμβαση, μία ψήφος που θέλει να βάλει τέλος στην πολιτική αυτή και να στηρίξει το ΚΚΕ στις ευρωεκλογές και τη Λαϊκή Συσπείρωση στους δήμους και τις περιφέρειες. Κλείνοντας, κύριε Πρόεδρε, θα ήθελα να πω ότι το ΚΚΕ έχει καταθέσει μία τροπολογία, που αφορά τη μονιμοποίηση των πενταετών συμβασιούχων πυροσβεστών. Καλούμε τον Υπουργό να την κάνει αποδεκτή. Είναι ένα δίκαιο αίτημα. Οι ανάγκες καταγράφονται διαχρονικά και στα θέματα της πυρασφάλειας, της δασοπροστασίας, της αντιπλημμυρικής και της αντισεισμικής θωράκισης της χώρας. Τις τραγικές συνέπειες τις ζούμε σε βάρος των δασικών οικοσυστημάτων, των δημόσιων υποδομών, της περιουσίας, της ζωής και καθιστούν επιτακτική την ανάγκη για την άμεση κάλυψη των χιλιάδων κενών θέσεων που προκύπτουν από την αντιμετώπιση αυτών των αναγκών σε προσωπικό των αρμόδιων φορέων, δηλαδή του Πυροσβεστικού Σώματος, της Δασικής Υπηρεσίας και της Γενικής Γραμματείας Πολιτικής Προστασίας. Η Κυβέρνηση, εν μέσω των προσλήψεων στους Οργανισμούς Τοπικής Αυτοδιοίκησης πέντε χιλιάδων εξήντα έξι ατόμων με προγράμματα κοινωφελούς εργασίας και με οκτάμηνες συμβάσεις, αφ' ενός αναγνωρίζει τις μεγάλες ελλείψεις στον τομέα αυτόν που συνεχώς επεσήμανε το ΚΚΕ αφ' ετέρου, όμως, δεν δίνει ουσιαστική λύση με τον περιοδικό χαρακτήρα αντιμετώπισής τους. Με δεδομένα, λοιπόν, όλα αυτά τα προβλήματα, που υπάρχουν από την έλλειψη προσωπικού, το ΚΚΕ κατέθεσε την τροπολογία για να εξασφαλιστούν σταθερές σχέσεις εργασίας για χίλιους τετρακόσιους εξήντα έξι πυροσβέστες πενταετούς υποχρέωσης, που δεν πληρούν τα κριτήρια κατάταξης στο Πυροσβεστικό Σώμα, καθώς και για τους χίλιους διακόσιους πενήντα συμβασιούχους πυροσβέστες. Όσο, δε, για την αναδιάρθρωση, κύριε Πρόεδρε, δεν είναι κάτι καινούριο. Κάθε φορά έρχεται και αντιμετωπίζεται ως προσωρινή λύση και κυρίως κάθε φορά που εκτροχιάζεται η άθλια κατάσταση στον χώρο του ποδοσφαίρου. Και προσπαθεί αυτή η Κυβέρνηση - και οι προηγούμενες - να κρατήσει αυτήν την άθλια κατάσταση σε κάποιες ισορροπίες. Εμείς θα ψηφίσουμε «παρών» σε αυτήν την τροπολογία. Σας ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής τριάντα ένας μαθητές και μαθήτριες και πέντε εκπαιδευτικοί συνοδοί τους από το 1ο Δημοτικό Σχολείο Κρόκου Κοζάνης και από το 9ο Δημοτικό Σχολείο της Χίου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Αντιγόνη Λυμπεράκη, εισηγήτρια του Ποταμιού.
Κυρίες και κύριοι συνάδελφοι, θα ήθελα να ξεκινήσω σήμερα με τον τίτλο του νομοσχεδίου που συζητάμε, δηλαδή «Κύρωση Σύμβασης Παραχώρησης του Έργου της Μελέτης - Κατασκευής - Χρηματοδότησης - Λειτουργίας - Συντήρησης και Εκμετάλλευσης του Νέου Διεθνούς Αερολιμένα Ηρακλείου Κρήτης και Μελέτη - Κατασκευή και Χρηματοδότηση των Οδικών του Συνδέσεων». Ο λόγος που θέλω να ξεκινήσω με τον τίτλο, είναι γιατί έχει σημασία να αποφύγουμε την πολιτική της «βρεγμένης γάτα», άλλα να λέμε, άλλα να κάνουμε και όταν τα κάνουμε να κοιτάμε αλλού, που χρησιμοποιούμε κατά κόρον στο πολιτικό μας σύστημα. Πρέπει να πούμε καθαρά και να το πούμε όλοι και όλες, ή, τέλος πάντων, όλοι και όλες που συμφωνούμε με αυτή την κύρωση σύμβασης, τι κερδίζει το δημόσιο από μια σύμβαση παραχώρησης, δηλαδή τι κερδίζει όταν συμπράττει με τον ιδιωτικό τομέα. Πρέπει να σταματήσει αυτή η οξεία και δηλητηριώδης ρητορική περί ξεπουλήματος της δημόσιας περιουσίας που ενοχοποιεί την επιχειρηματικότητα και μας κρατάει πίσω, διότι κάθε χρόνος που μένουμε πίσω, όλοι οι υπόλοιποι τρέχουν μπροστά και μετράει για δεκαετίες. Με την παρούσα, λοιπόν, σύμβαση η ανώνυμη εταιρία «Διεθνής Αερολιμένας Ηρακλείου Κρήτης», με μετόχους το ελληνικό δημόσιο κατά 45,9% και τις εταιρίες «TERNA» και «GMR AIRPORTS» με 54,1%, θα μελετήσει, θα κατασκευάσει, θα χρηματοδοτήσει, θα λειτουργήσει, θα συντηρήσει και θα εκμεταλλευτεί για τριανταπέντε χρόνια το νέο αεροδρόμιο Ηρακλείου, αποδίδοντας 2% των εσόδων στο ελληνικό δημόσιο, το οποίο με τη σειρά του θα δώσει 1% από τα έσοδά του - όχι από το δύο, ένα και ένα, αλλά από το εκατό - στο Δήμο Μινώα Πεδιάδος που φιλοξενεί το έργο και άλλο 1% ευρύτερα στους δήμους της περιοχής Ηρακλείου για να γίνουν άλλα συμπληρωματικά, αναπτυξιακά και κοινωφελή έργα που είναι αναγκαία. Φυσικά, εκτός από το αεροδρόμιο θα υλοποιηθούν και σημαντικά έργα κατασκευής νέων δρόμων και θα υπάρξει αναβάθμιση των υφισταμένων. Η συνεργασία, λοιπόν, δημοσίου και ιδιωτικού τομέα είναι προς όφελος του δημοσίου συμφέροντος. Και αυτό έχει σημασία να το πούμε καθαρά, γιατί οι ιδεοληψίες μας κοστίζουν καθυστερήσεις, χαμένες θέσεις εργασίας και κυρίως, διαφυγόντα έσοδα για το δημόσιο. Αυτή η ιδεοληψία φαίνεται πολύ καλά, πολύ καθαρά πώς λειτούργησε - άσχημα δηλαδή - στην περίπτωση του Ελληνικού που κάθεται ανεκμετάλλευτο δεκαοκτώ χρόνια τώρα, σαν να μην ήμασταν σε κρίση, σαν να μην χρειαζόμαστε επενδύσεις, σαν να μην θέλαμε μια αναπτυξιακή ώθηση για την οικονομία μας. Το νέο διεθνές αεροδρόμιο για εμάς, το Ποτάμι, είναι σαφές ότι είναι αναγκαίο για την Κρήτη, αναγκαίο για το Ηράκλειο, αναγκαίο για την Ελλάδα όλη. Είναι ένα μεγάλο, σημαντικό έργο υποδομής για την χώρα. Δεν είναι μόνο επειδή είναι το δεύτερο σε επιβατική κίνηση αεροδρόμιο της χώρας. Αυτό από μόνο του θα αρκούσε. Είναι ότι μπορεί να αναπτυχθεί πολύ περισσότερο ακόμα. Επιτρέψτε μου να θυμίσω ότι ήδη από το 2008 είχε επιλεγεί αυτή η τοποθεσία για την εγκατάσταση του νέου διεθνούς αεροδρομίου και είχε αποφασιστεί και η σύμπραξη του δημόσιου και ιδιωτικού τομέα. Τότε ο ΣΥΡΙΖΑ είχε καταψηφίσει, μετά γινόντουσαν stop - go καθυστερήσεις κ.λπ., έβγαιναν οι διαγωνισμοί άγονοι, ενώ το 2014 έγινε ξανά ένα τζαρτζάρισμα. Τελικά ο διαγωνισμός έγινε το 2016, ο οποίος μας απέφερε μια και μόνο προσφορά. Γιατί τα λέω αυτά; Δεν τα λέω για γκρίνια. Όμως, νομίζω ότι πρέπει να συνάγουμε κάποια συμπεράσματα από αυτή τη διαδικασία. Το πρώτο είναι ότι χρειάστηκε να περάσουν έντεκα ολόκληρα χρόνια από τον αρχικό νόμο έως την κύρωση της σύμβασης. Αυτό δεν μπορούμε να το πούμε επιτυχία. Θα μπορούσε να ήταν λιγότερο. Το δεύτερο πράγμα είναι ότι μετά από έντεκα χρόνια αντεγκλήσεων, stop - go, και αμφιθυμίας, παρουσιάστηκε ένας μόνο υποψήφιος ανάδοχος. Ούτε αυτό το θεωρώ επιτυχία, χωρίς να σημαίνει ότι είναι και ξεπούλημα. Σε καμμία περίπτωση. Θα έπρεπε, όμως, να ήταν περισσότεροι. Δεν υπάρχουν πολλές Κρήτες ή Ηράκλεια στον κόσμο και είναι αυτονόητο ότι το διεθνές ενδιαφέρον θα έπρεπε να ήταν πολύ μεγάλο. Το τρίτο που θέλω να πω είναι ο χρονικός ορίζοντας του έργου. Όπως όλα τα μεγάλα έργα δεν προλαβαίνουν να συλληφθούν, να σχεδιαστούν, να πραγματοποιηθούν, να τρέξουν στη θητεία μιας κυβέρνησης. Τούτη εδώ η περίοδος των έντεκα χρόνων έχει δει τέσσερις, πέντε διαφορετικές κυβερνήσεις, χωρίς να υπολογίζω αυτές που είναι πριν από εκλογές, που είναι υπηρεσιακές. Δεν ανήκει ένα τέτοιο έργο - δεν μπορεί και ούτε πρέπει να ανήκει - σε μια κυβέρνηση. Παλιά λέγαμε ότι αυτό το έργο ανήκει στους πολίτες της χώρας, στον ελληνικό λαό. Οι κυβερνήσεις πρέπει να το καταλάβουν: Πρέπει να αποτελούν τμήματα που διευκολύνουν να γίνονται έργα που ανήκουν σε όλον τον ελληνικό λαό. Αυτό σημαίνει ότι πρέπει να έχουν λίγο μεγαλύτερη γενναιοδωρία στο πώς συμπεριφέρονται και την εποχή που είναι κυβέρνηση και την εποχή που είναι αντιπολίτευση, γιατί αλλιώς δεν προχωράμε. Το να καταγγέλλει ο ένας τον άλλον ανάλογα με τη θέση που βρίσκεται, εκτός του ότι δημιουργεί καθυστερήσεις, εκτός του ότι έχει στοιχεία γελοιότητας, έχει στοιχεία και δηλητηριασμού της πεποίθησης του κόσμου στη δημοκρατία και στο κοινοβουλευτικό πολίτευμα. Και αυτό για μένα είναι ακόμη πιο σημαντικό από τα διαφυγόντα έσοδα, τις θέσεις εργασίας που χάνουμε κ.λπ., χωρίς να σημαίνει ότι δεν τις χρειαζόμαστε απελπισμένα και αυτές. Αυτό, λοιπόν, το αεροδρόμιο έχει στόχο να ολοκληρωθεί σε πέντε χρόνια. Επιτρέψτε μου να έχω μια επιφύλαξη για τον ορίζοντα ολοκλήρωσης. Ελπίζω να μην είναι πολύ μεγαλύτερος. Πραγματικά, ελπίζω να μην επιβεβαιωθώ καθόλου και να ολοκληρωθεί σε πέντε χρόνια. Όμως, το παρελθόν των έντεκα χρόνων, μάλλον μας βαραίνει λίγο. Αυτή η επένδυση θα δημιουργήσει χιλιάδες θέσεις εργασίας άμεσα, αλλά και έμμεσα. Θα κοστίσει περί τα 480 εκατομμύρια ευρώ - είναι ένα πολύ μεγάλο έργο - από τα οποία τα 180 εκατομμύρια θα είναι χρηματοδοτική συμβολή του Δημοσίου και τα 220 εκατομμύρια από τις δύο εταιρείες, την «TERNA» και την «GMR AIRPORTS». Επίσης, αναμένονται περίπου 125 εκατομμύρια ευρώ έσοδα που θα προέλθουν από το τέλος εκσυγχρονισμού και ανάπτυξης αερολιμένων του υφιστάμενου αεροδρομίου. Είναι σαφές ότι είμαστε με πεποίθηση υπέρ της κύρωσης αυτής της σύμβασης. Αυτό δεν σημαίνει ότι δεν ακούμε με προσοχή και δεν θέλουμε να τονίσουμε ορισμένες πλευρές που αναδείχθηκαν από τη συζήτηση στην επιτροπή με τους φορείς και κυρίως από το υπόμνημα που κατέθεσε ο Δήμαρχος Μινώα Πεδιάδας, ο κ. Καλογεράκης, σε ό,τι αφορά κυρίως τις περιβαλλοντικές επιπτώσεις. Αν και η πρόβλεψη των περιβαλλοντικών επιπτώσεων δεν είναι μία νέα άσκηση, είναι ακόμα, σε μεγάλο βαθμό, καινούργια, από την άποψη ότι επιδέχεται βελτιώσεων. Έχει σημασία να έχουμε τα αυτιά και τα μάτια μας ανοιχτά και για τις άμεσες περιβαλλοντικές επιπτώσεις, αλλά και για τις παραδιπλανές, δηλαδή τι θα συμβεί, τι ανάγκες αντιπλημμυρικών έργων, ας πούμε, θα έχουν οι περιοχές που συνορεύουν με τη συγκεκριμένη περιοχή για την οποία μιλάμε. Η ιδέα για εθελοντική μετεγκατάσταση οικισμών που συνορεύουν άμεσα με το αεροδρόμιο, θα ήταν καλό να εξεταστεί μέσα στα δημοσιονομικά πλαίσια μιας χώρας που αντιμετωπίζει μακροχρόνια κρίση. Οι απαλλοτριώσεις πρέπει να έχουν και σωστή τιμή, αλλά κυρίως να γίνουν γρήγορα, διότι η καλή τιμή πολύ αργότερα είναι μία πολύ κακή τιμή. Και αυτό πρέπει να το καταλάβουμε, γιατί στο παρελθόν νομίζαμε ότι όσο φρενάραμε για την καλύτερη λύση, θα είχαμε καλύτερα αποτελέσματα. Εγώ ακούω την έκκληση του Δήμου Μινώα Πεδιάδας, το όνομα του αεροδρομίου να είναι Διεθνής Αερολιμένας Ηρακλείου - Καστελλίου. Την ακούω γιατί το όνομα έχει μια σημασία και πιστεύω ότι πραγματικά έχει αξία οι άνθρωποι να είναι υπερήφανοι για τον τόπο τους και για τα έργα που γίνονται. Όμως, αυτό που θα ήθελα να τονίσω περισσότερο είναι η ανάγκη να σκεφτούμε γρήγορα, να συζητήσουμε, να διαφωνήσουμε, να συναινέσουμε σε ένα πρόγραμμα αξιοποίησης του προηγούμενου αεροδρομίου, του «Νίκου Καζαντζάκη». Είναι πολύ κρίμα, είναι ανεπίτρεπτο να έχουμε μία δεύτερη περίπτωση Ελληνικού. Δεν θέλω να καταναλώσω όλο μου τον χρόνο, θέλω όμως να σας πω ότι οι ιστορίες με τα αεροδρόμια είναι δύσκολες αποφάσεις και θα σας πω το παράδειγμα της κατασκευής του Διεθνούς Αεροδρομίου του Βερολίνου, γιατί νομίζω ότι είναι ενδεικτικό. Συνήθως χρησιμοποιούμε παραδείγματα από άλλα έργα στην Ελλάδα ή από άλλα έργα σε χώρες που δεν λειτουργούν σαν ρολόι οι μηχανισμοί του κράτους. Η περίπτωση του Βερολίνου είναι μία σκαστή περίπτωση μιας χώρας που λειτουργεί σαν ελβετικό ρολόι και τα έχει κάνει μούσκεμα στη δημιουργία του Διεθνούς Αεροδρομίου του Βερολίνου. Το 1990 πήραν την απόφαση ότι πρέπει αντί να έχουν δύο μικρά αεροδρόμια, το Tegel και το Shonefeld, τα οποία ήταν του δυτικού και του ανατολικού Βερολίνου αντίστοιχα, να φτιάξουν ένα καινούργιο μεγάλο, το οποίο θα λέγεται Brandenburg. Αρχικά λέγανε ότι θα το πούνε έτσι. Αποφασίστηκε οριστικώς αυτό το 2005. Το 2006 άρχισε να κατασκευάζεται. Ο αρχικός ορίζοντας ήταν να τελειώσει το 2011, πέντε χρόνια μετά. Και εκείνο όπως και εμείς. Ως τώρα έχουν επισήμως ανακοινωθεί έντεκα καθυστερήσεις. Η τελευταία ήταν φέτος και το μεταθέσανε το φθινόπωρο του 2020. Θεωρείται σχεδόν βέβαιο ότι θα πάει το 2021. Ο λόγος για τις συνεχείς αναβολές είναι ο κακός σχεδιασμός, η κακή εφαρμογή στην κατασκευή, το κακό μάνατζμεντ και βέβαια πολλά φαινόμενα διαφθοράς. Το αρχικό σχέδιο είχε προϋπολογισμό 2,83 δισεκατομμύρια. Ήδη, τώρα που μιλάμε έχει χτυπήσει 5,4 δισεκατομμύρια. Το λέω, γιατί έχει σημασία, στη Γερμανία συμβαίνουν αυτά τα πράγματα. Και προβλέπουμε ότι μέχρι το 2021 που θα τελειώσει θα έχει πάει στα 7,6 δισεκατομμύρια. Αρκεί να σας πω για το πόσο αποτυχία είναι ότι σε κάποια φάση αποφάσισαν να το ονομάσουν Willy Brand. Είχε πάρει Νόμπελ, τέλος πάντων είναι ένα όνομα που έχει κάποια σημασία και μία ακτινοβολία και μέσα και έξω από τη Γερμανία. Μετά από όλες αυτές τις πολύ μεγάλες καθυστερήσεις και αστοχίες, γιατί προσπάθησαν δύο φορές να κάνουν ΣΔΙΤ και να βάλουν και τον ιδιωτικό τομέα μέσα και δεν τα κατάφεραν και τώρα το χειρίζονται τα λέντερ του Βρανδεμβούργου και του Βερολίνου και τα έχουν κάνει μούσκεμα, ενώ εμείς τα καταφέραμε να κάνουμε ΣΔΙΤ και έχει σημασία αυτό. Τόσο πολύ χάλια πάει, λοιπόν, η υπόθεση που το Willy Brandt Foundation, το ίδρυμα δηλαδή για τη διαχείριση της μνήμης περί Willy Brandt συζητάει πολύ σοβαρά να αποσύρει την άδεια να χρησιμοποιηθεί το όνομα Willy Brandt για το Διεθνές Αεροδρόμιο του Βερολίνου, διότι δίνει κακό όνομα σε μία πολύ σημαντική φυσιογνωμία της πολιτικής, της ειρήνης, του αφοπλισμού, της συνεννόησης. Θέλω να πω ότι είμαστε μπροστά στην υλοποίηση μιας δύσκολης σύμβασης. Όχι δύσκολης, επειδή υπάρχουν τα «κοράκια» - μαύρα κοράκια με νύχια γαμψά - από πάνω μας, αλλά δύσκολες επειδή είναι ένα τεράστιο έργο, επειδή πρέπει να λειτουργήσει καλά, επειδή πρέπει να λειτουργήσουν σαν ρολόι οι οδικοί άξονες. Περιττό να σας πω ότι οι γερμανικοί σιδηρόδρομοι - να μην νομίζετε ότι είναι και τελείως για τα μπάζα οι Γερμανοί - ήδη έχουν από το '11 έτοιμο τον σταθμό που θα πήγαινε τους επιβάτες και οι οποίοι τώρα κάνουν πολύ σοβαρές μηνύσεις σε βάρος της εταιρείας. Είναι, λοιπόν, δύσκολο αυτό που πάμε να κάνουμε. Ας μην αναλωνόμαστε σε αντεγκλήσεις τι είπατε, τι κάνετε, τι θέλετε. Ας προχωρήσουμε μπροστά. Θα είναι σίγουρα για το καλό όλων μας, όχι μόνο της ανάπτυξης, αλλά και της δημοκρατίας. Ευχαριστώ πολύ.
Ευχαριστούμε την κ. Λυμπεράκη και για την τήρηση του χρόνου. Ο Υπουργός Δικαιοσύνης κ. Μιχάλης Καλογήρου έχει τον λόγο για να παρουσιάσει μία τροπολογία.
Η τροπολογία είναι η με γενικό αριθμό 2164 και ειδικό 63. Η τροπολογία μας αφορά τροποποίηση της διάταξης του άρθρου 24 παράγραφος 3 του ν.2530/1997. Η διάταξη προβλέπει ότι οι λειτουργοί, υπάλληλοι και μισθωτοί του δημοσίου τομέα εάν κατέχουν νόμιμα και δεύτερη έμμισθη θέση στο δημόσιο στους οργανισμούς τοπικής αυτοδιοίκησης και σε άλλα νομικά πρόσωπα δημοσίου δικαίου, τότε οι αποδοχές τους από αυτή τη δεύτερη θέση δεν μπορούν να υπερβούν μισθολογικά το 30% της πρώτης θέσης. Τώρα, στην περίπτωση δικαστικών λειτουργών οι οποίοι είναι και διδακτικό προσωπικό στα Ανώτατα Εκπαιδευτικά Ιδρύματα μέχρι και σήμερα η διάταξη αυτή δεν εφαρμόζεται. Λαμβάνουν, δηλαδή, το σύνολο. Δεν εφαρμόζεται ο περιορισμός του 30%. Αυτό κατά πάγια πρακτική και σύμφωνα με γνωμοδοτήσεις του Νομικού Συμβουλίου του Κράτους - για την υποστήριξη αυτής της θέσης θα καταθέσω τα Πρακτικά της 9ης Γενικής Συνεδρίασης της Ολομέλειας του Ελεγκτικού Συνεδρίου του 2000 και τη γνωμοδότηση 422 του 2005- τι σημαίνει; Τι συνέβη; Ρητή διάταξη που να προβλέπει τον μη περιορισμό στο 30%, δεν υπάρχει. Δεν υπήρξε ποτέ η διάταξη αυτή. [[Στο σημείο αυτό ο Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Μιχαήλ Καλογήρου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παρ' όλα αυτά, επαναλαμβάνω ότι για τους δικαστικούς λειτουργούς και διδάσκοντες στα ανώτατα εκπαιδευτικά ιδρύματα, δεν εφαρμοζόταν. Γιατί δεν εφαρμοζόταν; Λόγω της εξαιρετικής πρόνοιας που υπάρχει στο Σύνταγμα και που επιτρέπει στους δικαστές μόνο να ασκούν πέρα από το λειτούργημά τους και αυτά τα διδακτικά καθήκοντά τους. Άρα, η εξαιρετικότητα του Συντάγματος ήταν αυτή η αιτιολογική, ας πούμε, βάση και έδρα για αυτή την πρόβλεψη. Όλα αυτά συνέβαιναν μέχρι το 2017. Το 2017 υπήρξε μία απόφαση του ΣΤ΄ Τμήματος του Συμβουλίου της Επικρατείας, όπου εκρίθη αίτηση αναίρεσης συγκεκριμένου πανεπιστημίου κατά δικαστικού λειτουργού, ο οποίος είχε λάβει το πέραν του 30%. Εκεί το Συμβούλιο της Επικρατείας είπε ότι δεν προκύπτει κάτι τέτοιο - δεν μπήκε σε θέματα συνταγματικότητας - , ότι δεν υπάρχει ρητή διάταξη ως προς αυτό το ζήτημα και ότι είναι στη διακριτική ευχέρεια του νομοθέτη να θεσπίσει ρητά, συγκεκριμένα για το διδακτικό προσωπικό που είναι παράλληλα και δικαστικοί λειτουργοί. Το λέει και η Έκθεση του Γενικού Λογιστηρίου του Κράτους ότι η διάταξη αφορά αυτή τη στιγμή τέσσερις δικαστικούς λειτουργούς οι οποίοι παράλληλα είναι και καθηγητές πανεπιστημίου. Το κοινωνικό πολιτικό ζήτημα το οποίο ρυθμίζεται με τη διάταξη αυτή είναι, κατά τη γνώμη μου, το να εισφέρουμε ακόμη περισσότερα κίνητρα σε δικαστικούς λειτουργούς οι οποίοι πληρούν τις προϋποθέσεις να αποτελούν και μέλη της ακαδημαϊκής κοινότητας και να ενισχύουν την ακαδημαϊκή κοινότητα με τη γνώση τους και την εμπειρία τους, να μην υπάρχει καμμία αμφισβήτηση ως προς αυτό το μισθολογικό ζήτημα. Για να το πούμε και πρακτικά, όπως αντιλαμβανόμαστε όλοι, για τους δικαστικούς λειτουργούς οι οποίοι ασκούν το λειτούργημά τους και πρέπει να ταξιδέψουν σε άλλες πόλεις να διδάξουν σε πανεπιστήμια κ.λπ., το 30% ίσα που φθάνει - επιτρέψτε μου τον όρο - για την κάλυψη των αναγκαίων δαπανών τους. Συνεπώς, χρειάζεται ένα ακόμη ισχυρό κίνητρο. Δύο είναι οι παράγραφοι της τροπολογίας. Η πρώτη προβλέπει ότι ο περιορισμός του προηγούμενου εδαφίου δεν καταλαμβάνει τους δικαστικούς λειτουργούς που κατέχουν, σύμφωνα με την παράγραφο 2 του άρθρου 89 του Συντάγματος, μόνιμη οργανική θέση διδακτικού προσωπικού ανωτάτων εκπαιδευτικών ιδρυμάτων. Και η δεύτερη διάταξη προβλέπει ότι οι εισπραχθείσες από δικαστικούς λειτουργούς αποδοχές από δεύτερη θέση τους ως μέλη του διδακτικού προσωπικού, πέραν των ορίων του πρώτου εδαφίου της παραγράφου 3 του άρθρου 24 του ν.2530/1997, θεωρούνται νόμιμες και δεν αναζητούνται. Για να μην γίνει καμμία παρεξήγηση, σας λέω ότι δεν έχουν αναζητηθεί. Συνεπώς δεν πάμε να λύσουμε κάποιο πρόβλημα το οποίο να έχει ήδη δημιουργηθεί σε επίπεδο αναζήτησης ποσών. Δεν έχουν γίνει κάποιοι καταλογισμοί, νομίζω όμως ότι είναι σωστό εφόσον δεν έχει γίνει και κάτι τέτοιο και λόγω και της πάγιας πρακτικής που έχει ακολουθηθεί όλα αυτά τα χρόνια, να υπάρχει συγκεκριμένη ρύθμιση για να μην δημιουργούνται περαιτέρω ζητήματα. Ευχαριστώ πολύ, είμαι στη διάθεσή σας.
Κύριε Πρόεδρε, τον λόγο παρακαλώ για μία διευκρίνιση.
Ορίστε, έχετε τον λόγο, αλλά να μην κάνουμε τώρα διάλογο.
Κύριε Υπουργέ, η πρώτη παράγραφος της διάταξης, έχετε κάποια στοιχεία, πόσους εργαζομένους του δημοσίου και του ευρύτερου δημοσίου τομέα αφορά;
Όχι, γιατί αυτό που εμείς ερχόμαστε να προβλέψουμε είναι τι γίνεται για τους δικαστικούς λειτουργούς οι οποίοι έχουν και μόνιμη θέση διδακτικού προσωπικού. Συνεπώς, αυτό που κοιτάξαμε εμείς είναι πόσοι είναι, γι' αυτό και σας είπα ότι είναι τέσσερις και σύμφωνα με την έκθεση του Γενικού Λογιστηρίου του Κράτους, η ετήσια δαπάνη δεν υπερβαίνει το ποσό των 109.000 ευρώ ετησίως. Το άλλο κομμάτι, δηλαδή των ανθρώπων που έχουν δεύτερη θέση στο δημόσιο, νομίζω ότι μπορεί να αναζητηθεί μόνο μέσω είτε του Υπουργείου Εσωτερικών είτε του Γενικού Λογιστηρίου του Κράτους.
Κύριε Πρόεδρε, θα ήθελα τον λόγο.
Για παρουσίαση τροπολογίας;
Θα ήθελα να δώσω μια διευκρίνιση, επειδή ειπώθηκε κάτι και έχουμε και μία αντίστοιχη τροπολογία, τώρα που είναι και ο Υπουργός Δικαιοσύνης εδώ.
Έχετε τον λόγο.
Έχει διαπιστωθεί και με την ευκαιρία του αεροδρομίου του Καστελίου ότι μία σειρά από απαλλοτριώσεις στους συμπολίτες μας, που είναι κατά κύριο επάγγελμα αγρότες και τούς απαλλοτριώνεται η συντριπτική πλειοψηφία των εκτάσεων που καλλιεργούν, που είναι η ζωή τους, χρήζουν μιας άλλης μεταχείρισης. [[Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ]] Για τον λόγο αυτό υπάρχει δέσμευση τόσο από εμένα όσο και από τον Υπουργό Δικαιοσύνης το αμέσως επόμενο διάστημα, επειδή είναι και ένα βαρύ νομικό θέμα και δεν μπορεί να γίνει μία πρόχειρη νομοθέτηση σήμερα με μία τροπολογία, να φέρουμε μία ρύθμιση που θα επισπεύδει τον χρόνο, αλλά θα δικαιώνει και τους ανθρώπους που τους παίρνουν αγροτική γη, για να έχουμε μια προστασία της πρωτογενούς παραγωγής.
Ο κ. Βασιλειάδης έχει τον λόγο για μία τροπολογία.
Ευχαριστώ πολύ, κυρία Πρόεδρε. Είναι δύο τροπολογίες. Θα αναπτύξω την τροπολογία με γενικό αριθμό 2162 και ειδικό 61, που αφορά την αναδιάρθρωση και τη νέα δομή των επαγγελματικών κατηγοριών στο επαγγελματικό ποδόσφαιρο. Τον Αύγουστο του 2018 η Εκτελεστική Επιτροπή της ΕΠΟ αποφάσισε την αλλαγή στη δομή των πρωταθλημάτων με τη δημιουργία μιας νέας ενδιάμεσης κατηγορίας και ταυτόχρονα τη θέσπιση νέων κανόνων, σε συνεργασία βέβαια με τη Γενική Γραμματεία Αθλητισμού. Με την παρούσα τροπολογία ερχόμαστε μετά από την εισήγηση και της Ποδοσφαιρικής Ομοσπονδίας, αλλά και των επαγγελματικών λιγκών ως προς τη δομή, ως προς το πού θα ανήκει η κάθε λίγκα, ως προς άλλα ζητήματα που αφορούν την κεντρική τηλεοπτική διαχείριση, τα δικαιώματα, την αναδιανομή εσόδων μεταξύ των ομάδων και μεταξύ των κατηγοριών για να μπορέσουμε να έχουμε επαγγελματικές κατηγορίες βιώσιμες, για να ξεπεράσουμε το βασικό πρόβλημα που είχαμε όλη αυτήν την περίοδο ότι είχαμε δύο επαγγελματικές κατηγορίες και μία τρίτη εθνική, οι οποίες ήταν μη βιώσιμες, με αποτέλεσμα να ζούμε όσα ζήσαμε το προηγούμενο διάστημα, ομάδες να φεύγουν στα μισά του πρωταθλήματος, να μην αντέχουν οικονομικά, να ψάχνουν διάφορους τρόπους να επιβιώσουν. Οι αλλαγές αυτές έρχονται και μ' ένα συνολικό πλαίσιο για τη μείωση του απαιτούμενου μετοχικού κεφαλαίου που χρειάζονται στις κατηγορίες, ούτως ώστε να μην είναι δυσβάσταχτο και ειδικά στις μικρές επαρχιακές ομάδες να μπορέσουν να συστήσουν μία ποδοσφαιρική ανώνυμη εταιρεία. Το κυριότερο - και εκεί θέλω να επιμείνω - είναι η αναδιανομή των εσόδων, για να μην ξαναζήσουμε αυτά που ζήσαμε τα προηγούμενα χρόνια λόγω και της οικονομικής κρίσης, αλλά και τον φοβερών προβλημάτων που οδήγησαν και στην κάμψη της εμπορικότητας του ελληνικού ποδοσφαίρου. Με όλα αυτά και τις αλλαγές που το επόμενο διάστημα θα ανακοινωθούν και στην επαγγελματική κατηγορία Σούπερ Λίγκα, να προσπαθήσουμε να φτιάξουμε ξανά ένα οικονομικό προϊόν, όπως είναι το επαγγελματικό ποδόσφαιρο. Θα ήθελα να τονίσω εδώ το εξής για οικονομία χρόνου: Στην τροπολογία δεν υπάρχει και δεν αναφέρεται αριθμός ομάδων για να μη χάσουμε, ακόμα και αν υπάρξει διαφωνία…
Εδώ πρέπει να διευκρινίσετε τι εννοείτε.
Ακριβώς. Ο αριθμός των ομάδων που παίζουν σε κάθε κατηγορία αποφασίζεται από την Ομοσπονδία, όχι από την πολιτεία. Η πολιτεία βάζει τις δομές των κατηγοριών, πρώτη, δεύτερη, τρίτη επαγγελματική, Α1, Α2 η δεύτερη, όπως είναι εδώ πέρα. Από εκεί και μετά, καταλαβαίνω ότι έχει ξεκινήσει μία συζήτηση, η οποία θα έπρεπε να είχε ξεκινήσει από πέρσι το καλοκαίρι, όταν αυτό έγινε μια πραγματικότητα, γιατί αυτήν τη στιγμή επικυρώνουμε κάτι το οποίο έχει γίνει πέρσι το καλοκαίρι. Υπάρχουν κάποιες ενστάσεις κυρίως από ομάδες της προηγούμενης Γ΄ Εθνικής. Γνωρίζω ότι η Ομοσπονδία τις καταλαβαίνει, τις αναγνωρίζει και με το περιθώριο που της αφήνει η παρούσα τροπολογία, ενδεχομένως - αλλά αυτό είναι θέμα για να μην υπάρχει εμπλοκή μεταξύ πολιτείας και Ομοσπονδίας - να υπάρξουν διορθωτικές κινήσεις ως προς την Α2, δηλαδή να είναι κατά δύο ομάδες μεγαλύτερη και να έχουμε τρεις κατηγορίες με 14 ομάδες. Σας ξαναλέω ότι αυτό δεν είναι στην τροπολογία. Είναι στην απόφαση της ΕΠΟ. Αυτά δεν αφορούν το Κοινοβούλιο. Αφορούν την Ομοσπονδία.
Κύριε Υπουργέ, συντομεύετε.
Επειδή ενδέχεται να ξεκινήσει μία μεγάλη συζήτηση, γι' αυτό πρέπει να τα αναπτύξουμε, κυρία Πρόεδρε, οπότε θέλω λίγο χρόνο. Αυτό το λέω για να είμαστε ξεκάθαροι για το τι συζητάμε σήμερα. Από εκεί και μετά, το παρόν σχέδιο προφανώς από πέρσι το καλοκαίρι τελεί υπό την έγκριση των διεθνών Ομοσπονδιών και της Ευρωπαϊκής και της Παγκόσμιας, με δεδομένο το γενικότερο πρόβλημα που υπάρχει και έρχεται σε συνέχεια και της νομοθετικής αλλαγής που κάναμε πριν από έναν μήνα στην Επιτροπή Επαγγελματικού Αθλητισμού και στον τρόπο ελέγχου και λειτουργίας των επαγγελματικών ομάδων. Πιστεύουμε ότι βοηθά στον εξορθολογισμό και στη δημιουργία ενός σοβαρού πλαισίου για το επαγγελματικό ποδόσφαιρο. Η δεύτερη τροπολογία με γενικό αριθμό 2167 και ειδικό 65 αφορά τη διαχείριση του Ολυμπιακού Κέντρου Άνω Λιοσίων, το οποίο από την ΕΤΑΔ επανέρχεται στη Γενική Γραμματεία Αθλητισμού, με σκοπό να δημιουργήσουμε ακόμα μια βιώσιμη αθλητική εγκατάσταση εντασσόμενη μέσα σ' έναν από τους υπαγόμενους φορείς της Γενικής Γραμματείας Αθλητισμού και να λύσουμε και προβλήματα στέγασης μεγάλων ομάδων στην προσπάθειά μας να βοηθήσουμε, ώστε όλοι οι μεγάλοι σύλλογοι να μπορούν να βρουν λύσεις που να συμφέρουν και το δημόσιο, αλλά να μπορούν να διασφαλίσουν και τη βιωσιμότητα των αθλητικών εγκαταστάσεων. Ευχαριστώ, κυρία Πρόεδρε.
Γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τέσσερις συνοδοί εκπαιδευτικοί από το 56ο Δημοτικό Σχολείο Πάτρας. Η Βουλή τούς καλωσορίζει.
Κυρία Πρόεδρε, θα ήθελα τον λόγο.
Θέλετε σχόλιο τώρα επί της τροπολογίας; Όταν συζητηθεί…
Θα περάσουν οι τροπολογίες ασυζητητί;
Όχι, αλλά σ' αυτό το στάδιο γίνονται οι διευκρινίσεις;
Βεβαίως. Μετά θα φύγει ο Υπουργός.
Να μην φύγει.
Δεν καταλαβαίνω την αντίρρησή σας.
Το λέω για να μπούμε κάποια στιγμή και στον κατάλογο των ομιλητών. Είναι κι άλλος Υπουργός για τροπολογία. Ορίστε, κύριε συνάδελφε, έχετε τον λόγο.
Είναι σημαντική η τροπολογία. Κύριε Υπουργέ, εμείς στη Νέα Δημοκρατία δεν αμφισβητούμε ούτε το αυτοδιοίκητο του ποδοσφαίρου, ούτε ότι οι ομάδες πρέπει να είναι οικονομικά βιώσιμες, ούτε την υποχρέωση της πολιτείας να νομοθετεί κατά τις αποφάσεις των Γενικών Συνελεύσεων των οργάνων του ποδοσφαίρου. Εκείνο που θέλουμε να μάθουμε σήμερα είναι το εξής: Εφόσον η Γενική Συνέλευση της ΕΠΟ αποφάσισε από τον προηγούμενο Αύγουστο, γιατί νομοθετείτε σήμερα, μετά το πέρας των πρωταθλημάτων, δημιουργώντας έτσι τετελεσμένα, αν θέλετε, τινάζοντας στον αέρα τον όποιον προγραμματισμό, έχοντας αιχμαλωτίσει, έχοντας εγκλωβίσει πολλές ιστορικές ομάδες που τις αφήσατε να πιστέψουν ότι ισχύει αυτό που πάντα ισχύει δυστυχώς στη χώρα μας, «ουδέν μονιμότερον του προσωρινού», αν η νομοθέτησή σας συνάδει με τα όσα προβλέπει και η Ευρωπαϊκή και η Παγκόσμια Ποδοσφαιρική Ομοσπονδία για τις δομικές αλλαγές που πρέπει να γίνονται, δίνοντας χρόνο προετοιμασίας και προγραμματισμού τουλάχιστον δύο ετών, αν τεχνικά είναι έτοιμα όλα τα γήπεδα γι' αυτές τις αλλαγές με τις νέες εξελίξεις που έχουμε στο ποδόσφαιρο και όλα αυτά τα ζητήματα, αν είναι εξοπλισμένα τα γήπεδά μας. Γιατί φτάνουμε σήμερα, κύριε Υπουργέ, μ' αυτήν την τροπολογία να δημιουργείται η αίσθηση της αδικίας και του εγκλωβισμού τουλάχιστον για δέκα ιστορικές ομάδες της χώρας. Έρχεστε σήμερα εδώ να μας πείτε εσείς ότι κάνατε αναδιάρθρωση κατηγοριών, δηλαδή τι; Ουσιαστικά ότι βαφτίζετε τις κατηγορίες που παραμένουν ίδιες. Δεν φέρνετε τίποτα καινούργιο και τον αριθμό των ομάδων θα τον αποφασίζουν τα όργανα του ποδοσφαίρου. Δεν είναι έτσι, όμως κύριε Υπουργέ. Διότι και από την απόφαση της γενικής συνέλευσης, αλλά και από τη σημερινή σας τροπολογία σε μεγάλο βαθμό ρυθμίζεται και ο αριθμός των ομάδων. Το να βλέπει η ΕΠΟ με συμπάθεια το αίσθημα αδικίας που πλήττει σήμερα τον Ολυμπιακό Βόλου, το Αιγάλεω και άλλες οκτώ, εννιά, δέκα ομάδες, τον ΠΑΣ Γιάννινα - ιστορικά σωματεία - και να λέει ότι «συμμετέχει στη λύπη τους», αυτό είναι μνημόσυνο, δεν είναι τροπολογία. Εμείς, λοιπόν, σας ρωτάμε γιατί καθυστερήσατε τόσο πολύ τη νομοθέτηση. Αυτό είναι η επιτομή της κακής νομοθέτησης, γιατί είναι μια νομοθέτηση εκ των υστέρων. Όταν η πολιτεία που καλείται να νομοθετήσει, γνωρίζει και ποιες είναι οι πρωταθλήτριες ομάδες και ποιες έχουν υποβιβαστεί, αυτό είναι ασφάλεια δικαίου, κύριε Υπουργέ; Για επιχειρήσεις μιλάμε, ποδοσφαιρικές ανώνυμες εταιρείες. Ξεκίνησαν πρώτο γύρο, δεύτερο γύρο, έξοδα, χρήματα, μεταγραφές και εσείς τους αφήνετε να πιστεύουν ότι οι αλλαγές θα πάνε από την μεθεπόμενη χρονιά ή και σε δύο χρόνια, όπως είναι η διεθνής πρακτική, γιατί δεν μπορεί να κάνουμε αλλαγές ούτε στο γόνατο ούτε βιαστικές. Έρχεστε τώρα να πετάξετε το μπαλάκι στην ΕΠΟ. Γιατί το κάνετε αυτό; Δηλαδή, λέτε ότι θα είναι καλύτερες οι νέες κατηγορίες και θα είναι περισσότερο οικονομικά βιώσιμες, λόγω χρηματοδότησης. Εγώ σας είπα ότι δεν διαφωνούμε σε αυτό. Τι γίνεται με τις ομάδες αυτές που δεν θα συμμετέχουν; Στόχος της κάθε ομάδας - το ξέρετε καλύτερα - είτε στην Α΄, είτε στη Β΄, είτε στην Γ΄ Εθνική, είναι να φτάσει στη μεγάλη κατηγορία. Οι πρωταθλήτριες ομάδες, όπως είναι ο Ολυμπιακός Βόλου, πλησιάζουν ένα σκαλοπάτι προς τη μεγάλη κατηγορία της χώρας με την τροπολογία σας; Όχι! Εγκλωβίζονται στην ίδια κατηγορία που έπαιζαν μέχρι σήμερα. Αυτό είναι η επιτομή της κακής νομοθέτησης. Γι' αυτό η Νέα Δημοκρατία τοποθετήθηκε, λέγοντας ότι θα πει «όχι» σε αυτήν την τροπολογία. Ούτε για τη βιωσιμότητα των ομάδων διαφωνούμε, ούτε για το αυτοδιοίκητο, ούτε και για την υποχρέωσή σας να νομοθετείτε. Σας ευχαριστώ πολύ.
Δεν ζητήσατε κάποιες διευκρινίσεις, καταθέσατε τη διαφωνία σας.
Ζήτησα διευκρινίσεις όσον αφορά το γιατί άργησε να νομοθετήσει.
Κυρία Πρόεδρε, θα ήθελα τον λόγο για μία διευκρίνιση.
Κύριε Μαυρωτά, έχετε τον λόγο.
Θα ήθελα να ρωτήσω τον κύριο Υπουργό το εξής. Εφόσον η απόφαση από την ΕΠΟ κ.λπ. είχε ληφθεί από τον Αύγουστο του 2018 για αυτήν την ανασυγκρότηση των κατηγοριών και εφόσον είχαμε νομοσχέδια του Υπουργείου Αθλητισμού που ήρθαν σε αυτό το διάστημα μέχρι τώρα, γιατί έρχεται κάτι τόσο σημαντικό, ως τροπολογία, σε μία κύρωση συνθήκης, χωρίς να ακούσουμε φορείς και χωρίς να γίνει η διαβούλευση που θα έπρεπε να κάνουμε; Δεν νομίζετε ότι έτσι αδικείτε το συγκεκριμένο θέμα ή και τη Βουλή, που φαίνεται να είναι μάλλον διακοσμητική;
Κύριε Βασιλειάδη, έχετε τον λόγο για ενάμιση λεπτό.
Υπάρχει κι άλλη συνάδελφος που θέλει διευκρίνιση.
Ε, εντάξει. Μπορεί να έρθει τώρα και άλλος ένας. Θα του δώσω τον λόγο;
Τι να κάνουμε, κυρία Πρόεδρε; Νομοθέτηση είναι.
Συγγνώμη, δηλαδή, ή κάνουμε μία διαδικασία ή όχι.
Ας συζητηθεί ένα λεπτό. Αφού ζητάει η συνάδελφος τον λόγο.
Ορίστε, κυρία Καραμανλή, έχετε τον λόγο.
Καλησπέρα, κύριε Υπουργέ. Παρακολουθήσαμε έναν τελικό κεκλεισμένων των θυρών, που δεν έλειψαν και τα επεισόδια ανάμεσα στους καλεσμένους. Βλέπουμε στο πρωτάθλημα του μπάσκετ ότι αντί να βοηθήσετε με τις παρεμβάσεις σας, χειροτερεύετε το κλίμα, πυροδοτείτε το κλίμα. Βλέπουμε πως με ό,τι καταπιάνεστε, δημιουργείται πρόβλημα. Μας είχατε υποσχεθεί κανονικότητα και στα τέσσερα χρόνια διακυβέρνησης των ΣΥΡΙΖΑ - ΑΝΕΛ και τώρα «προθύμων», δεν έχει διεξαχθεί ένας τελικός κυπέλλου όπως του αξίζει. Κι έρχεστε τώρα και καταθέτετε μία τροπολογία, ενώ έχει ολοκληρωθεί το πρωτάθλημα και ενώ όλοι οι συμμετέχοντες, όλη τη διάρκεια της χρονιάς, μαδούσαν τη μαργαρίτα αν θα έρθει η αναδιάρθρωση ή όχι. Επίσης, στις δύο επαγγελματικές κατηγορίες προστίθεται μία ακόμη. Γνωρίζετε πόσα προβλήματα έχουν οι μικρότερες κατηγορίες, κύριε Υπουργέ, τι γίνεται στην επαρχία ή και σε άλλες ομάδες, που είναι σε μικρότερες κατηγορίες, ακόμη και σήμερα που μιλάμε; Επίσης, οι ομάδες που αγωνίστηκαν φέτος στην υφιστάμενη Γ΄ Κατηγορία και δεν προβιβάστηκαν, ούτε υποβιβάστηκαν, χάνουν μία κατηγορία. Είπατε σε προηγούμενη συνέντευξή σας, αλλά και σήμερα - ήμουν καθ' οδόν και το άκουγα - ότι κάποιες ομάδες εθίγησαν στη Γ΄ Κατηγορία και ότι θα προσπαθήσει η ΕΠΟ. Στη συνέντευξή σας είπατε ότι εσείς θα προσπαθήσετε και ότι είστε εδώ να το συζητήσετε. Θα το καταθέσω στα Πρακτικά. Είπατε ότι θα είστε ανοιχτός να ακούσετε τις αδικίες και κάποιες από αυτές θα αποκατασταθούν. Σήμερα, ρίχνετε το μπαλάκι στην ΕΠΟ. [[Στο σημείο αυτό η Βουλευτής κ. Άννα Καραμανλή καταθέτει για Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τι θα γίνει, λοιπόν, με αυτές τις ομάδες της Γ΄ κατηγορίας, για παράδειγμα, οι οποίες ούτε υποβιβάστηκαν, ούτε προβιβάστηκαν; Θα τις φωνάξετε πίσω να παίξουν τον Ιούλιο ποδόσφαιρο; Είναι στο πόδι αυτή η αναδιάρθρωση. Δεν βοηθάει κανέναν. Ήδη η μία ομάδα προσέφυγε στη δικαιοσύνη - ο ΠΑΣ Γιάννενα - , γιατί κατατέθηκε αυτή η τροπολογία μετά τη λήξη του πρωταθλήματος και ενώ έχουν βγει οι βαθμολογίες. Αυτό είναι κανονικότητα για εσάς, αυτό θα λύσει προβλήματα για εσάς, ή θα δημιουργήσει πολύ περισσότερα; Κατά τη διάρκεια της χρονιάς γίνονταν παρεμβάσεις, έρχονταν σε συναντήσεις που είχατε και ανακοινώνονταν βεβαίως στα μέσα μαζικής ενημέρωσης ότι σας ζητούσαν από τη Super League να ισχύσει από του χρόνου. Εντάξει, σύσσωμη την Αντιπολίτευση στα νομοσχέδια την αγνοείτε και δεν έχετε καμμία διάθεση συναίνεσης. Σας ζητήσαμε στο πρόσφατο νομοσχέδιο που ψηφίστηκε, να σπάσετε κάποια άρθρα, για να μπορούμε να τα ψηφίσουμε.
Κυρία Καραμανλή, συντομεύετε.
Κοιτάξτε, μπορώ και να μην ξαναμιλήσω.
Είχε μιλήσει ο Υπουργός. Τα μισά τα είχε πει.
Τα φέρνετε πάντα με τη μορφή τοπολογιών σε άσχετα νομοσχέδια, όπως και αυτήν την τροπολογία με την αξιοποίηση του Κλειστού των Άνω Λιοσίων. Πριν έναν μήνα δεν είχαμε νομοσχέδιο που θα μπορούσαμε να τα συζητήσουμε όλα αυτά; Προς τι αυτή η καθυστέρηση; Να μην ξέρουν οι ομάδες τι πρέπει να κάνουν, από πού να αρχίσουν και πού να τελειώσουν; Το θεωρείτε σωστό αυτό; Ευχαριστώ.
Κυρία Πρόεδρε, να σχολιάσουμε και εμείς την τροπολογία για ένα λεπτό;
Σχολιάστε και εσείς να τελειώνουμε.
Όχι, κυρία Πρόεδρε, δεν είναι έτσι, «να σχολιάσουμε, να τελειώνουμε». Είναι μία τροπολογία η οποία επηρεάζει αρκετές ομάδες, ιστορικές ομάδες και κατ' επέκταση και τις πόλεις που φιλοξενούνται αυτές οι ομάδες. Είναι μία τροπολογία η οποία έρχεται ακριβώς έναν χρόνο από την υποτιθέμενη συμφωνία που λέει ο κύριος Υπουργός, γιατί υπήρχε κι άλλη σύσκεψη της ΕΠΟ, τον Απρίλιο, η οποία είπε καλώς να γίνει αναδιάρθρωση. Αλλά, κύριε Υπουργέ, είπε να γίνει από τη μεθεπόμενη σεζόν και όχι από την ερχόμενη. Γι' αυτό εσείς πήγατε μετά και τους εκβιάσατε ουσιαστικά με τα τηλεοπτικά δικαιώματα, για να αλλάξουν την απόφασή τους η οποία λέτε ότι ήταν θετική. Πιστεύω ότι δεν μπορείτε να με διαψεύσετε σ' αυτό, ότι υπήρχε απόφαση της ΕΠΟ τον Απρίλιο, η οποία έλεγε να γίνει από το 2020-2021. Υπήρχαν κάποιες ομάδες, οι πρωταθλήτριες της Γ΄ Εθνικής, οι οποίες θίγονται αυτήν τη στιγμή. Όπως ειπώθηκε, είναι και ο Ολυμπιακός Βόλου, μία ιστορική ομάδα, η οποία θίγεται, γιατί πέρσι το καλοκαίρι έκανε τον προϋπολογισμό της, έκανε την προετοιμασία της, βγήκε πανάξια πρωταθλήτρια και σήμερα, αφού έχει τελειώσει το πρωτάθλημα, εκεί που έχει κερδίσει στους αγωνιστικούς χώρους την άνοδό της στη Β΄ Εθνική, στη δεύτερη τη τάξει κατηγορία - για να τα λέμε τα πράγματα ως έχουν - ξαφνικά βρίσκεται από την ερχόμενη σεζόν να παίζει ξανά στην τρίτη τη τάξει κατηγορία. Έρχεστε σήμερα, σαν Πόντιος Πιλάτος, να πείτε: «Εγώ δεν λέω πόσες ομάδες θα παίζουν, αυτό να το αποφασίσει η αρμόδια ομοσπονδία». Άρα, εσείς πετάτε το μπαλάκι στην αρμόδια ομοσπονδία, χωρίς να παίρνετε εσείς την ευθύνη, μετά από έναν χρόνο. Και όπως ειπώθηκε πάλι, υπήρχαν τόσα νομοσχέδια. Κάθε μέρα βρισκόμαστε εδώ στο Ελληνικό Κοινοβούλιο. Αφού ήταν έτοιμη η τροπολογία, αφού είχε αποφασιστεί από το καλοκαίρι, γιατί δεν τη φέρατε εδώ από το καλοκαίρι, να ξέρουν και οι ομάδες πριν ξεκινήσει και όχι αφού έχει τελειώσει το πρωτάθλημα; Αυτό είναι μία παγκόσμια πρωτοτυπία! Αφού έχει τελειώσει το πρωτάθλημα, ρυθμίζονται οι κατηγορίες των ομάδων που θα συμμετέχουν τον Σεπτέμβριο! Αυτά δεν γίνονται ούτε στην Ουγκάντα. Βέβαια, ούτε στην Ουγκάντα συμβαίνει να γίνεται ο τελικός του κυπέλλου, δηλαδή η δεύτερη μεγαλύτερη διοργάνωση της χώρας μας, κεκλεισμένων των θυρών, και αφού γίνεται κεκλεισμένων των θυρών - πρώτο απαράδεκτο φαινόμενο - , να γίνονται και επεισόδια μέσα σε αυτούς που είχαν προσκλήσεις. Αυτά δεν γίνονται πουθενά στον κόσμο. Και οι κατηγορίες να ρυθμίζονται αφού τελειώσει το πρωτάθλημα και, βέβαια, σε τελικό κεκλεισμένων των θυρών να γίνονται επεισόδια. Θα θέλαμε να σας παρακαλέσουμε να οργανωθείτε λίγο, να δείτε το πρόβλημα, να αποσύρετε την τροπολογία. Δεν χρειάζεται να την καταθέσετε σήμερα. Να το ξαναδούμε. Ούτε βιάζεται κανείς να γίνει αυτή η αναδιάρθρωση, αφού έχει τελειώσει το πρωτάθλημα. Με την ησυχία μας να τη δούμε, πριν φύγετε κιόλας, αν θέλετε εσείς να την καρπωθείτε. Μέχρι τον Σεπτέμβριο που θα γίνουν οι εκλογές, εδώ είμαστε. Αλλά να γίνει αυτή η διαδικασία, κύριε Υπουργέ, πριν ξεκινήσει την προετοιμασία της η κάθε ομάδα. Να υπολογίσει το μπάτζετ της, να υπολογίσει τις μεταγραφές τη κι από εκεί και πέρα, να ξέρει και σε ποιο πρωτάθλημα θα συμμετέχει. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθητές και μαθήτριες και τέσσερις συνοδοί εκπαιδευτικοί από το δημοτικό σχολείο Εξοχής Θεσσαλονίκης. Σάς καλωσορίζουμε στη Βουλή. [[Χειροκροτήματα απ' όλες τις πτέρυγες της Βουλής]] Κύριε Βασιλειάδη, επειδή προστέθηκαν κι άλλα σχόλια και ερωτήσεις, έχετε δυο λεπτά αυστηρά. Απαντήστε αν μπορείτε να το αποσύρετε, που είναι το ουσιαστικό.
Προσέξτε. Κατ' αρχάς, να βγάλουμε από τη συζήτηση ορισμένα μη σωστά και μη ορθά που ακούστηκαν. Όλοι γνώριζαν από πέρυσι κι αυτοί που προετοιμάζονταν πόσες ομάδες θα ανέβουν και πόσες ομάδες θα πέσουν, καθώς και τη νέα δομή. Το γνώριζαν.
…(δεν ακούστηκε)
Μα, υπάρχει η απόφαση. Τα πρωταθλήματα οργανώνονται με βάση τις αποφάσεις τη ομοσπονδίας. Αν ρωτάτε την προσωπική μου άποψη για το πόσες ομάδες πρέπει να είναι στα επαγγελματικά πρωταθλήματα, η άποψή μου είναι ότι πρέπει να υπάρχουν τρεις κατηγορίες των δέκα ομάδων. Ξεκάθαρα. Η ποδοσφαιρική ομοσπονδία και οι λίγκες, αν θυμάστε τη συζήτηση που γινόταν πέρυσι το καλοκαίρι, όταν εμείς λέγαμε δέκα ή δώδεκα ομάδες, επέμεναν δεκατέσσερις. Καταλαβαίνετε ότι στη δομή και τον αριθμό των ομάδων γίνεται αυτό που αποφασίζει η ομοσπονδία. Γι' αυτό και δεχθήκαμε το δεκατέσσερα. Από εκεί και μετά, ως προς το πότε θα πρέπει να γίνει, γνωρίζετε και πέρυσι, όταν γινόταν και η συζήτηση για αναδιάρθρωση το καλοκαίρι, η ποδοσφαιρική ομοσπονδία και η λίγκα ζήτησαν να μην γίνουν άμεσα οι αλλαγές και να γίνουν την επόμενη χρονιά. Δηλαδή, να περάσει η τρέχουσα, αυτή που διανύσαμε φέτος και οι αλλαγές να γίνουν τώρα.
Ασύνδετες είναι η μια με την άλλη χρονιά;
Με αυτή την λογική οι αλλαγές δεν θα γίνουν ποτέ.
Ασύνδετες; Αφού η επόμενη χρονιά εξαρτάται από την προηγούμενη.
Ακούστε με λίγο. Σας άκουσα και δεν σας διέκοψα. Καταλαβαίνω τις τοπικές ευαισθησίες που έχουμε όλοι μας. Ακούστε όμως κάτι σαφές. Ήρθε μια ολοκληρωμένη πρόταση που αφορούσε και τα τηλεοπτικά, αφορούσε και τη χρηματοδότηση, αφορούσε νέα γήπεδα, αφορούσε τα πάντα. Αν δεν γινόταν αυτό και δεν υπήρχε αναδιάρθρωση… Κατ' αρχάς, πρώτο ψέμα. Πόσες ακριβώς ομάδες θα ανέβαιναν στην δεύτερη εθνική; Όλες οι πρωταθλήτριες; Ή μόνο τέσσερις;
…(δεν ακούστηκε)
Όχι οι οκτώ. Οι τέσσερις. Έχετε λάθος εδώ. Ακούστε. Χωρίς την αναδιάρθρωση, με την παλιά δομή οι οκτώ πρωταθλητές έδιναν μπαράζ και ανέβαιναν οι τέσσερις. Και πού ανέβαιναν; Σε μια κατηγορία χωρίς κανένα οικονομικό πλάνο, χωρίς χρήματα, χωρίς τίποτα. Αυτήν τη στιγμή έχει δημιουργηθεί ένα ασφαλές περιβάλλον χρηματοδότησης για το σύνολο των ομάδων, για να μπορέσουν στη χαμηλότερη κατηγορία να έχουν καλυμμένα τα έξοδά τους.
Κλειδωμένο το μπάτζετ; Κλειδωμένο. Άρα, πώς θα μπουν παραπάνω ομάδες και μας κοροϊδεύετε;
Προσέξτε. Κλειδωμένο το μπάτζετ, άρα μειώνονται και τα νούμερα.
Άρα, μη βιώσιμο.
Πάλι βιώσιμο θα είναι.
Είναι αντιφάσεις αυτά που λέτε.
Μη βιώσιμο είναι το σημερινό που είχε σαν αποτέλεσμα, κύριε Βουλευτή, να έχουμε τις ομάδες μας, που, όταν έπεφταν κατηγορία, διαλύονταν και μετά χρειάζονταν κάθε φορά πλείστες όσες νομοθετικές παρεμβάσεις, όπως για τον Ολυμπιακό Βόλου για να μπορέσει να ανέβει στην επαγγελματική κατηγορία χωρίς τα βαρίδια του. Απατεώνες μπήκαν μέσα λόγω τη μη σωστής λειτουργίας της Επιτροπής Επαγγελματικού Αθλητισμού. Κι έχει ευεργετηθεί κι ο Ολυμπιακός Βόλου απ' αυτό.
Αυτά τα ξεπέρασε όμως ο Ολυμπιακός.
Με νομοθετικές ρυθμίσεις.
Θα μας πείτε γιατί δεν νομοθετήσατε τον Σεπτέμβριο;
Περιμέναμε από την ποδοσφαιρική ομοσπονδία. Για να νομοθετήσεις ως προς τις δομές, περιμένεις από την ποδοσφαιρική ομοσπονδία τις εισηγήσεις για τις δομές. Υπήρχε μια διαφωνία στο ποδόσφαιρο σχετικά με το πού πρέπει να υπάγεται η Α2. Αν θα πρέπει να είναι αυτόνομη, αν θα πρέπει να υπάγεται στη super league ή αν θα πρέπει να υπάγεται στην football league.
Και το αποφάσισε η ΕΠΟ τώρα;
Δεν το γνωρίζετε; Δεν γνωρίζετε για την αλληλογραφία; Αυτά δημόσια γίνονται.
Συζήτηση μισής ώρας για τροπολογία δεν γίνεται. Καθίστε κάτω, κύριε Βασιλειάδη.
Έπρεπε να νομοθετήσετε νωρίτερα.
Επειδή είπατε ότι με ό,τι καταπιανόμαστε γίνεται πρόβλημα, άλλοι με ό,τι καταπιάνονται γίνεται παράγκα, κυρία Καραμανλή.
Έχετε κάνει δεκαόροφη πολυκατοικία από παράγκα. Αυτός είστε.
Πείτε το.
Κυρία Καραμανλή, συγκρατηθείτε, σας παρακαλώ. Συγκρατηθείτε.
Για την ουσία της τροπολογίας, δεν έχετε πει τίποτα. Είστε απαράδεκτος.
Αναπολήστε το παλιό καθεστώς. Αναπολήστε το δημόσια.
Ξέρετε πόσους αφορά; Είστε εκτός θέματος.
Ο κ. Κόκκαλης έχει τον λόγο. Δεν θα το κάνω εδώ συζήτηση. Από διευκρίνιση, συζήτηση καταδίκη και ό,τι κατέβει του καθενός. Είναι δυνατόν τώρα; Μισή ώρα τροπολογία το έχετε ξανακούσει;
Ξέρετε πόσους αφορά; Είστε εκτός θέματος.
Όλα αφορούν μεγάλες κατηγορίες ανθρώπων.
Στις 9 Απριλίου έστειλε η ΕΠΟ τις αλλαγές.
Κύριε Βασιλειάδη, δεν σας επιτρέπω να συνεχίσετε.
Δεν είπε πότε να νομοθετήσετε εσείς.
Στις 9 Απριλίου η ΕΠΟ είπε να…
Καθίστε. Αρκετά. Κρατήστε το φίλαθλο πνεύμα για τα γήπεδα.
Επεισόδια κεκλεισμένων των θυρών; Καταφέρατε το ακατόρθωτο.
Το κατάφερε. Κύριε Κόκκαλη, έχετε τον λόγο.
Ο κ. Κόκκαλης είναι ο υποψήφιος Ευρωβουλευτής;
Ελάτε, κύριε Τασούλα. Το αστειάκι μας κρύωσε. Κρυώσαμε πιο πολύ κι από το air condition.
Γελάσαμε. Ευχαριστώ, κυρία Πρόεδρε. Κυρίες και κύριοι συνάδελφοι, όπως γνωρίζετε, κεντρική επιλογή της Κυβέρνησης και του Υπουργείου Αγροτικής Ανάπτυξης είναι η στήριξη των συνεργατικών σχημάτων, των υγειών συνεργατικών σχημάτων. Ήδη έχει καταργηθεί μετά από εξαγγελία του Πρωθυπουργού η εισφορά αλληλεγγύης για τους συνεταιρισμένους αγρότες. Με την υπό κατάθεση τροπολογία και με γενικό αριθμό 2166 και ειδικό 64 επιδιώκεται η παροχή κινήτρων σε αγρότες μέλη συνεταιρισμών. Συγκεκριμένα τροποποιείται το άρθρο 29, παράγραφος 3 του ν.4384/2016 το οποίο έλεγε ότι μετά τη διανομή, την εκκαθάριση των εξόδων διενέμοντο τα χρηματικά ποσά στους αγρότες μέλη των συνεταιρισμών. Η φορολογία όμως αυτής της διανομής, του πλεονάσματος θεωρείτο ως εισόδημα από εμπορική δραστηριότητα και φορολογείτο με 22%. Τώρα τροποποιείται και δεν θα χαρακτηρίζεται το συγκεκριμένο εισόδημα εμπορική δραστηριότητα αλλά απλή αγροτική επιχειρηματική δραστηριότητα. Μ' αυτή τη ρύθμιση ο αγρότης θα τυγχάνει της έκπτωσης φόρου του άρθρου 16 του κώδικα φορολογικών εσόδων που ξεκινάει από τα 1900 ευρώ χωρίς εξαρτώμενα μέλη και φτάνει τα 2100 ευρώ για τρία εξαρτώμενα μέλη, χτίζοντας μ' αυτόν τον τρόπο το αφορολόγητο όριο το οποίο φτάνει μέχρι τα 9.200 ευρώ. Επίσης επιτυγχάνεται η επί ίσοις όροις φορολογική αντιμετώπιση εισοδημάτων προερχομένων από την ίδια πηγή. Επαναλαμβάνω, η συγκεκριμένη τροπολογία έρχεται να δώσει ένα επιπλέον κίνητρο γι' αυτούς οι οποίοι είναι ενεργά μέλη των συνεταιρισμών να παραμείνουν, ένα επιπλέον κίνητρο, ώστε να γίνουν ακόμη μεγαλύτεροι οι συνεταιρισμοί, με την προϋπόθεση βέβαια ότι θα συναλλάσσονται - ό,τι προβλέπει η παράγραφος 3- με τον συνεταιρισμό και θα θεωρείται απλά αγροτική δραστηριότητα. Ευχαριστώ.
Ευχαριστούμε. Ξεκινάμε, επιτέλους, τον κατάλογο των ομιλητών. Πρώτος ομιλητής είναι ο κ. Σωκράτης Βαρδάκης του ΣΥΡΙΖΑ. Έχετε επτά λεπτά, κύριε Βαρδάκη.
Ευχαριστώ, κυρία Πρόεδρε. Κυρίες και κύριοι συνάδελφοι, σήμερα είναι μία πολύ σημαντική ημέρα για το Ηράκλειο, την Κρήτη και ολόκληρη τη χώρα. Με το παρόν σχέδιο αποκτά ισχύ νόμου η σύμβαση παραχώρησης για την κατασκευή και λειτουργία ενός οραματικού και εμβληματικού έργου, του νέου διεθνούς αερολιμένα στο Καστέλι του Ηρακλείου Κρήτης. Δεν μπορούμε να μην αναγνωρίσουμε ότι η ανάγκη για την κατασκευή του ήταν υπαρκτή ήδη από τη δεκαετία του 1990. Βέβαια, υπήρξαν σοβαρές ενέργειες τότε και μετά, ιδιαίτερα από τον τότε Υφυπουργό Υποδομών, κ. Μανώλη Στρατάκη, και από άλλους υπηρεσιακούς παράγοντες, θεσμικούς παράγοντες που πραγματικά προσπάθησαν να βάλουν στις ράγες αυτό το μεγάλο έργο. Η υλοποίηση του, όμως, μεταφερόταν από χρόνο σε χρόνο, συμβάλλοντας στη διατήρηση και διόγκωση του αναπτυξιακού ελλείμματος ολόκληρης της Κρήτης, μιας περιφέρειας, που παρά τους περιορισμούς των υφιστάμενων αεροδρομίων, αποτελούσε και αποτελεί τη ναυαρχίδα του τουρισμού της χώρας με εκατομμύρια αφίξεις επισκεπτών. Το 2018 το «Νίκος Καζαντζάκης», με περισσότερους από οκτώ εκατομμύρια επιβάτες, ήταν το δεύτερο αεροδρόμιο της χώρας σε επιβατική κίνηση, πίσω από το «Ελευθέριος Βενιζέλος». Εδώ επιτρέψτε μου πραγματικά να συγχαρώ τους εργαζόμενους στο υφιστάμενο αεροδρόμιο Ηρακλείου «Νίκος Καζαντζάκης», που παρά την περιορισμένη φέρουσα ικανότητα, υπερβάλλουν ακόμα και σήμερα εαυτόν για να ανταποκριθούν στις ανάγκες της τουριστικής περιόδου. Το 2015 βρεθήκαμε μπροστά σε πολλά ανοιχτά μέτωπα, εκκρεμότητες, έργα - παρεμβάσεις, αλλά και ρυθμίσεις που ζητούσαν δρομολόγηση και επίλυση. Από την πρώτη στιγμή για εμάς ήταν ξεκάθαρο ότι το αύριο της Κρήτης είναι στενά συνυφασμένο με την ολοκλήρωση αυτών των έργων, που παρέμεναν ημιτελή, αλλά και την προώθηση υλοποίησης των καίριων αναπτυξιακών έργων, όπως ο ΒΟΑΚ, το αεροδρόμιο, η ενεργειακή διασύνδεση του νησιού, ο οδικός άξονας Μεσσαράς. Ήταν έργα που για δεκαετίες περίμενε η Κρήτη, έργα που θα δώσουν μία νέα ώθηση στη βιώσιμη ανάπτυξη. Κυρίες και κύριοι της Αντιπολίτευσης, συμφωνώ μαζί σας ότι η απόφαση για το αεροδρόμιο στο Καστέλι ήταν από το 2003. Όμως, μόνο σήμερα, μετά από το 2015, δεκαέξι χρόνια μετά, η σημερινή Κυβέρνηση είναι αυτή που μέσα από συζήτηση και διάλογο με όλους τους φορείς, με όλες τις συλλογικότητες, με τον δήμο, με την περιφέρεια, με τις συλλογικότητες που διαφωνούσαν, με ανθρώπους των οποίων η περιουσία απαλλοτριώθηκε κάνει πράξη το οραματικό αυτό έργο. Κατετέθησαν και ελήφθησαν υπ' όψιν όλες οι προτάσεις. Η πλειοψηφία της τοπικής κοινωνίας και της περιφερειακής ενότητας Ηρακλείου και της Κρήτης ήταν και είναι υπέρ του να γίνει το αεροδρόμιο και έτσι προχωρήσαμε. Είναι η σημερινή Κυβέρνηση εκείνη που εξασφάλισε την ισχυρή παρουσία του δημοσίου στη σύμβαση. Είναι η σημερινή Κυβέρνηση εκείνη που ολοκλήρωσε τον διαγωνισμό. Είναι η σημερινή Κυβέρνηση εκείνη που εξασφάλισε για πρώτη φορά το αντισταθμιστικό αντάλλαγμα που θα λαμβάνει το κράτος από την εκμετάλλευση του έργου, ώστε να φτάνει το 2%. Το ποσό αυτό δεν είναι καθόλου ευκαταφρόνητο. Μιλάμε για έσοδα πολλών εκατομμυρίων ευρώ, που θα βοηθήσουν ουσιαστικά πλέον στην ανάπτυξη ολόκληρης της περιοχής και όχι μόνο. Σήμερα, με τη κύρωση της σύμβασης, το διεθνές αεροδρόμιο στο Καστέλι, ένα οραματικό έργο, μπαίνει ουσιαστικά πλέον στο στάδιο της υλοποίησης, αφού τα έργα αναμένεται να ξεκινήσουν μέχρι το τέλος του 2019. Με την έναρξη του έργου δημιουργούνται πάνω από χίλιες πεντακόσιες θέσεις εργασίας κατά την περίοδο κατασκευής και πολλαπλάσιες μόνιμες θέσεις εργασίας κατά την περίοδο λειτουργίας. Και την περίοδο που θα αναπτυχθούν νέες εμπορικές υποδομές και χρήσεις, θα αποτελέσει το μεγαλύτερο αναπτυξιακό έργο που έχει γίνει ποτέ στην Κρήτη με άκρως αναπτυξιακό χαρακτήρα. Είναι έργο σταθμός για τον τουρισμό, για την ανάπτυξη αλλά και την τοπική κοινωνία. Είναι μία αναπτυξιακή πορεία που δεν θα συμπεριλαμβάνει μόνο το έργο του αεροδρομίου, αλλά συνοδεύεται από την κατασκευή ενός σύγχρονου και ασφαλούς δικτύου, κατάλληλου και ικανού να εξυπηρετήσει τα εκατομμύρια των επιβατών που σε ετήσια βάση θα ταξιδεύουν από το νέο αεροδρόμιο. Είναι αλήθεια ότι τέτοιου είδους επένδυση αναβαθμίζει και μεταβάλλει καθοριστικά τη θέση του νησιού στον παγκόσμιο χάρτη των αερομεταφορών και των τουριστικών προορισμών. Να επαναλάβουμε για μία ακόμα φορά και με πίστη σε αυτό που λέμε, ότι όλα αυτά τα έργα, οι δημόσιες υποδομές δεν ανήκουν σε κανένα υπουργό, περιφερειάρχη, κυβέρνηση ή δήμαρχο, ανήκουν στον ελληνικό λαό και εμείς κρινόμαστε από τη διαφάνεια και την αποτελεσματικότητα να υλοποιήσουμε αυτές τις υποδομές στην υπηρεσία αυτού του λαού. Ξέρω ότι ο αρμόδιος Υπουργός, ο κ. Σπίρτζης, δείχνει απόλυτη ευαισθησία και στο θέμα των αποζημιώσεων σε σχέση με τις απαλλοτριώσεις, εξάλλου το προείπε και πριν λίγο. Είμαι σίγουρος ότι, όπου βέβαια μπορεί, να επέμβει θα το κάνει και μάλιστα σύντομα. Κλείνοντας, κυρία Πρόεδρε, δεν μπορώ να μη σχολιάσω τη δήλωση του Γραμματέα της Νέας Δημοκρατίας, κ. Αυγενάκη, που μετά την πρώτη επιτροπή προχθές δήλωσε με βαρύγδουπο πραγματικά τρόπο ότι με σφραγίδα της Νέας Δημοκρατίας προχωράει το αεροδρόμιο στο Καστέλι. Κοιτάξτε να δείτε, αγαπητοί συνάδελφοι, αν και είπα ότι συμφωνώ με την εισήγηση που έκανε ο συνάδελφος κ. Μπουκώρος, θέλω να σας πω το εξής: Αν και έχετε εθιστεί το τελευταίο διάστημα στο ψέμα και την παραπληροφόρηση, βάλτε όσες παγίδες θέλετε. Ο κρητικός λαός ξέρει ότι επί δεκαπέντε χρόνια η απραξία και η ανικανότητά σας ήταν αιτία ολόκληρη η Κρήτη να είναι ο φτωχός συγγενής σε υποδομές και αναπτυξιακά έργα. Ό,τι, όμως, δεν κάνατε τα τελευταία τουλάχιστον δεκαπέντε χρόνια, αυτή η Κυβέρνηση σε τέσσερα χρόνια προγραμματίζει, υλοποιεί και παραδίνει αναπτυξιακά έργα και δημιουργεί, επιτέλους, τις προοπτικές ανάπτυξης αυτού του τόπου. Όσο για το αεροδρόμιο «Νίκος Καζαντζάκης», να είστε σίγουροι ότι θα αξιοποιηθεί προς όφελος του κοινωνικού συνόλου και μόνο. Ευχαριστώ.
Ευχαριστούμε, κύριε Βαρδάκη. Τον λόγο έχει ο κ. Τασούλας από τη Νέα Δημοκρατία.
Κυρίες και κύριοι συνάδελφοι, για μία ακόμη φορά βλέπουμε από την κυβερνητική πλευρά του ΣΥΡΙΖΑ μία προσπάθεια να γίνει οικειοποίηση έργων τα οποία εκ της φύσεώς τους, εκ των πραγμάτων, εκ της βαρύτητός τους, εκ της πολυπλοκότητάς τους δεν είναι έργα τα οποία μπορεί να τα καρπώνεται μία κυβέρνηση και μάλιστα μία κυβέρνηση συνήθους κυβερνητικής θητείας και όχι εκτεταμένης κυβερνητικής θητείας. Πρέπει να καταλάβουμε όλοι - και εδώ περιλαμβάνω και εμάς οι οποίοι, ωστόσο, δεν κάνουμε αυτή την απόπειρα οικειοποίησης, ψηφίζουμε αυτό το νομοσχέδιο, ψηφίζουμε αυτή την κύρωση, όπως δεν κάνατε εσείς στις κυρώσεις των μεγάλων οδικών έργων του παρελθόντος που έφερε στη Βουλή, αφού τα έσωσε από πρόβλημα χρηματοδότησης η κυβέρνηση Σαμαρά - ότι δεν υπάρχουν μεγάλα έργα τα οποία να περιορίζονται χρονικά στην έκταση μίας ή δύο τετραετιών κυβερνητικής θητείας. Είναι σωστό που η Νέα Δημοκρατία ψηφίζει αυτή την κύρωση για το νέο διεθνές αεροδρόμιο του Ηρακλείου. Είναι, επίσης, σωστό να πούμε ότι κανονικά, εάν λειτουργούσαν τα πράγματα με αίσθηση επείγοντος και αίσθηση ανάγκης, θα έπρεπε αυτή η σύμβαση να είχε έρθει το 2016, άντε το 2017. Είναι, συνεπώς καθυστερημένη δύο τουλάχιστον χρόνια και αυτό πρέπει να επισημανθεί. Ο κύριος Πρωθυπουργός, επισκεπτόμενος το Σάββατο ένα άλλο αεροδρόμιο - όχι βέβαια του μεγέθους και των αφίξεων του αεροδρομίου του Ηρακλείου, αλλά ένα άλλο αεροδρόμιο το οποίο είναι φιλόδοξο και αναπτύσσεται τα τελευταία χρόνια - , το αεροδρόμιο «Βασιλεύς Πύρρος» των Ιωαννίνων, είπε ότι έχει βαρεθεί να εγκαινιάζει έργα, τα οποία δεν είχαν ολοκληρωθεί. Μα, εγκαινιάζει και έργα πριν ολοκληρωθούν. Άρα, θα πρέπει να έχει δύο λόγους να βαριέται. Ωστόσο, η δική του προσπάθεια έχει να κάνει ακριβώς με την οικειοποίηση της δουλειάς άλλων. Και αν το αεροδρόμιο, φερ' ειπείν, των Ιωαννίνων είχε καθυστερήσει προηγουμένως, από τον πρώτο συμβατικό χρόνο αποπεράτωσης τέσσερα χρόνια, όπως επεσημάνθη, ο ΣΥΡΙΖΑ κυβερνά τεσσερισήμισι ήδη. Άρα, στην πρώτη τετραετή καθυστέρηση προσέθεσε και τη δική του καθυστέρηση πέραν της τετραετίας για το αεροδρόμιο Ιωαννίνων. Συνεπώς μην έχουμε αυτή την έπαρση και νομίζουμε ότι τα δημόσια έργα μπορούν να ξεμπερδεύουν σε μία κυβερνητική θητεία μιας τετραετίας, που και αυτή είναι σπάνια στη χώρα. Ο κύριος Υφυπουργός Αθλητισμού παρουσίασε μία σοβαρή τροπολογία για την αναδιάρθρωση των κατηγοριών του επαγγελματικού ποδοσφαίρου, η οποία ξεκινάει, κατά τη γνώμη μας, πρόωρα, δημιουργώντας αδικίες απαράδεκτες και ανατροπές στο πώς οι ομάδες ή κάποιες ομάδες είχαν προετοιμαστεί για την περίοδο η οποία έρχεται. Αναφέρομαι και σε μία εντελώς αστήρικτη, δημαγωγική, επιφανειακή και ευτελή, να μου επιτραπεί ο όρος, ανακοίνωση του κυρίου Πρωθυπουργού στο αεροδρόμιο των Ιωαννίνων, το Σάββατο, ότι δηλαδή επειδή πάει καλά η ανοικοδόμηση και η αποπεράτωση του αεροδρομίου Ιωαννίνων, αυτό πρέπει να λειτουργήσει ως παρηγοριά στους οπαδούς του ΠΑΣ Γιάννενα. Οικειοποιούμενος τον ΠΑΣ Γιάννενα, με τον οποίον δεν έχει την παραμικρή σχέση ο Πρωθυπουργός, είπε «πέσαμε στη Β΄ Εθνική κατηγορία, αλλά δεν πειράζει που πέσαμε, γίνεται το αεροδρόμιο στα Γιάννενα». Πήρε μια εύλογα αυστηρή απάντηση από τον ΠΑΣ Γιάννενα ο Πρωθυπουργός, ο οποίος παριστάνει τον οπαδό αυτής της ομάδος και δεν εξασφάλισε με την ιδιότητα του το να μην αδικηθεί αυτή η ομάδα. Είπε ο κύριος Υφυπουργός Βασιλειάδης προηγουμένως, ότι ο αριθμός των ομάδων δεν καθορίζεται στην αναδιάρθρωση. Ναι, δεν καθορίζεται ρητά ο αριθμός των ομάδων, αλλά να ξέρετε ότι έμμεσα η Κυβέρνηση ρύθμισε τον αριθμό των ομάδων, με τον ορισμό των τηλεοπτικών συμβολαίων και παραδέχτηκε ότι ο οικονομικός περιορισμός στα τηλεοπτικά συμβόλαια προφανώς έχει επίπτωση και στον αριθμό των ομάδων. Και αποφασίζεται από την τρέχουσα ποδοσφαιρική περίοδο η αναδιάρθρωση, όταν ο ΠΑΣ Γιάννενα, για τον οποίον θλίβεται ο Πρωθυπουργός που έπεσε, έχει προσφύγει στο Διαιτητικό Δικαστήριο και πριν αποφασίσει το Διαιτητικό Δικαστήριο εάν είναι σωστή η παραγνώριση του ότι κάνουμε αναδιάρθρωση, χωρίς να έχουν περάσει δύο χρόνια από όταν αυτό ανακοινώνεται και χωρίς να έχει εγκατασταθεί το περιώνυμο σύστημα ελέγχου της διαιτησίας στα γήπεδα, το σύστημα VAR, το οποίο και θα αποτρέψει την πτώση σε κατηγορίες λόγω καταφανών σφαλμάτων της διαιτησίας, όπως συμβαίνει με την περίπτωση του ΠΑΣ Γιάννενα. Και επειδή είναι παρακαθήμενος ο Υπουργός Δημοσίων Έργων, ήθελα να πω κλείνοντας ότι κάθε φορά που ο κ. Τσίπρας έρχεται στα Γιάννενα - τέλη του 2014 προεκλογικά, το 2017 μετεκλογικά και προχθές πάλι προεκλογικά εν σχέσει με τις ευρωεκλογές - κάθε φορά μειώνεται ο αριθμός των έργων που εξαγγέλλει. Συμπιέζεται ο αριθμός των έργων, γιατί διαψεύδει τον προηγούμενο εαυτό του. Στην προχθεσινή ομιλία του στην πατρίδα μου, στα Γιάννενα, δεν μας είπε τίποτε ο κ. Τσίπρας για τα έργα τα οποία έχει ανάγκη ο Νομός Ιωαννίνων, τίποτε για τη σύνδεση της Κόνιτσας με την Ιόνια οδό, τίποτε στην πραγματικότητα για τη σύνδεση των Ιωαννίνων με την Κακαβιά. Είπε ότι είναι τώρα έτοιμη και ώριμη η μελέτη, ενώ το 2017 είχε πει ότι το έργο μπαίνει σε τροχιά ολοκλήρωσης. Είναι δύο διαφορετικά πράγματα. Δεν μας είπε τίποτε για τη σύνδεση του Ζαγορίου με την Εγνατία οδό στον κόμβο του Αράχθου, δεν μας είπε τίποτε με το που κουμπώνει ο Ε65 με την Εγνατία, δεν μας είπε τίποτε για τον κόμβο του Δρίσκου, ο οποίος κόμβος του Δρίσκου ενώνει τη νοτιοανατολική πλευρά του λεκανοπεδίου Ιωαννίνων με τον άξονα της Εγνατίας, όπως είναι σήμερα ενωμένη η βορειοδυτική πλευρά. Είπε ότι επιτέλους έγινε και το Διάταγμα της λίμνης, το οποίο σας πληροφορώ, κύριε Υπουργέ - είμαι βέβαιος ότι το ξέρετε - , βασίζεται σε περιβαλλοντική μελέτη του 2001, πράγμα το οποίο το καθιστά εξαιρετικά ευάλωτο, πέραν άλλων προβλημάτων που δημιουργεί ιδίως σε ιδιοκτησίες ανθρώπων, σε εκτεταμένη περιοχή του Μάτσικα, που περίπου τους απαγορεύει αδίκως την ανοικοδόμηση. Άρα, πρώτον, ψηφίζουμε το διεθνές αεροδρόμιο Ηρακλείου, γιατί είναι ένα έργο, το οποίο έρχεται από τη δική μας θητεία. Αλλά και από τη δική μας να μην ερχόταν, πάλι θα το ψηφίζαμε, έστω που το καθυστερήσατε - και το καταγγέλλουμε αυτό - δύο χρόνια. Τα μεγάλα δημόσια έργα δεν μπορείς να τα οικειοποιείσαι. Μπορείς όμως, να είσαι ένας καλός σκυταλοδρόμος των δημοσίων έργων και όταν παίρνεις τη σκυτάλη από την προηγούμενη κυβέρνηση να κόβεις το νήμα γρηγορότερα, από ό,τι θα το έκοβε ενδεχομένως η προηγούμενη κυβέρνηση και γι' αυτό να καμαρώνεις. Εσείς καμαρώνετε επειδή κόβετε το νήμα λαχανιασμένοι, πάντα με καθυστέρηση. Τρίτον, η τροπολογία, το μίνι νομοσχέδιο στον επαγγελματικό αθλητισμό, αδικεί κατάφωρα τις ομάδες, με κορωνίδα αδικίας κατά του ΠΑΣ Γιάννενα, όπου ο Πρωθυπουργός έκανε ένα χαμηλής ποιότητας θέατρο, ότι τάχα λυπάται για τον ΠΑΣ Γιάννενα, ενώ αν λυπόταν και ήθελε να αρθούν αδικίες, δεν θα υπήρχε σήμερα αυτή η τροπολογία. Και τέταρτον, κάθε φορά που ο Πρωθυπουργός έρχεται στην Ήπειρο και στα Γιάννενα και εξαγγέλλει δημόσια έργα, τα περιορίζει και οικειοποιείται συνεχώς έργα ξένων. Για ένα πράγμα έχει σχέση η Β΄ Εθνική κατηγορία με το ΣΥΡΙΖΑ. Από εδώ και πέρα είναι η κατηγορία στην οποία θα περιέλθετε σύντομα, μετά τις ευρωεκλογές της 26ης Μαΐου και οριστικά μετά τις εκλογές του φθινοπώρου του 2019 αν και εφόσον ισχύει ότι θα γίνουν τότε.
Επόμενος ομιλητής, ο κ. Καρράς.
Κυρία Πρόεδρε, κυρίες και κύριοι συνάδελφοι, βλέπω ότι μετατίθεται η συζήτηση, από συζήτηση για το διεθνές αεροδρόμιο Ηρακλείου - Καστελλίου κατά την ορθότερη άποψη, όπως άκουσα ήδη - , σε ζητήματα επαγγελματικού ποδοσφαίρου. Οπότε εκ των πραγμάτων πρέπει να λάβω κι εγώ θέση. Είναι ένα ζήτημα το οποίο με έχει απασχολήσει, με απασχολεί το τελευταίο διάστημα και πρέπει να τοποθετηθούμε και εμείς σε αυτό το σημείο. Το επαγγελματικό ποδόσφαιρο η αλήθεια είναι ότι έχει ταλαιπωρηθεί. Κανείς δεν μπορεί να αμφισβητήσει ότι έχει ταλαιπωρηθεί. Με νομοθετικές πρωτοβουλίες, όμως, όπως η παρούσα τροπολογία που εισηγήθηκε ο κ. Βασιλειάδης φοβούμεθα ότι θα ταλαιπωρηθεί ακόμη περισσότερο. Διότι θα γεννηθούν αμφισβητήσεις ποιες ομάδες δικαιούνται να συμμετάσχουν στις νέες κατηγορίες, ποιες ομάδες θα πρέπει να υποβιβαστούν. Ακούω ότι γίνονται πριν καν νομοθετηθεί η τροπολογία αγώνες μπαράζ σύμφωνα με τις νέες ρυθμίσεις, ούτως ώστε ποιες θα είναι αυτές που θα υποβιβαστούν και ποιες θα αναδειχθούν σε ανώτερη κατηγορία. Βεβαίως, η διχοτόμηση της Β΄ Εθνικής δεν προαναγγέλλει επιτυχία της ρύθμισης. Πριν από έναν χρόνο - οφείλουμε να κάνουμε και μια σύντομη ιστορική αναδρομή - κυρία Πρόεδρε, συζήτησε η ΕΠΟ, ενδιαφέρθηκε και πρότεινε μια αναδιάρθρωση. Αν δεν κάνω λάθος, είναι η απόφασή της, όπως αναφέρεται στην εισηγητική έκθεση της τροπολογίας. Δηλαδή γίνεται δεκτό και από την Κυβέρνηση ότι πριν από έναν χρόνο, τον Αύγουστο του 2018, συζητήθηκε η αναδιάρθρωση για την περίοδο 2019-2020. Έκτοτε, σιγή. Πρέπει να θυμίσω ότι η αναδιάρθρωση προϋποθέτει την τροποποίηση του προηγούμενου νόμου. Από τον Αύγουστο του 2018 σιγή από την Κυβέρνηση. Ξαφνικά, περί τα μέσα Απριλίου εμφανίζεται μια νέα απόφαση της ποδοσφαιρικής ομοσπονδίας με το ίδιο περίπου αντικείμενο και λέει, όπως μας είπε ο Υπουργός, ότι επικαιροποιείται εκ νέου το πλαίσιο αναδιάρθωσης. Τι προσθέτει η νέα απόφαση; Εκείνο το οποίο έπρεπε, είχε υποχρέωση να μεταθέσει. Διότι εφόσον εδέχετο και η ποδοσφαιρική ομοσπονδία, η ανώτατη αρχή - η οποία, όπως μας λέει η Κυβέρνηση, είναι αυτοδιοικούμενη, επομένως δεν μπορούμε να παρεμβαίνουμε νομοθετικά στα κυριότερα ζητήματά της - τοποθετούσε έναν χρόνο μετά από την απόφασή της, δηλαδή την περίοδο 2019-2020 με ληφθείσα απόφαση τον Αύγουστο του 2018, ερχόμεθα σήμερα και η Κυβέρνηση αποφασίζει ότι καλά, αυτά δεν έχουν αξία ενδεχόμενα, διότι εγώ αποφάσισα να νομοθετήσω τώρα. Όφειλε, λοιπόν, η Κυβέρνηση για να δώσει τη δυνατότητα να λειτουργήσει σωστά το επαγγελματικό ποδόσφαιρο, να προστατέψει ιστορικές ομάδες, να πει τι; Να πει ότι θα ισχύσει η νέα αναδιάρθρωση, η νέα ρύθμιση από το 2020-2021 και όχι άμεσα. Διότι είναι αμέσου εφαρμογής αυτή τη στιγμή. Τίθενται αυτομάτως τα ζητήματα: Θα μετατραπούν σε έναν μήνα οι αθλητικοί όμιλοι, Α.Ο. Αιγάλεω, φερ' ειπείν, που θίγεται από την τροπολογία, σε ανώνυμες εταιρείες; Γνωρίζει το Υπουργείο Πολιτισμού πόσος χρόνος χρειάζεται για μια μετατροπή μιας υφιστάμενης νομικής οντότητας σε μια άλλη μορφή και δη εταιρική, εμπορικού δικαίου; Γνωρίζει πώς λειτουργεί το ΓΕΜΗ, πώς καταχωρούνται, πώς εγκρίνονται τα καταστατικά; Δεν μπορεί να γίνει σε έναν μήνα, εκτός αν είναι αποφασισμένο ορισμένες ομάδες να υποβιβαστούν όχι αγωνιστικά, όχι στον αγώνα, στο πρωτάθλημα, στην αθλητική σφαίρα, αλλά να υποβιβαστούν έντεχνα από γραφειοκρατικούς λόγους. Αυτό, λοιπόν, είναι ένα μείζον ζήτημα με την τροπολογία, το οποίο πρέπει να απαντηθεί από την Κυβέρνηση συνολικά. Άκουσα από όλες τις πτέρυγες την αντίδραση σε σχέση με την τροπολογία. Δεν άκουσα, πέραν κατ' ανάγκην της Πλειοψηφίας, καμμία άλλη Κοινοβουλευτική Ομάδα, παράταξη, να συμφωνεί. Βεβαίως, ο Υπουργός, ο κ. Βασιλειάδης, επιχείρησε να το δικαιολογήσει ότι υπάρχει αντιπολιτευτική διάθεση. Εγώ, όμως, θα είμαι επίμονος. Παρεβιάσθη ακόμα και το αυτοδιοίκητο της ΕΠΟ. Εφόσον η ΕΠΟ αποφασίζει ότι μόνο μετά έναν χρόνο από την απόφασή της να γίνει η αναδιάρθρωση και επανέρχεται τον Απρίλη του 2019 με νεότερη απόφαση, έπρεπε να ισχύσει από το μεθεπόμενο πρωτάθλημα, όχι από το άμεσο.. Αυτά, λοιπόν, δεν ελήφθησαν υπ' όψιν. Δεν υπάρχει δυνατότητα μετατροπής των αθλητικών σωματείων, των αθλητικών ομάδων σε ανώνυμη εταιρεία. Εγώ δεν θα πω αν είναι μικρά ή μεγάλα τα κεφάλαια που απαιτούνται. Ας τα βρουν. Δεν με ενδιαφέρει η οικονομική πλευρά αυτή τη στιγμή, αλλά με ενδιαφέρει κάτι άλλο, ότι ούτε το Υπουργείο Πολιτισμού γνωρίζει πραγματικά την οικονομική διάσταση του τι κάνει και μπορώ να το αποδείξω, αν θέλετε, αυτό. Έχω μπροστά μου - λέει ο νόμος της καλής νομοθέτησης - ότι θα πρέπει να συνοδεύεται κάθε κυβερνητικό σχέδιο νόμου από συνοπτική έκθεση αξιολόγησης συνεπειών ρύθμισης. Ορίστε η έκθεση συνεπειών ρύθμισης. Και τι μας λέει; Μας λέει: Αναγκαιότητα - συνέπειες οικονομίας. Να δούμε δηλαδή αν μπορεί να λειτουργήσει, αν οι ομάδες αυτές, όπως θα λειτουργήσουν, θα μετατραπούν σε ανώνυμες εταιρείες, είναι οικονομικά βιώσιμες. Δεν μας αρκεί το επιχείρημα του Υπουργού ότι κάνει εξυγίανση του ποδοσφαίρου. Και ποια εξυγίανση, όταν προ μηνός προέβη σε διαγραφή χρεών ορισμένων ομάδων; Μην ανοίξουμε αυτή τη συζήτηση αυτή τη στιγμή. Μην την ανοίξουμε, δεν θα ήθελα. Λέει, όμως: Αναγκαιότητα - συνέπειες στην οικονομία. Μας λέει το Υπουργείο Πολιτισμού ότι επισυνάπτεται έκθεση της Γενικής Διεύθυνσης Οικονομικών Υπηρεσιών του Υπουργείου Πολιτισμού και Αθλητισμού. Πού είναι; Επισυνάπτεται πού; Επισυνάπτεται στα γραφεία του Υπουργού; Στην έκθεση συνεπειών ρύθμισης, στην οποία επαναλαμβάνεται αυτό τέσσερις φορές, δεν επισυνάπτεται. Πώς, λοιπόν, θα νομοθετήσει η Βουλή περί της αναγκαιότητος ή όχι της ρύθμισης; Πρέπει να τη φέρει ο Υπουργός, ο κ. Βασιλειάδης, άμεσα στη Βουλή, αν έχει την αξίωση να ψηφιστεί η τροπολογία του, διαφορετικά όλα είναι στον αέρα. Και αυτά τα οποία είπε στην ανάλυσή του ότι είναι θέμα της ΕΠΟ να καθοριστούν οι ομάδες, ποιες θα αναδειχθούν κατά την αναδιάρθρωση σε ανώτατη κατηγορία ή θα υποβιβαστούν, είναι έπεα πτερόεντα. Και γιατί όσοι ασχολούνται με το ποδόσφαιρο ξέρουν ότι αυτή τη στιγμή, εδώ και δεκαπέντε μέρες γίνονται μπαράζ αγώνων μεταξύ εκείνων των ομάδων που θα πρέπει να αναδειχθούν σε ανώτερη κατηγορία ή να υποβιβαστούν. Πώς ξεκίνησε το μπαράζ; Χωρίς νόμο; Χωρίς νομοθετική ρύθμιση; Αυτά τα πράγματα δεν βελτιώνουν το ποδόσφαιρο - το οποίο έχει την παθολογία την οποία γνωρίζουμε όλοι - και το επαγγελματικό ποδόσφαιρο. Το μόνο που κάνει είναι να δημιουργεί πληβείους και άρχοντες. Εγώ πρέπει να σας πω το εξής. Δεν θα είχα ειδικότερη τοποθέτηση πάνω σε αυτό το θέμα πέραν της θεωρητικής του τρόπου νομοθέτησης, αλλά γίνομαι δέκτης παραπόνων καθημερινά στη δυτική Αθήνα, όπου μια ιστορική ομάδα, το Αιγάλεω, αγωνίστηκε έναν ολόκληρο χρόνο, επένδυσαν στην περίοδο αυτή για να μπορέσουν να συνεχίσουν στην επόμενη κατηγορία, δηλαδή να μπουν από την Γ΄ στη Β΄ Εθνική. Αυτή τι στιγμή με τον τρόπο της διαίρεσης που γίνεται, μένουν στην ίδια κατηγορία. Αυτό είναι αντικίνητρο και για τους νέους και για τον αθλητισμό. Ούτε αυτά λαμβάνονται υπ' όψιν. Νομίζω ότι θα πρέπει να διορθωθεί άμεσα και ή να δοθεί μια ετήσια προθεσμία για την αναδιάρθρωση - αυτό θα είναι λογικό για να μπορέσουν να αντιμετωπιστούν τα ζητήματα και να ισχύει έναν χρόνο μετά η τροπολογία - ή να αποσυρθεί. Μέσος όρος δεν υπάρχει. Στο κάτω - κάτω, η Βουλή αρνείται, όπως φαίνεται, συλλογικά και συνολικά γι' αυτή τη ρύθμιση. Ευχαριστώ, κυρία Πρόεδρε.
Εμείς ευχαριστούμε, κύριε Καρρά. Τον λόγο έχει ο κ. Γρέγος.
Ευχαριστώ, κυρία Πρόεδρε. Είναι φυσικά σύνηθες φαινόμενο να προαναγγέλλονται πάρα πολλά έργα προεκλογικά, έργα που αργότερα σταματούν, έργα με πάρα πολλές κακοτεχνίες. Φυσικά, ποτέ κανένας δεν απολογήθηκε για το τι έγινε σχετικά με αυτά τα έργα και αν κάποιοι από τους γνωστούς μεγαλοεργολάβους οδηγήθηκαν στη δικαιοσύνη. Όπως είπα και πριν, τα περισσότερα γίνονται για προεκλογικούς λόγους. Φυσικά, η συζήτηση για το νομοσχέδιο ξέφυγε και το περιμέναμε αυτό όσον αφορά στο αεροδρόμιο του Ηρακλείου και επικεντρώθηκε στην τροπολογία του Υπουργείου Αθλητισμού. Είναι ένα νομοσχέδιο ακόμα - και όχι κύρωση - σε πολύ συμπιεσμένο χρόνο, διότι ακολουθεί ένα άλλο πάρα πολύ σοβαρό νομοσχέδιο, αυτό για τις εκατόν είκοσι δόσεις, πράγμα που φανερώνει τη βιασύνη της Κυβέρνησης να σώσει ό,τι μπορεί λίγο πριν τις εκλογές. Είναι ένα νομοσχέδιο με πολλές τροπολογίες στις οποίες θα αναφερθώ μόνο επιγραμματικά λόγω έλλειψης χρόνου. Η ειδική αγορήτρια, η κ. Ζαρούλια, αναφέρθηκε διεξοδικά και απολύτως στοιχειοθετημένα στους λόγους για τους οποίους καταψηφίζουμε. Σχετικά με τις τροπολογίες, όπως είπα και πριν, περιμένουμε πώς και πώς την άφιξη του αρμόδιου Υπουργού και των υπολοίπων, προκειμένου να δώσουν εξηγήσεις. Ειδικότερα, για την τροπολογία που αφορά την αναδιάρθρωση των επαγγελματικών κατηγοριών και των υπολοίπων έχουμε, κατ' αρχάς, να αναγγείλουμε ότι η συγκεκριμένη διαδικασία θα έπρεπε να έλθει σαν ξεχωριστό νομοσχέδιο, με ακρόαση φορέων και όλα τα υπόλοιπα και όλων των εμπλεκομένων φυσικά και σίγουρα όχι σε αυτή τη συγκριμένη χρονική στιγμή. Υπάρχουν πάρα πολλές αλλαγές σε αυτή την τροπολογία. Έχουμε αλλαγές που αφορούν στο μετοχικό κεφάλαιο των ομάδων, πάρα πολλές αλλαγές. Ένα ξεχωριστό νομοσχέδιο, αν το δει κάποιος, είναι αυτό, που έχει αρκετά άρθρα και γι' αυτό ζήτησε και ο Κοινοβουλευτικός Εκπρόσωπος να αποσυρθεί. Έδωσε κάποιες εξηγήσεις ο Υπουργός, αλλά, όπως είπα και πριν, είναι ένα ξεχωριστό νομοσχέδιο. Έφυγε ο Υπουργός, δεν προλάβαινε να μας ακούσει. Φυσικά, περιμέναμε και κάποιες περαιτέρω εξηγήσεις. Φυσικά ξέρουμε ότι αντιμετωπίζετε τις ομάδες σαν ψήφους και όχι ότι κόπτεστε για την προαγωγή του αθλητισμού. Φυσικά τα προβλήματα στο ελληνικό ποδόσφαιρο δεν λύθηκαν ούτε στο ελάχιστο: βία, παράνομος στοιχηματισμός, αναξιοπιστία. Εφαρμόστηκε το μέτρο των ξένων διαιτητών, εφαρμόστηκε το VAR, που το είδαμε και είναι καλό μέτρο. Όσον αφορά τα υπόλοιπα προβλήματα, τα είχαμε καταγγείλει και σε άλλο νομοσχέδιο που ήρθε στη Βουλή πριν λίγο καιρό. Φυσικά αυτή η συγκεκριμένη τροπολογία 2562/61 είναι άσχετη με το νομοσχέδιο και έχει ξεσηκώσει, όπως είπαμε, θύελλα αντιδράσεων. Φυσικά η σύγκριση του ελληνικού με το ευρωπαϊκό ποδόσφαιρο είναι τραγική. Ένα φαινόμενο το οποίο μας ενοχλεί και μας θίγει τρομερά, μιας που φέραμε τον λόγο περί αθλητισμού, είναι αυτό με τα αντεθνικά συνθήματα που ακούγονται μερικές φορές στα ελληνικά γήπεδα. Και εδώ θα απαιτήσουμε πραγματικά πολύ βαριές ποινές. Μέσα σε όλα αυτά είδαμε προχθές κι έναν τελικό Κυπέλλου πραγματική παρωδία, με χιλιάδες αστυνομικούς και ελάχιστους φιλάθλους, πράγμα που δείχνει ξεκάθαρα ότι ούτε και αυτό μπορείτε να οργανώσετε σωστά. Και σας διαβεβαιώ ότι ακούγοντας τα αθλητικά ραδιόφωνα της Θεσσαλονίκης και πιστεύω και των Αθηνών, σας αποκαλούν και οι δημοσιογράφοι και οι φίλαθλοι άχρηστους και ανίκανους. Έτσι σας αποκαλούν. Νομίζω μάλιστα ότι ο Υπουργός προτίμησε να πάει σε κάποια συνοικία των Αθηνών, αντί να παραστεί στον τελικό του Κυπέλλου Ελλάδος. Έρχομαι στις υπόλοιπες τροπολογίες. Η 2218/66 που αφορά την παράταση ισχύος οικοδομικών αδειών και δόμησης, η ίδια ακριβώς τροπολογία είχε κατατεθεί έναν χρόνο πριν από τους ίδιους τους προτείνοντες Βουλευτές με το ίδιο αιτιολογικό. Εδώ να πούμε ότι στην Ελλάδα της κρίσης που συνεχίζεται, πολλές οικοδομές έμειναν στη μέση, πολλές περιουσίες χάθηκαν και πολλοί άνθρωποι καταστράφηκαν. Και φυσικά, όπως ξέρετε, οι περισσότεροι εργαζόμενοι σε αυτές τις οικοδομές είναι αλλοδαποί. Έρχομαι στην τροπολογία 2167/65 σχετικά με τον ορισμό της Γενικής Γραμματείας Αθλητισμού ως φορέα διαχείρισης και εκμετάλλευσης του Ολυμπιακού Κέντρου Άνω Λιοσίων. Όταν μιλάμε για ολυμπιακά ακίνητα, φυσικά το μυαλό μας πάει σε αυτό που γνώριζαν και κάλυπταν οι κυβερνήσεις, το λεγόμενο γνωστό πάρτι. Σχετικά με τις σπατάλες, αλλά και τη διαχείριση των ολυμπιακών ακινήτων, μέχρι στιγμής δεν έχει οδηγηθεί κανένας στη δικαιοσύνη. Για εμάς, οι αθλητικές καταστάσεις πρέπει να είναι υπό τον έλεγχο του κράτους. Φυσικά πολλές από αυτές καταστράφηκαν στην κυριολεξία από τους λαθρομετανάστες που φέρατε. Χαρακτηριστικό είναι και το παράδειγμα του Κολυμβητηρίου της Λέσβου, την οποία επισκέφθηκα πρόσφατα, αλλά και σχεδόν όλες οι εγκαταστάσεις σε όλη την επικράτεια. Η τροπολογία 2164/63 είναι άσχετη και εκπρόθεσμη, όπως και η τροπολογία 2166/64 σχετικά με τη ρύθμιση θεμάτων του Υπουργείου Αγροτικής Ανάπτυξης και Τροφίμων. Θα ψηφίσουμε ανάλογα και στις δύο. Η τροπολογία 2160/30 είναι σχετική με την παράταση των συμβάσεων του προσωπικού, προκειμένου να γίνει αποκατάσταση φυσικών καταστροφών σε ανατολική και δυτική Αττική και στη Ζάκυνθο. Φυσικά όλοι ξέρουμε ότι φέρετε κι εσείς τεράστια ευθύνη για αυτές τις τραγωδίες. Ο ελληνικός λαός και κυρίως οι πληγέντες απαιτούν να οδηγηθούν οι υπεύθυνοι στη δικαιοσύνη και να πληρώσουν παραδειγματικά. Γιατί το διοικείν, εστί προβλέπειν. Στο Πλωμάρι της Λέσβου, το οποίο επισκέφτηκα πρόσφατα, δεν έχει γίνει τίποτα μετά τους σεισμούς που έπληξαν την περιοχή, αλλά τώρα, όπως ξέρετε όλοι, είναι προεκλογική περίοδος και όλοι έχουν κάποιες ελπίδες. Αλήθεια, τι γίνεται με τις σκηνές που, θεός φυλάξοι, θα χρειαστούμε σε περίπτωση ενός μεγάλου σεισμού; Υπάρχουν; Δεν υπάρχουν; Μερικές έχουν καταλήξει στα hot spots και στους λαθρομετανάστες; Κρατήστε το αυτό. Γενικά για το νομοσχέδιο κι επειδή αναφέρεστε στην Κρήτη, να ενημερώσω, γιατί έχουμε επαφές με τους συλλόγους Κρητών παντού, ότι οι σύλλογοι και οι κάτοικοι της Κρήτης μάς ενημερώνουν για την προδοσία της Μακεδονίας μας και επειδή οι Κρητικοί έδωσαν σκληρούς αγώνες στη Μακεδονία, το μήνυμα που θα πάρετε κι από εκεί θα το θυμάστε για καιρό. Δεν θα καταφέρετε με ψηφοθηρίες και ψέματα τίποτα. Είναι γνωστές οι παλαιοκομματικές ενέργειες που εφαρμόζετε και εσείς, όπως αυτά τα εγκαίνια που ακούσαμε πριν από λίγο και όλες αυτές οι παροχές που δεν πείθουν πια κανέναν. Σας ευχαριστώ.
Ευχαριστούμε. Θα δώσω τον λόγο στον Κοινοβουλευτικό Εκπρόσωπο του Ποταμιού, τον κ. Μαυρωτά. Τώρα θα παρεμβάλλονται οι Κοινοβουλευτικοί Εκπρόσωποι, γιατί πήγαμε συνεχόμενα με πέντε ομιλητές από τον κατάλογο. Ορίστε, κύριε Μαυρωτά, έχετε τον λόγο για δώδεκα λεπτά.
Ευχαριστώ, κυρία Πρόεδρε. Σήμερα συζητάμε το νομοσχέδιο για την κύρωση σύμβασης παραχώρησης του έργου της μελέτης, κατασκευής, χρηματοδότησης, λειτουργίας, συντήρησης και εκμετάλλευσης του νέου Διεθνούς Αερολιμένα Ηρακλείου Κρήτης και των οδικών του συνδέσεων, δηλαδή για το νέο αεροδρόμιο στο Καστέλι, όπως έχει καθιερωθεί να λέγεται. Είναι ένα έργο αναπτυξιακό, που θα δώσει περαιτέρω ώθηση στο ήδη πλούσιο τουριστικό προϊόν του νησιού, αλλά όχι μόνο. Θα φέρει γενικά πιο κοντά την Κρήτη στην ηπειρωτική χώρα, στην Ευρώπη, στον κόσμο ολόκληρο. Η μελέτη και κατασκευή του αεροδρομίου και των υποστηρικτικών οδικών έργων θα γίνει με σύμπραξη δημοσίου και ιδιωτικού δικαίου. Η ανώνυμη εταιρεία «Διεθνής Αερολιμένας Ηρακλείου Κρήτης» θα κατασκευάσει το αεροδρόμιο με μετόχους το ελληνικό δημόσιο με 45,9%, τις εταιρείες «ΤΕΡΝΑ» και «GMR AIRPORTS» με 54,1%. Η σύμβαση παραχώρησης και εκμετάλλευσης έχει διάρκεια τριάντα πέντε χρόνια. Το 2% των εσόδων του αεροδρομίου θα αποδίδεται στο ελληνικό δημόσιο, εκ του οποίου το 1% θα αποδίδεται στον Δήμο Μινώα Πεδιάδας, για τον οποίο θα μιλήσω και παρακάτω, εκεί δηλαδή που θα κατασκευαστεί το αεροδρόμιο, και το άλλο 1% για την ενίσχυση της ανάπτυξης των δήμων του Ηρακλείου, καθώς και για κοινωφελείς δράσεις. Το ιστορικό του νέου αεροδρομίου έχει ως εξής: Το 2008 είχε επιλεγεί με τον ν.3710 η σύμπραξη με τον ιδιωτικό τομέα για τη μελέτη και κατασκευή του νέου αεροδρομίου στο Καστέλι. Τον Αύγουστο του 2009 εγκρίθηκαν οι περιβαλλοντικοί όροι του έργου, καθώς επίσης και τα τεύχη δημοπράτησης του διαγωνισμού. Δύο χρόνια αργότερα, το 2011, ο διαγωνισμός απέβη άγονος. Τον Μάιο του 2014 εγκρίθηκε η διενέργεια διεθνούς διαγωνισμού με ημερομηνία δημοπράτησης τον Νοέμβριο του 2014, η οποία, όμως, ημερομηνία παρατάθηκε έντεκα φορές και πραγματοποιήθηκε τελικά τον Οκτώβριο του 2016 με μία μόνο προσφορά, αυτή που κυρώνουμε σήμερα, σχεδόν τρία χρόνια αργότερα. Το αεροδρόμιο βάσει της σύμβασης θα ολοκληρωθεί εντός εξήντα μηνών. Η κατασκευή του θα κοστίσει περίπου 480 εκατομμύρια. Η χρηματοδοτική συμβολή του δημοσίου θα είναι 180 εκατομμύρια, 220 εκατομμύρια των δύο εταιρειών και περίπου 125 εκατομμύρια αναμένονται να είναι τα έσοδα που θα προέλθουν από το τέλος εκσυγχρονισμού και ανάπτυξης αερολιμένων του υφιστάμενου αεροδρομίου, του «Νίκος Καζαντζάκης». Ο Δήμαρχος Μινώα Πεδιάδας, δήμο στον οποίο θα γίνει το νέο αεροδρόμιο, ο κ. Καλογεράκης, μας έστειλε ένα πολύ εμπεριστατωμένο υπόμνημα, ένα πραγματικό υπόδειγμα ρεαλιστικής προσέγγισης και προσγειωμένων προτάσεων, μιας και μιλάμε για αεροδρόμια. Κάνει αναφορά σε δεκαεπτά σημεία, μεταξύ των οποίων κάποια είναι αναπτυξιακά για την περιοχή, θέματα απαλλοτριώσεων, ανταποδοτικά, θέματα προσλήψεων προσωπικού και συμμετοχή στο διοικητικό συμβούλιο, θέματα υποδομών με οικολογικό αποτύπωμα, θέματα πολιτιστικής ανάδειξης της περιοχής, μετεγκαταστάσεις οικισμών, ακόμα και θέματα χρηματοδοτικών προγραμμάτων για ηχομόνωση κατοικιών. Η νέα αντίληψη περί τοπικής αυτοδιοίκησης, δηλαδή του «όχι αντιστέκομαι σε κάθε επένδυση, αλλά διεκδικώ για να αναβαθμίσω τη ζωή των κατοίκων της περιοχής», είναι μια αντίληψη που ασφαλώς και πρέπει να λαμβάνουμε υπ' όψιν σε τέτοιες περιπτώσεις. Επιτρέψτε μου, όμως, και λόγω αντικειμένου και επειδή ακούσαμε εδώ πέρα προηγουμένως και τον Υφυπουργό Αθλητισμού, να ασχοληθώ περισσότερο με την τροπολογία 2162 για την αναδιάρθρωση των πρωταθλημάτων, μία τροπολογία αθλητικού, εντός ή εκτός εισαγωγικών, περιεχομένου. Θα ασχοληθώ με τη διαδικασία, αλλά και με την ουσία. Έχουμε, λοιπόν, σε μία κύρωση σύμβασης να έρχεται ως τροπολογία όλο το σχέδιο αναδιάρθρωσης των ποδοσφαιρικών κατηγοριών, κάτι το οποίο θα έπρεπε να είναι αντικείμενο συζήτησης ενός και μόνο νομοσχεδίου με βάση την κρισιμότητα του. Δεν είναι, όμως, η πρώτη φορά που η Βουλή και οι κοινοβουλευτικές διαδικασίες θεωρούνται διακοσμητικές. Κάτι για το οποίο διαμαρτυρόταν ο ΣΥΡΙΖΑ όταν ήταν στην αντιπολίτευση, τώρα το εφαρμόζει μην μπορώντας να αντισταθεί στην ευκολία που του προσφέρει κυβερνητικά, άσχετα αν κοινοβουλευτικά τσαλαπατάει τους θεσμούς. Ο σκοπός αγιάζει τα μέσα και η ελπίδα έρχεται, κατά τα άλλα. Μπορεί να μου πει κάποιος βέβαια ότι η συγκεκριμένη τροπολογία δεν είναι και τόσο άσχετη με το νομοσχέδιο. Προφανώς, στο απώτερο μέλλον οι ομάδες που θα μεταβαίνουν στο Ηράκλειο για να αντιμετωπίσουν τον ΟΦΗ ή τον «Εργοτέλη» θα προσγειώνονται στο νέο αεροδρόμιο του Καστελίου. Αυτή είναι η σύνδεση που μπορεί να έχει για να μην τη θεωρήσουμε άσχετη. Και πράγματι εξεπλάγην ξεκινώντας να διαβάζω την αιτιολογική έκθεση με την αναφορά στο αυτοδιοίκητο του ποδοσφαίρου και την απόφαση της ΕΠΟ περί αναδιάρθρωσης, η οποία δεν λήφθηκε τώρα, αλλά τον Αύγουστο του 2018, πριν από εννιά περίπου μήνες, όταν σύσσωμος ο Τύπος, ακόμα και ο φιλικός προς την Κυβέρνηση, βοούσε ότι η εν λόγω αναδιάρθρωση προκύπτει κατόπιν της επιθυμίας του Υπουργού. Σταχυολογώ: «Έκανε σκόντο ο Υφυπουργός Αθλητισμού Γιώργος Βασιλειάδης που ζητούσε δώδεκα ομάδες, αλλά δέχθηκε υπό προϋποθέσεις την πρόταση της Λίγκας», στον Αθήνα 9,84 στις 7-7-2018. «Ο Υφυπουργός Αθλητισμού κατέστησε σαφές στους εκπροσώπους της ΕΠΟ και της Λίγκας πως, αν επιμείνουν στην απόφασή τους για δεκαέξι ομάδες στη Super League το 2019-2020 και μείωσή τους από το 2020-2021 σε δεκατέσσερις, η οικονομική συμφωνία που υπήρχε με την Κυβέρνηση δεν θα έχει πλέον ισχύ». Αυτά στον «REAL FM» στις 8-4-2019. «Σύμφωνα με πληροφορίες αντιπροσωπεία της ομοσπονδίας ζήτησε για ακόμη μια φορά να μη γίνει αναδιάρθρωση, αλλά ο κ. Βασιλειάδης ξεκαθάρισε ότι χωρίς αυτή δεν ισχύει η οικονομική συμφωνία με την ΕΡΤ», «Εφημερίδα των Συντακτών» στις 8-4-2019. Δεν βλέπω και πολύ αυτοδιοίκητο μετά από αυτές τις παρεμβάσεις. Ας έλθουμε και στη βασική ρύθμιση που έχει να κάνει με την αναδιάρθρωση, τη μείωση του αριθμού των ομάδων, τα νούμερα που έχουν ακουστεί, το δεκαέξι, το δεκατέσσερα και να δούμε τι οφέλη αναμένουμε από τη ρύθμιση αυτή. Θα γίνει ο τελικός κυπέλλου της σεζόν 2019-2020 παρουσία φιλάθλων; Θα αξιωθούμε να δούμε μετακινήσεις φιλάθλων στους εκτός έδρας αγώνες των ομάδων τους; Θα περιοριστούν τα κρούσματα βίας; Θα ισχύσει η κάρτα φιλάθλου και το ηλεκτρονικό εισιτήριο, πράγματα τα οποία τα έχουμε νομοθετήσει απλώς δεν πολυεφαρμόζονται; Θα έχουμε καθαρότερο πρωτάθλημα; Θα έχουμε ένα καλύτερο προϊόν; Θα βελτιωθούν μήπως τα οικονομικά των ομάδων; Και μιας και μιλάμε για οικονομικά, είδα ότι μειώνετε το ελάχιστο απαιτούμενο μετοχικό κεφάλαιο των ΠΑΕ κατά 50% για τη νέα Super League 1 και κατά 80% για την αντικαταστάτρια της Football League. Και μένοντας στα οικονομικά δεν παραβλέπουμε πως στην καρδιά της διαπραγμάτευσης που έκανε με τους φορείς κυρίως το Υπουργείο, υπήρξε κρατική χορηγία μέσω της ΕΡΤ. Το ερώτημα είναι μήπως τώρα, που ολοκληρώθηκε η χρονιά με το καθεστώς της χορηγίας σε επτά από τις ΠΑΕ, είναι σε θέση να δώσει κάποια στοιχεία τηλεθέασης και κάποια οικονομικά αποτελέσματα. Δηλαδή τι έκανε μεταδίδοντας τη Super League η ΕΡΤ; Ήταν θετικά τα οικονομικά αποτελέσματα; Γιατί στο Μουντιάλ δεν τα είχε πάει και τόσο καλά. Τέλος πάντων, το παρήγορο είναι ότι θα έχουμε πρωταθλήματα ποδοσφαίρου έστω και με επιχορήγηση της ΕΡΤ. Το λέω γιατί φοβάμαι ότι δεν θα έχουμε πρωταθλήματα μπάσκετ με τα πρόσφατα τραγελαφικά γεγονότα. Και αναρωτιέμαι αν γι' αυτά θα είχε κάτι να μας πει ο κύριος Υπουργός, που ήρθε, αναφέρθηκε στην τροπολογία και δεν είναι εδώ μαζί μας. Η αλήθεια είναι ότι σε πιάνει μια κατάθλιψη όταν βλέπεις από τη μία την εικόνα που εκπέμπουν τα ξενιτεμένα Ελληνόπουλα στον αθλητισμό να γίνονται κορυφαίοι στον κόσμο, βλέπε για παράδειγμα τον Γιάννη Αντετοκούμπο, τον Στέφανο Τσιτσιπά ή την Κατερίνα Στεφανίδη, που πρωταγωνιστούν παγκοσμίως αυτές τις ημέρες, αλλά και όσα παιδιά επιμένουν ηρωικά στη χώρα μας, όπως ο Πετρούνιας, η Κορακάκη και τα άλλα παιδιά και από την άλλη έχουμε εικόνες επεισοδίων - προσέξτε - σε αγώνα χωρίς θεατές, ενώ ετοιμάζουμε και τον φάκελο για τη διεκδίκηση του Παγκοσμίου Κυπέλλου του 2030 μαζί με γειτονικές χώρες. Αν συνεχώς υποχωρούμε απέναντι στις πρακτικές του χουλιγκανισμού, αν δεν εφαρμόζουμε τους νόμους που έχουμε ψηφίσει, αν δεν τιμωρούνται οι φυσικοί αλλά και οι ηθικοί αυτουργοί των επεισοδίων, τότε όσες αναδιαρθρώσεις κατηγοριών και να κάνουμε θα είμαστε στο ίδιο σημείο. Και φτάνουμε να έχουμε επεισόδια ακόμα και σε αγώνα χωρίς φιλάθλους στο γήπεδο. Το επόμενο βήμα ποιο θα είναι; Αγώνες χωρίς ομάδες στο γήπεδο, να παίζουμε σε playstation σε απευθείας μετάδοση και τηλεοπτικά δικαιώματα, γιατί αυτό είναι που μάλλον ενδιαφέρει κυρίως. Επιτρέψτε μου εδώ να θίξω και ένα άλλο θέμα της επικαιρότητας που άπτεται των θεμάτων του αθλητισμού και θα μπορούσε ίσως να μας απαντήσει ο Υπουργός. Υπήρξε επιστολή της Κυβέρνησης ή του Πρωθυπουργού ή του Υπουργού Αθλητισμού προς την ΔΟΕ που να προτείνει την κ. Παναγοπούλου για μέλος της ορφανής θέσης που έχουμε στη Διεθνή Ολυμπιακή Επιτροπή; Αυτό είναι ένα ερώτημα που δεν μου έγινε και πολύ σαφές από την απάντηση που έδωσε η κ. Παναγοπούλου με επιστολή της. Πάντως, αν υπήρξε τέτοια επιστολή, να ξέρετε ότι κάψατε την όποια πιθανότητα μπορεί να έχει, καθότι στη ΔΟΕ όταν επιχειρούνται κρατικές παρεμβάσεις φέρνουν τα ακριβώς αντίθετα αποτελέσματα, καθότι θεωρούν ότι θίγεται η ανεξαρτησία του Ολυμπιακού Κινήματος. Υπάρχει, λοιπόν, πολλή δουλειά που πρέπει να γίνει στο Υπουργείο Αθλητισμού και δεν εννοώ την παρακολούθηση των αναρτήσεων στα μέσα κοινωνικής δικτύωσης των υπαλλήλων και τις δημόσιες νουθεσίες από τον Γενικό Γραμματέα Αθλητισμού, γιατί το είδαμε και αυτό. Το δικό σας μοντέλο επιδιώκει έναν έντονο παρεμβατισμό στον αθλητισμό. Τον αγαπάτε, δεν λέω, αλλά τον αγκαλιάζετε τόσο πολύ, που στο τέλος θα τον πνίξετε. Ευχαριστώ πολύ.
Τον λόγο έχει ο κ. Μπαλωμενάκης για επτά λεπτά. Μετά θα μιλήσει πάλι Κοινοβουλευτικός Εκπρόσωπος μέχρις εξαντλήσεως, αν και μας έχει μείνει μόνο ένας ομιλητής. Ορίστε, κύριε Μπαλωμενάκη.
Κυρία Πρόεδρε, ευχαριστώ πολύ. Ακούστηκαν, κυρίες και κύριοι συνάδελφοι, τις προηγούμενες ημέρες κατά τη συζήτηση αυτής της κύρωσης πολλά. Οι εισηγητές της Νέας Δημοκρατίας και του ΚΙΝΑΛ επιχείρησαν να παρουσιάσουν το πράγματι μεγάλο έργο κατασκευής του αεροδρομίου στο Καστέλι Πεδιάδας ως επίτευγμα της δικής του ο καθένας διακυβέρνησης. Είναι αλήθεια ότι οι σκέψεις και η όλη προετοιμασία σε επίπεδο μελετητικών προτάσεων χρονολογούνται από το μακρινό 2003. Το 2009 ξεκινά η διαγωνιστική διαδικασία, που όμως διακόπηκε για να ξεκινήσει ξανά και να ολοκληρωθεί επί των ημερών της Κυβέρνησης ΣΥΡΙΖΑ. Τον Μάιο του 2017 ορίζεται ο προσωρινός ανάδοχος. Τον Σεπτέμβρη του 2018 ορίζεται ο οριστικός ανάδοχος και τον Φεβρουάριου του επομένου έτους, του 2019, υπογράφεται η σύμβαση. Τηρουμένων των αναλογιών είναι η πρώτη φορά που υπάρχει τόσο μικρή χρονικά απόσταση ανάμεσα στις διάφορες φάσεις της διαγωνιστικής διαδικασίας ενός μεγάλου έργου. Αυτό υποδηλώνει μια πολύ ισχυρή πολιτική βούληση να προχωρήσει το έργο. Αποτέλεσμα της πολιτικής βούλησης και της μεγάλης προσπάθειας που έγινε είναι η σύμβαση που σήμερα κυρώνουμε. Δεν είναι στις προθέσεις μου να παρελθοντολογήσω. Τέτοιου είδους προσεγγίσεις ενέχουν μεγάλους κινδύνους αοριστίας και απ' ό,τι θα έχετε διαπιστώσει ούτε η Κυβέρνηση έδωσε αυτή τη διάσταση ως πρωτεύουσα διάσταση. αν και θα μπορούσε, διότι παρέλαβε ένα έργο σε κώμα και το φέρει αισίως σε αφετηρία υλοποίησης, βελτιωμένο μάλιστα αρκετά. Είμαι έτοιμος να δεχθώ ότι η οικονομική κρίση που έπληξε τη χώρα από το 2009 φέρνοντάς την στα όρια της χρεοκοπίας, έκανε πολύ δύσκολη τη χρηματοδότηση ενός τόσο μεγάλου έργου. Η επενδυτική απροθυμία ήταν δεδομένη και οι προοπτικές εντελώς αβέβαιες. Οι οικονομικές δυσκολίες και το αβέβαιο τοπίο στα δημόσια πράγματα της χώρας, μέχρις ότου η χώρα λάβει μια σταθερή τροχιά εξόδου από τα μνημόνια, συνιστούσαν ωστόσο εμπόδιο και για τη δική μας Κυβέρνηση. Παρ' όλο που το έργο αποφασίστηκε και οι πρώτες καθοριστικές ενέργειες έγιναν εν μέσω των γνωστών δυσκολιών, ακριβώς επειδή υπήρχε η πεποίθηση ότι θα τα καταφέρουμε, δεν υπήρξε ο παραμικρός ενδοιασμός ή η όποια καθυστέρηση. Και με αυτή την έννοια θέλω να πω ότι αυτό το έργο συμβολίζει την επάνοδο της χώρας μας στην ανάπτυξη, στην ανάκτηση της ικανότητάς της να σχεδιάζει με αισιοδοξία και αυτοπεποίθηση έργα προόδου και ευημερίας. Έχει πρόσθετη σημασία αυτό το έργο στην Κρήτη, καθώς η Κρήτη για ένα πολύ μεγάλο διάστημα έχει υπάρξει αγκιστρωμένο ψάρι. Δεν αποτελεί μυστικό ότι οι υποδομές στο νησί σημειώνουν καθυστέρηση εκσυγχρονισμού σε σχέση με τις άλλες περιοχές στην υπόλοιπη Ελλάδα. Οι χρόνοι που απαιτήθηκαν για να φτάσουμε στο σημερινό αποτέλεσμα υπήρξαν οι ελάχιστοι αναγκαίοι και η Κυβέρνηση έπραξε ακριβώς ό,τι έπραξε και στα υπόλοιπα μεγάλα έργα τα οποία είχε επίσης δρομολογήσει στο νησί. Ενδεικτικά αναφέρω τη δημιουργία ενός σύγχρονου και διεθνών προδιαγραφών αυτοκινητόδρομου σε όλο το βόρειο μήκος της Κρήτης και τη διενεργειακή διασύνδεση της Κρήτης, που αναμένεται να έχει πολλαπλά οφέλη και για την οικονομία και για τον πληθυσμό της Κρήτης, πράγματα για τα οποία είχε δεσμευτεί ο Πρωθυπουργός στο αναπτυξιακό συνέδριο. Στο παρελθόν, πριν το 2015, όπως είπε ο κ. Κεγκέρογλου στην τοποθέτησή του στην επιτροπή, υπήρξε μια όχι τόσο στέρεη διαδικασία και σε αυτήν απέδωσε μέρος της καθυστέρησης. Εμείς αντίθετα εφαρμόσαμε με αποφασιστικότητα αδιάβλητες και ταχύτατες διαδικασίες, με αποτέλεσμα εντός πέντε μόνο μηνών να οριστικοποιηθεί ο ανάδοχος και να υπογραφεί η σύμβαση. Η επιτυχία πιστώνεται στο επιτελείο του Υπουργείου και προσωπικά στον Υπουργό, ναι, σε αυτόν τον Υπουργό των μουσαμάδων, όπως με κακεντρέχεια τον έχουν αποκαλέσει εκείνοι που άφηναν χρόνια πολλά σημαντικά έργα να βαλτώνουν. Ασφαλώς οι θετικές επιπτώσεις θα είναι μεγάλες εις το νησί και σε ολόκληρη την Κρήτη. Όπως έχει ήδη αναφερθεί, ωφελούνται οι γύρω δήμοι με την αύξηση του ποσοστού επί του ετησίου τζίρου από το 0,5% στο 2%. Θέλω να πω ότι η δυνατότητα της κεντρικής διοίκησης να διανέμει το 1% από το ποσό αυτό με τρόπο εναρμονισμένο με τις χωροταξικές και περιβαλλοντικές ανάγκες και δυνατότητες της περιοχής, είναι ένα καλό εργαλείο που, εκτός των άλλων, θα ωθήσει στον σχεδιασμό για τον οποίο μίλησαν αρκετοί φορείς. Συζήτηση έγινε, επίσης, και για το θέμα των περιβαλλοντικών συνεπειών, θέμα το οποίο πάντοτε επιβάλλει προσοχή και εξέταση όλων - χωρίς εξαίρεση - των παραμέτρων, χωρίς, όμως, αφορισμούς και απλουστεύσεις. Κατά τη μακρά διάρκεια των ετών που προηγήθηκαν, τέθηκε πολλές φορές στον δημόσιο διάλογο προβληματισμός και πολλές αμφιβολίες για τη σκοπιμότητα και την απόδοση του νέου αεροδρομίου. Γνωρίζουμε όλοι πόσο κράτησε η συζήτηση για τον λοξό διάδρομο, καθώς και ότι εν τέλει δεν μπορεί να δοθεί επιστημονικά αξιόπιστη διαβεβαίωση για την ασφάλειά του. Νομίζω ότι ορθά σταθμίστηκε εν τέλει το μέγεθος της επιβάρυνσης που σήμερα δέχεται η πόλη του Ηρακλείου από το υπάρχον αεροδρόμιο που λειτουργεί κάτω από ασφυκτικές συνθήκες και επιβαρύνει την καθημερινότητα όχι μόνο της Νέας Αλικαρνασσού, αλλά και συνολικά του πολεοδομικού συγκροτήματος. Είχα σημειώσει να πω για την αύξηση της ανταπόδοσης προς τους ιδιοκτήτες των οποίων το μεγάλο μέρος της περιουσίας απαλλοτριώνεται. Νομίζω ότι με κάλυψε ο Υπουργός με τη δέσμευση που προ ολίγου έκανε. Θέλω να πω μόνο ότι η ποσοτική απώλεια, καθώς η συγκεκριμένη περιοχή συμμετέχει με μικρό ποσοστό στη συνολική αγροτική παραγωγή του νησιού - δεν υπάρχει σχετική μελέτη σημειωτέον - , η οποιαδήποτε απώλεια μπορεί να εξισορροπηθεί - και αυτό ήδη συμβαίνει σε σημαντικό βαθμό - με βελτιώσεις, τυποποίηση, εξαγωγική διείσδυση μεγάλης κλίμακας που με επιμονή προωθούν οι παραγωγικοί φορείς του νησιού με σημαντικά αποτελέσματα. Θεωρώ θετικό το ότι θα δημιουργηθεί το Κέντρο Προβολής και Προώθησης Κρητικών Προϊόντων που θα δώσει ώθηση στην προσπάθεια να καθιερωθεί brand name επωνύμων ποιοτικών προϊόντων της τοπικής οικονομίας για τη διάδοση της αξίας πολλών από τα ξεχωριστά είδη διατροφής που παράγονται στην Κρήτη. Βεβαίως, απομένουν πολλά. Κύριε Υπουργέ, θέλω να επισημάνω - νομίζω ότι πρώτη φορά ακούγεται και είναι μια επισήμανση που μου έγινε μόλις σήμερα το πρωί από σημαντικούς παράγοντες της πόλης του Ρεθύμνου - ότι τώρα, καθώς η χιλιομετρική απομάκρυνση του αεροδρομίου από το Ρέθυμνο καθιστά απολύτου προτεραιότητος την ταχύτητα πρόσβασης στο αεροδρόμιο, η βελτίωση της υφιστάμενης οδού από τη Σούδα προς το Ακρωτήρι Χανίων - δηλαδή, το αεροδρόμιο - πρέπει να τεθεί σε άμεση προτεραιότητα, διότι πραγματικά δεν μπορεί να επιβαρύνουμε τον Νομό Ρεθύμνου με μισή ώρα επιπλέον, τουλάχιστον, χωρίς να του παρέχουμε την αντίστοιχη ευκολία πρόσβασης στο αεροδρόμιο των Χανίων. Γνωρίζετε το θέμα. Υπάρχουν σκέψεις. Εν πάση περιπώσει, είμαι αισιόδοξος ότι θα γίνει και αυτό. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο συνοδοί εκπαιδευτικοί τους από το 4ο Γυμνάσιο Λαμίας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τώρα θα δώσω τον λόγο στον Κοινοβουλευτικό Εκπρόσωπο της Χρυσής Αυγής, τον κ. Ηλιόπουλο. Κύριε Ηλιόπουλε, έχετε τον λόγο για δώδεκα λεπτά.
Ευχαριστώ, κυρία Πρόεδρε. Συμβαίνουν περίεργα πράγματα στον ελληνικό αθλητισμό τα τελευταία χρόνια καθώς και πάρα πολλές αδικίες. Βλέπουμε να διεξάγεται ένας τελικός πριν από τρία χρόνια στην πόλη του Βόλου και να γίνονται τόσο άγρια επεισόδια που είχαμε να δούμε πάρα πολλά χρόνια. Πάλι με ευθύνη της πολιτείας όλα αυτά! Φέτος έχουμε έναν τελικό ο οποίος διεξάγεται κεκλεισμένων των θυρών, μια παγκόσμια, κυριολεκτικά, πρωτοτυπία για ένα κράτος που θέλει να λέγεται «σοβαρό» - ούτε στην Ουγκάντα δεν γίνονται αυτά, να γίνονται τελικοί κεκλεισμένων των θυρών - και παρ' όλα αυτά, να γίνονται πάλι επεισόδια εντός και εκτός του γηπέδου. Έχουμε δει σε ελληνικούς αγώνες να διαιτητεύουν ξένοι διαιτητές, γιατί οι Έλληνες ήταν ύποπτοι ότι στήνουν τα παιχνίδια. Πάλι πράγματα τα οποία δεν συμβαίνουν σε μια πολιτισμένη χώρα. Και ερχόμαστε σε μια τροπολογία σήμερα, η οποία έρχεται έναν χρόνο μετά από την υποτιθέμενη συμφωνία για την αναδιάρθρωση του ποδοσφαίρου πέρυσι, η οποία συμφωνία έγινε πάλι εκπρόθεσμα. Υποτίθεται ότι αυτή η συμφωνία έγινε τον Αύγουστο, την νομοθετούμε τον Μάιο, ενώ οι προϋπολογισμοί, τα μπάτζετ, οι μεταγραφές και όλα αυτά που χρειάζεται μια ομάδα για να λειτουργήσει για τη νέα σεζόν, γίνονται από τον Ιούνιο. Μάλλον εσείς στον ΣΥΡΙΖΑ δεν γνωρίζετε πώς λειτουργούν τα πρωταθλήματα, δεν γνωρίζετε πώς λειτουργούν οι ομάδες. Δεν είχατε ασχοληθεί όλα αυτά τα χρόνια με τον αθλητισμό, για να ξέρετε πώς λειτουργούν τα σωματεία αυτά που θέλουν να έχουν μια σοβαρή πορεία στο πρωτάθλημα. Έτσι, λοιπόν, θίγονται ομάδες ιστορικές - θα τις πω γιατί δεν είναι πρόβλημα - όπως είναι ο Ολυμπιακός Βόλου, από την ομώνυμη πόλη, όπως και άλλες ομάδες από διάφορες πόλεις της Ελλάδος. Θα ήθελα να πω κάτι εδώ, στο ελληνικό Κοινοβούλιο, για να ακουστεί η αδικία: Παίζει φέτος ο Ολυμπιακός Βόλου στην τρίτη τη τάξει κατηγορία, στη Γ΄ Εθνική και κερδίζει την άνοδό του άξια στη Β΄ Εθνική. Και έρχεστε σήμερα, αφού έχει τελειώσει - αυτό το τονίζω - το πρωτάθλημα - ούτε για τα μάτια του κόσμου δεν το κάνατε, δεν φέρατε την τροπολογία λίγο νωρίτερα - να ορίσετε μία καινούργια κατηγορία η οποία θα στείλει τον Ολυμπιακό Βόλου να ξαναπαίζει του χρόνου - πρωταθλητής Γ΄ κατηγορίας - στην τρίτη τη τάξει κατηγορία της χώρας μας. Αυτά τα πράγματα δεν συμβαίνουν πραγματικά πουθενά αλλού. Μας έχετε βγάλει τα μάτια με αυτά που νομοθετείτε και έτσι όπως τα φέρνετε. Όλα αυτά είναι απλά παράλογα. Σε οποιονδήποτε και να πεις - χωρίς να έχει ασχοληθεί με τον αθλητισμό, χωρίς να έχει ασχοληθεί με το ποδόσφαιρο - ότι οι κατηγορίες των πρωταθλημάτων θα οριστούν αφού έχουν τελειώσει τα πρωταθλήματα και μάλιστα θα προστεθεί και μία κατηγορία, θα σου πει, «Εντάξει, απλά δεν γίνεται, δεν μπορεί να συμβεί». Νομοθετείτε, λοιπόν, χωρίς κάποια λογική. Δεν ξέρω τι εξυπηρετεί αυτή η νέα κατηγορία και έτσι όπως έρχεται σήμερα να ψηφιστεί. Αυτό, προφανώς, θα το μάθουμε στο μέλλον, γιατί τα πάντα εξυπηρετούν κάτι. Όμως, ερχόμαστε στην πολιτική επικαιρότητα, σε μια επικαιρότητα η οποία έχει κτυπήσει «κόκκινο» τις τελευταίες ημέρες με κάποιες θεατρινίστικες συζητήσεις που έχουν γίνει στη Βουλή. Και τις λέω «θεατρινίστικες», γιατί - το είπε και ο Αρχηγός μας - δεν πήραμε κάποιες απαντήσεις. Εκτοξεύονται δεξιά και αριστερά κατηγορίες από τους συριζαίους στους νεοδημοκράτες και αντίθετα, χωρίς να δίνονται οι απαραίτητες απαντήσεις. Έχουμε βάλει και silver alert για τους υποψηφίους του ΣΥΡΙΖΑ, που σε ολόκληρη την Ελλάδα κρύβονται από παντού. Δεν τολμούν να βγουν να επικοινωνήσουν αυτές τις τρομερές επιτυχίες της Κυβέρνησης ΣΥΡΙΖΑ! Κρύβονται και βγαίνει μόνο ο Πρωθυπουργός, το «μεγάλο σας ατού» - εντός χιλιάδων εισαγωγικών - να προπαγανδίσει και πέφτει από γκάφα σε γκάφα σε ολόκληρη την Ελλάδα. Βέβαια, όπως έχουμε πει, για να κυκλοφορήσετε σε ολόκληρη της Ελλάδα χρειαζόσαστε δεκάδες διμοιρίες ΜΑΤ. Αυτά είναι τα μέτρα που έχετε φέρει. Αυτές είναι οι συμφωνίες, όπως αυτή των Πρεσπών, που έχετε ψηφίσει και ο κόσμος δεν θέλει να σας δει στα μάτια του. Βέβαια, χρησιμοποιείτε διάφορα τεχνάσματα, τα οποία κάποιες φορές είναι πετυχημένα, κάποιες φορές αποτυχημένα, όπως αυτό που είπε ο Τσίπρας, ότι η δική σας ιδεολογία πλησιάζει πιο πολύ σε αυτή του Χριστιανισμού. Αν είναι δυνατόν, εσείς οι άθεοι, που δεν κάνετε τον σταυρό σας και που τώρα τελευταία ψιλομπαίνετε στις εκκλησίες - όλος ο ΣΥΡΙΖΑ, φαίνεται κιόλας από την ορκωμοσία που γίνεται με πολιτικό όρκο - να λέτε ότι είσαστε οι καλύτεροι χριστιανοί. Έχετε φτάσει σε αυτό το επίπεδο κατάντιας, να λέτε ότι εσείς είστε οι καλύτεροι χριστιανοί. Να δω τι άλλο θα ακούσουμε μέχρι τις 26 Μαΐου και πόσω μάλλον μέχρι τις εκλογές που μάλλον θα γίνουν τον Οκτώβριο, τι άλλο θα γίνετε. Και όταν λέω «τι άλλο θα γίνετε», εννοώ το εξής: Εκτός από χριστιανοί, γίνατε και οπαδοί του Μεταξά! Βέβαια, αμέσως αποσύρατε το βίντεο, γιατί άκουσον - άκουσον σας έβαλε τα δύο πόδια σε ένα παπούτσι, ποιος; Η Νέα Δημοκρατία. Η Νέα Δημοκρατία που κάνει το παν για να στείλει όλους αυτούς τους ανθρώπους που πιστεύουν στον Μεταξά, που πιστεύουν ότι ήταν ένας άξιος ηγέτης στη Χρυσή Αυγή. Και οι συριζαίοι και οι νεοδημοκράτες είσαστε οι καλύτεροι χορηγοί της Χρυσής Αυγής με όλα αυτά που κάνετε. Αν είναι δυνατόν, να σας πειράζει ακόμα και ο Μεταξάς. Ο Μεταξάς που είπε το «ΟΧΙ», ο Μεταξάς που έφτιαξε ένα εθνικό κράτος, που δόμησε ένα κράτος, που έφερε την επανάσταση ουσιαστικά τότε στην πολιτική ζωή του τόπου με αυτά που εφάρμοσε και, βέβαια, δεν του τα έχετε αναγνωρίσει ποτέ. Δεξιοί και αριστεροί τον θεωρείτε έναν δικτάτορα και έτσι τον ονομάζετε. Κι έτσι τον ονομάσατε και στην ανακοίνωση της Νέας Δημοκρατίας, γιατί δεν έχετε το σθένος εσείς οι δεξιοί να υπερασπιστείτε ανθρώπους, οι οποίοι έχουν ωφελήσει την πατρίδα μας. Κάθεστε και σας κουνάει το δάχτυλο και σας χτυπάει τη βέργα ο κάθε κομμουνιστής. Αυτοί που έχουν φέρει και που έχουν κάνει τα αίσχη στην πατρίδα μας κάθεστε και σας κουνάνε το δάχτυλο. Και καλά σας κάνουν, βέβαια. Πάρα πολύ καλά σας κάνουν. Γιος μεγαλοστελέχους - θα χρησιμοποιήσω τη φράση που έχει χρησιμοποιήσει ο κ. Βούτσης παλιά για ένα συγγενικό μου πρόσωπο - του ΣΥΡΙΖΑ συνελήφθη προχθές - και αφέθηκε ελεύθερος, βέβαια, λογικό ήταν - να πετάει μολότοφ, πού; Στο ίδιο του το κόμμα. Αυτά δεν γίνονται! Πάλι είναι ενάντια στη λογική μας. Ο γιος του Βούτση, δηλαδή, συλλαμβάνεται - τώρα ότι έπινε ένα ποτό στο Γκάζι, αφήστε τα σε εμάς - μέσα σε αυτούς τους ανθρώπους που έριξαν βροχή από μολότοφ, πού; Στα γραφεία του ΣΥΡΙΖΑ. Πράγματα για τα οποία λες ότι βγαίνουν έξω από τη λογική. Δεν μπορεί ο γιος του Βούτση να πετάει μολότοφ στα γραφεία του ΣΥΡΙΖΑ. Συμβαίνει και αυτό. Βέβαιοι δεν είμαστε, μπορεί ο άνθρωπος όντως να έπινε το ποτό του, εμείς λέμε πού συνελήφθη και για ποιον λόγο συνελήφθη. Η δικαιοσύνη θα κρίνει όταν έρθει η ώρα. Εμείς δεν δικάζουμε κανέναν, όπως κάνετε εσείς. Εσείς έχετε βγάλει τη Χρυσή Αυγή εγκληματική οργάνωση, πριν αποφανθεί το δικαστήριο, εμείς λέμε τα γεγονότα, όπως έχουν συμβεί τις προηγούμενες μέρες. Άλλα γεγονότα είναι αυτά που συνέβησαν στη Θεσσαλονίκη από επίθεση Πακιστανών σε κρεοπωλείο. Ακούστε να δείτε, επίθεση Πακιστανών σε κρεοπωλείο! Σε έναν Έλληνα ο οποίος τους είπε γιατί είχαν παράνομα καπνικά προϊόντα. Του την έστησαν μετά και τον διέλυσαν στο ξύλο τον άνθρωπο. Αυτά συμβαίνουν σε μια χώρα - επαναλαμβάνω - που θέλει να λέγεται δυτική, που θέλει να λέγεται πολιτισμένη και κουμάντο κάνουν οι λαθροεισβολείς. Αυτοί που έχουν μπει στην πατρίδα μας παράνομα, έχουν αρχίσει και παίρνουν τα πάνω τους, γιατί βέβαια έχουν την απόλυτη ασυλία. Αν πας να επιβάλεις τον νόμο και την τάξη; Για πηγαίνετε να δούμε. Για πηγαίνετε να δείτε το παρεμπόριο έξω από την ΑΣΟΕ, για πηγαίνετε να δείτε την πραμάτεια. Έχετε δει φωτογραφίες; Δεκάδες μέτρα σε μήκος φτάνει η πραμάτεια αυτών των ανθρώπων, οι οποίοι και έχουν μπει παράνομα στη χώρα μας και λαθραία επιβιώνουν στη χώρα μας, πουλώντας τέτοια προϊόντα. Αυτοί οι άνθρωποι, βέβαια, απολαμβάνουν την ασυλία, όχι μόνο του ΣΥΡΙΖΑ αλλά και επί Νέας Δημοκρατίας. Πάντα έτσι γίνεται. Αλλά αν κάποιος καστανάς ή κάποια γιαγιά ενενήντα χρονών πουλάει τα πλεχτά που έχει φτιάξει στο σπίτι της, συλλαμβάνεται και πληρώνει πρόστιμο 2500 ευρώ. Πείτε μου αν ένας από αυτούς τους έγχρωμους που πουλάνε όλα αυτά τα προϊόντα παρεμπορίου έχει πληρώσει 1 ευρώ πρόστιμο. Σαφώς και δεν έχει πληρώσει. Πείτε μου εάν ένας από αυτούς έχει πληρώσει 1 ευρώ φόρο. Σαφώς και δεν έχει πληρώσει. Πείτε μου αν έχουν προτεραιότητα αυτοί οι άνθρωποι στα νοσοκομεία. Σαφώς και έχουν έναντι των Ελλήνων, γιατί μπαίνουν με τον τσαμπουκά και θέλουν να προηγούνται παντού. Πείτε μου αν έχουν στην παιδεία. Σαφώς και έχουν, γιατί δηλώνουν μηδενικό εισόδημα και τα παιδιά τους καταλαμβάνουν - όχι ότι πηγαίνουν - τις θέσεις των Ελληνόπουλων. Όλα αυτά συμβαίνουν στην πατρίδα μας το 2019 και δεν πρόκειται να αλλάξει τίποτε. Γι' αυτό και εμείς λέμε ότι απέναντι στο κόμμα των πολιτικών κομμάτων, απέναντι σε αυτή τη φίμωση υπάρχει η Χρυσή Αυγή. Και τώρα που λέω φίμωση, το μόνο μέσο που μας έχει μείνει για να μιλάμε, είναι εδώ στο ελληνικό κοινοβούλιο. Μας έχετε αποκλείσει από τα κανάλια, μας έχετε αποκλείσει από τα social media. Μας έχετε αποκλείσει από τα δικά σας μέσα, εφημερίδες, site κ.λπ.. Δεν υπάρχει η αναφορά στη Χρυσή Αυγή, παρά μόνο όταν θέλετε να μας ρίξετε λάσπη. Μηδενικός - πραγματικά μηδενικός - είναι ο χρόνος που μας δίνετε οπουδήποτε. Παρ' όλα αυτά, όμως, διάβαζα σήμερα ένα άρθρο και μου ήρθε στο μυαλό ότι υπάρχει ένα κόμμα στο ελληνικό Κοινοβούλιο που διεκδικεί την ψήφο και στις εθνικές και στις ευρωεκλογές, το ΚΚΕ, το οποίο ακούστε τι λέει στο πρόγραμμά του. Δεν το έχουν κατεβάσει. Αν μπείτε στο site του ΚΚΕ θα διαβάσετε ότι το ΚΚΕ καθοδηγείται από την επαναστατική κοσμοθεωρία του μαρξισμού - λενινισμού. Ο στρατηγικός στόχος του ΚΚΕ είναι η κατάκτηση της επαναστατικής εργατικής εξουσίας, της δικτατορίας του προλεταριάτου κ.λπ. και συνεχίζει με αυτά τα ωραία το ΚΚΕ. Δεν έχει κάνει ποτέ δήλωση ότι σέβεται το Σύνταγμα. Στο πρόγραμμά του λέει για ανατροπή πολιτεύματος και υποτίθεται ότι το βάζετε στο συνταγματικό τόξο εσείς οι δημοκράτες. Και κάπου αλλού γράφει πάλι στο πρόγραμμά του ότι σε περίπτωση ιμπεριαλιστικής πολεμικής εμπλοκής της Ελλάδας, είτε σε αμυντικό είτε σε επιθετικό πόλεμο, το Κόμμα - με κάπα κεφαλαίο τρομάρα τους - πρέπει να ηγηθεί της αυτοτελούς οργάνωσης της εργατικής λαϊκής πάλης, με όλες τις μορφές, ώστε να οδηγήσει σε ολοκληρωτική ήττα της αστικής τάξης - εγχώριας και ξένης - ως εισβολέα. Δηλαδή την ώρα που - χτύπα ξύλο - οι Έλληνες στρατιώτες θα πολεμούν στο μέτωπο, θα υπάρχει μια πέμπτη φάλαγγα μέσα στην πατρίδα μας και αυτή είναι το ΚΚΕ. Και δεν το καταγγέλλετε, γιατί σας κάνει ό,τι θέλει το ΚΚΕ εδώ μέσα. Ποτέ δεν το έχετε καταγγείλει. Και θα το εφαρμόσει μέσα στο πρόγραμμά του αν ποτέ του δοθεί η ευκαιρία. Δεν θα του δοθεί ποτέ, εννοείται ότι δεν θα του δοθεί ποτέ ευκαιρία και ευτυχώς, αλλά κοιτάξτε να δείτε ένα κόμμα που θεωρείται δημοκρατικό και εντός συνταγματικού τόξου που λέει για την κατάλυση του πολιτεύματος. Ότι αν κηρυχθεί πόλεμος δεν θα είναι με την πατρίδα, θα θέλει την ανατροπή της αστικής τάξης. Θα έχουμε, δηλαδή, και μια πέμπτη φάλαγγα μέσα στην πατρίδα μας να πολεμάει τα Ελληνόπουλα. Απέναντι, λοιπόν, σε όλους αυτούς, απέναντι στους εθνοπροδότες του ΣΥΡΙΖΑ, στους εθνομηδενιστές, και της Νέα Δημοκρατίας, απέναντι σ' αυτούς που θέλουν την ανατροπή του πολιτεύματος, απέναντι σε όλους αυτούς που μολύνουν την πατρίδα μας όλα αυτά τα χρόνια με τις μίζες, με τη διαφθορά τους, υπάρχει ένα κίνημα και το κίνημα αυτό σε λίγες μέρες διεκδικεί την ψήφο σας και στις ευρωεκλογές και στις δημοτικές και στις περιφερειακές εκλογές. Θα βρισκόμαστε παντού σε όλη την Ελλάδα. Κάντε την κίνηση και για τον εαυτό σας και για την πατρίδα σας και για τα παιδιά σας. Στηρίξτε παντού τη Χρυσή Αυγή, το μοναδικό ελληνικό εθνικιστικό πατριωτικό κόμμα στην πατρίδα μας. Ευχαριστώ.
Κύριε Υπουργέ, σε αυτό το στάδιο, μήπως μπορείτε να πείτε ποιες τροπολογίες κάνατε δεκτές να ξέρουν και οι Κοινοβουλευτικοί Εκπρόσωποι;
Βεβαίως. Γίνονται δεκτές όλες οι υπουργικές τροπολογίες. Αν θέλετε, μπορώ να αναφέρω και τους αριθμούς κατάθεσης. Είναι οι τροπολογίες με τους εξής αριθμούς κατάθεσης: 2160, 2162, 2164, 2166 και 2167. Από τις βουλευτικές τροπολογίες γίνονται δεκτές οι υπ' αριθμ. 2168, 2170 και 2171.
Η κ. Καρακώστα έχει τον λόγο για επτά λεπτά.
Να καλησπερίσω κι εγώ. Θεωρώ ότι στο σημερινό νομοσχέδιο που συζητάμε και στο οποίο απ' ό,τι αντιλαμβάνομαι η πλειοψηφία των ανθρώπων συμφωνεί, παρά τις όποιες επιμέρους διαφορές, είναι χρήσιμο να υπενθυμίσω πως το Υπουργείο Υποδομών και Μεταφορών, στο χρονικό διάστημα της Κυβέρνησής μας, ολοκλήρωσε μια σειρά από κομβικούς οδικούς άξονες, τους οποίους βρήκε ημιτελείς ή τελματωμένους από τις προηγούμενες κυβερνήσεις. Πράγμα που είναι γνωστό από όλους τους Έλληνες που ξεκίναγαν να πάνε στις δουλειές τους, στο χωριό τους, σε όλες τις περιοχές της Ελλάδας και αντίκρυζαν τα σταματημένα έργα. Για την αλήθεια, έφταναν οι εικόνες. Κι αναφέρομαι ειδικά στον αυτοκινητόδρομο Ελευσίνας - Κορίνθου - Πάτρας, η λεγόμενη Ολυμπία Οδός, που είναι ένα από τα σημαντικότερα έργα στρατηγικής σημασίας για την ανάπτυξη της Πελοποννήσου. Παρελήφθη από την Κυβέρνηση του ΣΥΡΙΖΑ με πλασματικά χρονοδιαγράμματα, άστοχο προγραμματισμό και χαώδεις προϋποθέσεις κατασκευής. Μετά από πολύμηνες διαπραγματεύσεις, μπήκε φρένο στις ευρωπαϊκές διεκδικήσεις και εξασφαλίστηκαν χρονοδιαγράμματα με καταληκτικές ημερομηνίες παράδοσης του έργου αυτού και με ποινικές ρήτρες σε περίπτωση υπέρβασης των προθεσμιών. Η επαναδιαπραγμάτευση που έγινε, πέτυχε όφελος 172 εκατομμύρια. Για την ακρίβεια, 171.834.053 ευρώ. Για τους Έλληνες φορολογούμενους αυτά τα ποσά. Η Ολυμπία Οδός εγκαινιάστηκε από τον Πρωθυπουργό στις 12 Απριλίου 2017. Επίσης, οφείλω να θυμίσω ότι στις 19 Μαρτίου 2019- φέτος δηλαδή - η Ολυμπία Οδός βραβεύτηκε στις ΗΠΑ από την Αμερικάνικη Ένωση Πολιτικών Μηχανικών ως ένα από τα πέντε κορυφαία έργα παγκοσμίως, που αφορούν το σύνολο των έργων μελέτης, κατασκευής και πολιτικού μηχανισμού. Στη συνέχεια έχουμε τον Ε65, έναν αυτοκινητόδρομο που περίμενε - και περιμένει - η κεντρική Ελλάδα για να βγει από την οδική απομόνωση. Το κεντρικό του τμήμα άρχισε να λειτουργεί στις 22 Δεκεμβρίου 2017, αποδίδοντας ογδόντα χιλιόμετρα του τμήματος Ξυνιάδα - Τρίκαλα. Οι εργασίες στο νότιο τμήμα του αυτοκινητόδρομου Ε65 από Λαμία έως Ξυνιάδα ξεκίνησαν στις αρχές του 2019. Ο στόχος είναι το τμήμα Λαμία - Ξυνιάδα να «κουμπώσει» με το τμήμα Ξυνιάδα - Τρίκαλα και να λειτουργήσει πριν από τα τρία χρόνια που είναι το επίσημο χρονοδιάγραμμα του έργου. Για την ολοκλήρωση, βεβαίως, του Ε65 απομένει το βόρειο τμήμα Τρίκαλα - Εγνατία Οδός. Οι διαδικασίες έγκρισης από την Κομισιόν είναι σε εξέλιξη και στόχος είναι έως τα τέλη του καλοκαιριού το βόρειο τμήμα του Ε65 να εγκριθεί, να λάβει χρηματοδότηση και να ξεκινήσουν και τα έργα. Η Ιόνια Οδός είναι σε πλήρη λειτουργία από τον Αύγουστο του 2017 και εγκαινιάστηκε από τον Πρωθυπουργό στις 5 Σεπτεμβρίου 2017. Και σ' αυτό το έργο το Υπουργείο Υποδομών και Μεταφορών βρέθηκε αντιμέτωπο με δυσμενείς όρους συμβάσεων που είχαν συνάψει οι προηγούμενες κυβερνήσεις, αλλά πάλι μετά από σκληρές διαπραγματεύσεις επετεύχθη δεσμευτικό χρονοδιάγραμμα ολοκλήρωσης του έργου και όφελος για τους φορολογούμενους και το δημόσιο 230.240.276 ευρώ αυτή τη φορά. Η Ιόνια Οδός διασχίζει δύο περιφέρειες και πέντε νομούς, της Αιτωλοακαρνανίας, της Άρτας, της Πρέβεζας, των Ιωαννίνων και της Αχαΐας. Συνδέει τη δυτική Ελλάδα και την Ήπειρο με τα λιμάνια της Πάτρας, του Αστακού και της Ηγουμενίτσας. Βελτιώνει την προσβασιμότητα σε περιοχές με υψηλό αρχαιολογικό, τουριστικό και εμπορικό ενδιαφέρον και επιτυγχάνει ασφαλέστερες, γρηγορότερες και οικονομικότερες μετακινήσεις. Στις 3 Μαΐου ο Πρωθυπουργός μεταφέρθηκε στην Κρήτη και εγκαινίασε το οδικό τμήμα Χερσόνησος - Γούβες του βόρειου οδικού άξονα Κρήτης, αυτού που ονομάζουμε ΒΟΑΚ, ο οποίος αποτελεί όραμα δεκαετιών. Επίσης, τα τμήματα Καστέλι - Κίσσαμος, Κίσσαμος - Χερσόνησος και Χερσόνησος - Νεάπολη έχουν δημοπρατηθεί και τα έργα είναι σε εξέλιξη, ενώ στο υπόλοιπο τμήμα από Νεάπολη ως Άγιο Νικόλαο έχει ξεκινήσει η διαγωνιστική διαδικασία. Η κατασκευή του ΒΟΑΚ αποτελεί σημαντική παράμετρο για τη λειτουργία του νέου διεθνούς αεροδρομίου του Ηρακλείου Κρήτης, για το οποίο σήμερα ψηφίζουμε και το οποίο θα κατασκευαστεί στο Καστέλι του Δήμου Μίνωα Πεδιάδος, περιλαμβανομένου και του οδικού δικτύου εντός και εκτός του αεροδρομίου. Το έργο αυτό θα ολοκληρωθεί σε εξήντα μήνες από την έναρξη της παραχώρησης. Έχει σημειωθεί στη σύμβαση ότι η υπέρβαση της παραπάνω προθεσμίας συνεπάγεται επίσης επιβολή ποινικών ρητρών. Στην περιοδεία του στην Κρήτη ο Πρωθυπουργός επίσης επιθεώρησε την εκτέλεση των εργασιών του αυτοκινητοδρόμου Ηρακλείου - Μεσσαράς, ενός σημαντικού έργου για τους κατοίκους της Κρήτης που, επίσης, περίμεναν δεκαπέντε χρόνια για να υλοποιηθεί και το οποίο βαδίζει προς την ολοκλήρωσή του. Πρέπει, λοιπόν, οι αντιπολιτευόμενοι που μιλούν για τις καθυστερήσεις της δικής μας Κυβέρνησης να καταλάβουν ότι η εφαρμογή μιας αριστερής, αποτελεσματικής και ελπιδοφόρας πολιτικής είναι η καλύτερη απάντηση σε όσους θεωρούν τον ΣΥΡΙΖΑ ως περιστασιακό ένοικο της εκτελεστικής εξουσίας και τους ίδιους βεβαίως ως πολιτική αριστοκρατία, που κατέχει κληρονομικά την εξουσία αυτή. Ξεχνούν, όμως, ότι είμαστε μια δημοκρατικά εκλεγμένη Κυβέρνηση, η οποία ανέλαβε να καθαρίσει το τοπίο της καταστροφής που άφησε αυτή η ελίτ και να προχωρήσει. Με τη λογική του σχεδιασμού, του προγραμματισμού, των σωστών διαπραγματεύσεων, των χρονικών προθεσμιών, με τις αντίστοιχες ρήτρες στους εργολάβους, παραλαμβάνουμε και θα παραλαμβάνουμε τα έργα που τόσο έχει ανάγκη αυτή η χώρα, προκειμένου να λειτουργήσει σε όλα τα επίπεδα ανάπτυξής της. Σε αυτό το πλαίσιο σχεδιασμού ψηφίζουμε σήμερα γι' αυτό το αεροδρόμιο της Κρήτης. Δεν θα αναφερθώ ειδικά στη σύμβαση αυτή, γιατί το έκαναν προηγούμενοι συνάδελφοί μου. Άλλωστε, η Αντιπολίτευση δεν είχε να πει τίποτα περισσότερο από το ότι εμείς καθυστερούμε και αλίμονο τι συμπεραίνετε απ' αυτά που προηγουμένως είπα. Θέλω, βέβαια, να στηρίξω δύο τροπολογίες τις οποίες συνυπογράφω. Η μία, πραγματικά, λύνει γραφειοκρατικά ζητήματα, χωρίς να υπερβαίνει τους αντίστοιχους φορείς, όπως την Αρχαιολογία, για τα υδατορέματα. Η άλλη τροπολογία είναι μια τροπολογία δικαίου όσον αφορά τις παρατάσεις των οικοδομικών αδειών. Θα ευχαριστήσω τον Υπουργό που μόλις πριν τις έκανε δεκτές και καλή συνέχεια, κύριε Υπουργέ, για τα υπόλοιπα έργα.
Ο Κοινοβουλευτικός Εκπρόσωπος της Νέας Δημοκρατίας κ. Κεφαλογιάννης έχει τον λόγο για δώδεκα λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, ομιλούμε σήμερα στη Βουλή για ένα νομοσχέδιο και βρισκόμαστε περίπου δέκα μέρες πριν από τις κρίσιμες ευρωεκλογές της 26ης Μαΐου. Εμείς πιστεύουμε ως Νέα Δημοκρατία ότι στις κάλπες εκείνης της ημέρας ο ελληνικός λαός θα αποδοκιμάσει την Κυβέρνηση και ταυτόχρονα θα επιβραβεύσει τη Νέα Δημοκρατία. Μάλιστα, δεδομένου ότι ο κύριος Πρωθυπουργός πριν από λίγες μέρες, κατά τη διάρκεια της συζήτησης για την ψήφο εμπιστοσύνης, είχε προσδώσει σε εκείνες τις κάλπες μια δεύτερη ψήφο εμπιστοσύνης, όπως είχε πει, θεωρούμε ότι εφόσον ηττηθεί εκείνη την ημέρα, δεν έχει άλλο περιθώριο παρά να πάει στο Ζάππειο, να υποβάλει την παραίτησή του και να οδηγήσει τη χώρα σε εκλογές μέσα στις επόμενες τέσσερις εβδομάδες. Βεβαίως, πονηρά σκεπτόμενος ο Κυβερνητικός Εκπρόσωπος σήμερα έκανε ένα βήμα πίσω, λέγοντας ότι τελικά η κάλπη της 26ης Μαΐου στις ευρωεκλογές δεν είναι ψήφος εμπιστοσύνης, ότι είναι το πρώτο ημίχρονο και οι εθνικές εκλογές θα είναι το δεύτερο ημίχρονο. Σε κάθε περίπτωση, κυρίες και κύριοι συνάδελφοι, εμείς θεωρούμε ότι εφόσον η Κυβέρνηση - και συγκεκριμένα ο ΣΥΡΙΖΑ - ηττηθεί στις ευρωεκλογές έστω και με μία ψήφο, θα έχει καταδικαστεί στη συνείδηση του ελληνικού λαού και διά της ψήφου, επομένως δεν υπάρχει άλλο περιθώριο παρά να οδηγηθούμε άμεσα σε εκλογές. Θα μου επιτρέψετε, όμως, και μια αναφορά, κυρίες και κύριοι συνάδελφοι, στην τροπολογία για τη μείωση του αφορολόγητου, που έχουμε καταθέσει ως Νέα Δημοκρατία εδώ και μερικές μέρες. Θεωρούμε ότι αν ο Πρωθυπουργός - και συγκεκριμένα η Κυβέρνηση ΣΥΡΙΖΑ - δεν κάνει αποδεκτή αυτή την τροπολογία, τότε δυστυχώς θα έχει αποδειχθεί ο ίδιος ως πολιτικός υποκριτής και αυτό σημαίνει βεβαίως ότι η μείωση του αφορολογήτου στα 5.600 ευρώ, το οποίο έχει νομοθετήσει η Κυβέρνηση ΣΥΡΙΖΑ, την οποία εμείς έχουμε νομοθετήσει, αν δεν ψηφιστεί η συγκεκριμένη τροπολογία, τότε εμείς ως επόμενη κυβέρνηση δεσμευόμαστε ότι αυτή την περικοπή δεν πρόκειται να την εφαρμόσουμε. Για άλλη μια φορά καλούμε την Κυβέρνηση να υπερψηφίσει την τροπολογία της Νέας Δημοκρατίας και ας πάμε ενωμένοι όλοι αυτοί οι οποίοι συμφωνούμε ότι δεν πρέπει να μειωθεί το αφορολόγητο, έναντι των Ευρωπαίων εταίρων μας, πραγματικά, για να πετύχουμε ένα αποτέλεσμα, το οποίο θα είναι προς όφελος εκατοντάδων χιλιάδων συμπολιτών μας. Αν δεν το πράξει αυτό ο κ. Τσίπρας και η Κυβέρνηση ΣΥΡΙΖΑ, θα αποδειχθεί για άλλη μια φορά υποκριτής. Δυστυχώς, κυρίες και κύριοι συνάδελφοι, είδαμε και τις τελευταίες μέρες φαινόμενα έκνομα όχι μόνο στο κέντρο της πόλης αλλά και σε άλλα μέρη της πατρίδας μας και, δυστυχώς, έχει πλέον καταστεί κοινό κτήμα ότι η Κυβέρνηση ΣΥΡΙΖΑ και προσωπικά ο κ. Τσίπρας αδιαφορεί για τα ζητήματα αυτά για τους λόγους που ο ίδιος γνωρίζει. Βεβαίως, όπως είπα και προηγουμένως, το πρόβλημα αυτό δεν αφορά μόνο τα Εξάρχεια ή το ευρύτερο κέντρο της Αθήνας. Αφορά και τις φτωχές συνοικίες της δυτικής Αττικής, της δυτικής Θεσσαλονίκης και πολλές από τις ορεινές περιοχές της πατρίδας μας. Επαναλαμβάνω: εμείς ως επόμενη κυβέρνηση δεσμευόμαστε ότι όλοι οι αστυνομικοί θα προμηθευτούν αλεξίσφαιρα γιλέκα εντός εξαμήνου από την ανάληψη της διακυβέρνησής μας, εντός ενός έτους θα προχωρήσουμε τις διαδικασίες για προμήθεια περίπου χιλίων περιπολικών, θα επαναφέρουμε τάχιστα την Ομάδα «ΔΙΑΣ» στα επίπεδα στα οποία ήταν πριν αναλάβει ο ΣΥΡΙΖΑ και θα επαναφέρουμε και την Ομάδα «ΔΕΛΤΑ», την οποία κατήργησε η Κυβέρνηση ΣΥΡΙΖΑ ως ένα από τα πρώτα μέτρα τα οποία έλαβε. Βεβαίως, μαζί με τις προσλήψεις για το κοινωνικό κράτος, δηλαδή για την υγεία και την παιδεία, έχουμε δεσμευτεί ότι θα προχωρήσουμε άμεσα σε προσλήψεις χιλίων πεντακοσίων αστυνομικών, οι οποίοι θα διατεθούν στις ομάδες «ΔΙΑΣ» και «ΔΕΛΤΑ», προκειμένου να υπάρξει καλύτερη αστυνόμευση στις πόλεις. Τώρα, βεβαίως, κυρίες και κύριοι συνάδελφοι, ευτυχώς που ο ΣΥΡΙΖΑ και ο κ. Τσίπρας προσωπικά προσπάθησαν τις προηγούμενες ημέρες να μας πείσουν ότι θέλουν να μετατοπίσουν τον διάλογο στο πεδίο των ιδεών και των προγραμμάτων και όχι σε εκείνο των προσώπων και των πράξεων, γιατί νομίζω ότι ήδη από χθες καταλάβαμε όλοι το γιατί προσπαθεί να το κάνει. Δυστυχώς η Κυβέρνηση και προσωπικά ο Πρωθυπουργός προσπαθεί κάθε μέρα να βρει κάτι, προκειμένου να διαστρεβλώσει και να παραποιήσει τις θέσεις της Νέας Δημοκρατίας εν όψει ευρωεκλογών και μάλιστα με έναν χονδροειδή τρόπο. Έτσι καταλήγουμε σε μια σκέψη ότι αντί να αντιπαραβάλλουμε εδώ πέρα ιδέες, σκέψεις και ενδεχομένως επιχειρήματα, δυστυχώς βλέπουμε να υπάρχουν προσωπικές επιθέσεις με μια προσπάθεια fake news από πλευράς Μαξίμου. Έχουμε ακούσει τις τελευταίες ημέρες ότι όταν θα αναλάβει ο Κυριάκος Μητσοτάκης την πρωθυπουργία της χώρας θα καταργήσει το δώρο Πάσχα, ότι δεν θέλει τη δέκατη τρίτη σύνταξη και αυτό το οποίο διαδίδεται από χθες από το Μαξίμου είναι ότι θα επιβάλει και επταήμερη εργασία και θα καταργήσει το οκτάωρο! Είναι ξεκάθαρο ότι πρόκειται για μια αξιοθρήνητη προσπάθεια από πλευράς Μαξίμου να διακινήσει fake news σε σχέση με αυτά τα οποία έχει πει ο Πρόεδρος της Νέας Δημοκρατίας. Αυτό, κυρίες και κύριοι συνάδελφοι, δεν μας προκαλεί καμμία έκπληξη, γιατί την ώρα που αυτή η Κυβέρνηση κόβει τη δωδέκατη σύνταξη, εφόσον προχωρήσουμε στη μείωση του αφορολογήτου, βαπτίζουν για άλλη μια φορά δέκατη τρίτη σύνταξη ένα έκτακτο επίδομα το οποίο δίδεται. Θυμίζω ότι και τον Δεκέμβριο του 2018 και τον Δεκέμβριο 2017 πάλι αυτό το έκτακτο επίδομα είχε βαπτιστεί ως δέκατη τρίτη σύνταξη. Είναι η τρίτη φορά που βαφτίζεται δέκατη τρίτη σύνταξη. Νομίζω ότι πλέον ο ελληνικός λαός έχει καταλάβει ότι πρόκειται για μια πολύ μεγάλη κοροϊδία από πλευράς ΣΥΡΙΖΑ. Δεν μας προκαλεί καμμία εντύπωση, γιατί είναι αυτή η Κυβέρνηση η οποία έκοψε το ΕΚΑΣ και βεβαίως είναι μια Κυβέρνηση στη διακυβέρνηση της οποίας οι ευέλικτες μορφές εργασίας έχουν καταστεί κυρίαρχες. Δεν πρέπει να ξεχνάμε ότι αυτή τη στιγμή, δυστυχώς, ένας στους τρεις Έλληνες αμείβεται με 332 ευρώ, στην ουσία χαμηλότερα ακόμα και από το επίδομα ανεργίας. Όμως, αυτή τη φορά, κυρίες και κύριοι συνάδελφοι, ο μηχανισμός λάσπης της Κυβέρνησης και του κ. Τσίπρα νομίζω ότι προχώρησε σε μια πρωτοφανή γκάφα, καθώς η επιχειρησιακή σύμβαση εργασίας στην οποία έκανε αναφορά ο κ. Μητσοτάκης και η οποία προβλέπει την επταήμερη λειτουργία και όχι επταήμερη εργασία του κάθε εργαζόμενου, είναι της εταιρείας «ΠΑΠΑΣΤΡΑΤΟΣ». Είναι μια σύμβαση η οποία φέρει την υπογραφή της κ. Αχτσιόγλου και δεν πρέπει να το ξεχνάμε. Αυτό που στην πραγματικότητα συμβαίνει είναι ότι οι εργαζόμενοι στη συγκεκριμένη εταιρεία εργάζονται τελικά τριάντα επτάμισι ώρες αντί για σαράντα ώρες, λαμβάνουν επιπλέον δεκαοκτώ μέρες αδείας και αυτά χωρίς να έχει μειωθεί το εισόδημά τους. Βεβαίως, αντί να συζητάμε σήμερα πώς αυτό το εργασιακό μοντέλο θα μπορούσε να έχει εφαρμογή και σε άλλες περιπτώσεις, αφού βλέπουμε ότι όχι μόνο δεν οδηγεί στη μείωση του μισθού, αλλά ίσα - ίσα στην αύξηση και των αριθμών και των ημερών αδείας και στην αύξηση της απασχόλησης, αντί να διευκολύνουμε επενδύσεις ώστε να διασωθούν περαιτέρω θέσεις εργασίας πλήρους απασχόλησης, δυστυχώς για άλλη μια φορά ασχολούμαστε με μία απεγνωσμένη προσπάθεια από πλευράς ΣΥΡΙΖΑ, που δυστυχώς δεν διστάζει να καταγγείλει αυτά τα οποία οι ίδιοι έχουν υπογράψει και εφαρμόσει. Δυστυχώς, κυρίες και κύριοι συνάδελφοι, αυτή η προσπάθεια του ΣΥΡΙΖΑ δεν πρόκειται να πλήξει τη Νέα Δημοκρατία, γιατί το μόνο που κάνετε στην ουσία είναι να καταστρέφετε κάθε υγιές κύτταρο από το μέλλον αυτού του τόπου. Μάλιστα, το υπαρκτό παράδειγμα το οποίο ανέφερε ο Πρόεδρος της Νέας Δημοκρατίας, δεν μπορεί να το κάνει καμμία επιχείρηση, αν επανέλθει το προηγούμενο καθεστώς, το οποίο στην ουσία οδήγησε στην ανεργία πάρα πολλούς από τους εργαζόμενους. Σήμερα νομίζω ότι είναι προοδευτικό να δίνουμε τη δυνατότητα στους εργαζόμενους και τις επιχειρήσεις να διαπραγματεύονται το μέλλον τους, να το συναποφασίζουν και βεβαίως να υπάρχει και η έγκριση από το αντίστοιχο Υπουργείο Εργασίας, όπως συνέβη και στην περίπτωση την οποία σας ανέφερα. Όλα αυτά εντάσσονται σε ένα γενικότερο σχέδιο από πλευράς ΣΥΡΙΖΑ εν όψει ευρωεκλογών, γιατί είδαν την αποτυχία τους - για παράδειγμα - με την σκανδαλολογία. Θυμίζω το σκάνδαλο «NOVARTIS», το οποίο σύμφωνα με τον κ. Παπαγγελόπουλο ήταν το μεγαλύτερο σκάνδαλο της Μεταπολίτευσης. Κατέληξε σε ένα πολύ μεγάλο φιάσκο με βάση και τις αποφάσεις της δικαστικής αρχής. Απέτυχε από ό,τι φαίνεται η παροχολογία της Κυβέρνησης και κατάλαβε ο ελληνικός λαός, όλοι οι Έλληνες και οι Ελληνίδες ότι αυτά τα οποία δίδονται πίσω, είναι το ένα δέκατο - ένα κλάσμα - σε σχέση με αυτά που τους πήρε η παρούσα Κυβέρνηση με τα μέτρα λιτότητας που επέβαλε το αχρείαστο τρίτο μνημόνιο. Τώρα βλέπουμε στην ουσία μια προσπάθεια της πολιτικής ατζέντας από πλευράς Κυβέρνησης, από τη στιγμή που όλα τα προηγούμενα έχουν αποτύχει. Όσον αφορά το θέμα της σύμβασης του αεροδρομίου, είναι θετικό ότι αντιλαμβανόμαστε όλοι σε αυτή την Αίθουσα την ανάγκη να δημιουργηθεί ένα νέο αεροδρόμιο στο Ηράκλειο, προκειμένου να ανταποκριθούμε στις υψηλές τουριστικές απαιτήσεις που έχει η Κρήτη. Βεβαίως, αν συνυπολογίσουμε σε αυτή την επένδυση μια σειρά από άλλες, όπως τον βόρειο οδικό άξονα, την αξιοποίηση του λιμένα του Ηρακλείου, μέχρι και τη δημιουργία μεγάλων τουριστικών επενδύσεων και τις προοπτικές που υπάρχουν για την υλοποίηση μονάδων επεξεργασίας απορριμμάτων, πιστεύουμε ότι η Κρήτη μπορεί να αποτελέσει και να προσελκύσει προορισμό επενδύσεων που αγγίζουν τα 7 δισεκατομμύρια ευρώ και πραγματικά να μετατραπεί σε ένα ισχυρό αναπτυξιακό μοντέλο. Βεβαίως, βασική προϋπόθεση για να συμβεί αυτό είναι να μη λιμνάσουν για άλλη μια φορά οι μεγάλες επενδύσεις στο νησί. Θα κάνω μια πολύ σύντομη αναφορά στις επιφυλάξεις που εκφράστηκαν γι' αυτό το έργο και δεν είναι καινούργιες. Υπήρξαν κάποιες φωνές που μιλούν για ένα αεροδρόμιο που ενδεχομένως να μην ωφελήσει τελικά την Κρήτη. Κάποιοι τουριστικοί πράκτορες μίλησαν για ένα ακριβό αεροδρόμιο, όχι μόνο λόγω των αυξημένων τελών αλλά και λόγω της απόστασης και του κόστους των πτήσεων, που θα πληρώσουν τελικά οι επιβάτες και οι Κρητικοί. Υπήρξαν κάποιες άλλες φωνές που λένε ότι θα υπάρξει περιβαλλοντική επιβάρυνση στην περιοχή και μάλιστα ως εναλλακτική πρόταση λέγανε ότι με το ένα τέταρτο του κόστους, που υπολογίζουν και το Καστέλι, θα μπορούσαμε να φτιάξουμε τον λοξό διάδρομο - όπως ακούστηκε εδώ - στο αεροδρόμιο «ΝΙΚΟΣ ΚΑΖΑΝΤΖΑΚΗΣ» και να αναβαθμίσουμε το υπάρχον αεροδρόμιο, ώστε να δεχτεί τους τουρίστες που υπολογίζουμε για το Καστέλι. Αυτό που θέλω να επισημάνω σήμερα είναι ότι όταν φτιάχνει ένα τέτοιο έργο υποδομής κανείς θα πρέπει να κοιτάει πολύ μπροστά. Γνωρίζουμε πολύ καλά ποια είναι σήμερα η κατάσταση του αεροδρομίου του Ηρακλείου. Παρά τις όποιες προσπάθειες αναβάθμισης, το «ΝΙΚΟΣ ΚΑΖΑΝΤΖΑΚΗΣ» δεν είναι το αεροδρόμιο το οποίο αυτή τη στιγμή έχει τη δυνατότητα να εξυπηρετήσει την Κρήτη και το Ηράκλειο ως κεντρική πύλη εισόδου για το νησί. Τους ίδιους προβληματισμούς - θυμίζω - κάποτε είχαν εκφράσει και όταν συζητούσαν σε αυτή την Αίθουσα το θέμα του καινούργιου αεροδρομίου στην Αθήνα. Υπήρχαν μάλιστα φωνές που έλεγαν ότι δεν πρέπει να φύγει το αεροδρόμιο του Ελληνικού και μια χαρά είναι, να το αναβαθμίσουμε και αυτό. Η πραγματικότητα όμως είναι ότι οι παλιές υποδομές, όπως αυτές, δυστυχώς, τελικά δεν μπορούν να ανταποκριθούν στις σύγχρονες ανάγκες, όταν μιλάμε με ορίζοντα δεκαετιών. Και η Κρήτη είναι απολύτως εξαρτημένη από τα αεροδρόμιά της ως πύλη εισόδου για τη συντριπτική πλειοψηφία των επισκεπτών που έρχονται στο νησί μας. Συνεπώς ένα υπερσύγχρονο αεροδρόμιο, όπως αυτό που σχεδιάζεται στο Καστέλι, μακροπρόθεσμα είναι απολύτως απαραίτητο για την Κρήτη. Παρά τις όποιες επιφυλάξεις οι οποίες υπάρχουν κατά νου, δεν μπορούμε παρά να δεχθούμε ότι οι εναλλακτικές λύσεις οι οποίες προκρίνονται είναι ικανοποιητικές. Βεβαίως, κύριοι Υπουργοί, στα χρονοδιαγράμματα δεν τα πάτε καλά. Όσον αφορά το αεροδρόμιο στο Καστέλι, καταθέτω για τα Πρακτικά αυτό που είχατε πει, ότι θα ξεκινήσει το 2017 και θα υλοποιηθεί την επόμενη πενταετία, όπως είχε ειπωθεί κατά την επίσκεψη μάλιστα του Πρωθυπουργού στις 20-12-2016 στο νησί. Δυστυχώς κάτι αντίστοιχο ισχύει και για τον ΒΟΑΚ. Καταθέτω επίσης ένα έγγραφο, όπου σε μια αντίστοιχη επίσκεψη του Πρωθυπουργού τον Ιούνιο του 2016 είπε ότι το 2018 ξεκινούν τα έργα στον ΒΟΑΚ και θα είναι έτοιμος το 2023. Άρα, όσον αφορά τα χρονοδιαγράμματα, δυστυχώς και εσείς δεν ξεφύγατε από τον κανόνα των προηγούμενων κυβερνήσεων και υπήρχε καθυστέρηση, την οποία φαντάζομαι ότι στην ομιλία σας θα μας εξηγήσετε. [[Στο σημείο αυτό ο Βουλευτής κ. Ιωάννης Κεφαλογιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κυρία Πρόεδρε, καταλήγω με τις τροπολογίες και τις θέσεις της Νέας Δημοκρατίας επ' αυτών. Αναφορικά με τη με γενικό αριθμό 2160 και ειδικό 60 του Υπουργείου Υποδομών, θεωρούμε υπερβολική και εντελώς αυθαίρετη την παράταση των δεκαέξι μηνών. Αν ήταν μικρότερη η παράταση, όπως είναι οι έξι μήνες, εμείς θα ήμασταν θετικοί. Παρ' όλα αυτά, επειδή είναι αναγκαία, θα ψηφίσουμε «ΠΑΡΩΝ» στη συγκεκριμένη τροπολογία. Όσον αφορά την τροπολογία με γενικό αριθμό 2164 και ειδικό 63, με την οποία καταργείται ο περιορισμός των καταβαλλόμενων από τη δεύτερη θέση αποδοχών σε ποσοστό 30%, θεωρούμε ότι πρόκειται για μια ξεκάθαρη εξυπηρέτηση σε συγκεκριμένους δικαστικούς λειτουργούς που κατέχουν μόνιμη θέση ΔΕΠ, η οποία δυστυχώς είναι τόσο «φωτογραφική» και έχει αναδρομική ισχύ, που φαίνεται ότι κάνετε συγκεκριμένη εξυπηρέτηση σε κάποιους από τους δικαστικούς λειτουργούς. Γι' αυτόν τον λόγο εμείς θα είμαστε αρνητικοί. Όσον αφορά την τροπολογία με γενικό αριθμό 2162 και ειδικό 61, που φέρνει ο κ. Βασιλειάδης, όπως ανέφερε και ο εισηγητής μας κ. Μπουκώρος και η κ. Καραμανλή, είμαστε αρνητικοί. Όσον αφορά την τροπολογία με γενικό αριθμό 2166 και ειδικό 64, θα είμαστε θετικοί, παρ' ότι, κύριε Υπουργέ, θεωρούμε ότι υπάρχουν κάποιες διακρίσεις όσον αφορά τα νομικά πρόσωπα που αποτελούν μέλη των συνεταιρισμών. Βεβαίως, ενώ θεωρητικώς πρόκειται για μια φορολογική ελάφρυνση των μελών των φυσικών προσώπων, δυστυχώς στην πράξη αυτό δεν έχει κανένα αποτέλεσμα, γιατί ξέρετε πολύ καλά ότι αντί να κάνουν οι αγροτικοί συνεταιρισμοί διανομή των εμπορικών πλεονασμάτων, αυτά τα τοποθετούν για τις εκκαθαρίσεις των μελών τους. Όσον αφορά την τροπολογία με γενικό αριθμό 2167 και ειδικό 65 θα είμαστε θετικοί. Όσον αφορά τις βουλευτικές τροπολογίες, στην τροπολογία με γενικό αριθμό 2168 και ειδικό 66 ψηφίζουμε «ΠΑΡΩΝ». Αντιστοίχως είχαμε ψηφίσει και στο αντίστοιχο νομοσχέδιο. Βεβαίως εδώ είναι ιδιαίτερα ενδιαφέρον να δει κανείς ότι, όπως και σε άλλες τροπολογίες, τις οποίες ανέφερα, τροποποιείτε δικούς σας νόμους και αυτό δείχνει δυστυχώς μία πρακτική κακής νομοθέτησης από πλευράς ΣΥΡΙΖΑ. Μέσα σε ενάμιση χρόνο έρχεστε εσείς οι ίδιοι, είτε μέσω τροπολογίας βουλευτικής είτε υπουργικής, και διορθώνετε δικούς σας νόμους. Άρα, είτε όταν νομοθετούσατε εκείνη τη στιγμή νομοθετούσατε με λάθος τρόπο ή έρχεστε τώρα εκ των υστέρων και για κάποιους λόγους εξυπηρετείτε κάποια άλλα συμφέροντα δικά σας, τα οποία δυστυχώς αυτή τη στιγμή φαίνεται ότι δεν μπορούμε να αντιληφθούμε στην πλήρη τους μορφή. Στην τροπολογία με γενικό αριθμό 2170 και ειδικό 68 επίσης ψηφίζουμε «ΟΧΙ». Τέλος, στην τροπολογία με γενικό αριθμό 2171 και ειδικό 69 πάλι ψηφίζουμε «ΟΧΙ». Είναι ένας νόμος πάλι δικός σας ο οποίος ψηφίστηκε το 2016, τον οποίο έρχεστε σήμερα να τον τροποποιήσετε. Σε κάθε περίπτωση θα έχει την αρνητική μας ψήφο. Σας ευχαριστώ πολύ.
Ευχαριστούμε. Τον λόγο έχει τώρα ο κ. Μανιάτης, Κοινοβουλευτικός Εκπρόσωπος της Δημοκρατικής Συμπαράταξης.
Κυρίες και κύριοι Βουλευτές, ο εισηγητής μας, ο Βασίλης Κεγκέρογλου, Βουλευτής Ηρακλείου και Γραμματέας της Κοινοβουλευτικής Ομάδας της Δημοκρατικής Συμπαράταξης, με πολύ καθαρό και εναργή τρόπο τεκμηρίωσε γιατί εμείς θα υπερψηφίσουμε αυτή τη σύμβαση. Είναι μία σύμβαση η οποία αφορά σε ένα έργο, στο νέο αεροδρόμιο Καστελίου, που θα βοηθήσει αποφασιστικά στη βελτίωση και την ανάπτυξη του τουρισμού. Προσωπικά γνωρίζω από πρώτο χέρι ότι ο Βασίλης Κεγκέρογλου ήταν δίπλα στο έργο από την πρώτη στιγμή. Βεβαίως υπενθυμίζουμε για άλλη μία φορά ότι, όπως συμβαίνει σε όλα τα μεγάλα έργα, τα έργα αυτά δεν ξεκινούν ποτέ στη θητεία μιας κυβέρνησης και δεν τελειώνουν στη θητεία της ίδιας κυβέρνησης. Το έργο αυτό έτσι κι αλλιώς ως προς τις βασικές του προδιαγραφές ξεκίνησε ουσιαστικά το 2011 με τον μεγάλο διαγωνισμό που προκηρύχθηκε τότε, πάνω στον οποίο βασίστηκε και ο διαγωνισμός, τη σύμβαση του οποίου ερχόμαστε τώρα να κυρώσουμε. Σημειώνω, όμως, ιδιαίτερα τις παρατηρήσεις του Βασίλη Κεγκέρογλου αναφορικά με τα μέτρα που πρέπει να παρθούν, ώστε να αποφύγουμε μία επανάληψη της τραγικής εξέλιξης που έχει επί ΣΥΡΙΖΑ το αεροδρόμιο του Ελληνικού, ταυτόχρονα να φροντίσουμε ώστε με το ειδικό χωροταξικό που πρέπει να αναπτυχθεί, να προλάβουμε πιθανές αρνητικές εξελίξεις και στις δύο περιοχές, και στο αεροδρόμιο του Ηρακλείου και στο Καστέλι, και, βεβαίως, να ολοκληρωθούν απολύτως οι πρόδρομες εργασίες - και αναφέρομαι τόσο στις απαλλοτριώσεις που πρέπει επιτέλους να ολοκληρωθούν όσο και στις υπόλοιπες πρόδρομες εργασίες. Τώρα αξιοποιώντας τη δυνατότητα που δίνει ο Κανονισμός της Βουλής, ο Κοινοβουλευτικός Εκπρόσωπος να αναφέρεται σε θέματα της ευρύτερης πολιτικής συγκυρίας, θα μου επιτρέψετε να σας πω σε τι δεν θα αναφερθώ, αλλά και να σας πω και πού θα επικεντρώσω τα υπόλοιπα λεπτά της τοποθέτησής μου. Δεν θα μιλήσω για τα περίπου 7.500 ευρώ που κλέβει η σημερινή Κυβέρνηση από τους χαμηλοσυνταξιούχους λόγω της μείωσης έως εξαφάνισης του ΕΚΑΣ κατά τα τεσσεράμισι χρόνια διακυβέρνησης του ΣΥΡΙΖΑ. Προσπαθεί τώρα να υποκαταστήσει αυτές τις 7.500 χιλιάδες του ΕΚΑΣ με τα 500 ευρώ, το προεκλογικό επίδομα που δίνει στους συνταξιούχους που έχουν έως 7.000 ευρώ ετήσιο εισόδημα. Δεν θα μιλήσω για τα 55 δισεκατομμύρια ευρώ επιπλέον ληξιπρόθεσμα χρέη των πολιτών προς το δημόσιο, εφορίες και ασφαλιστικά ταμεία, που γεννήθηκαν, δημιουργήθηκαν και συσσωρεύτηκαν επί ΣΥΡΙΖΑ. Δεν θα μιλήσω για τα 900 εκατομμύρια ευρώ που έχει επισωρεύσει η πολιτική ΣΥΡΙΖΑ στη ΔΕΗ στη μεγαλύτερη εταιρεία των Βαλκανίων ούτε βεβαίως για την μείωση της χρηματιστηριακής της αξίας από 2,5 δισεκατομμύρια ευρώ το 2014 σε μόλις 300 εκατομμύρια σήμερα. Όπως, επίσης, δεν θα αναφερθώ στις τραγικές εξελίξεις και τους αδιανόητους χειρισμούς που κάνει η σημερινή Κυβέρνηση τόσο στα θέματα της ηλεκτρικής διασύνδεσης της Κρήτης με την ηπειρωτική χώρα, κυρίως την Αττική - μιλώ για τη μεγάλη διασύνδεση - όσο και στην ανυπαρξία οποιασδήποτε πρωτοβουλίας για τις έρευνες υδρογονανθράκων νότια της Κρήτης, που θα αναβαθμίσουν γεωστρατηγικά το νησί. Όμως πριν περάσω στα θέματα για τα οποία θέλω να τοποθετηθώ, δεν μπορώ παρά να χαρακτηρίσω ως γραφικό τον, κατά δήλωσή του, άθεο κ. Τσίπρα, ο οποίος χθες δήλωσε ότι μέσω της ιδεολογίας του είναι πάρα πολύ κοντά στον χριστιανισμό. Μετά τα κεριά στους επιτάφιους και στις αναστάσεις τώρα έχουν αρχίσει διάφοροι συριζαίοι απανταχού της Ελλάδος, να σταυροκοπιούνται μετά την δήλωση του κ. Τσίπρα. Αγαπητές κι αγαπητοί συνάδελφοι, πριν λίγες ώρες η Πρόεδρος του ΠΑΣΟΚ και του Κινήματος Αλλαγής, η Φώφη Γεννηματά, μαζί με στελέχη του Κινήματος επισκέφθηκε τη Γενική Γραμματεία Πολιτικής Προστασίας, δέκα μήνες μετά την καταστροφή στο Μάτι, τους εκατόν δυο καμένους συνανθρώπους μας, προκειμένου να δει η κ. Γεννηματά από πρώτο χέρι, πού βρίσκεται η προετοιμασία της χώρας, δεδομένου ότι έχει ήδη ξεκινήσει η νέα αντιπυρική περίοδος. Στις δηλώσεις της είπε αυτό που φοβόμασταν όλοι ότι συμβαίνει. Όλες οι εξαγγελίες του Πρωθυπουργού είναι γράμμα κενό περιεχομένου. Δυστυχώς δεν έχει γίνει τίποτε. Το μόνο που έχει γίνει, είναι η δημοσιοποίηση ενός νομοσχεδίου περί μελλοντικής πιθανής τροποποίησης της Γενικής Γραμματείας Πολιτικής Προστασίας, που προφανώς δεν πρόκειται να προλάβει ούτε το φετινό καλοκαίρι ούτε πολύ περισσότερο τη σημερινή διακυβέρνηση του ΣΥΡΙΖΑ. Η σημερινή Κυβέρνηση όμως - όσο μπορούμε, έστω και τώρα κρούουμε τον κώδωνα του κινδύνου - δεν έχει αξιοποιήσει καθόλου τα ευρωπαϊκά κονδύλια. Δεν έχει αξιοποιήσει την κοινοτική πρωτοβουλία για τον μηχανισμό Πολιτικής Προστασίας, τον μηχανισμό rescEU, όπου και εδώ ήταν σημαντική συμβολή του ΠΑΣΟΚ και του Κινήματος Αλλαγής μέσω του Ευρωβουλευτή Νίκου Ανδρουλάκη, που ήταν ο εισηγητής των ευρωσοσιαλιστών. Στο τέλος θα φτάσουμε για άλλη μία φορά να βασιστούμε στο φιλότιμο και την υπερπροσπάθεια που θα καταβάλλουν οι πυροσβέστες και οι διάφοροι άλλοι αρμόδιοι φορείς. Άκουσα όμως, αγαπητοί συνάδελφοι, με έκπληξη τον εισηγητή του ΣΥΡΙΖΑ στη σημερινή σύμβαση, να ζητά τροποποίησή της για το αεροδρόμιο των Σπάτων. Σας θυμίζω ότι την σύμβαση αυτή για το αεροδρόμιο των Σπάτων, κύριε παριστάμενε Υπουργέ Υποδομών και Μεταφορών, την φέρατε εσείς εδώ. Εμείς την καταψηφίσαμε, γιατί είναι μία σύμβαση - σκάνδαλο. Τώρα βλέπω ότι ο εισηγητής σας ζητά να τροποποιηθεί μία σύμβαση που - πριν λίγους, ελάχιστους μήνες - φέρατε εσείς, προκειμένου να υπάρξει αλλαγή στα ανταποδοτικά τέλη. Αναφέρομαι στο σκάνδαλο του αεροδρομίου των Σπάτων, διότι δεν έχουμε πάρει ακόμη απάντηση για τα 600 εκατομμύρια ευρώ που είχατε σκοπό να χαρίσετε στους ιδιώτες μετόχους του αεροδρομίου και ευτυχώς σας σταμάτησε η Ευρωπαϊκή Επιτροπή Ανταγωνισμού. Ήσασταν, κύριε Υπουργέ, ένας εκ των πέντε υπουργών της διυπουργικής επιτροπής στρατηγικών επενδύσεων, που υπογράψατε για να εισπράξει το ελληνικό δημόσιο 480 εκατομμύρια ευρώ. Βεβαίως ήρθε η απάντηση από την Ευρωπαϊκή Επιτροπή Ανταγωνισμού, που σας είπε ότι κατ' ελάχιστον οφείλετε να εισπράξετε 1.100.000.000. Ασμένως και ο ιδιώτης μέτοχος και εσείς αποδεχθήκατε την κατά 600 εκατομμύρια παραπάνω αξία της σύμβασης παραχώρησης των είκοσι ετών. Ποια είναι η πολιτική απάντηση σε αυτό το σκάνδαλο που διεπράχθη; Απλώς δεν ολοκληρώθηκε, γιατί δεν σας επέτρεψαν οι, κατά δηλώσεις του Πρωθυπουργού, «τεχνοκράτες των Βρυξελλών», τους οποίους δεν παίρνει χαμπάρι ο δίπλα στον λαό Πρωθυπουργός κ Τσίπρας. Μακάρι τέτοιοι τεχνοκράτες να μας προστατεύουν από πολιτικούς σαν τον κ. Τσίπρα. Όμως, αγαπητέ κύριε Υπουργέ - επειδή είναι θέμα της αρμοδιότητάς σας και δεν αντέχω, κυρία Πρόεδρε - , θα σχολιάσω ότι σε μία σύμβαση για το αεροδρόμιο του Καστελίου, κατατέθηκε ένα νομοσχέδιο για το ποδοσφαιρικό πρωτάθλημα με τη μορφή τροπολογίας, και το αποδεχόμαστε σαν να μην τρέχει τίποτα, χωρίς καμμία συζήτηση, καμμία διαβούλευση, ουσιαστικά χωρίς καμμία γνώση των άμεσα ενδιαφερομένων περί τίνος πρόκειται. Αυτό που όμως έχει σημασία και σχετίζεται με τον παριστάμενο κύριο Υπουργό, είναι αυτό που περιήλθε πρόσφατα σε γνώση μου για το άλλο σκάνδαλο το σκάνδαλο του Θριάσιου. Θα καταθέσω τρία απόρρητα, εμπιστευτικά έγγραφα, για τα δύο εκ των οποίων έχω ήδη ζητήσει απαντήσεις από τον αξιότιμο κύριο Υπουργό και δεν έχω λάβει απάντηση σε ερωτήσεις που έχω καταθέσει. Ελπίζω σήμερα να λάβω. Έγγραφο πρώτο ημερομηνία 27 Δεκεμβρίου 2018, Επείγον - Εμπιστευτικό. ΟΣΕ, υπογραφή ο Διευθύνων Σύμβουλος Παναγιώτης Θεοχάρης, προς Υπουργό Σπίρτζη, Πρωθυπουργό Τσίπρα και πέντε - έξι άλλους Υπουργούς. Τι λέει ο Διευθύνων Σύμβουλος του ΟΣΕ πριν τεσσερισήμισι μήνες από σήμερα; Λέει ότι για το Θριάσιο η σύμβαση που υπέγραψε η ΤΡΑΙΝΟΣΕ με την ΓΑΙΑΟΣΕ είναι παράνομη και αφαιρεί ιδιοκτησία και δικαιώματα από τον ΟΣΕ το συγκεκριμένο ιδιωτικό συμφωνητικό, και μάλιστα σημειώνει «πέραν της ακυρότητας, με τον όρο αυτό προκαλέσατε αθέμιτο ανταγωνισμό και προχωρήσατε σε κατευθείαν παραβίαση των διατάξεων περί δημοσίων συμβάσεων και των κανόνων του ανταγωνισμού» και κλείνει σε μία από τις τελευταίες παραγράφους: «Προκαλείται ζημία στη δημόσια περιουσία, περιορίζονται ουσιωδώς και παρεμποδίζονται οι δραστηριότητες του ΟΣΕ» κ.λπ.. Υπογράφει ο διορισμένος από τον ΣΥΡΙΖΑ διευθύνων σύμβουλος του ΟΣΕ. Την επόμενη μέρα έγγραφο της ΤΡΑΙΝΟΣΕ υπογεγραμμένο επίσης από τον Διευθύνοντα Σύμβουλο της ΤΡΑΙΝΟΣΕ, καθηγητή Φίλιππο Τσαλίδη, σε απάντηση του προηγούμενου εγγράφου του ΟΣΕ προς τους ίδιους παραλήπτες, Τσίπρα, Σπίρτζη και άλλους Υπουργούς, τονίζει ότι: Αυτά που σας είπε χθες ο ΟΣΕ είναι πράγματα επικίνδυνα και κινδυνεύει η ιδιωτικοποίηση της ΤΡΑΙΝΟΣΕ και, μάλιστα, κινδυνεύει όλη η διαδικασία για τη διαγραφή των χρεών του ΟΣΕ. Τα δύο αυτά έγγραφα, αγαπητοί συνάδελφοι, τα έχω καταθέσει εδώ και αρκετές εβδομάδες στον κύριο Υπουργό και περιμένω μια απάντηση στα ερωτήματα που τίθενται από ανθρώπους διορισμένους από τον ΣΥΡΙΖΑ. Δεν έχω πάρει καμμία απάντηση. Ελπίζω σήμερα να την πάρω. Πρόσφατα περιήλθε σε γνώση μου ένα ακόμη έγγραφο, από την Ευρωπαϊκή Επιτροπή Ανταγωνισμού τώρα πια, πάλι για το σκάνδαλο του Θριάσιου. Είναι αυτό το έγγραφο. Περιλαμβάνει τριάντα τέσσερις ερωτήσεις προς την ελληνική Κυβέρνηση, για το πώς προχώρησε σε αυτή τη σύμβαση. Ανάμεσα στα άλλα σας διαβάζω ενδεικτικά τι λέει και θα το καταθέσω. Προχωρήσατε σε ανοιχτό διεθνή διαγωνισμό και ο διαγωνισμός ήταν μόνο στην ελληνική γλώσσα. Γιατί όχι και σε μία άλλη ξένη γλώσσα; Αυτό δεν σημαίνει περιορισμό της διαφάνειας και της διεθνικότητας του διαγωνισμού; Επίσης παρακάτω λέει: Προχωρήσατε και νοικιάσατε υποδομές σε ανθρώπους που θα κάνουν Logistics - εφοδιαστική αλυσίδα - όμως ταυτόχρονα τους δώσατε το δικαίωμα να τα επινοικιάσουν, δηλαδή να κάνουν real estate, κάτι που δεν ήταν προφανές από τον διαγωνισμό. Ρωτά επίσης: Γιατί για εξήντα χρόνια η σύμβαση που υπογράψατε; Συνεχίζει το έγγραφο, με την ευγενική και διπλωματική γλώσσα των Βρυξελλών, λέγοντας: Αυτή η διάρκεια φαίνεται να είναι σχετικά μεγάλη για τέτοιου είδους συμφωνίες. Άλλο ερώτημα που θέτει. Προχωρήσατε σε έναν διαγωνισμό με μία εκτίμηση της αξίας του οικοπέδου του 2006 όχι του 2016. Και ο διαγωνισμός ξεκίνησε το 2015 και ολοκληρώθηκε το 2018-2019. Πού ξέρουμε ότι οι αξίες αυτές είναι αληθείς; Κύριε Υπουργέ, απαντήσατε σε αυτό το έγγραφο της Επιτροπής Ανταγωνισμού; Τα καταθέτω για τα Πρακτικά. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αγαπητές και αγαπητοί συνάδελφοι, χθες ο Πρωθυπουργός κ. Αλέξης Τσίπρας από τη Λευκάδα μάς είπε ότι κουράστηκε. Είναι ξέρετε ο κουρασμένος β΄ Πρωθυπουργός, γιατί υπάρχει κι ο κουρασμένος α΄ Πρωθυπουργός, που ξέρουμε ποιος είναι. Ο κουρασμένος β΄ Πρωθυπουργός, κ. Τσίπρας, κουράστηκε να εγκαινιάζει έργα σε διάφορες περιοχές της Ελλάδας. Ξέχασε όμως να πει ότι τα έργα αυτά είναι έργα του ΠΑΣΟΚ. Ειδικά για το Νοσοκομείο της Λευκάδας που εγκαινίασε ο κουρασμένος β΄ Πρωθυπουργός, κ. Τσίπρας, οφείλω να του υπενθυμίσω ότι το έργο αυτό, το Νοσοκομείο της Λευκάδας, είναι έργο του Ανδρέα Λοβέρδου, που ως Υπουργός Υγείας το ξεκίνησε, το «έτρεξε» κι έρχεται σήμερα με σημαντική καθυστέρηση να το εγκαινιάσει ο κ. Τσίπρας. Και πολύ περισσότερο που, σύμφωνα με τις καταγγελίες της ΠΟΕΔΗΝ, έγινε άρον άρον αυτή η μεταφορά των ασθενών με πλήρη διαφωνία του Διευθυντή της Παθολογικής Κλινικής του παλιού Νοσοκομείου της Λευκάδας, ο οποίος είπε ότι πιθανόν να κινδυνεύει η υγεία των ασθενών. Αλλά όλα έπρεπε να υπακούσουν στις προεκλογικές εξαγγελίες του κ. Τσίπρα. Ο κύριος Πρωθυπουργός προετοιμάζεται, μαθαίνω, να εγκαινιάσει και άλλο έργο του ΠΑΣΟΚ, ξανά νοσοκομείο, το Νοσοκομείο της Χαλκίδας. Τουλάχιστον η Νέα Δημοκρατία όταν εγκαινίαζε έργα του ΠΑΣΟΚ, είχε την στοιχειώδη ευπρέπεια να καλεί τον προηγούμενο Υπουργό ή τους προηγούμενους Υπουργούς που «έτρεξαν» το έργο. Εδώ έχουμε και πλήρη αστική, αν το θέλετε, απρέπεια, διότι ο κ. Τσίπρας αντί να δώσει συγχαρητήρια στον Ανδρέα Λοβέρδο, σε ποιον λέτε ότι έδωσε συγχαρητήρια; Στον Παύλο Πολάκη ο οποίος έκανε ελαχιστότατα για την υλοποίηση του Νοσοκομείου της Λευκάδας. Διότι το 2015 όταν παραλάβατε το έργο, ήταν σε πολύ μεγάλο βαθμό έτοιμο.
Ελάτε, κύριε Μανιάτη, ολοκληρώστε.
Τελειώνοντας, λοιπόν, να ξεκαθαρίσουμε ότι από τη δική μας πλευρά, εμείς θα σεβαστούμε απόλυτα αυτό που ο ελληνικός λαός θα αποφασίσει στις επόμενες ευρωπαϊκές εκλογές. Και οι επόμενες ευρωπαϊκές εκλογές θα είναι η μεγάλη έκπληξη και για τον ΣΥΡΙΖΑ και για τη Νέα Δημοκρατία, δυσάρεστη έκπληξη, γιατί θα είναι πολύ ενισχυμένο το Κίνημα Αλλαγής. Ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και τέσσερις εκπαιδευτικοί συνοδοί τους από ιταλικά σχολεία. Η Βουλή τούς καλωσορίζει.
Κυρία Πρόεδρε, μπορώ να έχω τον λόγο για τριάντα δευτερόλεπτα;
Για να απαντήσετε στον κ. Μανιάτη;
Όχι, κυρία Πρόεδρε.
Για ένα λεπτό, κύριε συνάδελφε.
Ευχαριστώ. Επειδή βρισκόμουν στην επαρχία μου στη Μεσσηνία, θα ήθελα να πω - για την τροπολογία που καταθέτετε για το ζήτημα του αθλητισμού και την αναδιάρθρωση - ότι για ψηφοθηρικούς λόγους ακούσαμε πράγματα και από τον καλό συνάδελφο του Βόλου και από πολλούς συναδέλφους - καθαρά για ψηφοθηρικούς λόγους - για τις ομάδες. Και θα ήθελα να απαντήσω και να στηρίξω την τροπολογία, λέγοντας ότι αυτό είχε αποφασιστεί από τη Super Leauge, από την ΕΠΟ και από το Υπουργείο Αθλητισμού που δώσαμε τα τηλεοπτικά δικαιώματα για να ξεκινήσουν πέρυσι το πρωτάθλημα. Δεν θα ξεκίναγε κανένα πρωτάθλημα. Ο προγραμματισμός έχει γίνει από την ΕΡΤ και το κονδύλιο είναι καθορισμένο και ανταποδοτικό στην ΕΡΤ, γιατί βάλαμε το ποδόσφαιρο μέσα στο σπίτι κάθε Έλληνα. Είναι, λοιπόν, ανταποδοτικό και έχει βγει ο προγραμματισμός. Το γνώριζαν οι ομάδες από πέρυσι τον Αύγουστο. Αυτό αφορά και εμένα, γιατί και η ομάδα μου, η Καλαμάτα, είναι εκεί, αλλά πρέπει να ξέρουμε τι λέμε εδώ. Η συγκεκριμένη τροπολογία είναι στη σωστή βάση. Είχε αποφασιστεί, γνώριζαν οι περισσότεροι τι γινότανε. Ξαναλέω ότι ο κ. Μπουκώρος έχει τρεις ομάδες εκεί και για ψηφοθηρικούς λόγους έγινε. Ας απαντήσει η Νέα Δημοκρατία και όλα τα κόμματα που έχουν διαφωνία, αν θα ξεκίναγε πέρυσι το πρωτάθλημα. Και ας απαντήσει αν η Football League, η Super League, η ΕΠΟ η ίδια είναι αντίθετη, γιατί δεν μπορείς να είσαι και με τον αστυφύλαξ και με τον χωροφύλαξ. Η τροπολογία είμαστε εμείς - και κλείνω - που ξεκινήσαμε πέρυσι στη λαίλαπα, γιατί δεν είχαν λεφτά καθόλου οι ομάδες να μπουν τα τηλεοπτικά και να ξεκινήσουν τα πρωταθλήματα της Super League, της Football League, γιατί η ανικανότητα των παραγόντων έφτασε το ποδόσφαιρο εδώ που το έφτασε. Θα ήθελα, ολοκληρώνοντας, να πω και κάτι για τον καλό μου συνάδελφό του Κινήματος Αλλαγής. Δεν αφαιρέσαμε το έργο και το ανακοινώσανε. Ο κύριος Πρωθυπουργός είπε για τη στελέχωση του νοσοκομείου για τον κ. Ξανθό και τον κ. Πολάκη. Θα θυμόσαστε τι είπε. Δεν αμφισβητούμε το πότε ξεκίνησε το έργο και πότε υλοποιήθηκε. Να σας πω, όμως, κάτι τελευταίο. Δύο τοκετοί σε τέσσερα χρόνια κοιτάξτε τους τοκετούς που τους πηγαίναν στα ιδιωτικά τώρα. Σας ευχαριστώ πολύ, καλέ συνάδελφε.
Κυρία Πρόεδρε, θα ήθελα τον λόγο.
Έχετε τον λόγο για ένα λεπτό.
Δεν νομίζω, κυρία Πρόεδρε, ότι χρειάζεται να εξηγήσω γιατί ζητώ τον λόγο. Περνάω απευθείας στο θέμα και λέω στον αγαπητό συνάδελφο, ο οποίος απουσίαζε και δεν έχει γνώση του διαλόγου και της συζήτησης που έγινε εδώ, ότι οι αντιρρήσεις της Νέας Δημοκρατίας δεν είναι καθόλου ψηφοθηρικές. Έχουμε σοβαρότατες αντιρρήσεις για τον τρόπο νομοθέτησης, αγαπητέ συνάδελφε, διότι ο Υπουργός σας γνώριζε την πρόταση της γενικής συνέλευσης της ΕΠΟ από τον Αύγουστο του 2018 και είχε όλο το χρόνο εγκαίρως να νομοθετήσει και να μην δει .....
…τις ομάδες.
Δεν σας διέκοψα, σας παρακαλώ πολύ και δεν είναι και προσωπικό αυτό που λέω. Εξηγώ γιατί ακριβώς λέει όχι στην τροπολογία η Νέα Δημοκρατία, γιατί είναι η επιτομή του παραδείγματος της κακής νομοθέτησης. Δημιούργησε όλη τη χρονιά προσδοκίες στις ομάδες, άφησε ο αρμόδιος Υπουργός να ολοκληρωθούν τα πρωταθλήματα, να δούμε τους πρωταθλητές, να δούμε ποιοι υποβιβάζονται, και εκ των υστέρων να νομοθετήσει. Αυτό είναι κακή νομοθέτηση, γι' αυτό και καταψηφίζουμε την τροπολογία, και εμείς θεωρούμε ότι υποκρύπτει και σκοπιμότητες αυτός ο τρόπος τοποθέτησης. Λοιπόν από κει και πέρα, κυρία Πρόεδρε, επιστρέφω τις κατηγορίες περί ψηφοθηρίας, γιατί όπως είπε και η αρμόδια τομεάρχης της Νέας Δημοκρατίας, το συγκεκριμένο Υπουργείο, αγαπητέ συνάδελφε, από τις πολλές παράγκες έχει κάνει πολυκατοικία με παράγκες. Και να σας πω και κάτι άλλο; Μιλάμε για ένα αρμόδιο Υπουργείο που κατόρθωσε το ακατόρθωτο, κατόρθωσε σε αγώνα κεκλεισμένων των θυρών, σε τελικό κυπέλλου τη δεύτερη μεγαλύτερη διοργάνωση της χώρας, να γίνουν επεισόδια χωρίς θεατές. Αυτό δεν έχει ξανασυμβεί.
Το έχετε πει τρεις φορές, κύριε Μπουκώρε.
Η ανικανότητα είναι πλήρης και διαμαρτύρεστε γιατί διαφωνούμε; Να νομοθετείτε σωστά χωρίς σκοπιμότητες και να μη λέτε ότι σας φταίει η Αντιπολίτευση. Κυβερνάτε τεσσεράμισι χρόνια. Ευχαριστώ πολύ.
Τον λόγο έχει ο κ. Ξυδάκης, Κοινοβουλευτικός Εκπρόσωπος του ΣΥΡΙΖΑ για δώδεκα λεπτά.
Ευχαριστώ, κυρία Πρόεδρε. Στο νομοσχέδιο του Υπουργείου Υποδομών και Μεταφορών για την κατασκευή του αεροδρομίου στο Καστέλι Ηρακλείου όλη η συζήτηση διεξήχθη σε ένα κλίμα συμφωνίας με διαφοροποιήσεις, με παρατηρήσεις, αλλά γενικώς όλοι καταλαβαίνουν την ανάγκη αυτού του έργου και τα οφέλη που θα προσκομίσει και στο νησί και στην εθνική οικονομία. Αυτό που έχει ενδιαφέρον είναι οι παράπλευρες πολιτικές συζητήσεις, οι οποίες ασφαλώς γίνονται στο περιθώριο μιας μεγάλης πολιτικής αντιπαράθεσης που έχει ξεσπάσει τις τελευταίες μία - δύο εβδομάδες και αφορά, κυρίω,ς στο πώς πολιτεύεται η κάθε πολιτική δύναμη, πώς διαλέγει να παρουσιάσει το πολιτικό της πρόγραμμα και τη στρατηγική της για τη χώρα ή αν δεν έχει σε ποια λασπομαχία οδηγεί το σύνολο του πολιτικού συστήματος. Εξ όνυχος τον λέοντα. Ο κ. Τασούλας - λείπει - Βουλευτής Ιωαννίνων, μάλλον ένας Βουλευτής οποίος χαρακτηρίζεται από έναν ευπρεπή κοινοβουλευτικό λόγο, αναπαρήγαγε την ανακοίνωση του αθλητικού σωματείου ΠΑΣ Γιάννινα, το οποίο με απρεπή τρόπο και με υπερβολές και πολιτικό παραλογισμό επετέθη στον Πρωθυπουργό, διότι ο Πρωθυπουργός επισκεπτόμενος την πόλη των Ιωαννίνων και μιλώντας για το αεροδρόμιο έκανε μία νύξη, έναν υπαινιγμό, μία φιλοφρόνηση για την ομάδα της πόλης. Χρησιμοποίησε πρώτο πληθυντικό - πόσο ανοίκειο πράγμα να μιλάει ένας Έλληνας σε πρώτο πληθυντικό πρόσωπο για την ομάδα της πόλης την οποία επισκέπτεται, τιμά και τιμάται από την πόλη - και είπε ότι «του χρόνου θα ανέβουμε». Λίβελος εναντίον του Πρωθυπουργού γιατί μιλάει σε πρώτο πληθυντικό πρόσωπο, γιατί τόσο καιρό δεν είδε ένα ματς. Κατηγορείται ο Πρωθυπουργός γιατί δεν παρακολουθεί τα ματς! Κατηγορείται γιατί δεν παρενέβη, ώστε να μην υποβιβαστεί και να αλλάξει τη νομοθεσία. Είναι πράγματα ανήκουστα. Και είναι ανήκουστα, διότι ακριβώς επειδή δεν υπάρχει από την πλευρά της Αξιωματικής Αντιπολίτευσης μία ολοκληρωμένη εθνική στρατηγική για την Ελλάδα που βγαίνει από την κρίση και πρέπει να ξαναδεί τον εαυτό της, οι Έλληνες δηλαδή με αυτοπεποίθηση, με αισιοδοξία, με ρεαλισμό, με ένα πρόγραμμα, με έναν πραγματισμό από ποιες κοινωνικές ομάδες συντίθεται αυτή η κοινωνία, ποια είναι τα συμφέροντά τους, πώς θα εργαστούμε, πώς θα δουλέψουμε να πάμε μπροστά. Είναι η απόλυτη φτώχεια πολιτικού επιχειρήματος. Η μόνη κινούσα δύναμη στη Νέα Δημοκρατία αυτή τη στιγμή, όπως την διαπιστώσαμε και την περασμένη εβδομάδα, είναι η λύσσα του ρεσάλτου στην εξουσία, η λύσσα των φυλών της συντηρητικής παράταξης οι οποίες έχουν χάσει πια κάθε πρόσχημα. Τι για λαϊκή δεξιά μιλούν χωρίς να εννοούν τίποτα, τι για φιλελευθερισμό τον οποίο τον έχουν τσαλαπατήσει εδώ μέσα σε αυτή την Αίθουσα σε κάθε νομοσχέδιο που αφορούσε πολιτικά ή ατομικά δικαιώματα. Και, βεβαίως, αυτό το οποίο παρουσιάζεται διαρκώς με ένα δήθεν αφελή τρόπο αλλά στην πραγματικότητα δείχνει την απέχθεια της παρούσας ηγεσίας της συντηρητικής παράταξης για τους Έλληνες, για την ελληνική κοινωνία, για την ελληνική εργατική τάξη, για τον κόσμο της εργασίας και του μόχθου, για τον κόσμο της παραγωγής είναι αυτά τα οποία ξεστομίζει ο Πρόεδρός της, ο κ. Κυριάκος Μητσοτάκης. Όταν είχε ανέβει στη Διεθνή Έκθεση Θεσσαλονίκης, είχε περιγράψει το όραμα του περί ίσων ευκαιριών, λέγοντας πώς στο παιδί από τη λαϊκή συνοικία θα του εξασφαλίσουμε ίσες ευκαιρίες με το παιδί από το Πανόραμα. Το ίδιο προχθές το επανέλαβε με έναν αποκρουστικό τρόπο, το παιδί από το Περιστέρι να μπορέσει να γίνει ψυκτικός ή τεχνικός ανελκυστήρων. Δεν γνωρίζει όμως και την κοινωνία, δεν γνωρίζει πρόσωπα. Η άγνοια αυτή είναι επικίνδυνη. Η εμμονή, βέβαια, και ο τρόπος που βλέπει την κοινωνία είναι απεχθής και αποκρουστική. Γιατί δεν ρωτάει διευθύνοντα σύμβουλο και πρόεδρο συστημικής τράπεζας, που έχει χρηματίσει, από ποια γειτονιά είναι; Από το Περιστέρι είναι. Έχει ιδέα με ποιους συνομιλεί ο κ. Μητσοτάκης; Έχει ιδέα ότι όλη η μεταπολεμική Ελλάδα και όλος ο 20ος αιώνας στηρίχθηκαν σε μία δύσκολη, αλλά υγιή κοινωνική κινητικότητα, σε μία χώρα η οποία επέτρεψε έστω και με δυσκολίες στα παιδιά των λαϊκών συνοικιών, στα παιδιά της λαϊκής τάξης, στα παιδιά της εργατιάς να σπουδάσουν; Αυτό είναι το όραμα του Ελληνισμού από τον καιρό των μεγάλων ευεργετών της Ηπείρου για τα άρματα και τα γράμματα μέχρι την Ελλάδα της δεκαετίας του '50 και του '60 της ανοικοδόμησης, όταν η εργατική τάξη, οι εργατικές συνοικίες έβγαλαν τους καλύτερους γιατρούς, τους καλύτερους νομικούς, τους καλύτερους μηχανικούς και τους καλύτερους πολιτικούς. Αυτή είναι η ελληνική κοινωνία. Έπαψαν οι φυλές, οι φατρίες και οι δυναστείες. Δυναστείες έχουν οι Φιλιππίνες και το Πακιστάν, που πρέπει να είσαι γιος, ανιψιός, εγγονός για να έχεις δικαίωμα να πολιτευτείς. Στη δική σας παράταξη, όμως, ακόμα πολιτεύεστε με τη μαγκούρα του παππού κομματάρχη, την οποία τη στέλνει στα χωριά για να φοβηθούν και να ψηφίσουν το κόμμα. Αυτά τα οποία λέει διαρκώς η συντηρητική παράταξη περί αριστείας, είναι ο φερετζές της πίστης της στην ολιγαρχία. Απορώ πώς υπάρχουν ακόμη και Βουλευτές στη συντηρητική παράταξη - οι οποίοι και νουνεχείς είναι και προέρχονται μέσα από τις λαϊκές τάξεις και από τα σπλάχνα της ελληνικής κοινωνίας - οι οποίοι αποδέχονται, πώς αντέχουν και με τι μούτρα θα αντικρύσουν τους εντολείς, τους συμπολίτες τους, όταν ο Αρχηγός τους επιφυλάσσει ένα τέτοιο ταξικό κολαστήριο, για τους ανθρώπους τους οποίους καλεί να τον ψηφίσουν. Δηλαδή, ας πούμε, θα πείτε εσείς, κύριε Μπουκώρο, στη Μαγνησία ότι «εσύ, επειδή είσαι από τον Αλμυρό ή από τη Νέα Ιωνία, το μέλλον σου είναι βοηθός πιστολάκι στο κομμωτήριο, δεν θα γίνεις ποτέ γιατρός, δεν θα γίνεις ποτέ φυσικός, δεν θα γίνεις ποτέ μαθηματικός;». Είναι επιτρεπτό στη νεωτερική κοινωνία που ζούμε, να απευθύνεστε με αυτό το όραμα στους ανθρώπους του ελληνικού λαού; Δεν το αντιλαμβάνομαι. Όμως ας δούμε τι κρύβεται από πίσω. Αυτό το οποίο πια δεν μπορεί να αποκρυβεί από τη συντηρητική παράταξη με αυτά τα στερητικά σύνδρομα από την πολύχρονη αποχή από την εξουσία, τουλάχιστον στο μεγαλύτερο μέρος της Μεταπολίτευσης, είναι μια ωμή ταξικότητα, απέχθεια για την κοινωνική κινητικότητα και ένα αποκρουστικό υποκρυπτόμενο σχέδιο και για την οργάνωση της εργασίας και για την οργάνωση της κοινωνίας και για την οργάνωση της κοινωνικής ασφάλισης. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΜΑΡΙΟΣ ΓΕΩΡΓΙΑΔΗΣ]] Ο Αρχηγός της Νέας Δημοκρατίας δεν αντιλαμβάνεται ότι η οργάνωση της εργασίας, όπως προέκυψε τουλάχιστον στους δύο πρόσφατους αιώνες της νεωτερικότητας, έχει προκύψει μέσα από τεράστιες διεκδικήσεις, πολύ μεγάλες μάχες και θεσμικές αναρρυθμίσεις - μεταρρυθμίσεις όλου του πολιτικού πλαισίου για να υπάρχει οκτάωρο, για να υπάρχει πενθήμερο, για να υπάρχει πληρωμένη άδεια. Η πρώτη πληρωμένη άδεια έγινε το 1936 οργανωμένα από την κυβέρνηση του Λαϊκού Μετώπου στη Γαλλία. Στο Χάρβαρντ τι μάθαινε ο Πρόεδρος, τι σπούδαζε; Το trickle - down effect, να πέφτουν τα ψίχουλα από το τραπέζι της μεγάλης επιχείρησης και να παίρνει ένα ψίχουλο ο εργαζόμενος; Μπορεί μια πολιτική παράταξη να τα λέει αυτά σε μια κοινωνία πληγωμένη από οκτώ χρόνια μεγάλης ύφεσης, η οποία προσπαθεί να συντάξει ένα όραμα συγκρότησης, ένα όραμα αναγέννησης και ένα όραμα όχι μόνο παραγωγικής ανασυγκρότησης αλλά και αναγέννησης της δημοκρατίας; Αντιλαμβάνεται, όταν εισηγείται ατομικές ή επιχειρησιακές διαπραγματεύσεις μεταξύ επιχειρηματία και εργαζόμενου για επταήμερη εργασία; Υπάρχουν επιχειρήσεις, υπάρχουν οργανισμοί που δουλεύουν 24/7. Τα μαιευτήρια δουλεύουν είκοσι τέσσερις ώρες επί επτά μέρες, τα νοσοκομεία το ίδιο. Τα μεγάλα ξενοδοχεία, επίσης, το ίδιο και αυτά είναι ρυθμισμένα από το εργατικό δίκαιο, από την εργατική νομοθεσία. Υπάρχουν ρεπό, κυλιόμενα ωράρια, επιπλέον αμοιβές. Τα έχει αυτά στο σκεπτικό του και σπεύδει να οχυρωθεί από μια σύμβαση με μια εταιρεία, η οποία αυτό ακριβώς έβαζε στο πλαίσιο για επταήμερη εργασία και εικοσιτετράωρη εργασία του εργοστασίου, σεβόμενη τα δικαιώματα και τις κατακτήσεις δύο αιώνων πάλης, συγκρούσεων και θεσμίσεων; Νομίζω ότι οι μόνες απαντήσεις που μπορεί να δώσει η Νέα Δημοκρατία - και το ακούσαμε και από τον Κοινοβουλευτικό Εκπρόσωπο - είναι περισσότερες προσλήψεις αστυνομικών δηλαδή πάλι το φάντασμα της τάξης και της ασφάλειας. Και ο κ. Μητσοτάκης από αυτό το Βήμα, δύο φορές την περασμένη εβδομάδα, έκανε έκκληση, απηύθυνε μια πρόσκληση και στην Κυβέρνηση και στον ελληνικό λαό, να φυλάμε τα σύνορα την ασφάλεια των συνόρων. Να φυλάσσουμε τα σύνορα. Το αυτονόητο για οποιαδήποτε έννομη τάξη, για οποιοδήποτε δημοκρατικό κράτος. Είναι προεκλογικό πρόγραμμα του κ. Μητσοτάκη. Θα του θυμίσω, όμως, το εξής, διότι είναι ακριβώς ένα μιζάρισμα πάνω στον φόβο του πολίτη, στον φόβο για τα μεγάλα εθνικά ζητήματα όπου υπάρχει μια ανησυχία, πάντα υπάρχει: Τις σκληρότερες κατηγορίες εναντίον της Ελλάδος ότι δεν φυλάσσει τα σύνορά της τις απηύθυναν ο Κουρτς και ο Όρμπαν, τη στιγμή που έσκαγε το μεγάλο προσφυγικό πρόβλημα στην Ευρώπη. Αυτοί οι ακροδεξιοί αυτοί οι οποίοι δεν έχουν θαλάσσια σύνορα να υπερασπιστούν, αυτοί οι οποίοι δεν πρόσφεραν ούτε μια κουβέρτα στον μηχανισμό πολιτικής προστασίας της Ευρωπαϊκής Ένωσης, αυτοί οι μισέλληνες, αυτοί οι εχθροί της δημοκρατίας, οι αρνητές του Ολοκαυτώματος, οι αρνητές οποιασδήποτε δημοκρατικής παράδοσης στην Ευρώπη, αυτοί κατηγορούσαν την Ελλάδα. Ακριβώς όπως η Δεξιά τα τελευταία χρόνια πολλές φορές ευχήθηκε να συμβεί εθνικό ατύχημα στην Ελλάδα για να έρθουν στα πράγματα, τα ίδια πράγματα ακούγονται από αυτούς στο Βήμα. Περαστικά σας: Όποτε μιλάει ο κ. Μητσοτάκης, η συσπείρωση του προοδευτικού κόσμου στην Ελλάδα εκτοξεύεται.
Ευχαριστούμε πολύ τον κύριο συνάδελφο. Τον λόγο έχει ο Υπουργός Υποδομών και Μεταφορών κ. Σπίρτζης.
Κύριε Πρόεδρε, τι θα γίνει με τις δευτερολογίες;
Θα δούμε τι θα γίνει με τις δευτερολογίες. Να δούμε τον χρόνο, διότι στις 18.00΄ πρέπει να παραδώσουμε και την Έδρα.
Για πέντε λεπτά, κύριε Πρόεδρε.
Πέντε λεπτά ο καθένας δεν θα το συζητήσουμε, γιατί έχουμε και την ψηφοφορία.
Δεν είναι τόσο για το νομοσχέδιο, όσο για τα υπόλοιπα.
Θα δούμε τον χρόνο. Ας ξεκινήσει ο Υπουργός και θα το συζητήσουμε. Ας δώσουμε τον λόγο στον Υπουργό και θα συνεννοηθούμε με το Προεδρείο. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθητές και μαθήτριες και δύο εκπαιδευτικοί συνοδοί τους από το 4ο Γυμνάσιο Λαμίας (δεύτερο τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Κύριε Υπουργέ, έχετε δεκαοκτώ λεπτά στη διάθεσή σας.
Από πού είναι το σχολείο, κύριε Πρόεδρε;
Από τη Λαμία.
Ωραία.
Τι επάγγελμα θα κάνουν;
Θα ρωτήσουμε τον κ. Μητσοτάκη. Από το Περιστέρι γίνονται ψυκτικοί πάντως, από ό,τι μας είπε. Αξιότιμοι και αγαπητοί κυρίες και κύριοι συνάδελφοι, με ιδιαίτερη ικανοποίηση συζητούμε στην Ολομέλεια προς κύρωση το νομοσχέδιο Μελέτης - Κατασκευής - Χρηματοδότησης - Λειτουργίας - Συντήρησης και Εκμετάλλευσης του Νέου Διεθνούς Αερολιμένα Ηρακλείου Κρήτης και Μελέτη - Κατασκευή και Χρηματοδότηση των Οδικών του Συνδέσεων στο Καστέλι, στο Δήμο Μινώα Πεδιάδας και άλλες διατάξεις. Παρακαλώ να μπει το «και άλλες διατάξεις». Είναι ένα μεγάλο έργο υποδομής, που συγκεντρώνει την ευρεία αποδοχή από το Κοινοβούλιο. Μας δίνεται, όμως, η ευκαιρία να γίνει μια συζήτηση σε κρίσιμα θέματα, κρίσιμες πτυχές τόσο ευρωπαϊκών πολιτικών όσο και εθνικών επιλογών και πολιτικών και του θεσμικού μας πλαισίου. Ο πρώτος τομέας σχετίζεται με τις ευρωπαϊκές πολιτικές - μιας και βρισκόμαστε λίγο πριν τις ευρωεκλογές - και τις συνέπειες που είχαν σε όλη την Ευρώπη, αλλά και στη χώρα μας. Όπως γνωρίζετε, οι δυνάμεις και οι πολιτικές που επικράτησαν στην Ευρωπαϊκή Ένωση ήταν οι συντηρητικές και νεοφιλελεύθερες δυνάμεις. Δυστυχώς δεν τις υπερασπίστηκαν και δεν τις προώθησαν στην Ευρωπαϊκή Ένωση κόμματα, όπως το κόμμα της Νέας Δημοκρατίας μόνο, αλλά εν μέρει και κόμματα της σοσιαλδημοκρατίας που είχαν μια δεξιά, αν θέλετε, απόκλιση τις τελευταίες δεκαετίες. Τα κόμματα αυτά, λοιπόν, επέβαλαν αυτές τις πολιτικές, αποδόμησαν τον ευρωπαϊκό παραγωγικό ιστό, έφεραν μια πρωτόγνωρη και στον Νότο και στην Ευρώπη και γι' αυτά τα θέματα - ακούσατε τη συζήτηση και στις επιτροπές και σήμερα στην Ολομέλεια - όχι μόνο δεν αναφέρουν τίποτα αλλά συνήθως προσπαθούν να περάσουν επιμέρους θέματα στη συζήτηση ως μια δήθεν μεταρρυθμιστική πολιτική. Να δούμε, λοιπόν, αυτά τα θέματα. Γνωρίζετε όλοι τον δογματισμό της οριζόντιας απαγόρευσης των κρατικών ενισχύσεων για όλους τους τομείς, για όλες τις δραστηριότητες και ταυτόχρονα πολιτικές μεταφοράς κρίσιμων στρατηγικών υποδομών από τον δημόσιο στον ιδιωτικό τομέα. Λέγεται εύσχημα, αλλά δεν είναι ο ιδιωτικός τομέας. Είναι το ευρωπαϊκό κυρίαρχο τραπεζικό σύστημα. Τι, λοιπόν, απέδωσε αυτή τη πολιτική του νεοφιλελευθερισμού όλα αυτά τα χρόνια και των δυνάμεων που τον στήριξαν και στην Ευρωπαϊκή Ένωση, αλλά και τι συνέπειες υπάρχουν στη χώρα μας και σε όλη την Ευρώπη; Να το δούμε με ευκαιρία τη σύμβαση που σήμερα ψηφίζουμε. Η πρώτη διαπίστωση και αποτέλεσμα αυτής της πολιτικής για τις αερομεταφορές είναι ότι τα κεντρικά ευρωπαϊκά αεροδρόμια, όχι μόνο δεν αναβαθμίστηκαν και δεν διατήρησαν τον ρόλο τους, αλλά κατάφεραν να κάνουν μεγαλύτερο αεροδρόμιο της Ευρώπης το αεροδρόμιο της Κωνσταντινούπολης, παρακάμπτοντας όλη την Ευρώπη. Εδώ πρέπει να δώσουμε συγχαρητήρια, γιατί ακούμε όλον τον τελευταίο καιρό κριτική για την συμφωνία των Πρεσπών. Και θα ήθελα να δώσω συγχαρητήρια στη Νέα Δημοκρατία που κατάφερε μαζί με το Λαϊκό Κόμμα και τους δογματισμούς της να κάνει πρώτο αεροδρόμιο της Ευρώπης το αεροδρόμιο της Κωνσταντινούπολης, μιας κι έχουν μια έπαρση στα εθνικά θέματα. Το ίδιο συνέβη στις αεροπορικές εταιρείες. Η πλειονότητα των εθνικών ευρωπαϊκών αερομεταφορέων είτε έκλεισαν είτε ιδιωτικοποιήθηκαν. Έμειναν δυόμισι ευρωπαϊκές αεροπορικές εταιρείες, οι οποίες δεν μπορούν, επίσης, να ανταγωνιστούν εταιρείες τρίτων χωρών. Σαν συνέπεια, οι Βρυξέλλες αποφάσισαν να προχωρήσουν σε ελέγχους και κυρώσεις αεροπορικών εταιρειών τρίτων χωρών, που πιθανά να λαμβάνουν κρατικές ενισχύσεις. Αυτά είναι πρωτοφανή πράγματα. Αλλά δεν θίγονται αυτές οι πολιτικές, γιατί στη δική μας χώρα, κυρίες και κύριοι συνάδελφοι, υπήρξαν απλά καταστροφικές. Θυμάστε την Ολυμπιακή εταιρεία. Αφού τη φόρτωσε ο παλαιοκομματισμός και η Νέα Δημοκρατία με ό,τι είχε και δεν είχε, καμαρώνει σήμερα γιατί την πούλησε με μηδέν ευρώ. Δεν βλέπει τις συνέπειες, πόσο είναι τα εισιτήρια στις αερομεταφορές στη χώρα μας και ποιες είναι οι απευθείας συνδέσεις σε υπερατλαντικές πτήσεις. Όλα αυτά τα έχει στην άκρη. Έρχομαι στα αεροδρόμια. Το «Ελευθέριος Βενιζέλος» λειτούργησε ως τερματικό αεροδρόμιο μέχρι που αναλάβαμε Κυβέρνηση. Οι υποδομές του αεροδρομίου της Θεσσαλονίκης δεν ολοκληρώνονταν για δεκαετίες. Επενδύθηκαν εκατοντάδες εκατομμύρια στο αεροδρόμιο της Θεσσαλονίκης, των Χανίων και σε άλλα αεροδρόμια, που είχαν προγραμματιστεί να πάνε στο ΤΑΙΠΕΔ για παραχώρηση. Στα υπόλοιπα αεροδρόμια δεν υπήρχε καμμία πρόβλεψη, ούτε για το Καστέλι, που είναι αναγνωρισμένο ότι ήταν μια αναγκαιότητα για την Κρήτη, για το Ηράκλειο, για τη χώρα, ότι πρέπει να γίνει εκεί αεροδρόμιο. Γιατί, λοιπόν, δόθηκαν εκατοντάδες εκατομμύρια για τη Θεσσαλονίκη, που ήταν προς παραχώρηση στο ΤΑΙΠΕΔ και δεν είχαν προβλεφθεί για το Καστέλι; Είναι ένα ερώτημα που πρέπει να απαντήσουν οι προηγούμενες κυβερνήσεις. Και βέβαια, δεν υπήρχε καμμία πρόβλεψη όχι μόνο για το αεροδρόμιο στο Ηράκλειο, αλλά και για τα υπόλοιπα είκοσι τρία αεροδρόμια που έμεναν στο δημόσιο. Η δεύτερη διαπίστωση από τις ευρωπαϊκές πολιτικές που οι συντηρητικές δυνάμεις και ο νεοφιλελευθερισμός και όσοι είναι σύμμαχοί τους ακολουθούν, ήταν το έλλειμμα εθνικού στρατηγικού σχεδιασμού. Ήταν άραγε έλλειμμα γνώσεων ή ήταν πολιτική επιλογή; Κι αυτό πρέπει να μας το απαντήσετε. Αν είχαμε ένα στοιχειώδες, υποτυπώδες εθνικό στρατηγικό σχέδιο, το αεροδρόμιο στο Καστέλι θα είχε προηγηθεί άλλων αεροπορικών έργων. Αν είχαμε στρατηγικό σχέδιο υποδομών, ο οδικός άξονας για πολλά αεροδρόμια, όπως της Σητείας, όπως των Χανίων θα είχε περιληφθεί στοιχειωδώς στο έργο, όπως γίνεται και σήμερα με το Καστέλι. Δεν είχε γίνει. Άκουσα τον κ. Τασούλα, ακούμε και τη Νέα Δημοκρατία γενικότερα όλα αυτά τα χρόνια, ότι εγκαινιάζουμε - δήθεν - έργα που ξεκίνησαν σε μια άλλη λογική από τη δική μας. Άκουσα και τον κ. Μανιάτη πριν. Η γνώμη μου είναι να μην παίζετε άμυνες σε αυτό το θέμα. Εμείς δεν διεκδικούμε ούτε τη μητρότητα, ούτε την πατρότητα των δημόσιων υποδομών, ακόμη και για τα έργα αυτά που δεν είχατε τολμήσει να κάνετε διαγωνισμό. Και το λέμε αυτό γιατί πιστεύουμε βαθιά ότι οι υποδομές δεν ανήκουν σε κανέναν άλλο εκτός από τον ελληνικό λαό που πληρώνει αυτές τις υποδομές κι αυτό υπηρετούμε. Εμείς, όμως, θα κριθούμε αν είμαστε αποτελεσματικοί. Θα κριθούμε αν οι διαγωνισμοί γίνονται με διαφάνεια. Θα κριθούμε αν προχωράμε και βαθαίνουμε το θεσμικό πλαίσιο των δημόσιων υποδομών, των παραχωρήσεων, των δημοσίων έργων, των συμπράξεων δημοσίου και ιδιωτικού τομέα, ώστε να εξασφαλίζεται, όχι ο ιδιώτης που έρχεται και συμμετέχει στο έργο, αλλά η κοινωνία. Και αυτό μπορεί να γίνει. Το Καστέλι είναι ένα τέτοιο παράδειγμα. Γιατί είναι η πρώτη σύμβαση που έχουμε τα ανταποδοτικά οφέλη προς την κοινωνία και τόσα ανταποδοτικά οφέλη; Γιατί δεν έχει γίνει αυτό και στο «Ελευθέριος Βενιζέλος»; Γιατί δεν έγινε στα δεκατέσσερα περιφερειακά αεροδρόμια που είχατε τρέξει τον διαγωνισμό; Γιατί δεν έγινε στους αυτοκινητόδρομους; Και βέβαια δεν θέλω να σχολιάσω, δεν θέλω να χαλάσω το κλίμα, για τα έργα που ξεκινούσαν. Έταζαν κάποιοι έργα, για κάποια από αυτά έβγαιναν οι διαγωνισμοί και δεν ολοκληρώνονταν ποτέ και κάποια άλλα έμειναν στη μνήμη του κόσμου ως πάγιο αίτημα της κοινωνίας. Αλλά να δώσουμε μερικές απαντήσεις, γιατί ερωτηθήκαμε για συγκεκριμένα πράγματα, στη λογική και στα ερωτήματα που έθεσαν οι Βουλευτές της Νέας Δημοκρατίας και ο κ. Τασούλας. Γιατί η Ιόνια Οδός δεν περιέλαβε το Γιάννενα - Κακαβιά, που μας ρωτάει σήμερα; Δεν είναι λογικό; Γιατί δεν περιέλαβε τη σύνδεση με τα μεγάλα αστικά κέντρα, με την Πρέβεζα και με το Αγρίνιο; Γιατί στην Εγνατία Οδό, που δεν υλοποιήθηκε από το ΣΥΡΙΖΑ, δεν υπάρχει και δεν είχε περιληφθεί η σύνδεση με κανένα λιμάνι, ούτε με τη Θεσσαλονίκη, ούτε με την Καβάλα, ούτε με την Αλεξανδρούπολη, τώρα γίνονται αυτά, με καμμία βιομηχανική περιοχή, με καμμία τουριστική περιοχή; Κάνατε αναφορά στο αεροδρόμιο Ιωαννίνων. Είστε περήφανοι ως Νέα Δημοκρατία και μας εγκαλείτε για το αεροδρόμιο Ιωαννίνων; Είστε περήφανοι για το λιμάνι της Ηγουμενίτσας; Δηλαδή, υπάρχει μια παράδοση στην Ήπειρο με το γεφύρι της Άρτας, αλλά όλα τα έργα της Ηπείρου και της χώρας, η Νέα Δημοκρατία τα είχατε κάνει «γεφύρι της Άρτας». Και μας εγκαλείτε κιόλας για τα χρόνια που είχαμε σε απομόνωση, όχι μόνο οδική, αλλά και αεροπορική και ακτοπλοϊκή όλη τη δυτική Ελλάδα, την Ήπειρο και πολλές περιοχές της χώρας. Αγαπητοί συνάδελφοι, το 2015 μέσα στην κρίση δεν είχατε ολοκληρώσει τις απαλλοτριώσεις στους αυτοκινητόδρομους ούτε στο 50%. Σχεδόν δέκα χρόνια μετά τις αναθέσεις και τις συμβάσεις, δεν είχατε ολοκληρώσει τις αδειοδοτήσεις, τις αρχαιολογικές εργασίες, δεν είχατε λύσει προφανή ζητήματα που έπρεπε να έχουν λυθεί, τεχνικά ή συμβατικά. Σήμερα έχει ολοκληρωθεί η διαβούλευση για το στρατηγικό σχέδιο υποδομών - μεταφορών. Για τα επόμενα είκοσι χρόνια η χώρα θα έχει στρατηγικό σχέδιο, στόχους, ιεράρχηση, δομές παρακολούθησης, δείκτες. Θα σταματήσει η πολιτική του «τάζω και δεν υλοποιώ». Επομένως, κυρίως η Νέα Δημοκρατία, οφείλει να μας απαντήσει, αντί να μας εγκαλεί, γιατί τόσα χρόνια δεν προχώρησε αυτό που συζητάμε σήμερα. Γιατί; Και γιατί δεν προχώρησε και δεν ολοκλήρωσε όλες αυτές τις υποδομές που λέει ότι εκείνη σκέφτηκε, εκείνη ξεκίνησε και εκείνη τα έκανε όλα; Κι εμείς ερχόμαστε τέσσερα χρόνια μετά το 2015 να κάνουμε εγκαίνια. Εσείς κάνατε εγκαίνια με τον κ. Σαμαρά σε κλειστά εργοτάξια, με μεταφερόμενους εργαζόμενους και μηχανήματα. Και να θυμηθούμε πρόσφατα το δικό σας προγραμματικό σχέδιο για τις υποδομές. Γιατί δεν κάνετε τόσα χρόνια κάτι στο ΒΟΑΚ; Δηλαδή, σαράντα χρόνια κάνατε πενήντα χιλιόμετρα και για τα υπόλοιπα τριακόσια δεν είχαμε ούτε μελέτη. Δεν είχε καταλήξει ούτε το Υπουργείο, ούτε ο Οργανισμός Ανάπτυξης Κρήτης, κάποιος να έχει νοιαστεί για να υπήρχε μία στοιχειώδης μελέτη γι' αυτό το έργο. Ήταν προφανώς άλλου είδους σχεδιασμός. Αλλά και τα μικρότερα έργα της Κρήτης, καθώς μιλάμε για την Κρήτη, ήταν βαλτωμένα με αστοχία σχεδιασμού, με παροιμιώδη λάθη και παραλείψεις. Εγώ θέλω να πω γι' αυτά που μας καταγγέλλετε, αυτά που στην πρόσφατη επίσκεψη του Πρωθυπουργού, παρέδωσε στον κρητικό και στον ελληνικό λαό. Έκανε δεκαεφτά χρόνια η γέφυρα στο Χαμέζι στο Λασίθι. Είναι ακριβώς το κρητικό γεφύρι της Άρτας. Έκανε δεκαπέντε χρόνια και βάλε στον Αποσελέμη, δώδεκα χρόνια το Γούρνες - Χερσόνησος. Το 2015 είχε μηδέν ευρώ απορρόφηση σε εκτελεσμένο έργο. Και το Σάββατο είναι καλεσμένοι όλοι, για να μην μας εγκαλέσετε, όχι μόνο οι Βουλευτές του Ηρακλείου, που θα παραδοθεί ο δρόμος της Μεσσαράς μετά από τρεις εργολαβίες και πάρα, πάρα πολλά χρόνια και αστοχίες στον λαό της Κρήτης, όπως ακριβώς είχε εξαγγείλει πριν λίγες ημέρες ο Πρωθυπουργός στην επίσκεψή του. Η τρίτη διαπίστωση σχετίζεται με το θεσμικό πλαίσιο των υποδομών. Η δημιουργία μιας υποδομής, και εδώ θα αναφερθούμε και ειδικά στο Καστέλι, δημιουργεί πάντα αντιδράσεις. Και δεν λέω για τις αντιδράσεις των ανθρώπων που έχουν περιβαλλοντικές ευαισθησίες ή έχουν άλλη πολιτική θεώρηση. Αυτές είναι απόλυτα αποδεκτές, κατανοητές από εμένα τουλάχιστον και από την Κυβέρνηση. Αναφέρομαι στις αντιδράσεις των κύκλων οικονομικών συμφερόντων. Στη συγκεκριμένη περίπτωση και όχι μόνο, και στο Θριάσιο που ανέφερε ο κ. Μανιάτης, τα συμφέροντα που αντέδρασαν και αντιδρούσαν πολλά χρόνια - δεκαέξι χρόνια για να γίνουν οι δύο διαγωνισμοί και στο Καστέλι και στο Θριάσιο - είτε αντιδρούσαν γιατί είχαν αναπτύξει γύρω από τις παλιές υποδομές άλλες οικονομικές δραστηριότητες - μιλάω για μεγάλα τουριστικά γραφεία, αλλά και για άλλες δραστηριότητες, για παράδειγμα, είναι κοινό μυστικό ποιοι δεν θέλουν να μεταφερθεί το αεροδρόμιο στο Ηράκλειο από την Αλικαρνασσό που είναι σήμερα, παρά τα προβλήματα ασφάλειας που υπάρχουν, παρά άλλου είδους προβλήματα - είτε συμφέροντα που δεν θέλουν να τρέξει η διαγωνιστική διαδικασία, γιατί θέλουν να αλλάξουν τους όρους των διαγωνισμών, να είναι ευνοϊκότεροι προς τον ιδιωτικό τομέα, σε άλλη χρονική συγκυρία. Στη συγκεκριμένη περίπτωση - θα τα πούμε και στη συνέχεια - οι δεσμευτικές προσφορές ζητήθηκαν το 2016, τότε που λέγατε ότι η χώρα πτωχεύει, ότι δεν τελειώνει η αξιολόγηση, ότι τελειώνουμε ως έθνος. Και προφανώς κάποιες εταιρείες, γιατί αυτές οι εταιρείες δεν έχουν τα χαρακτηριστικά μόνο των ελληνικών εταιρειών, είναι πολυεθνικές, είναι κοινοπραξίες που έχουν δύναμη χρηματοδότησης από τις διεθνείς τράπεζες, θέλανε να μειώσουν το ρίσκο της χώρας, άρα να μην υπηρετήσουν μέσα στον καιρό της κρίσης τη χώρα μας, αλλά την τσέπη τους. Γι' αυτόν τον λόγο, όταν η απάντηση για νέα αναβολή που είχε ζητηθεί, που ήταν η δέκατη τρίτη αν συμφωνούσαμε, του διαγωνισμού ήταν αρνητική, μπορούν να σας πούνε και οι υπηρεσιακοί παράγοντες, οι υπάλληλοι στο Υπουργείο ότι έκλαιγαν από τη χαρά τους που αρνηθήκαμε νέα παράταση του διαγωνισμού. Οι άνθρωποι δεν πίστευαν, μετά τον κόπο που έχουν όλα αυτά τα χρόνια κάνει για να γίνει αυτή η υποδομή, ότι κάποτε αυτός ο διαγωνισμός θα έκανε το τελευταίο βήμα και θα ολοκληρωνόταν. Αυτή η πίεση βέβαια θα μπορούσε να μην υπάρχει, αν είχαμε πολλά χρόνια πριν ένα στρατηγικό σχέδιο υποδομών, αν είχαν θεσμοθετηθεί αυτά που αλλάξαμε με τον ν.4412 και ν.4413, αν υπήρχε ισχυρή πολιτική βούληση και δημόσια συζήτηση. Δεν υπήρχαν, αγαπητοί κυρίες και κύριοι συνάδελφοι, μια σειρά από αλλαγές στους όρους της προκήρυξης τα προηγούμενα χρόνια. Και εγώ θέλω να τις αναφέρουμε όχι για να ευλογήσουμε τα γένια μας ότι «εμείς κάναμε», αλλά για να θεσμοθετηθούν στην επόμενη φάση και ειδικά στον ν.4413 κάποιες από αυτές, που πιστεύω ότι είναι και στην κατεύθυνση της διαφάνειας και στην κατεύθυνση της προστασίας του δημόσιου συμφέροντος. Το πρώτο είναι ότι κάποιοι όροι, όπως είπε και ο Βασίλης Κεγκέρογλου, πριν κάνουμε εμείς τις τελικές αλλαγές, άλλαξαν γιατί προέκυψε από τη διαβούλευση. Στη διαβούλευση πόσοι είχαν συμμετάσχει; Επτά διαγωνιζόμενες εταιρείες κατά τη διαδικασία των τευχών δημοπράτησης. Στη συνέχεια, προχωρήσαμε σε καινοτόμες λύσεις. Η μία από αυτές, που κατά την γνώμη μου πρέπει να τη θεσμοθετήσουμε, είναι η διαδικασία επιλογής του ανεξάρτητου μηχανικού με ιδιαίτερο μειοδοτικό διαγωνισμό αντί να προτείνεται από τον ανάδοχο, όπως γινόταν στις προηγούμενες παραχωρήσεις. Δηλαδή να μην εξαρτάται ο ανεξάρτητος μηχανικός από την επιλογή που θα κάνει ο παραχωρησιούχος. Το δεύτερο είναι ότι για πρώτη φορά προβλέφθηκε ανταποδοτικά - και αυτό πρέπει να θεσμοθετηθεί - το 2% του τζίρου της εταιρείας του αεροδρομίου, που θα διατεθεί κατά 1% στον Δήμο Μίνωα Πεδιάδας και το υπόλοιπο στους όμορους δήμους. Αυτά τα ανταποδοτικά υπολογίζονται σε 184 εκατομμύρια ευρώ. Καταλαβαίνετε τι είναι αυτό για τους δήμους της περιοχής, για τις υποδομές, για την ανάπτυξή τους. Και δεσμευόμαστε για τη χρηματοδότηση ειδικού χωροταξικού από το Υπουργείο. Έχει γίνει συνεννόηση και με το αρμόδιο Υπουργείο Χωροταξίας σε περίπτωση που δεν καλυφθεί από εκεί, από το Πράσινο Ταμείο, θα γίνει από εμάς και θα γίνει και ο διαγωνισμός, για να βοηθήσουμε τον δήμο, από τις υπηρεσίες του Υπουργείου. Προβλέψαμε, επίσης, την ενσωμάτωση στο έργο τη σύμβαση κατασκευής των οδικών συνδέσεων. Για να διασφαλιστεί, επειδή ήταν σε καιρό κρίσης ο διαγωνισμός και τα συμφέροντα του δημοσίου, βάλαμε ελάχιστο ποσοστό συμμετοχής το 45%. Επίσης, επειδή είχαμε την πικρή εμπειρία των πραγμάτων που δεσμεύσατε τη χώρα με το μνημόνιο 1 και το μνημόνιο 2, στον διαγωνισμό υπάρχει απαγόρευση μεταβίβασης των μετοχών που κατέχει το δημόσιο σε ποσοστό κάτω του 35%, έχει το 46,5% το δημόσιο. Περιορίσαμε τον αριθμό επιβατών μέχρι μεγίστου ετήσιου συνολικού αριθμού 6,4 εκατομμύρια στο υπάρχον αεροδρόμιο και από εκεί και πάνω είναι όλα δημόσια έσοδα επί το τέλος εκσυγχρονισμού και ανάπτυξης αερολιμένος. Αυτό είναι κάτι πάρα πολύ σημαντικό γιατί, όπως ξέρετε, ήδη έχει ξεπεράσει η επιβατική κίνηση τα οκτώ εκατομμύρια. Προβλέψαμε για την έγκριση των αρχιτεκτονικών των κτηρίων του αεροσταθμού να απαιτείται γνώμη επιτροπής αρχιτεκτονικού ελέγχου για να εξεταστεί η συμμόρφωση αρχιτεκτονικής μελέτης με τις προδιαγραφές, αλλά και να διασφαλιστεί η εναρμόνιση της αρχιτεκτονικής του κτηρίου του αεροσταθμού με την περιοχή, με την πολιτιστική μας κληρονομιά. Προβλέφθηκε η κατασκευή εκθεσιακού κέντρου μόνιμου ως χώρου προβολής των κρητικών εταιρειών και των κρητικών προϊόντων. Προβλέφθηκε μέσα στον αεροσταθμό μόνιμη έκθεση των αρχαιοτήτων και των αντικειμένων που τυχόν θα βρεθούν από την ανασκαφή που θα γίνει για το έργο. Τέθηκαν ελάχιστες απαιτήσεις βιοκλιματικού κτηρίου του αεροσταθμού με πιστοποίηση τουλάχιστον επιπέδου LEED Silver, δηλαδή πολύ χαμηλού ενεργειακού αποτυπώματος. Προβλέφθηκαν εξαιρετικά αυξημένα επίπεδα εξυπηρέτησης επιβατών, όπως διανυόμενες αποστάσεις, αλλαγή επιπέδων εντός του αεροσταθμού, υποχρεωτικά σκιασμένες και φωτιζόμενες θέσεις στάθμευσης οχημάτων επιβατών και προσωπικού. Βέβαια προβλέφθηκαν προδιαγραφές εποχικής προσαρμοστικότητας του αεροσταθμού γιατί είναι άλλη η κίνηση που υπάρχει τους θερινούς και άλλη τους χειμερινούς μήνες. Προβλέφθηκε η κατασκευή εγκαταστάσεων βιολογικού καθαρισμού του αεροδρομίου που επιπρόσθετα θα έχουν δυνατότητα επεξεργασίας λυμάτων για όλους τους πέριξ του αεροδρομίου οικισμούς και βέβαια τον ανεφοδιασμό σε καύσιμα των αεροσκαφών μέσω υπόγειου συστήματος τροφοδοσίας. Ο στόχος μας είναι το αεροδρόμιο στο Καστέλι να είναι ένα σύγχρονο ανταγωνιστικό αεροδρόμιο που θα δίνει μία σημαντική υπεραξία στη χώρα, στην Κρήτη, στην περιοχή και θα αποτελέσει ένα από τα κεντρικά αεροδρόμια της Νοτιοανατολικής Μεσογείου που θα βρίσκεται σε απόσταση τεσσάρων περίπου ωρών από το Λονδίνο, τη Μόσχα, τη Μαδρίτη, τη Ντόχα. Καταλαβαίνετε ποια είναι η σημασία της θέσης αυτού του αεροδρομίου και καταλαβαίνετε ότι είναι στον αντίποδα της πολιτικής, που μας είχε επιβάλλει ο νεοφιλελευθερισμός ακόμα και το «Ελευθέριος Βενιζέλος» να θεωρείται τερματικό αεροδρόμιο. Αυτά πρέπει να τα συζητάμε κάποτε, διότι και εσείς μπορεί να πάρετε μια προοδευτική κατεύθυνση κάποτε και να πάτε στο Ευρωπαϊκό Λαϊκό Κόμμα και στον κ. Βέμπερ να του πείτε ποιες είναι οι καταστροφικές συνέπειες για τη χώρα μας, αν σας ενδιαφέρει, που δεν σας ενδιαφέρει. Πάμε στα επόμενα: Έχουν γίνει ήδη οι απαλλοτριώσεις για το 90%. Θα ήθελα να καταθέσω το ΦΕΚ για το υπόλοιπο 10% όπως, επίσης, και να καταθέσω μια μελέτη για τις απαλλοτριούμενες εκτάσεις που φαίνεται ότι μέσα περιλαμβάνονται οι εκτιμήσεις στη μελέτη για τους ανθρώπους που απαλλοτριώνονται οι εκτάσεις σε σχέση με την πρωτογενή παραγωγή. [[Στο σημείο αυτό ο Υπουργός Υποδομών και Μεταφορών κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Παρά ταύτα, θα συμφωνήσουμε - και γι' αυτό δεσμευτήκαμε με τον Υπουργό Δικαιοσύνης - ότι αυτό στις περιπτώσεις που έχουμε πολίτες που είναι κατά κύριο επάγγελμα αγρότες και χάνουν το εργαλείο της ζωής τους, σε μεγάλο ποσοστό πρέπει να αναπληρωθεί με κάποιο τρόπο. Έγινε μια κουβέντα να μην έχει το υπάρχον αεροδρόμιο «ΝΙΚΟΣ ΚΑΖΑΝΤΖΑΚΗΣ» την τύχη του Ελληνικού, δηλαδή την καθυστέρηση των προηγούμενων κυβερνήσεων και για έντεκα χρόνια να μην ξέρουν τι να το κάνουν. Επίσης, έγινε η παρατήρηση, να μην γίνει διοικητικό κέντρο. Πρώτον, δεν θα γίνει Ελληνικό το «ΝΙΚΟΣ ΚΑΖΑΝΤΖΑΚΗΣ», γιατί ήδη συγκροτήθηκε η επιτροπή από τα αρμόδια Υπουργεία για να έχουμε έναν οδικό χάρτη αξιοποίησης. Άρα, τον πρώτο χρόνο που στο χρονοδιάγραμμα προβλέπονται να βγουν οι άδειες για το Καστέλι, θα έχουμε προχωρήσει και τη διαβούλευση και ίσως και τις μελέτες για τις χρήσεις που θα προβλέπονται στο «ΝΙΚΟΣ ΚΑΖΑΝΤΖΑΚΗΣ». Αλλά αυτό δεν θα προκύψει στη λογική που δεσμεύσατε το Ελληνικό, κυρίες και κύριοι της Νέας Δημοκρατίας, θα προέλθει από διαβούλευση με τους οργανισμούς τοπικής αυτοδιοίκησης. Το Ηράκλειο, η Κρήτη ζήτησε να γίνει διοικητικό κέντρο εκεί για να μην είναι σε μια πολύ επιβαρυμένη πόλη διεσπαρμένες και οι δημοτικές και οι περιφερειακές υπηρεσίες. Δεν ήταν δική μας ιδέα. Δεν κινούμαστε εμείς στη λογική που κινείστε εσείς. Δεν κάθονται τέσσερις σοφοί σε κλειστά γραφεία και λένε τι θα γίνει. Μιλάμε με τις τοπικές κοινωνίες, με την τοπική αυτοδιοίκηση, με τις υγιείς παραγωγικές δυνάμεις και μετά παίρνουμε τις αποφάσεις. Αυτό κάναμε και τώρα. Βέβαια, για να γίνει αυτό, γιατί η αξιολόγηση που είχε το «ΝΙΚΟΣ ΚΑΖΑΝΤΖΑΚΗΣ» ήταν ότι ήταν το χειρότερο αεροδρόμιο της χώρας και έπαψε να είναι μετά τη δωρεά της επέκτασης και του εκσυγχρονισμού του, που εμείς κάναμε μέσω των καταστημάτων αφορολογήτων ειδών, και δεν είναι το μόνο. Και στο αεροδρόμιο της Πάρου το ίδιο έγινε. Δίνατε 4,5 εκατομμύρια τον χρόνο, κάθε χρόνο σε άγονες γραμμές, αντί να ολοκληρώσετε το αεροδρόμιο της Πάρου που το ολοκληρώσαμε, επίσης, με δωρεά. Τέλος, η κ. Λυμπεράκη έκανε αναφορά στο αεροδρόμιο του Βερολίνου και θα ήθελα να την ευχαριστήσω, γιατί δεν είναι το μόνο έργο σε ευρωπαϊκή χώρα - ακούγεται ότι έχουν άλλα χαρακτηριστικά, έχουν καλύτερη οργάνωση από εμάς σε πολλά - που έχει καθυστερήσεις. Το ίδιο συνέβη στο παρελθόν με το μετρό της Ρώμης, ήταν κάτι αντίστοιχο με το μετρό της Θεσσαλονίκης. Με τη σιδηροδρομική σύνδεση της χώρας μας με τη Βαλτική τώρα, πρόσφατα και με άλλα έργα. Αυτό δείχνει τις παθογένειες και του ευρωπαϊκού συστήματος και της γραφειοκρατίας που υπάρχει στην Ευρωπαϊκή Επιτροπή και στην Ευρωπαϊκή Τράπεζα. Πρέπει να σταματήσουμε να έχουν τη λογική πόσο κακοί είμαστε εμείς, διότι είναι μια κοινή ευρωπαϊκή προσπάθεια να φύγουμε από παθογένειες που υπάρχουν και στις Βρυξέλλες, πρέπει να αλλάξουν πάρα πολλά. Δυστυχώς, δεν είναι η Αριστερά και οι προοδευτικές δυνάμεις που τις διοικούσαν όλα αυτά τα χρόνια. Έχουμε φτάσει, κατά τη γνώμη μου, ως χώρα σε ένα πολύ καλό επίπεδο για την αποτελεσματικότητα και για τη διαφάνεια, όμως, μέσα σε ένα δεσμευτικό ευρωπαϊκό πλαίσιο που, κύριε Μπουκώρο, το είχατε εσείς ως Νέα Δημοκρατία και σαν λαϊκό κόμμα επιβάλλει και είστε, δυστυχώς, και αμετανόητοι. Συνεχίζετε αμετανόητοι με τον κ. Βέμπερ σε χειρότερους δρόμους, με ελαστικές σχέσεις εργασίας, με ξήλωμα του κοινωνικού κράτους, με αδιέξοδες πολιτικές για τις υγιείς παραγωγικές δυνάμεις και με ένα σχέδιο υποδομών - άκουσα τον Πρόεδρό σας και τα στελέχη σας, τον κ. Χατζηδάκη, τον κ. Καραμανλή και τον προηγούμενο Γενικό Γραμματέα των Μεταφορών - που δεν έχει αρχή, μέση και τέλος, είναι ατάκτως ερριμμένα έργα υποδομών στη λογική του παλαιοκομματισμού. Δεν έχουμε αυτόν τον στόχο για τις αερομεταφορές, αυτόν για τα υδατοδρόμια, αυτόν για τα λιμάνια ή για τις συνδυασμένες μεταφορές σαν και αυτό που κάναμε εμείς. Ήταν ένας κατάλογος έργων. Και θα ήθελα να πω από εδώ δυο πράγματα, ένα παράδειγμα μιας υποδομής που είπατε και ένα παράδειγμα θεσμικού πλαισίου που προτείνατε. Το ένα είναι το Ελευσίνα - Θήβα - Υλίκη. Αυτή η υποδομή, αν εμείς την είχαμε καταργήσει οριστικά από τον διαγωνισμό, αν την κάνετε, αν προχωρήσετε σε έναν τέτοιον αυτοκινητόδρομο, όχι αυτό που κάνει η περιφέρεια, που σωστά το κάνει, προβλέπει από τη σύμβαση που εσείς υπογράψατε και εσείς αναθεωρήσατε να δώσετε αποζημιώσεις στην Ιόνια Οδό και στον Ε65.
Κύριε Υπουργέ, σας παρακαλώ, αν θέλετε, ολοκληρώστε.
Ολοκληρώνω σε λίγο, κύριε Πρόεδρε. Πραγματικά, αναρωτιέται κάποιος πώς το προτείνατε αυτό, αν μη τι άλλο χωρίς την πρόβλεψη να κάνουμε μια διαπραγμάτευση. Δεν είναι άσχετοι οι Υπουργοί που ήταν εκεί και τα στελέχη. Όταν κάνατε τις συμβάσεις στην αναθεώρηση, το Υπουργείο Οικονομίας έπαιξε κρίσιμο ρόλο. Το δεύτερο είναι το θεσμικό που προτείνετε, τις πρότυπες συμβάσεις. Ακούστε, οι πρότυπες συμβάσεις έχουν απίστευτες αντιθέσεις με το Ευρωπαϊκό Δίκαιο και ιδιαίτερα με το δίκαιο του ανταγωνισμού, που οι νεοφιλελεύθερες δυνάμεις έχουν επιβάλει. Επειδή, όμως, είσαστε λάτρεις των ανεξάρτητων αρχών και του ευρωπαϊκού πλαισίου, φέρτε μας μια τροπολογία, που φέρνετε άλλες για να δημιουργήσετε εντυπώσεις, γι' αυτό που προτείνετε και θα την περάσουμε, να τη στείλουμε πρώτα στη Digicom, να τη στείλουμε και στις ανεξάρτητες αρχές να δούμε και τι θα μας πουν καθώς και σε ποιες χώρες που είπατε γίνεται αυτό. Εσείς εκθέτετε και τον Πρόεδρό σας. Εκτίθεται και μόνος του και τα στελέχη σας τον εκθέτουν όσο πρέπει. Σε ποιες ευρωπαϊκές χώρες υπάρχει αυτό; Λάθος ήταν η πληροφορία που του είπατε και εξήγγειλε ο άνθρωπος. Πάμε και παρακάτω. Στον ΒΟΑΚ σαράντα χρόνια είχατε κάνει λιγότερο από πενήντα χιλιόμετρα. Δεν υπήρχε μελέτη για τίποτε άλλο και γι' αυτό θα ήθελα να ευχαριστήσω τις υπηρεσίες του Υπουργείου που δίνουν τη μάχη για τους δύο διαγωνισμούς και τον τρίτο που γίνεται για τον Βόρειο Οδικό Άξονα Κρήτης μέσα σε αυτές τις συνθήκες, όπως θέλω και να τους ευχαριστήσω και για το αεροδρόμιο που συζητάμε σήμερα. Επίσης, θα ήθελα να ευχαριστήσω τον Δήμαρχο Μίνωα Πεδιάδας, τον Ζαχαρία Καλογεράκη και τον Περιφερειάρχη Σταύρο Αρναουτάκη, που συνεργάστηκαν για να προχωρήσουμε αυτήν την υποδομή, να κάνουμε τη διαβούλευση. Θα ήθελα να ευχαριστήσω όλους τους φορείς που συμμετείχαν στη διαβούλευση, ακόμα και αυτούς που διαφωνούν με αυτήν την υποδομή, είτε αυτούς που συμφωνούν είτε αυτούς που διαφωνούν. Θα ήθελα να πω ότι, κυρίες και κύριοι συνάδελφοι, το αεροδρόμιο στο Καστέλι θα εγκαινιαστεί στο τέλος της επόμενης τετραετίας πάλι από τον Αλέξη τον Τσίπρα ως Πρωθυπουργό. Το λέω αυτό γιατί θέλω να σας προσκαλέσω ταυτόχρονα το Σάββατο, ιδιαίτερα τους Βουλευτές του Ηρακλείου αλλά και όλους τους υπόλοιπους, για να μη μας λένε ότι δεν καλούμε κανέναν, όπως εξήγγειλε ο Πρωθυπουργός στις 18 του μηνός, να παραδώσουμε στους πολίτες της Κρήτης τον δρόμο της Μεσσαράς μετά από δεκαεπτά χρόνια. Ελπίζουμε ότι θα μας καταγγείλετε για ένα έργο που το έχει ξεκινήσει η Νέα Δημοκρατία. Είχε δυο - τρεις διαγωνισμούς…
Κύριε Υπουργέ, ολοκληρώστε, σας παρακαλώ.
Ολοκληρώνω, κύριε Πρόεδρε, οφείλοντας να δώσω στον κ. Μανιάτη μια απάντηση: Δεν θέλω να οξύνω το κλίμα, δεν θέλω να πω για σας, κύριε Μανιάτη. Όμως, οφείλω να πω διάφορα που λέτε, δήθεν για σκάνδαλα. Ούτε θα αναφέρω το θέμα της Λευκάδας και της ΔΕΠΑΝΟΜ, που συγχωνεύσατε στην κυβέρνηση Σαμαρά με την ΚΤΥΠ, αν θυμάμαι καλά και τη ΘΕΜΙΔΑ. Δεν ανοίγουμε τέτοια συζήτηση τώρα, αλλά όποτε θέλετε να την ανοίξουμε. Θα δώσω σε τίτλους μερικές απαντήσεις για να μην υπάρχουν γκρίζες ζώνες. Η πρώτη ερώτηση που κάνατε για την επέκταση της σύμβασης του «Ελευθέριος Βενιζέλος» αφορά όχι το δικό μας Υπουργείο. Δεν έχουμε τέτοια αρμοδιότητα, αλλά δεν θα αρνηθώ να σηκώσω το γάντι και να σας απαντήσω. Εσείς δεσμεύσατε τη χώρα για την επέκταση και να μη γίνει διαγωνισμός στο πρώτο μνημόνιο και στο δεύτερο, που συμμετείχατε στην κυβέρνηση Σαμαρά. [[Θόρυβος από την πτέρυγα της Δημοκρατικής Συμπαράταξης]] Τότε πανηγυρίζατε επί Σαμαρά ότι τα τριακόσια εκατομμύρια …
Κύριε Υπουργέ, κοντεύετε τα τριάντα πέντε λεπτά.
Τελειώνω, αλλά δεν μπορεί να υπάρχουν γκρίζες ζώνες. Τότε, λοιπόν, πανηγυρίζατε επί Σαμαρά ότι τα τριακόσια εκατομμύρια είναι θρίαμβος. Να δούμε τα δημοσιεύματα, να δούμε όμως κι αυτό που είδατε. Σήμερα έχουμε μια σύμβαση που είναι το ίδιο, για αεροδρόμιο. Έτυχε την ίδια περίοδο, που ήταν μεγάλη χρονική περίοδος, κύριε Μανιάτη - θα τα πούμε και μετά που ρωτήσατε για το Θριάσιο - την ίδια περίοδο που η «DIGICOM» εξέταζε αυτήν την υποδομή, το Καστέλι, εξέταζε και την επέκταση της σύμβασης στο «Ελευθέριος Βενιζέλος». Είναι προφανές ότι εκτός από τις απαντήσεις που είχε δώσει ο Ευκλείδης Τσακαλώτος ως αρμόδιος Υπουργός του ΤΑΙΠΕΔ και του υπερταμείου, πως είναι καιρός να κάνετε μια σύγκριση στα νούμερα για να δείτε ότι την ίδια περίοδο χρησιμοποίησε η Διεύθυνση Ανταγωνισμού αυτά που έγιναν με διαγωνιστική διαδικασία στο Καστέλι και στην επέκταση του «Ελευθέριος Βενιζέλος». Είναι τόσο απλό. Καλείστε κι εσείς να μας απαντήσετε γιατί δεν έχει, γιατί δεν μπορούσαμε να αλλάξουμε τη σύμβαση, αφού ήταν επέκταση για είκοσι χρόνια, ούτε σε έναν όρο. Να μας πείτε γιατί δεν έχει ανταποδοτικά, γιατί δεν έχει τις άλλες προβλέψεις που έχει το Καστέλι το «Ελευθέριος Βενιζέλος» και η Νέα Δημοκρατία - γιατί τότε ήταν η σύμβαση - κι εσείς που αλλάξατε μετά τη σύμβαση. Το δεύτερο …
Κύριε Υπουργέ, με φέρνετε σε δύσκολη θέση.
Τελειώνω, κύριε Πρόεδρε. Κάντε μια ερώτηση. Η πρώτη ερώτηση που κάνατε, που δήθεν αποκαλύψατε τα τρομερά έγγραφα, ήταν για το Θριάσιο. Το έγγραφο που αναφέρεστε για τη ΓΑΙΑΟΣΕ και την ΤΡΕΝΟΣΕ δεν έχει να κάνει μ' αυτό που καταγγείλατε στην προηγούμενη κύρωση της σύμβασης για το Θριάσιο. Έχει να κάνει με την παραχώρηση του διαμετακομιστικού κέντρου. Είναι το «Θριάσιο 2». Η σύμβαση που είχε γίνει μεταξύ ΓΑΙΑΟΣΕ και ΤΡΕΝΟΣΕ ήταν επί της κυβέρνησης Σαμαρά που ήσασταν Υπουργός, που αντιδρά η διοίκηση του ΟΣΕ ότι κακώς παραδόθηκαν αυτά τα ακίνητα στην ΤΡΕΝΟΣΕ που ήταν προς ιδιωτικοποίηση …
Κύριε Υπουργέ, σας παρακαλώ.
Όχι, πρέπει να απαντήσω.
Μα, μιλάτε εδώ και τριάντα έξι λεπτά, κύριε Υπουργέ.
Φτάνει η κοροϊδία! Αρκετά κοροϊδέψατε!
Παρακαλώ, κυρία Ζαρούλια.
Πρέπει να απαντήσω. Τι να του κάνω εγώ; Να μη ρωτούσε. Το δεύτερο είναι το έγγραφο της Επιτροπής Ανταγωνισμού. Μου έδωσαν εδώ οι υπηρεσίες για το Καστέλι, γιατί είναι μια συνήθης διαδικασία, όταν στέλνεις στη Διεύθυνση Ανταγωνισμού της Ευρωπαϊκής Επιτροπής, να γίνονται ερωτήματα για τις κρατικές ενισχύσεις - που τα είπα πριν - και για μια σειρά από άλλους όρους του διαγωνισμού. Στο Καστέλι, λοιπόν, τον Σεπτέμβριο του 2016- αριθμός για να το ελέγξετε SA46454 προς τη «DIGICOM» της Ευρωπαϊκής Επιτροπής - ζήτησε διευκρινίσεις και υπέβαλε ερωτήσεις στις 11-10-16, στις 10-4-17, στις 26-10-17, στις 31-1-18, εκατοντάδες ερωτήσεις για το Καστέλι. Απαντήσαμε αντίστοιχα, όπως και ο αρμόδιος φορέας που έκανε τον διαγωνισμό για το «Θριάσιο 1». Η ΓΑΙΑΟΣΕ οφείλει και, απ' ό,τι ξέρω, έχει απαντήσει στα ερωτήματα που έκανε η «DIGICOM». Δεν είναι κάτι πρωτόγνωρο, έτσι όπως το παρουσιάσατε.
Κύριε Υπουργέ, για άλλη μια φορά, σας παρακαλώ να ολοκληρώσετε.
Προτείνω, λοιπόν, στον κ. Μανιάτη - εύχομαι τέλος πάντων - να μας έχει κάνει κάποια ερώτηση για να απαντηθεί. Δεν έχω υπ' όψιν μου να μας έχει κάνει. Το εύχομαι, για να απαντηθεί, αν και μπαίνω, κύριε Μανιάτη, στον πειρασμό να μην σας απαντήσουμε για να γίνει επίκαιρη ερώτηση και να σας απαντήσω εδώ.
Ηρεμήστε. Ολοκληρώστε επιτέλους, κύριε Υπουργέ.
Ολοκληρώνω, κύριε Πρόεδρε, λέγοντας ότι και αυτό το έργο, το Καστέλι, δεν ανήκει σε κανέναν Υπουργό, σε καμμία κυβέρνηση, σε κανέναν περιφερειάρχη ή δήμαρχο. Ανήκει στον ελληνικό λαό που το πληρώνει κι έτσι θα συνεχίσουν για πολλές τετραετίες οι υποδομές της χώρας με Πρωθυπουργό τον Αλέξη Τσίπρα, κύριε Μανιάτη.
Κύριε Πρόεδρε …
Περιμένετε, κύριε Μανιάτη. Σας έχω δει. Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οχτώ μαθήτριες και μαθητές και πέντε συνοδοί - εκπαιδευτικοί από το 47ο Δημοτικό Σχολείο Ηρακλείου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κύριε Μανιάτη, τι θα θέλατε;
Κύριε Πρόεδρε, ο κύριος Υπουργός είπε δύο κραυγαλέα ψέματα αναφερόμενος στη δική μου τοποθέτηση και θέλω να μου δώσετε δύο λεπτά για να απαντήσω επί των κραυγαλέων ψεμάτων.
Αυστηρά δύο λεπτά, κύριε Μανιάτη.
Ψέμα πρώτο: Κύριε Υπουργέ Υποδομών και Μεταφορών, ψευδέστατα είπατε ότι στη σύμβαση του αεροδρομίου, που είμαστε περήφανοι που την υπέγραψε το ΠΑΣΟΚ με Υπουργό Δημοσίων Έργων τον Κώστα Λαλιώτη μετά από σχετική τροποποίηση της αρχικής σύμβασης της Νέας Δημοκρατίας, μετά από αρχική σύμβαση της Νέας Δημοκρατίας της κυβέρνησης Μητσοτάκη που τροποποίησε ο Κώστας Λαλιώτης, εκεί λοιπόν, κύριε Υπουργέ, αναφέρεται με σαφήνεια ότι η επέκταση της σύμβασης μπορεί να γίνει είτε σε συνεργασία και συμφωνία του δημοσίου με τον ανάδοχο τον εγκατεστημένο, είτε με διεθνή διαγωνισμό. Θέλω, λοιπόν, να μου πείτε εσείς γιατί επιλέξατε να μην κάνετε διεθνή διαγωνισμό, αλλά αντίθετα να προχωρήσετε σε απευθείας διαπραγματεύσεις με την εγκατεστημένη εταιρεία και να υποεκτιμήσετε την αξία ενός περιουσιακού στοιχείου του ελληνικού λαού κατά εξακόσια εκατομμύρια. Κατά συνέπεια, ψέμα ένα, να το πάρετε πίσω. Ο Κώστας Λαλιώτης υπέγραψε - και οφείλατε να αξιοποιήσετε αυτήν τη δυνατότητα - τη δυνατότητα του δημοσίου να προχωρήσει σε διεθνή διαγωνισμό και όχι σε απευθείας διαπραγμάτευση, όπως κάνετε εσείς. Ψέμα δεύτερο: Εδώ, κύριε Πρόεδρε, είναι το έγγραφο του ΟΣΕ, το οποίο ο κύριος Υπουργός μάς είπε ότι «αυτά με ΟΣΕ, ΤΡΕΝΟΣΕ και Θριάσιο τα είχατε κάνει εσείς οι κακοί «Σαμαροβενιζέλοι»». Αξιότιμε κύριε Υπουργέ, θα σας ξανακαταθέσω για τα Πρακτικά το έγγραφο του ΟΣΕ που στη σελίδα 2 καταγγέλλει προς εσάς, εκτός αν εσείς δεν διαβάζετε τα έγγραφα που σας στέλνουν. Λέει, λοιπόν, στην τέταρτη παράγραφο. Ακούστε κι εσείς, κύριε Πρόεδρε.
Κύριε Μανιάτη, σας παρακαλώ πολύ. Εν συντομία. Ακολουθεί και άλλο νομοσχέδιο και δεν μπορούμε να αργήσουμε.
«Με το από 17/7/2017 ιδιωτικό συμφωνητικό μεταξύ ΓΑΙΑΟΣΕ και ΟΣΕ για την καταγραφή της σιδηροδρομικής υποδομής που βρίσκεται κ.λπ., επί του συμφωνητικού αυτού της 17ης/7/2017 εγείρονται σημαντικά νομικά ζητήματα» και έχει τρεις σελίδες ένσταση ο διευθύνων σύμβουλος του ΟΣΕ.
Είναι ξεκάθαρο, κύριε Μανιάτη.
Δεν τα λέτε καλά, κύριε Μανιάτη.
Κύριε Υπουργέ, περιμένετε. Σας παρακαλώ πολύ.
Ο κύριος Υπουργός οφείλει τώρα να ανακαλέσει τα δύο κραυγαλέα ψέματα, με τα οποία προσπάθησε να παρασύρει το Εθνικό Κοινοβούλιο.
Μην σηκώνεστε, κύριε Υπουργέ. Θα σας πω. Κρατήστε …
Παρακαλώ να κατατεθεί το συγκεκριμένο έγγραφο για τα Πρακτικά.
Είναι ξεκάθαρο, κύριε Μανιάτη. Να συνεχίσουμε. Κύριε Υπουργέ, κρατήστε σημειώσεις, σας παρακαλώ. Να έχουμε τις δευτερολογίες και να απαντήσετε μετά, επειδή πρέπει να κλείσετε το νομοσχέδιο, εφ' όλης της ύλης.
Ένα λεπτό, κύριε Πρόεδρε.
Όχι. Ένα λεπτό τώρα και πέντε λεπτά μετά; Καλύτερα να τα πείτε όλα μαζί στο τέλος. Να περιμένει ο κ. Μανιάτης, να σας ακούσει. Δεν είναι υποχρεωτικό να γίνει τώρα αυτό. Καθίστε. Κύριε Μπουκώρε, έχετε ζητήσει τον λόγο εσείς, ο κ. Κεγκέρογλου και ο κ. Συντυχάκης. Ευχαριστώ τους υπόλοιπους συναδέλφους, που έχουν συμφωνήσει να μην δευτερολογήσουν, για να διευκολύνουμε το κοινοβουλευτικό έργο. Έχετε τη δευτερολογία σας για τρία λεπτά, για να προχωρήσουμε μετά στην ψηφοφορία και να κλείσουμε το νομοσχέδιο. Ακολουθεί και άλλο νομοσχέδιο. Κύριε Μπουκώρε, έχετε τον λόγο.
Θα προσπαθήσω να είμαι όσο πιο σύντομος μπορώ, αν και ελέχθησαν πάρα πολλά, κύριε Πρόεδρε. Εγώ χαίρομαι, που ο κύριος Υπουργός, με έμφαση επισήμανε αυτό που πάντα λέμε από το Βήμα της Βουλής, δηλαδή ότι τα μεγάλα δημόσια έργα δεν ανήκουν σε κανένα κόμμα, σε καμμία κυβέρνηση, σε κανέναν τοπικό άρχοντα, αλλά στον ελληνικό λαό, που τα πληρώνει και αυτή είναι πάγια θέση της Νέας Δημοκρατίας, διότι αυτά τα έργα υπερβαίνουν τις κυβερνητικές θητείες. Για τις καθυστερήσεις, για τις οποίες έγινε πολύς λόγος, είπα στην πρωινή μου τοποθέτηση ότι δεν έχει σημασία αν μια κυβέρνηση καθυστέρησε τέσσερα χρόνια και οι άλλες πέντε. Υπήρχαν καθυστερήσεις. Και αν άκουγε αυτή την ώρα ο κύριος Υπουργός, θα ήθελα να του πω ότι, κατά την προσωπική μου άποψη, οι καθυστερήσεις σε αυτό το έργο, που εξαγγέλθηκε το 2008 από την τότε κυβέρνηση Καραμανλή - και φτάνουμε σήμερα τα έντεκα χρόνια μετά για την κύρωση της σύμβασης παραχώρησης - οφείλονται κυρίως στο γεγονός ότι δεν υπήρχε επενδυτικό ενδιαφέρον και δεν υπήρχε και δυνατότητα χρηματοδότησης. «LEHMAN BROTHERS» 2008, κρίση στην Ελλάδα το 2010, γι' αυτό και ο διαγωνισμός του 2011, κύριε Υπουργέ, κηρύχθηκε άγονος και δεν μπόρεσε να προσελκύσει το ενδιαφέρον κανενός επενδυτή, καμμίας εταιρείας. Αν θέλουμε δηλαδή να είμαστε δίκαιοι, πρέπει να πούμε ότι η κρίση, και η παγκόσμια και η ευρωπαϊκή και κυρίως η ελληνική, καθυστέρησαν κυρίως αυτό το έργο. Απόδειξη του γεγονότος αυτού είναι ότι και στον τωρινό διαγωνισμό προσήλθε τελικώς μια κοινοπραξία. Ας μην προσπαθούμε, δηλαδή, να κάνουμε πολιτική είτε με το σταγονόμετρο των καθυστερήσεων είτε με το σε ποιον ανήκουν τα έργα, ποιος τα σχεδιάζει, ποιος τα εγκαινιάζει. Εγώ κρατάω τη δέσμευση του κ. Σπίρτζη για τα περί κοινωνικής αποκατάστασης, γιατί πράγματι, υπάρχουν και παγκόσμια και ευρωπαϊκά χρηματοδοτικά εργαλεία για την κοινωνική και επαγγελματική αποκατάσταση. Εδώ σε αυτήν την περίπτωση, μιλάμε για ανθρώπους με κατά κύριο επάγγελμα την αγροτική παραγωγή. Κρατάω αυτήν τη δέσμευση. Το είπα και στην τοποθέτησή μου, γιατί η απαλλοτρίωση και στη συνέχεια η αποζημίωση δεν συνιστούν κοινωνική ή επαγγελματική αποκατάσταση των θιγομένων παραγωγών της περιοχής. Μπορούμε να αναζητήσουμε, λοιπόν, τα εργαλεία. Εκείνο που μας φοβίζει περισσότερο είναι η τήρηση των χρονοδιαγραμμάτων, διότι υπάρχουν ορισμένα θολά σημεία, τα οποία πρέπει να ξεκαθαρίσουν, όπως η οριστική τιμή μονάδας, τα περιβαλλοντικά, τα αντιπλημμυρικά και όλες αυτές οι ιστορίες, σε συνδυασμό με τον Βόρειο Οδικό Άξονα, για τον οποίο ακούω ότι στα σαράντα χρόνια έγιναν μόλις πενήνταχιλιόμετρα. Έγιναν, όμως, όλοι οι μεγάλοι οδικοί άξονες της χώρας. Εν πάση περιπτώσει, η Κυβέρνηση, κατ' αναλογίαν, στα 4,5 χρόνια θα έπρεπε να έχει παρουσιάσει πέντε χιλιόμετρα, για να μην τα βάζουμε όλα στο ζύγι και με το σταγονόμετρο. Από εκεί και πέρα, θολώνει η σημερινή, σχεδόν καθολική συναίνεση για το έργο από την τροπολογία για την αναδιάρθρωση των κατηγοριών των πρωταθλημάτων, που έφερε ως μη όφειλε σήμερα ο κύριος Βασιλειάδης και μεγάλο μέρος της συζήτησης επικεντρώθηκε εκεί. Αδικεί πολλές ομάδες. Είναι κακός τρόπος νομοθέτησης. Το είπαμε, δεν θα το επαναλάβουμε. Θα χρειαστώ μόνο ένα λεπτό, για να αναφερθώ στον Κοινοβουλευτικό Εκπρόσωπο του ΣΥΡΙΖΑ, τον οποίο ιδιαίτερα εκτιμώ, γιατί πιστεύω ότι υπήρξε άδικος και με την παράταξη και με τη Νέα Δημοκρατία. Κύριε Ξυδάκη, μας μιλήσατε και εσείς και ο κύριος Υπουργός για νεοφιλελευθερισμούς. Να βάλετε καλά στο μυαλό σας ότι η Νέα Δημοκρατία παραμένει το μόνο λαϊκό φιλελεύθερο κόμμα της χώρας, γι' αυτό και είναι καταξιωμένο στη συνείδηση του εκλογικού σώματος και είναι το μοναδικό που παραμένει μεγάλο κόμμα καθ' όλη τη διάρκεια της Μεταπολίτευσης. Από εκεί και πέρα, όσον αφορά τα όσα είπε για τα εργασιακά ο Πρόεδρός μας, ο Πρόεδρος ευθύνεται γι' αυτά που λέει και όχι γι' αυτά που καταλαβαίνετε ή θέλετε να καταλάβετε ή θέλετε να προπαγανδίσετε εσείς, αποδεικνύοντας τον πανικό του ΣΥΡΙΖΑ μπροστά στη δημοσκοπική κατάρρευση και στην επερχόμενη εκλογική συντριβή. Αντί να επιχειρείτε να πιαστείτε από μια φράση του Μητσοτάκη, όταν είστε εσείς, οι αριστεροί, που δημιουργήσατε τη γενιά των 360 ευρώ, τη νέα γενιά των «τρεις και εξήντα», όταν ένα 40% των εργαζομένων υποαπασχολείται και οι αποδοχές του είναι 332 ευρώ, δηλαδή πολύ κάτω από το επίδομα ανεργίας, θα έπρεπε να είστε πιο εγκρατείς στην κριτική σας. Από εκεί και πέρα, όλοι κρινόμαστε και κρίνει ο ελληνικός λαός ποιος είναι υπέρ των συμφερόντων του και ποιος όχι. Σας επαναλαμβάνω, όμως, ότι η Νέα Δημοκρατία είναι το μόνο μεγάλο λαϊκό και φιλελεύθερο κόμμα, ενώ το κόμμα, που εσείς υπηρετείτε, μεγάλωσε εξαιτίας της κρίσης, καβάλησε το τμήμα της οργής, υποσχέθηκε στους πάντες τα πάντα και το 4% έγινε 34%, κύριε Ξυδάκη. Περί αυτού πρόκειται. Στις επόμενες εκλογές, η εκλογική συρρίκνωση είναι δεδομένη. Από εκεί και πέρα, όμως, αυτή η απέλπιδα προσπάθεια να πάρετε κάτι, να το εργαλειοποιήσετε, να το μετατρέψετε, να το προπαγανδίσετε, μπας και διασωθείτε, δεν δείχνει τίποτε άλλο, παρά τον πανικό για την συντριπτική εκλογική ήττα που επέρχεται στις 26 Μαΐου. Ευχαριστώ.
Κύριε Πρόεδρε, θα ήθελα τον λόγο.
Δεν υπάρχει κάτι επί προσωπικού, κύριε Ξυδάκη.
Θα ήθελα τον λόγο για εξήντα δευτερόλεπτα.
Να ήταν προσωπικό, να το καταλάβω. Έκανε έναν σχολιασμό στη δική σας τοποθέτηση και σας έδωσε μια απάντηση, χωρίς να είναι προσβλητικός. Την άποψή του παρέθεσε.
Είμαι Κοινοβουλευτικός Εκπρόσωπος.
Σας καταλαβαίνω, αλλά διευκολύνετε, σας παρακαλώ, λίγο τη διαδικασία.
Τήρησα τον χρόνο μου. Μίλησα τριάντα δευτερόλεπταν λιγότερο. Θα ήθελα για εξήντα δευτερόλεπτα τον λόγο.
Εγώ σας καταλαβαίνω.
Για εξήντα δευτερόλεπτα.
Δεν ξέρω τι θα καταλάβετε, κύριε Ξυδάκη, πραγματικά. Έχετε ένα λεπτό αυστηρά.
Έπρεπε να αρχίσει τώρα η επόμενη συνεδρίαση.
Θα αργήσει η άλλη συνεδρίαση.
Κύριοι συνάδελφοι της Νέας Δημοκρατίας, η Κυβέρνηση του ΣΥΡΙΖΑ δεν πετσόκοψε τον κατώτατο μισθό και δεν θέσπισε το όνειδος του υποκατώτατου για τους νέους. Δεύτερον, εμείς, αν δεν καταλαβαίνουμε κάτι - που καταλαβαίνουμε πολύ καλά - είναι την πολιτική απέχθεια που τρέφουν ένιοι εξ υμών προς την εργατική τάξη και τον ελληνικό λαό και το όνειρό του για προκοπή και κοινωνική κινητικότητα. Αλλά εν πάση περιπτώσει, εμείς απαντούμε σε πολιτικά λόγια με πολιτικά επιχειρήματα. Δεν κραδαίνουμε ούτε φωτογραφίες ούτε ανοίγουμε τους οχετούς της λάσπης επί της προσωπικής ζωής της πολιτικής ηγεσίας.
Σε εμένα αναφέρεστε;
Στο κόμμα σας.
Κύριε Κεγκέρογλου, έχετε τον λόγο για τρία λεπτά, παρακαλώ.
Ο κ. Ξυδάκης προηγουμένως, προσπαθώντας να κριτικάρει τον κ. Μητσοτάκη γι' αυτά που είπε για τον άνθρωπο από το Περιστέρι, άθελά του - γιατί δεν το κάνει καμμία άλλη φορά - αναγνώρισε ότι η μεγάλη πρόοδος στη χώρα έχει πράγματι επιτευχθεί, σε σχέση, όχι μόνο με την κοινωνική κινητικότητα - όπως την ονόμασε - αλλά με το άνοιγμα δρόμων για τον κόσμο, που ήταν στο περιθώριο, για τον κόσμο που δεν ασχολούνταν μαζί του η πολιτική. Κι αυτό το έργο είναι έργο ΠΑΣΟΚ. Δεν αναφέρθηκε στον ν.1264/82 ο οποίος κατοχυρώνει τα εργασιακά δικαιώματα. Η μόνη Κυβέρνηση που τόλμησε να τον αγγίξει επαναφέροντας το λοκ - άουτ ήταν η κυβέρνηση ΣΥΡΙΖΑ - ΑΝΕΛ. Βεβαίως, δεν είναι μόνο αυτά και δεν μπορώ να απασχολήσω την Ολομέλεια με άλλα θέματα, αλλά για τα έργα δεν μπορώ να μην πω το εξής: Ο κύριος Υπουργός μάς μίλησε για τους μεγάλους άξονες, το προχώρημα κ.λπ.. Ε, ναι, αν και οι προηγούμενοι υπουργοί είχαν δώσει δώρο 704 εκατομμύρια στους μεγάλους παραχωρησιούχους, φυσικά και θα είχαν τελειώσει πρωτύτερα τα έργα. Όμως, για τα έργα που εγκαινιάζονται καθημερινά - το παραδέχθηκαν και οι μεν και οι δε - ισχύει εδώ απόλυτα η λαϊκή παροιμία: Δυο γάιδαροι μαλώνανε σε ξένο αχυρώνα. Και η Νέα Δημοκρατία έχει κάνει το ίδιο πράγμα παλιότερα, την περίοδο 2004, 2007, 2008, με το να εγκαινιάζει έργα της προηγούμενης περιόδου, και ο ΣΥΡΙΖΑ το κάνει τώρα και μάλιστα, μετά από καθυστέρηση και με ψέματα. Προσθέτει και τα ψέματα. Δηλαδή, είπε ο κύριος Υπουργός ότι στον ΒΟΑΚ έχει κάνει, έχει δείξει κ.λπ.. Ούτε ένα τμήμα έχει δημοπρατήσει, ούτε ένα τμήμα έχει χρηματοδοτήσει. Αντίθετα, ακύρωσε και τον διαγωνισμό, που ήταν χρηματοδοτημένος, με διασφαλισμένα τα χρήματα για το τμήμα Πανόρμου - Εξάντη. Τον ακύρωσε, τον εξαφάνισε τον διαγωνισμό. Το ίδιο μας είπε για την ολοκλήρωση του δρόμου Ηράκλειο - Μεσσαρά, που θα ήταν ολοκληρωμένος δύο χρόνια τώρα. Με εφτά επίκαιρες ερωτήσεις που σας έφερα εδώ, κύριε Υπουργέ, σας ρωτούσα γιατί δεν υπογράφετε τη σύμβαση της δημοπράτησης που έγινε το 2014, γιατί δεν αναθέτετε στον δεύτερο ανάδοχο και επιμένετε μόνο στον πρώτο, στον παράνομο. Επιμένετε δύο χρόνια. Όταν είδατε και αποείδατε ότι δεν μπορείτε να του δώσετε το έργο, φυσικά και το δώσατε στον δεύτερο. Έρχεστε μετά και λέτε για τις προθεσμίες ότι δεν προλαβαίνουμε κ.λπ.. Τα ξεχάσατε αυτά; Λίγη σεμνότητα δεν βλάπτει. Τοποθετήθηκα, νομίζω, με πολλή σοβαρότητα για το θέμα, αποδίδοντας στον καθένα τη θετική πλευρά. Θέλετε να ακούσετε τα αρνητικά; Δεν γίνεται με αυτόν τον τρόπο. Πείτε μας για το διεθνές αεροδρόμιο και την επέκταση για είκοσι χρόνια. Να σηκωθείτε και να μας πείτε. Ενώ δεν υπάρχει καμμία δέσμευση από κανένα μνημόνιο και από κανέναν νόμο για να μην κάνετε νέο διεθνή διαγωνισμό, εσείς προχωρήσατε μονομερώς τη διαπραγμάτευση. Και όχι μόνο. Ακόμα δεν έχετε απαντήσει ούτε έχετε καλέσει σε απολογία τους εισηγητές είτε ήταν στελέχη στο ΤΑΙΠΕΔ, στο διοικητικό συμβούλιο είτε οποιοιδήποτε, γιατί λιγότερα 600 εκατομμύρια; Γιατί; Θα μας δώσετε επιτέλους αυτήν την απάντηση; Και εν πάση περιπτώσει, επειδή δεν θέλω εγώ με όλα τα αρνητικά να κλείσει αυτή η συζήτηση, να πω για το θέμα του διεθνούς αεροδρομίου στο Καστέλι. «Καστέλι» θα το πείτε, εκτός εάν δεν θέλετε. Θα το πείτε «Χανιά», θα το πείτε «Άγιο Νικόλαο»; Να μας πείτε κι αν διατηρηθεί το όνομα «Νίκος Καζαντζάκης», κατά τη γνώμη σας. Όχι ότι θα το διασφαλίσετε εσείς, γιατί αυτό θα το κάνει άλλη κυβέρνηση, αλλά ποια είναι η γνώμη σας; Γιατί σας έχω κάνει και μία πρόταση. Πείτε μας όμως, δεν μπορείτε να αναφέρετε κάτι συγκεκριμένο για το ειδικό αναπτυξιακό, που σας έχει ζητήσει ο δήμος; Εντάξει τα «παίνια», τα «παίνια» πάνε και έρχονται! Μπορείτε να μας πείτε ύψος χρηματοδότησης, χρονοδιάγραμμα και διάρκεια για το ειδικό αναπτυξιακό; Μπορείτε να μας πείτε, αυτή η δέσμευση για το ειδικό χωροταξικό, γιατί δεν έχει γίνει μέχρι τώρα; Τι σας εμπόδιζε να το κάνετε; Πείτε μας, τι σας εμπόδιζε; Γιατί λέτε ψέματα ότι έχουν συντελεστεί απαλλοτριώσεις για τους ανθρώπους; Έχουν συνεργαστεί απαλλοτριώσεις, για να τους πάρετε την περιουσία. Αυτή είναι η νομική συντέλεση της απαλλοτρίωσης. Η πραγματική συντέλεση της απαλλοτρίωσης για τον ιδιοκτήτη είναι όταν τον αποζημιώσετε και δεν τον έχει αποζημιώσει μην λέτε ψέματα.
Ολοκληρώστε παρακαλώ, κύριε Κεγκέρογλου.
Και επειδή είπατε πολλά μπράβο στους διευθυντάδες, βλέπω τον κύριο διευθυντή - τον άξιο - του Υπουργείου πίσω σας και τα άλλα στελέχη. Δεν μου λέτε: πριν από εσάς, αυτά τα στελέχη δεν δουλεύανε; Μόνο επί δικιάς σας θητείας δουλεύουν; Διότι αν παραδέχονται και αυτοί ότι δεν δουλεύανε μέχρι να έρθετε εσείς και άρα δεν τους αξίζουν συγχαρητήρια για την προηγούμενη περίοδο, που εγώ τους δίνω για όλη την περίοδο, τότε θα τους ζητήσουμε και πίσω αυτά που έχουν εισπράξει ως αμοιβές.
Ολοκληρώστε παρακαλώ, κύριε Κεγκέρογλου.
Μη μας λέτε, λοιπόν, ότι στην Ελλάδα ξεκίνησε η ζωή όταν εσείς αναλάβατε προσωπικά κάποιο Υπουργείο. Προς Θεού, αυτά είπατε εδώ!
Ολοκληρώστε, κύριε Κεγκέρογλου.
Σαράντα λεπτά λέγατε, να μην πω τι. Αντί να πείτε σοβαρά και υπεύθυνα και να μιλήσετε για το αεροδρόμιο, μιλήσατε για όλα τα άλλα, εκτός από το αεροδρόμιο, κύριε Υπουργέ, ενώ εμείς περιοριστήκαμε σε αυτό. Και κατακρίναμε την Κυβέρνηση, γιατί μας έφερε εδώ τροπολογίες άσχετες, για να περάσει σε αυτό το νομοσχέδιο, σε αυτή την κύρωση της σύμβασης για το σημαντικό έργο. Τι τα θέλατε αυτά, μπορείτε να μας πείτε;
Κύριε Κεγκέρογλου, σας παρακαλώ. Ελάτε, κύριε Συντυχάκη, για να ολοκληρώσουμε. Θα απαντήσετε σε όλους αναγκαστικά, κύριε Υπουργέ. Ορίστε, κύριε Συντυχάκη, έχετε τον λόγο.
Κύριε Πρόεδρε, ο Υπουργός μιλούσε επί σαράντα λεπτά και άλλα δέκα - δεκαπέντε λεπτά γίνεται αυτός ο σκυλοκαβγάς ανάμεσα στον ΣΥΡΙΖΑ, στο ΠΑΣΟΚ ή για να το προσωποποιήσω, ανάμεσα στον κύριο Υπουργό, ως πρώην στέλεχος του ΠΑΣΟΚ, με τους νυν αμετανόητους.
Γιατί δεν παίρνεις θέση γι' αυτά που ακούς;
Κύριε Ηγουμενίδη, μη διακόπτετε!
Επαναλαμβάνω, ποσώς αφορά τους Κρητικούς, τους Καστελιανούς, αν είναι λιγότερο ή περισσότερο διαπλεκόμενος ο ένας ή ο άλλος. Ειλικρινά μιλάω. Και οι δύο πετάνε τη μπάλα στην κερκίδα και ξέρετε γιατί; Ο κύριος Υπουργός δεν είπε ολόκληρη την αλήθεια. Και όταν δεν λες ολόκληρη την αλήθεια, είναι χειρότερο από το να λες το ψέμα. Είπε ότι είναι ένα δημόσιο αεροδρόμιο. Ε, δεν είναι δημόσιο! Γιατί το λέτε ότι είναι δημόσιο και μάλιστα, ανήκει στον λαό της Κρήτης; Από που κι ως που; Επί σαράντα λεπτά δεν μπορέσατε να τεκμηριώσετε ότι είναι ένα δημόσιο αεροδρόμιο. Είναι ένα αμιγώς ιδιωτικό αεροδρόμιο, με μια αποικιοκρατική σύμβαση, δίνετε τσάμπα την κατασκευή αυτού του αεροδρομίου στις εταιρείες, τις προικοδοτείτε με 180 εκατομμύρια. Και μέσα σε έξι χρόνια, θα έχουν ξεμπερδέψει και θα πάρουν αμύθητα κέρδη από αυτήν την ιστορία. Φυσικά, με το Βόρειο Οδικό Άξονα και τους συνδετήριους δρόμους,θα κληθεί να πληρώσει ο Καστελιανός, φεύγοντας από το Καστέλι για να πάει στη Χερσόνησο, αν θέλει να πάει στο Ηράκλειο ή αν θέλει να πάει στα Χανιά ή στον Άγιο Νικόλαο. Να, λοιπόν, γιατί δεν λέτε ολόκληρη την αλήθεια. Και αυτή η στρατηγική για την ιδιωτικοποίηση των αεροδρομίων, που ξεκίνησε με την ιδιωτικοποίηση των δέκα αεροδρομίων στη «Fraport» και το μεγάλο σκάνδαλο είναι αυτό: Όταν ο Δασκαλογιάννης ήταν έτοιμος με δημόσια χρηματοδότηση - επέκτασή του, με χρήματα δηλαδή του ελληνικού λαού, βρεθήκατε εσείς και το παραχωρήσατε, παίρνοντας φυσικά τη σκυτάλη από τη Νέα Δημοκρατία, διότι ήταν έτοιμη η Νέα Δημοκρατία να το παραχωρήσει στους ιδιώτες. Το προχωρήσετε εσείς και το δώσετε στη «Fraport», σε έναν ιδιωτικό κολοσσό. Είναι έτσι ή δεν είναι; Υπήρξε η συνέχεια με δέκα λιμάνια της χώρας. Και εντάσσεται σε μια συνολική στρατηγική, που λέει: Σημαντικοί τομείς της οικονομίας, στρατηγικής σημασίας, όπως είναι τα λιμάνια, τα αεροδρόμια, τα απορρίμματα, τα νερά, να τα παραδώσετε, μπιρ παρά, στους ιδιώτες. Αυτή είναι η πολιτική σας. Αυτό λέγεται, πείτε το όπως θέλετε, «νεοφιλελευθερισμός», «σοσιαλδημοκρατία»; Ένα και το αυτό, είναι οι δύο όψεις του ίδιου νομίσματος και εδώ στην Ελλάδα και σε ευρωπαϊκό επίπεδο. Τελειώνοντας, κύριε Πρόεδρε, είχαμε καταθέσει δύο τροπολογίες: Η μία αφορούσε τη μονιμοποίηση των πενταετών και συμβασιούχων πυροσβεστών. Η δεύτερη αφορούσε την κατάργηση του αντιλαϊκού μέτρου μείωσης του αφορολογήτου, που προβλεπόταν από τον ν.4472 του 2017, δύο πολύ σημαντικές τροπολογίες, διότι η μεν πρώτη αφορούσε την ενίσχυση της αντιπλημμυρικής προστασίας, της αντιπυρικής και της αντισεισμικής θωράκισης της χώρας, με επιπλέον προσωπικό, με επιπλέον δύο χιλιάδες επτακόσιους εργαζόμενους πενταετούς υποχρέωσης με συμβασιούχους πυροσβέστες και η δεύτερη αφορά το αφορολόγητο. Τελικά, θα το μειώσετε ή δεν θα το μειώσετε; Δεν έπρεπε να πείτε πέντε κουβέντες, δύο κουβέρτες, μία κουβέντα, εάν αποδέχεστε ή όχι; Και αν δεν αποδέχεστε, ποιος είναι ο λόγος που δεν αποδέχεστε; Σε κάθε περίπτωση, ειδικά την τροπολογία που αφορά το αφορολόγητο για τα εισοδήματα μισθωτών και συνταξιούχων, την επανακαταθέτουμε στο νομοσχέδιο για τις εκατόν είκοσι δόσεις. Και καλούμε την Κυβέρνηση να πάρει θέση, όπως και τα υπόλοιπα κόμματα. «Ιδού η Ρόδος, ιδού και το πήδημα». Ευχαριστώ, κύριε Πρόεδρε.
Ευχαριστούμε, κύριε Συντυχάκη. Κύριε Υπουργέ, παρακαλώ πολύ, εν συντομία, δίνω το λόγο για τρία λεπτά και σε εσάς για να κλείσουμε, να προχωρήσουμε στην ψηφοφορία και να πάμε και στο επόμενο νομοσχέδιο.
Ευχαριστώ, κύριε Πρόεδρε. Θα ξεκινήσω από τον τελευταίο, τον κ. Συντυχάκη, επειδή προκάλεσε λίγο. Δεν μας έχει συνηθίσει το ΚΚΕ σε τέτοιους λαϊκισμούς στις τοποθετήσεις του. Ευτυχώς. Ο κ. Συντυχάκης έχει μπει στον πειρασμό, δεν η πρώτη φορά που μπαίνει ο συγκεκριμένος Βουλευτής, δεν πειράζει. Το παραγνωρίζω, το κάνω by - pass, κύριε Συντυχάκη, επειδή είστε Βουλευτής του ΚΚΕ. Όμως, είναι προφανές ότι τα έργα υποδομών, όταν βγαίνουν με σύμπραξη δημοσίου και ιδιωτικού τομέα, τι συμφέρει περισσότερο, να τα κάνουμε ως δημόσια έργα ή ως ΣΔΙΤ; Ως δημόσια έργα ή ως παραχωρήσεις; Είναι προφανές ότι συμφέρει να τα κάνουμε ως δημόσια έργα, αρκεί να μας πείτε εσείς από πού θα βρούμε τα λεφτά για να τα κάνουμε δημόσια έργα, εκτός και αν θεωρείτε ότι πρέπει να περιμένει η Κρήτη άλλα πενήντα χρόνια, μέχρι να βρούμε από το Πρόγραμμα Δημοσίων Επενδύσεων 500 εκατομμύρια plus, για να φτιάξουμε μια τέτοια υποδομή. Το ίδιο ισχύει για το σπίτι σας, κύριε Συντυχάκη. Αν είχατε στην τσέπη σας λεφτά να το κάνετε, θα συνέφερε περισσότερο από το να δανειστείτε από μια τράπεζα για να το φτιάξετε και προφανώς, θα συνέφερε ακόμα πιο πολύ από το να πείτε σε έναν τρίτο να δανειστεί και να σας το φτιάξει, για να το έχετε. Άρα, αυτά είναι κοινή λογική. Δεν νομίζω ότι χρειάζεται στο Κοινοβούλιο να τα συζητάμε. Δεν έχουμε τα λεφτά για να κάνουμε τόσο μεγάλες δημόσιες υποδομές.
Τι τα κάνατε τα λεφτά; Έμμεσοι - άμεσοι φόροι, τι τα κάνατε τα λεφτά;
Σε αυτό φταίει η συγκεκριμένη πολιτική του νεοφιλελευθερισμού στην Ευρωπαϊκή Επιτροπή, που έχει μειώσει πάρα πολύ τους προϋπολογισμούς στις υποδομές, που έχει δώσει μια κατεύθυνση οι δημόσιες υποδομές να γίνονται ιδιωτικές και τα έργα να είναι «βιώσιμα», χωρίς να κοιτάνε την πλευρά της ασφάλισης και την αναπτυξιακή πλευρά των υποδομών. Τώρα, κύριε Πρόεδρε, θα ήθελα να πω μερικά από αυτά που ακούστηκαν, όχι για το Καστέλι, για τα υπόλοιπα. Κατ' αρχάς, είμαι ιδιαίτερα χαρούμενος για τον Γιάννη Μανιάτη. Είμαι χαρούμενος, γιατί υπερασπίστηκε τον Κώστα Λαλιώτη. Και ο Κώστας Λαλιώτης, με τον αείμνηστο Πρωθυπουργό είχε συγκρουστεί, άλλαξε τη σύμβαση στο αεροδρόμιο «Ελευθέριος Βενιζέλος», όπως γνωρίζετε και μειώθηκε είκοσι χρόνια και δόθηκε αυτό, αλλά δεν έκανε τη σύμβαση που έπρεπε. Δεν μπορούσε, γιατί ήταν έτοιμη η σύμβαση. Δεν μπορείς δηλαδή, όταν βρεις μια έτοιμη σύμβαση, όπως βρήκαμε και εμείς τα δέκα τέσσερα αεροδρόμια, που εσείς είχατε κάνει τον διαγωνισμό, να τροποποιήσεις τα πάντα.
Χαίρομαι, γιατί ο Γιάννης Μανιάτης είχε δείξει άλλη κατεύθυνση, της στρατηγικής σύμπλευσης του ΚΙΝΑΛ με τη Νέα Δημοκρατία.
Μην είστε τόσο άθλιος!
Στα σημεία λέω, κύριε Μανιάτη. Εγώ θυμάμαι ότι η διευθύντρια…
Είναι αθλιότητα αυτό που κάνετε. Ντροπή σας!
Κύριε Μανιάτη, σας παρακαλώ πολύ.
Η διευθύντρια που είχατε, κύριε Μανιάτη, στο Υπουργείο…
Ντροπή σας! Τέτοιες αθλιότητες θα απαντηθούν, κύριε Πρόεδρε.
Κύριε Μανιάτη, δεν υπάρχει κανένας λόγος. Μιλάει ο Υπουργός. Σας παρακαλώ πολύ.
Η διευθύντρια που είχατε, κύριε Μανιάτη, στο Υπουργείο…
Είναι ντροπή! Πρέπει να ντρέπεστε!
Ελάτε, σας παρακαλώ! [[Θόρυβος από την πτέρυγα της Δημοκρατικής Συμπαράταξης]] Κύριε Υπουργέ, συγγνώμη. Κύριοι συνάδελφοι, σας παρακαλώ.
Η διευθύντρια, κύριε Μανιάτη, που είχατε στο Υπουργείο, ως Υπουργός του κ. Σαμαρά, είναι συνεργάτης του κ. Μητσοτάκη σήμερα και πολλά στελέχη του γραφείου σας στην Αργολίδα είναι υποψήφιοι με τον Δήμαρχο Άργους, που στηρίζει η Νέα Δημοκρατία.
Και εσείς, από το ΠΑΣΟΚ πήγατε στον ΣΥΡΙΖΑ.
Ναι, εγώ πήγα από το ΠΑΣΟΚ στον ΣΥΡΙΖΑ. Δεν το έχω κρύψει αυτό, άλλο λέω.
Μας κάνετε και μάθημα τώρα;
Σε εσάς κάνω μάθημα;
Κουνάτε το δάχτυλο στον άνθρωπο.
Μην υπερασπίζεστε τον κ. Μανιάτη.
Λασπομηχανή!
Σας παρακαλώ, κύριοι συνάδελφοι! Ας ολοκληρώσουμε κάποια στιγμή!
Εγώ χαίρομαι, που ο κ. Μανιάτης υπερασπίζεται τον κ. Λαλιώτη. Χαίρομαι. Έχει αρχίσει να πηγαίνει προς την αριστερή σοσιαλδημοκρατία, όχι προς την δεξιά, που είχα εγώ την αίσθηση ότι πηγαίνει μέχρι τώρα.
Λασπομηχανή!
Όχι, το χαίρομαι. Τι να πω, ότι δεν το χαίρομαι; Το χαίρομαι.
Κύριε Πρόεδρε, θα πάρω τον λόγο μετά επί προσωπικού.
Ήθελα να πω, επίσης, προς τον κ. Κεγκέρογλου για τον διαγωνισμό της Μεσσαράς. Πρέπει να ενημερωθεί ότι υπάρχουν επιτροπές, δικαστήρια, ενστάσεις, προδικαστικές προσφυγές, προκειμένου να ανατεθεί ένα έργο. Άρα, δεν υπήρχε δική μας καθυστέρηση. Όπως ξέρετε, όπως και για τις αποζημιώσεις των αυτοκινητοδρόμων, 1,5 δισεκατομμύριο ήταν οι διεκδικήσεις και αυτά που είχατε προβλέψει στις συμβάσεις.
Κύριε Υπουργέ, ολοκληρώστε, για να πάμε και στην ψηφοφορία.
Αφήστε τι λέμε εμείς και πάρτε την έκθεση του Ελεγκτικού Συνεδρίου για την περίοδο 2010-2014 να τη διαβάσετε. Δεν είναι ανάγκη να λέτε για εμάς.
Κύριε Υπουργέ, παρακαλώ να συντομεύσετε.
Να απαντήσω; Επιτρέπετε;
Τι να απαντήσετε;
Με ρωτήσατε.
Κύριε Μανιάτη, σας παρακαλώ! Κύριε Υπουργέ, μπορείτε, σας παρακαλώ, να συντομεύσετε;
Τελειώνω. Για το Καστέλι έχει δώσει τις αρμόδιες απαντήσεις ο αρμόδιος Υπουργός Ευκλείδης Τσακαλώτος, έδωσα και εγώ, αλλά δεν θέλετε να τις καταλάβετε. Η πρότασή μου, κύριε Κεγκέρογλου, είναι ότι στην ονομασία του αεροδρομίου μπορεί να μπει Αεροδρόμιο Καστελίου - Ηρακλείου. Δεν μπορεί να αλλάξει σήμερα, γιατί στη διεθνή τυποποίηση των αεροδρομίων, σε σχέση με την Υπηρεσία Πολιτικής Αεροπορίας θα υπάρχει πρόβλημα. Άρα, πρέπει να φαίνεται το Ηράκλειο. Επίσης, η πρότασή μου προς τον Αλέξη Τσίπρα είναι, στο τέλος της επόμενης τετραετίας το καινούργιο αεροδρόμιο να ονομαστεί Δομίνικος Θεοτοκόπουλος - Ελ Γκρέκο. Είναι η πρότασή μου, δεν ξέρω τι θα υιοθετήσει ο Πρωθυπουργός. Κλείνοντας, θέλω να πω κάτι, που δεν ακούστηκε εδώ, αλλά είναι χρήσιμο.
Κύριε Υπουργέ, σύντομα, παρακαλώ.
Τελειώνω με αυτό, γιατί έχει γίνει θέμα σε κάποια μέσα μαζικής ενημέρωσης. Υπάρχουν πάρα πολλοί, που κινδυνολογούν με τις υποδομές και όχι μόνο. Τους τελευταίους μήνες, για να τύχει δημοσιότητας και όχι μόνο - το συνηθίζει, άλλωστε, και άλλες φορές - ο κ. Τσελέντης δημοσίευσε σήμερα ότι υπάρχει πρόβλημα με μια γέφυρα. Για όνομα του Θεού! Πριν από λίγους μήνες, μας έλεγε ότι θα γίνει μεγάλος σεισμός στην Δυτική Ελλάδα, με φοβερές συνέπειες στον τουρισμό. Θα παρακαλούσα, κύριε Μπουκώρο, από τη Νέα Δημοκρατία, επειδή είναι υποψήφιος Ευρωβουλευτής της Νέας Δημοκρατίας, να συνετίσει λίγο η Νέα Δημοκρατία τον υποψήφιό της, να μην κινδυνολογεί και σπείρει φήμες και για τις υποδομές της χώρας και για τη σεισμική δραστηριότητα, για να τύχει δημοσιότητας. Αυτή είναι η καλοπροαίρετη εκδοχή γι' αυτόν. Υπάρχει και η άλλη. Σας ευχαριστώ πολύ.
Ευχαριστούμε τον κύριο Υπουργό. Κηρύσσεται περαιωμένη…
Κύριε Πρόεδρε, παρακαλώ, τον λόγο επί προσωπικού για μισό λεπτό.
Κύριε Μανιάτη, όχι, δεν υπάρχει.
Επί προσωπικού, για μισό λεπτό.
Κλείνουμε ούτε δευτερόλεπτο παραπάνω, πρέπει να ξαναμιλήσει ο Υπουργός. Δεν υπάρχει κάτι επί προσωπικού.
Για μισό λεπτό, κύριε Πρόεδρε.
Με ακούτε, κύριε Μανιάτη;
Παραβαίνετε τον Κανονισμό, εάν δεν μου δώσετε τον λόγο.
Δεν σας δίνω τον λόγο.
Ο κύριος Υπουργός με πρόσβαλε.
Δεν σας πρόσβαλε. Δεν υπήρχε τίποτα επί προσωπικού, που να σας προσβάλει.
Οι συνάδελφοι άκουσαν.
Άκουσαν όλοι. Πήρατε τον λόγο όλοι και με ανοχή. Πρέπει να προχωρήσουμε.
Κύριε Πρόεδρε, ασκήστε τα καθήκοντά σας με βάση τον Κανονισμό.
Τα καθήκοντά μου ασκώ και σας παρακαλώ πολύ βοηθήστε να ολοκληρώσουμε.
Επί προσωπικού ζητώ τον λόγο.
Δεν υπάρχει επί προσωπικού, κύριε Μανιάτη.
Πώς δεν υπάρχει; Δεν με ανέφερε;
Ωραία, να ακούσω ποιο είναι το προσωπικό. Κύριε Μανιάτη, έχετε τον λόγο για τριάντα δευτερόλεπτα, για να αναπτύξετε ποιο είναι το προσωπικό. Εάν δεν ακούσω επί προσωπικού, θα κλείσω το μικρόφωνο.
Επί προσωπικού και μόνο. Κύριε Υπουργέ, εσείς ως άνθρωπος, που όταν ήσασταν…
Κύριε Μανιάτη, το προσωπικό να ακούσουμε…
Το προσωπικό θα πω.
Ποιο είναι;
Για εμένα θα μιλήσω. Ο κύριος Υπουργός, ως Πρόεδρος του ΤΕΕ, ερχόταν και εκλιπαρούσε τη συμμετοχή του σε διάφορες δράσεις του ΠΑΣΟΚ, μέχρι και το τέλος του 2014.
Αυτό δεν είναι προσωπικό, κύριε Μανιάτη. Το προσωπικό σας πείτε μου ποιο είναι.
Το προσωπικό είναι το ψεύδος…
Σε ποιο κομμάτι αναφέρθηκε ο Υπουργός;
Το ψεύδος ότι ως Υπουργός υπέγραψα υποχρεωτικά να υπάρξει…
Διαβάστε τον Κανονισμό, κύριε Πρόεδρε…
Ελάτε, κύριε Κεγκέρογλου. Σας παρακαλώ! Καθίστε κάτω!
Σας παρακαλώ, κύριε Πρόεδρε! Γιατί δεν μας δίνετε τον λόγο;
Μη μου κάνετε υποδείξεις! Τον ξέρω τον Κανονισμό. Καθίστε κάτω, κύριε Κεγκέρογλου.
Τι είστε και δεν θα σας κάνουμε υποδείξεις;
Καθίστε…
Μη μου λέτε εμένα «καθίστε κάτω».
Διαβάστε στον Κανονισμό.
Έχω διαβάσει. Επί προσωπικού ζητήσατε το λόγο.
Με διακόπτετε συνέχεια. Ούτε καν ένα λεπτό δεν μου έχετε δώσει.
Κύριε Μανιάτη, σας έδωσα τον λόγο και προηγουμένως.
Μη με διακόπτετε άλλο.
Να πείτε το προσωπικό, για να λήξουμε τη συζήτηση.
Διαβάζω, λοιπόν, τα αισχρά ψεύδη του Υπουργού, ο οποίος είπε…
Όχι, δεν θα διαβάσετε τα αισχρά ψεύδη. Θα πείτε επί του προσωπικού αυτήν τη στιγμή τι είπε ο Υπουργός, για να καταλάβω τον λόγο του προσωπικού.
Κύριε Πρόεδρε, σας παρακαλώ θερμά, ελάτε στα λογικά σας. Δεν μου δώσατε ούτε ένα δευτερόλεπτο.
Δεν σας κατάλαβα. Να έρθω στα λογικά μου;
Δεν θα μου πείτε και πώς να μιλήσω! Δεν θα μου υπαγορεύσατε.
Τι είπε ο Υπουργός επί προσωπικού για εσάς, για να μπορέσετε να μιλήσετε πάνω σ' αυτό;
Έχω ένα λεπτό;
Μέχρι στιγμής, μιλάτε δυο.
Δεν με αφήνετε.
Μα, λέτε άλλα πράγματα. Το προσωπικό είναι σε κάτι συγκεκριμένο, που είπε ο Υπουργός προς εσάς και θέλετε να δώσετε απάντηση. Αν πείτε κάτι άλλο, που δεν είναι προσωπικό…
Μπορώ να έχω τον λόγο επί προσωπικού για ένα λεπτό, χωρίς να με διακόψετε;
Ποιο είναι το προσωπικό, να μας πείτε.
Αφήστε με και θα σας πω.
Μα, ξεκινήσατε και δεν το είπατε.
Δώστε μου ένα λεπτό, χωρίς να με διακόψετε. Κύριε Υπουργέ, ψευδέστατα αναφέρατε ότι εγώ ισχυρίστηκα για τη σύμβαση του σκανδάλου των 600 εκατομμύριων ευρώ, για την οποία είστε πολιτικά και ποινικά υπόλογοι, γιατί βάλατε υπογραφή και εσείς προσωπικά. Τα 600 εκατομμύρια ευρώ δεν τα φέρατε από τον πατέρα σας. Είναι του ελληνικού λαού και σας «χαστούκισε» η Ευρωπαϊκή Επιτροπή Ανταγωνισμού και προσπαθείτε να βρείτε δικαιολογία,, δήθεν στον νόμο. Σας διαβάζω, λοιπόν, τον νόμο. Νόμος 2338/14-9-1995. Σας διαβάζω τρεις σειρές, για να καταγραφούν στα Πρακτικά, τι οφείλατε να κάνετε, εάν πραγματικά υπερασπιζόσασταν το δημόσιο συμφέρον. Άρθρο 4 παράγραφος 4.2: Εντός είκοσι ετών «το Ελληνικό Δημόσιο και η Εταιρεία του Αεροδρομίου θα αρχίσουν, προκειμένου να αποφασίσουν εάν δύνανται να συμφωνήσουν σε όρους, επί τη βάσει των οποίων η παρούσα σύμβαση θα δύναται να παραταθεί». Το καταθέτω στα Πρακτικά. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μπορούσατε να μην προχωρήσετε, να μην εκχωρήσετε τα 600 εκατομμύρια των Ελλήνων πολιτών, να κάνετε τον διεθνή διαγωνισμό…
Εντάξει, κύριε Μανιάτη, είναι κατανοητό. Πήρατε παραπάνω από τον χρόνο σας. Παρακαλώ πολύ να ολοκληρώσετε.
Αυτό είναι το ψεύδος, με οποίο προσπαθεί να με εμπλέξει, προκειμένου να απαλλάξει την Κυβέρνησή του και τον ίδιο από ένα κραυγαλέο πολιτικό σκάνδαλο 600 εκατομμυρίων.
Κύριε Πρόεδρε, παρακαλώ τον λόγο.
Κύριε Υπουργέ, αυτόν τον διάλογο θα έχουμε; Κύριε Υπουργέ, έχετε τον λόγο για ένα λεπτό.
Είναι προφανές το τι κάνει ο κ. Μανιάτης. Έχει αναλάβει ειδικό ρόλο. Αναδείχθηκε αυτό που είπα πριν. Αλλά να απαντήσω και στο συγκεκριμένο, αν και δεν είναι δική μου ευθύνη ή αρμοδιότητα και τα έχουμε πει χίλιες φορές. Κύριε Μανιάτη, εσείς δεν ξεκινήσατε τη διαδικασία για την επέκταση παραχώρησης. Στην κυβέρνηση που εσείς ήσασταν Υπουργός δεν πανηγυρίζατε για τα 300 εκατομμύρια, που δήθεν, θα πετυχαίνατε με την επέκταση της σύμβασης; Γιατί κρύβετε ότι δεσμεύσατε τη χώρα στην Κυβέρνηση που μετείχατε ως Υπουργός, να μην κάνει διαγωνισμό και να κάνει επέκταση της υπάρχουσας σύμβασης; Γιατί το κρύβετε αυτό; Στο άλλο που είπατε για τον κ. Λαλιώτη, έχετε δίκιο. Βρήκε μια σύμβαση που ήταν για σαράντα, πενήντα χρόνια, τη μείωσε κατά είκοσι χρόνια και έδωσε αυτήν τη δυνατότητα είτε να κάνουμε διαγωνισμό είτε να κάνουμε επέκταση της σύμβασης, μέσα στη σύμβαση. Εσείς, η Κυβέρνηση στην οποία ήσασταν Υπουργός, δέσμευσε τη χώρα να μην κάνουμε διαγωνισμό. Και ζητάτε και τα ρέστα. Ντροπή.
Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Υποδομών και Μεταφορών: «Κύρωση Σύμβασης Παραχώρησης του Έργου της Μελέτης - Κατασκευής - Χρηματοδότησης - Λειτουργίας - Συντήρησης και Εκμετάλλευσης του Νέου Διεθνούς Αερολιμένα Ηρακλείου Κρήτης και Μελέτη - Κατασκευή και Χρηματοδότηση των Οδικών του Συνδέσεων και άλλες διατάξεις». Εισερχόμαστε στην ψήφιση επί της αρχής, των άρθρων, των τροπολογιών και του συνόλου και η ψήφισή τους θα γίνει χωριστά. Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τρία άρθρα, οκτώ τροπολογίες, το ακροτελεύτιο άρθρο, καθώς και το σύνολο του νομοσχεδίου. Κάθε φορά στην οθόνη σας εμφανίζονται ως τέσσερα άρθρα προς ψήφιση, για να ψηφίσετε και τα υπόλοιπα, θα πρέπει να κυλήσετε την οθόνη αφής. Στο πάνω δεξί μέρος της οθόνης εμφανίζεται κάθε φορά ο αριθμός των άρθρων, που απομένουν για ψήφιση. Βεβαιωθείτε ότι έχετε ψηφίσει όλα τα άρθρα, τις τροπολογίες, καθώς και το ακροτελεύτιο άρθρο και το σύνολο του νομοσχεδίου. Αφού καταχωρηθεί η ψήφος σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Για οποιαδήποτε απορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι. Παρακαλώ να ανοίξει το σύστημα της ηλεκτρονικής ψηφοφορίας.
Παρακαλώ να κλείσει το σύστημα της ηλεκτρονικής ψηφοφορίας.
Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής: [[ΑΛΛΑΓΗ ΣΕΛΙΔΑΣ]] «Κύρωση Σύμβασης Παραχώρησης του Έργου της Μελέτης - Κατασκευής - Χρηματοδότησης - Λειτουργίας - Συντήρησης και Εκμετάλλευσης του Νέου Διεθνούς Αερολιμένα Ηρακλείου Κρήτης και Μελέτη - Κατασκευή και Χρηματοδότηση των Οδικών του Συνδέσεων και άλλες διατάξεις». Επί της Αρχής ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ [[ΑΛΛΑΓΗ ΣΕΛΙΔΑΣ]] Ν.Δ.: ΝΑΙ ΔΗ.ΣΥ: ΝΑΙ Χ.Α: OXI Κ.Κ.Ε: OXI ΤΟ ΠΟΤΑΜΙ: ΝΑΙ ΕΝ. ΚΕΝΤΡΩΩΝ: ΝΑΙ Άρθρο 1 ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: ΝΑΙ ΔΗ.ΣΥ: ΝΑΙ Χ.Α: OXI Κ.Κ.Ε: OXI ΤΟ ΠΟΤΑΜΙ: ΝΑΙ ΕΝ. ΚΕΝΤΡΩΩΝ: ΝΑΙ Άρθρο 2 ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: ΝΑΙ ΔΗ.ΣΥ: ΝΑΙ Χ.Α: OXI Κ.Κ.Ε: OXI ΤΟ ΠΟΤΑΜΙ: ΝΑΙ ΕΝ. ΚΕΝΤΡΩΩΝ: ΝΑΙ Άρθρο 3 ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: ΝΑΙ ΔΗ.ΣΥ: ΝΑΙ Χ.Α: OXI Κ.Κ.Ε: OXI ΤΟ ΠΟΤΑΜΙ: ΝΑΙ ΕΝ. ΚΕΝΤΡΩΩΝ: ΝΑΙ Υπουργική Τροπολογία 2160/60 ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: ΠΡΝ ΔΗ.ΣΥ: ΝΑΙ Χ.Α: ΠΡΝ Κ.Κ.Ε: ΝΑΙ ΤΟ ΠΟΤΑΜΙ: ΝΑΙ ΕΝ. ΚΕΝΤΡΩΩΝ: ΠΡΝ Υπουργική Τροπολογία 2162/61 ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: OXI ΔΗ.ΣΥ: OXI Χ.Α: OXI Κ.Κ.Ε: ΠΡΝ ΤΟ ΠΟΤΑΜΙ: OXI ΕΝ. ΚΕΝΤΡΩΩΝ: ΝΑΙ Υπουργική Τροπολογία 2164/63 ως έχει…..ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: OXI ΔΗ.ΣΥ: OXI Χ.Α: OXI Κ.Κ.Ε: ΠΡΝ ΤΟ ΠΟΤΑΜΙ: OXI ΕΝ. ΚΕΝΤΡΩΩΝ: ΝΑΙ Υπουργική Τροπολογία 2166/64 ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: ΝΑΙ ΔΗ.ΣΥ: ΝΑΙ Χ.Α: ΠΡΝ Κ.Κ.Ε: ΠΡΝ ΤΟ ΠΟΤΑΜΙ: ΝΑΙ ΕΝ. ΚΕΝΤΡΩΩΝ: ΠΡΝ Υπουργική Τροπολογία 2167/65 ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: ΝΑΙ ΔΗ.ΣΥ: ΝΑΙ Χ.Α: ΠΡΝ Κ.Κ.Ε: ΠΡΝ ΤΟ ΠΟΤΑΜΙ: ΠΡΝ ΕΝ. ΚΕΝΤΡΩΩΝ: ΠΡΝ Βουλευτική Τροπολογία 2168/66 ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: ΠΡΝ ΔΗ.ΣΥ: ΝΑΙ Χ.Α: OXI Κ.Κ.Ε: ΝΑΙ ΤΟ ΠΟΤΑΜΙ: ΝΑΙ ΕΝ. ΚΕΝΤΡΩΩΝ: ΝΑΙ Βουλευτική Τροπολογία 2170/68 ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: OXI ΔΗ.ΣΥ: ΝΑΙ Χ.Α: OXI Κ.Κ.Ε: OXI ΤΟ ΠΟΤΑΜΙ: ΠΡΝ ΕΝ. ΚΕΝΤΡΩΩΝ: ΝΑΙ Βουλευτική Τροπολογία 2171/69 ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: ΠΡΝ ΔΗ.ΣΥ: ΝΑΙ Χ.Α: OXI Κ.Κ.Ε: ΝΑΙ ΤΟ ΠΟΤΑΜΙ: ΠΡΝ ΕΝ. ΚΕΝΤΡΩΩΝ: ΠΡΝ Ακροτελεύτιο άρθρο ως έχει ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: ΝΑΙ ΔΗ.ΣΥ: ΝΑΙ Χ.Α: OXI Κ.Κ.Ε: OXI ΤΟ ΠΟΤΑΜΙ: ΝΑΙ ΕΝ. ΚΕΝΤΡΩΩΝ: ΝΑΙ Επί του Συνόλου ….ΚΑΤΑ ΠΛΕΙΟΨΗΦΙΑ ΣΥΡΙΖΑ: ΝΑΙ Ν.Δ.: ΝΑΙ ΔΗ.ΣΥ: ΝΑΙ Χ.Α: OXI Κ.Κ.Ε: OXI ΤΟ ΠΟΤΑΜΙ: ΝΑΙ ΕΝ. ΚΕΝΤΡΩΩΝ: ΝΑΙ
Συνεπώς το σχέδιο νόμου του Υπουργείου Υποδομών και Μεταφορών: «Κύρωση Σύμβασης Παραχώρησης του Έργου της Μελέτης - Κατασκευής - Χρηματοδότησης - Λειτουργίας - Συντήρησης και Εκμετάλλευσης του Νέου Διεθνούς Αερολιμένα Ηρακλείου Κρήτης και Μελέτη - Κατασκευή και Χρηματοδότηση των Οδικών του Συνδέσεων και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 18.30΄ λύεται η συνεδρίαση για σήμερα Δευτέρα 13 Μαΐου 2019 και ώρα 18.35΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.